
După atâţia ani în care stârnise o groază de chicoteli, 
cârâieli şi râsete fățişe, Hugh Theodore Dunne, conte de 
Briarly, înțelese prea bine că un frate mai mare există în 
primul rând pentru amuzamentul surorilor lui mai mici. 
Până la urmă, părinții îl fericiseră cu patru astfel de surori. 
Îşi dobândiseră moştenitorul, dar simţiseră nevoia să aibă şi 
o rezervă; însă nu reuşiseră decât să mai aducă pe lume 
patru fete, care ridicaseră glumele pe seama fratelui lor la 
rang de artă. 

— O listă! pufni Carolyn, sora lui mai mare, 
zguduindu-se de râs. Georgie, ai auzit şi tu ce-a zis Hugh 
adineauri? 

Poate nu fusese cea mai bună idee să rostească 
rugămintea asta în fața celei mai bune prietene a surorii ei, 
de vreme ce Lady Georgina Sorrell se prăpădea de râs. 

— Ce naiba e aşa amuzant? izbucni el. Toată treaba 
asta începea să-l irite. De parcă nu m-ai fi prevenit de o mie 
de ori că trebuie să mă însor dacă nu vreau ca titlul meu să 
fie moştenit de Simon cel Şiret. Iată-mă, mă plec să-l las pe 
popă să-mi pună pirostriile, iar tu mori de râs, că ţi se pare 
amuzant. 

— Chiar cred că ar trebui să te însori, răspunse 
Carolyn. Sunt sigură că ţi-am repetat asta de o mie de ori. 
Dar acum că, în sfârşit, te-ai hotărât, vrei să-ţi aleg eu 
nevasta? O bufni iarăşi râsul. Vrei să-ți fac eu o listă? 

— Îmi pare rău, întrerupse Georgina cu respirația uşor 
gâfâită. Eu, una, sigur nu vreau să fac haz de asta. Ar trebui 
să vă las să vorbiţi între patru ochi. O să plec. 


Hugh nu-şi putu stăpâni o grimasă când o văzu 
chicotind în dosul palmelor. Întotdeauna o plăcuse pe 
Georgie, încă de pe vremea când purta şorțuleț, numai că 
acum parcă nu mai zâmbea de-ajuns. 

— Fiţi serioase! le ordonă amândurora. Nu am timp să 
mă fâțâi de colo până colo într-o sală de bal şi să mă ocup eu 
însămi de asta. Voi vă învârtiți mereu prin locurile astea, ştiţi 
care-i oferta; indicați-mi pur şi simplu o femeie cu obârşie 
bună şi cu dinţi sănătoşi. 

— Caută să cumpere o vită Hereford, grăi Georgina 
către Carolyn. 

— Nu o vacă, o contrazise Carolyn. Un cal. Doar îl ştii 
pe Hugh. Zi şi noapte, el nu se gândeşte decât la cai. 

— Sunt aici în fața voastră, le atrase Hugh atenția. 
Puteţi să râdeţi cât vreţi, dar eu tot aştept să primesc o listă. 

— Hugh! rosti Carolyn. 

Bărbatul ridică o sprânceană. 

— Tu vorbeşti serios? 

Nu înţelegea de ce ar crede sora lui că nu vorbea serios. 

— Nu am timp să merg la vânătoare de neveste, 
sublime Hugh. Îmblânzesc încă un armăsar, Caro. Este un... 

— Stai puţin, îl întrerupse Georgina, fără urmă de 
veselie în glas. Cum de te-ai hotărât să te însori? 

— Se pare că, într-un final, începe şi el să se 
maturizeze, răspunse Carolyn voioasă. lar la douăzeci şi opt 
de ani nu e deloc prea devreme. 

Georgina îşi flutură nerăbdătoare mâna. 

— Ceva l-a făcut să ajungă la asta, Caro. 

Se întoarse spre Hugh. Avea un maxilar delicat, dar să 
dea naiba dacă acum nu te trimitea cu gândul la un buldog. 

— Ce s-a întâmplat? 

Hugh o fixă cu privirea. O cunoştea pe Georgina de pe 
vremea când era o copilă de cinci ani. Mamele lor erau 
prietene apropiate, aşa că îşi petreceau împreună vacanțele 
de vară. Nu că ar fi văzut-o prea des în ultimii cinci ani... De 


fapt, nu mai purtase o conversaţie ca lumea cu ea de la 
înmormântarea soțului ei. lar asta se întâmplase acum câți 
ani? Doi? 

— Hugh, insistă Carolyn, de data asta fără pic de 
ironie. 

— Nu are rost să facem atâta caz din asta, replică 
tânărul în vreme ce se întreba când devenise privirea 
Georginei aşa serioasă. 

Îşi petrecuse copilăria prăpădindu-se de râs, iar acum 
devenise o doamnă veritabilă. Era o văduvă, chiar dacă nu 
putea să aibă mai mult de douăzeci şi cinci de ani, ținând 
cont de faptul că era de-o seamă cu Carolyn. 

Stătea dreaptă, cu privirea aţintită asupra lui. 

— Richelieu m-a aruncat din şa, recunoscu el. 

Carolyn icni. 

— Dar ţi se întâmplă des să fii aruncat din şa. 

Lui Hugh îi tresări colțul gurii. 

— Riscurile meseriei. Nu poți să îmblânzeşti un cal, cu 
atât mai puţin genul ăsta pe care îl prefer eu, fără să îți mai 
rupi şi câte un os din când în când. 

— Dar, evident, de data asta a fost altfel, insistă 
Georgina. Ce s-a întâmplat? 

— Am fost... absent, recunoscu el şovăitor. 

— Absent? repetă Carolyn. Absent de la ce? 

— Absent din lumea asta. Legumă. În comă, sau cel 
puţin aşa o numesc ei. 

— Mai multe zile? interveni Georgina pe un ton ferm, 
calm. 

Bineînțeles, îşi privise soțul murind. Şi durase luni în 
şir... un an chiar. 

— O săptămână, replică resemnat. Am fost în comă o 
săptămână. 

— Şi eu de ce nu am ştiut? strisă Carolyn. 

Ochii ei albaştri se umplură de lacrimi, iar ăsta era 
exact motivul pentru care nu voise să îi spună nimic. 


— Peckering are instrucțiuni precise legate de modul în 
care trebuie să acționeze în cazul în care se întâmplă ceva de 
genul ăsta. Iar el le-a urmat. 

Pentru o clipă, în cameră se aşternu tăcerea. 

— Peckering este naşul tău? vru să afle Georgina. 

— Valetul, o lămuri Hugh. Mi-aş pune viața în mâinile 
lui. 

— Măcar a chemat un doctor? Asta făcea parte din 
plan? 

— Bineînţeles. Nu au putut face nimic. Ştii asta. După 
o lovitură la cap, ori te trezeşti, ori nu. 

— Şi, dacă te trezeşti, poți să rămâi cu sechele pe viață, 
continuă Georgina. 

Pălise atât de tare, încât îi ieşeau pistruii în evidenţă. 
Avusese dintotdeauna pielea palidă. Se potrivea cu părul ei 
roşu ca focul. 

— Nu sunt rănit, replică scurt. Sunt în deplinătatea 
facultăților mintale, după cum poți vedea. 

Nu că nu se temuse de asta, mai ales că vederea nu îi 
revenise din prima. Atunci, în timpul zilei, în vreme ce stătea 
întins pe întuneric, după ce îşi făcuse plimbarea, îşi dăduse 
seama că venise vremea să dea viață unui moştenitor. Ori 
asta, ori avea să se lase de dresat cai. O soție era categoric 
varianta preferabilă. 

— Of, Hugh, se tângui Carolyn. Nu pot îndura una ca 
asta! 

Se apropie de ea şi o luă în braţe ca şi cum încă era o 
copilă, apoi se aşeză, cu ea în poală. 

— Sunt bine, Caro, o linişti mângâind-o pe spate. Ştii 
cât de riscant e să dresezi cai. M-ai văzut căzând de o mie de 
ori. 

— Nu înţeleg de ce nu poți angaja pe cineva să facă 
treaba asta riscantă, îi zise ea rezemându-se de umărul lui. 
Alții angajează un administrator de grajduri. 

Brusc, lui Hugh îi reveni în minte o amintire cu el 


ținându-şi în brațe sora pe când era mult mai mică şi 
obişnuia să îşi sugă degetul. Probabil după moartea mamei 
lor, presupuse, pe când el avea nouă ani, iar ea doar cinci 
sau şase. 

— Să lucrez cu caii este viața mea, îi răspunse scurt. 
Am un administrator de grajd. La naiba, am chiar trei, şi 
pentru grajdurile din Scotland, şi pentru cele din Kent. Dar, 
când apare un cal ca Richelieu, eu sunt singurul care-l 
atinge. 

— Atunci de ce nu poţi lucra cu nişte cai normali? 
replică ea. De ce trebuie să fie afurisiții ăştia de cai arabi? 
Sunt atât de violenţi şi de greu de controlat... 

— Nu sunt violenți din fire, o lămuri el, închipuindu-şi 
animalele minunate alături de care îşi petrecuse viața. 
Richelieu este viteaz, iar pentru el e o joacă încercarea de a 
mă învinge. Dacă-i ucid curajul, îi distrug capacitatea de a 
câştiga. 

— Nu mai ştiu să mai existe vreun alt conte care să-şi 
petreacă timpul într-un mod atât de periculos, insistă 
Carolyn, începând să-l dojenească, ceea ce însemna că se 
simțea deja mai bine. 

Bărbatul se ridică, o lăsă pe picioarele ei şi rânji către 
ea. 

— Asta-i surioara mea cea arțăgoasă. 

— Chiar meriți să fiu o scorpie. Mă înnebuneşti, Hugh. 
Abia dacă te văd, şi acum aflu că era să mori şi eu nici măcar 
nu am ştiut şi... îmi fac griji pentru tine! 

— De ani de zile, mă tot baţi la cap să mă însor. Încă de 
când am împlinit optsprezece ani, iar asta s-a întâmplat 
acum zece ani, adică acum o veşnicie. Gândeşte-te numai cât 
de fericită o să fii. N-ar trebui să-mi ia aşa mult să ajung să 
mă descurc. 

— Te-a durut? se auzi o şoaptă. 

Se întoarse şi întâlni privirea Georginei. Avea nişte ochi 
superbi, de culoarea lavandei. Genul acela de floare pe care i- 


l atârna menajera în dulap. Privea un bărbat cu atâta 
fermitate, fără pic de cochetărie. Bineînţeles, cu el nu avea 
cum să cocheteze. Îi era ca un frate mai mare. 

— Nu, îi răspunse Hugh. Şi, imediat după aceea, se 
contrazise: Da. Nu voia s-o mintă. 

— Când, în cele din urmă, m-am trezit, m-a durut 
capul ca naiba. Din cauza luminii, cred. Dar în câteva zile m- 
am simțit mai bine. 

Carolyn alergă spre uşă suspinând. 

— Piers, s-a întâmplat cel mai îngrozitor lucru... Hugh 
a fost în comă o săptămână şi nici măcar nu ne-a spus! 

Femeia se aruncă în brațele soțului ei. 

— Finchbird!, îşi salută Hugh cumnatul. 

De vreme ce avea brațele ocupate cu soția sa, 
marchizul de Finchley nu se înclină, dar îi răspunse la salut 
cu o mişcare din cap. 

— O lovitură la cap cu copita? 

— Din păcate. 

— Mie mi se pare că este bine, o linişti Finchley pe 
Carolyn. 

— Era să moară, reluă ea suspinând. 

Cumnatul îi aruncă lui Hugh o privire care însemna, în 
modul cel mai evident, că n-ar fi trebuit să-i povestească asta 
niciodată surorii lui. 

— N-am vrut, se disculpă Hugh. Georgina m-a iscodit. 

Georgina stătea în continuare cu spatele drept. 

— A venit să se ofere drept sacrificiu pe altarul 
căsniciei, replică ea sec. M-am gândit că numai o întâlnire cu 
moartea l-ar fi putut convinge să facă pasul ăsta. 

Finchley încuviință din cap. 

— Numai ceva cu adevărat neplăcut l-ar putea scoate 
pe Hugh din grajduri. 


1 În Ib. engleză, în original, finchbird înseamnă „cintezoi" - joc de cuvinte 
ironic pe baza numelui personajului, Finchley (n.tr.) 


Lui Hugh nu prea-i plăcu asta. În ultimii zece ani, 
pentru că importase cai de rasă arabă, triplase averea pe 
care le-o lăsase tatăl lor. Nu se vântura prin sălile de bal doar 
fiindcă... pentru el, nu exista viață dincolo de sudoarea, 
freamătul şi bucuria pură din grajd. 

— Ei bine, iată-mă, zise scurt. Intenționez să mă însor, 
aşa că, dacă ai de gând să râzi de mine, Finchbird, fă-o acum 
şi să terminăm odată cu asta. 

Finchley îşi strânse brațele în jurul taliei lui Carolyn şi, 
pe deasupra capului ei, afişă un zâmbet pieziş, ciudat. 

— De ce-aş face asta? 

Bineînţeles că ei se căsătoriseră din dragoste. Hugh n- 
ar fi acceptat să se întâmple altfel; Carolyn fusese 
dintotdeauna cea mai blândă şi generoasă dintre surorile lui. 
Avea nevoie de cineva care să îi poarte de grijă, iar marchizul 
era bărbatul potrivit pentru asta. 

— Îi cere lui Carolyn să-i întocmească o listă, îi explică 
Georgina. 

— Ce fel de listă? vru să afle Finchley. 

— O listă cu femeile bune de măritat. 

În timp ce rosti răspunsul, Hugh simţi că fusese o idee 
proastă. Acum avea să-l ia şi Finchbird peste picior. 

— Mă gândesc că o soție e mai mult decât suficientă, 
zise cumnatul lui rânjind. 

— Mersi pentru sfatul extrem de inteligent, răspunse 
Hugh. Caro, ai putea să nu mai stai atârnată de soțul tău şi 
să-mi zici câteva nume? Mă gândeam să merg diseară la 
Almack şi să mă ocup de asta. 

— La Almack? În cazul în care nu ai observat, Hugh, 
sezonul s-a terminat. S-a sfârşit de mai bine de o săptămână. 

Tonul Georginei avea din nou o undă dulce de 
amuzament. Lui Hugh nu-i plăcea deloc să îi vadă privirea 
tristă. Naiba să-l ia pe soțul ei că-şi găsise să moară! 

— Şi asta înseamnă că nu pot cunoaşte femei doar 
pentru că nu e sezon? Caro, cred că, în anul în care ţi-ai 


făcut ieşirea în societate, erai la Almack în fiecare seară. 

— La Almack e deschis o dată pe săptămână, în timpul 
sezonului. Şi de unde ai putea şti tu cât de des am fost eu 
acolo? se răsti Carolyn. Mătuşa Emma tot spera că osămă 
însoțeşti şi tu într-o seară, dar nu te-ai deranjat nici măcar o 
dată să o faci. 

— Frații niciodată... 

— Nici nu încerca, îl întrerupse Carolyn. Sezonul ăsta, 
prietenul tău cel mai bun, marchizul de Charters, şi-a însoțit 
sora peste tot în Londra. 

— Sărmanul Alec, se amuză Hugh. Atunci să-l rog pe el 
să-mi facă o listă? Probabil că, din moment ce şi-a petrecut 
vremea prin sălile de bal, a văzut toate femeile disponibile. 

— Dacă e să-ţi facă cineva o listă, aia o să fiu eu, 
afirmă Carolyn. Eu o să mă comport ca o adevărată soră şi o 
să încerc să-ți găsesc o soţie, asta chiar dacă tu ai neglijat să 
mă ajuţi pe mine în acest demers. 

— Tu ţi-ai făcut ieşirea în societate în anul în care l-am 
adus pe Monteleone din Arabia, se apără Hugh. Richelieu, 
calul cu care lucrez acum, este urmaşul lui. 

— Am câştigat o groază când Monteleone a învins în 
cursa din Ascot, interveni Finchley bucuros, trăgându-şi 
soția spre canapea, unde se aşeză împreună cu ea. 

— Păi vezi? Finchbird a reuşit să te găsească şi fără 
ajutorul meu. Dacă eu m-aş fi învârtit prin sălile de bal, 
Monteleone n-ar fi câştigat, sublinie Hugh. 

— Iar dacă Monteleone n-ar fi câştigat, n-ar mai fi fost 
nimeni interesat de urmaşii lui, iar tu n-ai fi fost aproape de 
moarte din cauza copitei lui Richelieu, interveni Georgina. 

— Georgie, o strigă Hugh întorcându-se la porecla ei 
din copilărie, pentru numele lui Dumnezeu, ajută-mă, te rog. 

Carolyn trase aer în piept şi îşi îndreptă spatele. 

— Georgina, deci cu cine crezi că ar trebui să se 
însoare? 

Amândouă îl priviră fix preţ de câteva clipe. Hugh 


aşteptă. 

— Cu Gwendolyn Passmore? răspunse Georgina cu o 
uşoară undă de îndoială în voce. 

— Exact la asta mă gândeam şi eu, încuviință Carolyn, 
dar imediat clătină din cap. 

— De ce nu? întrebă Hugh, fără să-şi dea seama decât 
abia pe urmă că nu avea nici cea mai vagă idee cine era 
Gwendolyn Passmore asta. Nu vreau să mă însor cu o femeie 
care se uită chiorâş sau e plină de pete, se grăbi să adauge. 

— Gwendolyn nu are tenul pătat. Este, de departe, cea 
mai frumoasă debutantă a anului. Are un păr roşiatic 
superb, cu nişte bucle perfecte, îl lămuri sora lui. 

Îmi place părul roşu, mărturisi Hugh. Nu ai spus 
adineauri că s-a terminat sezonul? Atunci de ce perfecta asta 
nu s-a măritat cu nimeni? 

— A refuzat trei oferte de care ştie toată lumea, dar 
sunt sigură că au mai fost şi altele. Se aude că îl aşteaptă pe 
ducele de Bretton să-i declare iubirea. 

— Pariez că ducele nu va mai rămâne mult timp burlac, 
adăugă Finchley. A dansat cu ea de două ori la balul dat de 
MecClendon. 

— N-are niciun grajd demn de menționat, replică Hugh 
ridicând din umeri. 

— Nu grajdurile vor cuceri o femeie, zise Carolyn 
încruntându-se la el. Bretton are recomandări bune. 

— Şi este foarte chipeş, adăugă Georgina. 

— Şi eu nu sunt? Din nu ştiu ce motiv, îl enerva să 
audă asta din gura Georginei. Cu siguranță, nu se învârtise 
prin sălile de bal, dar femeile cu care... hmm... se 
împrietenise nu dăduseră vreodată dovadă de lipsă de 
apreciere. De fapt, avea impresia că trupul musculos şi 
umerii lui laţi erau foarte apreciați. 

— Nu e de nasul tău, trase Carolyn concluzia. E prea 
frumoasă, prea dorită. 

—Nu sunt de acord, o  contrazise Georgina 


încruntându-şi o sprânceană. Gwendolyn ar fi norocoasă să 
îl aibă pe Hugh. Până la urmă, are părul tău, Carolyn. 

Carolyn rânji. 

— Cea mai frumoasă trăsătură a mea. 

Hugh examină părul surorii lui. Era de culoarea 
coniacului, la fel ca al lui, nu că s-ar fi gândit vreodată prea 
mult la asta. 

— Dar nu ştiu sigur dacă ea l-ar vrea pe el, continuă 
Georgina. 

— De ce nu? întrebă el. 

— E cam timidă, îl lămuri Georgina. 

— Ai manierele unui elefant când vine vorba despre 
ieşirile în societate, se auzi din senin glasul surorii lui. În 
plus, pe Gwendolyn o vor toți. 

— E un fel de Carolyn a anului ei, interveni Finchley. 

Îşi ținea strâns soţia lângă el. Hugh îl privi. Orice avea 
să se întâmple, nu voia să sfârşească la fel de bolnav de 
dragoste precum cumnatul lui. Chiar şi aşa... 

— Dacă ai câştigat tu cea mai dorită debutantă, cu 
siguranță voi face şi eu la fel, zise apăsat. 

— Cea mai reuşită comparaţie, replică sora lui. Piers 
ştie să danseze. El m-a curtat, Hugh. A încercat să mă 
cucerească. Trei săptămâni la rând, mi-a trimis violete în 
fiecare dimineață. Tu n-ai fi în stare să faci toate lucrurile 
astea. Tu nici măcar... nu. Pur şi simplu, uită de Gwendolyn. 

— Dar ce zici de domnişoara Katherine Peyton? 
propuse Georgina. Este de-a dreptul adorabilă şi, în plus, 
vine de la ţară. Înţelege treaba cu grajdurile. 

Carolyn îşi lovi gânditoare bărbia. 

— Am auzit că l-a întrebat pe Lord Nebel câte oi se- 
nvârt pe domeniul lui. El nici măcar nu ştia că are oi. 

— Eu chiar am oi, dar, din câte se pare, toată ziua nu 
fac altceva decât să mănânce. Nu să se-nvârtă, glumi Hugh. 
Cred că o prefer pe Gwendolyn. Uite cât de bine i-a ieşit lui 
Finchbird. 


— Ce anume? 

— A cucerit cea mai dorită femeie disponibilă, zise el 
imediat. Ştiu că ție nu-ți place comparațţia, dar mie nu mi se 
pare că e o situație atât de diferită de cumpărarea unui cal. 
Întotdeauna există un armăsar despre care toată lumea crede 
că, prin împerechere, va da naştere unui învingător. Anul 
ăsta, e vorba despre Gwendolyn, iar eu pe ea o vreau. 

Carolyn îşi dădu ochii peste cap. 

— Hugh, dar nu poți s-o cumperi, pur şi simplu, pe 
Gwendolyn. 

Ştia că e mai bine să nu zică nimic despre asta. Avea 
însă o vagă idee că tatălui lui Gwendolyn, oricine ar fi fost el, 
nu i-ar displăcea să afle că domeniul Briarly era acum unul 
dintre cele mai bogate din întreaga Anglie. Şi dacă l-ar oferi 
pe Richelieu ca dar de nuntă... 

— Kate e absolut încântătoare, reveni Georgina. Are un 
zâmbet adorabil şi o față drăguță. În plus, are şi nişte dinţi 
foarte frumoşi. 

Nu-i plăcea deloc că, dintre toți oamenii, Georgina era 
cea care îi alegea o soție... şi mai şi râdea de el în vreme ce 
făcea asta. Cum ea se hlizea şi acum, putu să observe, cu 
uşurinţă, că şi dinţii ei erau foarte albi. Ce, n-avea voie să-i 
placă dinții frumoşi? N-ar vrea nimeni să se însoare cu o 
femeie care un dinte lipsă în față. 

— Sunt de acord că domnişoara Kate Peyton este o idee 
foarte bună, afirmă Carolyn. Tu nu crezi, Piers? 

Cumnatul lui ridică din umeri. 

— N-are niciun rost să planifici lucrurile astea. 

Hugh nu era de aceeaşi părere cu el. 

— Mai dă-mi nişte nume, insistă el. Am Gwendolyn, 
Kate şi... 

— Georgina, interveni Finchley. De ce nu şi Georgina? 

Carolyn şi Georgina izbucniră în râs, lucru care reuşi 
să-l irite pe Hugh şi mai tare. 

— De parcă mi-aş dori ca prietena mea cea mai bună 


să-şi petreacă tot restul vieții implorându-şi soțul să iasă din 
grajd! exclamă Carolyn. 

Hugh îşi miji ochii şi aşteptă până când Georgina se 
opri din râs. 

— Şi tu eşti disponibilă, nu-i aşa? o întrebă apăsat, în 
definitiv, au trecut doi ani de la moartea soțului tău. 

— Aşa e, replică fata. 

Zâmbetul îi dispăru brusc, precum aerul dintr-un 
balon spart. Bărbatul se simți vinovat. 

— Îmi pare rău. N-ar fi trebuit să-ţi reamintesc. La 
naiba, sunt la fel de insensibil ca un ajutor de grăjdar. 

—E în regulă, îngăimă Georgina, încercând să 
zâmbească, fără prea mare convingere. Aş prefera să nu mă 
aflu pe lista ta, dacă nu te superi. Mă gândesc să nu mă 
recăsătoresc. 

— Să nu te recăsătoreşti? o întrebă uluit. Niciodată? 

Fata încuviință cu o mişcare a capului. 

— Averea lui Richard îmi este suficientă. Nu am nevoie 
de protecţia averii unui bărbat. 

— Nu asta era ideea, continuă Hugh. Dar cineva cu 
care să fii? Şi copii? 

Privirea fetei se umbri, iar Hugh înţelese că pusese 
degetul pe rană. 

— Chiar şi eu îmi aduc aminte cum târâi în fiecare vară 
după tine păpuşa aia zdrențuită, sublinie el. O culcai mereu 
în pat, o hrăneai cu frunze şi o purtai peste tot. 

— Nu ne hrăneam niciodată păpuşile cu frunze, 
interveni Carolyn indignată. Cu ghinde, da, dar nu cu frunze. 

— Asta când nu încercam să le dăm drumul în josul 
râului, adăugă Georgina. Las-o baltă, Caro! Mă tem că felul 
cum ne purtam cu sărmanele păpuşi nu va face decât să 
demonstreze că nu suntem bune de mame. Îmi pare rău că 
din căsnicia mea nu au rezultat copii. Dar nu mă închipui 
căsătorindu-mă doar pentru asta. Nu mă voi recăsători 
niciodată. 


— Nu sunt de acord, o contrazise Carolyn. Pur şi 
simplu, nu ai întâlnit un bărbat matur. Îţi vom găsi noi un 
bărbat adevărat, ca Piers al meu. Poate pe cineva din armată. 

Hugh deschise gura... dar o închise la loc. Până la 
urmă, nu era treaba lui. 

— Unde naiba pot s-o întâlnesc pe Gwendolyn asta, 
dacă la Almack e închis? îşi întrebă sora. 

— Vom da o petrecere la noi, veni răspunsul ei imediat. 
Voi trimite invitaţiile pentru peste două săptămâni. Le voi 
invita pe Gwendolyn şi pe Kate. Ah, şi încă alte câteva 
debutante. Odată ce-o să spun câtorva mame că tu o să fii 
acolo, o să fie prezente toate domnişoarele ajunse la vârsta 
măritişului pe care le-ai putea dori. 

Hugh mârâi. Era doar pe jumătate conştient de faptul 
că devenea personajul principal în procesul înflăcărat al 
peţirii; era greu să nu-şi dea seama de vreme ce era mereu 
asediat la curse, în special la Ascot. Dar până acum nu le 
acordase nici cea mai mică atenție. 

— Nu trebuie să fie toate fecioare. 

— Vai, dar ce liberal eşti tu, zise sora lui şi zâmbi 
afectată. Dar de vreme ce nu am cum să le pun întrebări 
legate de experiența lor în domeniul ăsta, va trebui să o 
lăsam aşa. 

— Vreau să spun că aş fi fericit să mă însor şi cu o 
femeie mai în vârstă, interveni Hugh. O văduvă. Nu cu 
Georgina, de vreme ce se pare că ea se păstrează pentru 
domnii în uniformă, dar ideea e că aş prefera ca soția mea să 
nu aibă şaisprezece ani. 

— Niciuna dintre debutantele de anul ăsta nu are 
şaisprezece ani, rosti cu  lejeritate sora lui. Poate 
şaptesprezece. Dar acum e la modă să aştepţi un pic înainte 
să debutezi. Cred că Gwendolyn are aproape douăzeci de ani. 

— Sună din ce în ce mai bine! exclamă Hugh. 

— Şi, de vreme ce nu pot invita doar femei, adăugă 
Carolyn, ştiu foarte exact pe cine să invit pentru tine, 


Georgie. 

— Pentru mine? strigă Georgina aproape îngrozită, spre 
încântarea lui Hugh. 

— Tocmai a spus că nu vrea să se mărite, sublinie el. 

Finchbird îi aruncă lui Hugh o privire care-i spunea că 
era inutil să mai adauge ceva, exact în clipa în care Carolyn 
începu să vorbească peste el. 

— Căpitanul Neill Oakes. Este erou de război şi are o 
avere frumuşică... nu că ai avea nevoie... şi, mai presus de 
toate, este atât de viril. Mie nici măcar nu-mi plac uniformele, 
dar m-au trecut fiorii când l-am privit în vreme ce era 
prezentat reginei. 

Hugh observă că Georgina nu se grăbi să ia în râs ideea 
aia. 

— Va trebui să fii atentă, o sfătui ca un frate mai mare. 
Războiul îi poate lăsa sechele groaznice unui bărbat. 

— Are nişte ochi negri extraordinari, care privesc fix 
prin tine, rosti Carolyn visătoare. 

Hugh îşi dădu seama că lui Finchbird îi displăcea 
descrierea asta în aceeaşi măsură ca lui. Îşi strânse brațul 
mai cu putere în jurul soţiei, iar asta păru să o trezească la 
realitate. 

— De asemenea, îl voi invita şi pe ducele de Bretton, 
continuă femeia. Altfel, mama lui Gwendolyn nu va accepta 
niciodată invitația. Am auzit că îşi doreşte ca fiica ei să 
devină ducesă. Şi cine o poate învinovăți? 

— O să dai petrecerea asta peste două săptămâni? o 
întrebă Hugh. 

— Da. Vom fi la conacul lui Finchley, bineînţeles. Este 
deja programat ca servitorii să se mute mâine. 

— Organizăm cele mai bune partide de vânătoare de 
potârnichi din sudul Scoției, adăugă cumnatul ei. Până 
acum, nu ai mai venit cu noi în septembrie. 

Lui Hugh nu îi displăcea nimic mai mult decât să 
cutreiere pădurile în încercarea de a ucide ceva. Mai ales 


acum, când se luase hotărârea că eroii de război erau cei mai 
buni soți. 

— În plus, e şi ziua în care împlinesc douăzeci şi cinci 
de ani, se lăudă Carolyn. Piers mi-a promis un cadou 
minunat, Hugh. Aşa că poți învăța de la el cum să faci o 
femeie să se îndrăgostească de tine. 

— Ai noroc că stai tocmai în partea cealaltă a camerei, 
replică Hugh. Mi-ar plăcea să te ciupesc. 

Marchizul rânji spre el. 

— Nu-ţi face griji, bătrâne. Îţi voi da eu câteva 
sugestii... dacă îmi dai mie următorul armăsar din neamul 
lui Monteleone. 

— Nici să nu visezi, îi răspunse furios. Dar asta îi 
reaminti. Cu siguranță, am să-l aduc pe Richelieu, îşi 
informă cumnatul. O să fie loc pentru el în grajd? 

— Bineînţeles! exclamă Finley. Toată lumea vorbeşte 
despre Richelieu, dar până acum nu l-a văzut nimeni. 

— Nu pot să-l las, nici măcar pentru o săptămână sau 
două, continuă Hugh. Ştiu că îi place să participe la curse. I 
s-ar putea întâmpla ceva la gură dacă las pe altcineva să-i 
termine dresajul. 

— Richelieu nu e invitat la petrecerea mea, sublinie 
Carolyn. Eu invit doar masculi manierați cu două picioare. 

Hugh era gata să-i spună că, în cazul ăsta, el nu avea 
ce căuta acolo, când Finchley o scutură uşor pe soţia lui. 

— N-o să-l poţi face pe ducele de Bretton să vină la țară 
doar pentru o debutantă frumoasă. S-o fi hotărât ea să se 
mărite cu el, dar garantez că ducele de Bretton nu e aşa 
nerăbdător să-şi pună pirostriile. 

Privirea lui o întâlni pe a lui Hugh, şi amândoi trecură 
sub tăcere informaţia despre noua amantă încântătoare a lui 
Bretton, o cântăreață de operă cunoscută sub numele de 
Fermecătoarea Dalila, care avea să-l facă să vrea mai degrabă 
să rămână la Londra. 

— Dar, dacă Bretton ar şti că Richelieu se antrenează 


pe domeniul meu, reluă Finchley, atunci ar veni. Şi la fel ar 
face şi ceilalți bărbaţi. Asta este momeala care-i va aduce pe 
domni. 

— Bretton ar fi acolo într-o clipită, aprobă Hugh. A 
încercat să mi-l cumpere pe Monteleone de cinci sau şase ori. 

— Tu nu vrei să vină Bretton, interveni Georgina 
amuzată. El e rivalul tău în lupta pentru mâna lui 
Gwendolyn, ți-aduci aminte? 

— Ziua în care Bretton va deveni rivalul meu va fi ziua 
în care... 

— Ce? îl întrerupse sora lui râzând. O să arunci 
prosopul? Chiar o să declari că vei rămâne singur pentru 
totdeauna? 

Femeia izbucni în râs, şi iată-i ajunşi la punctul de 
unde porniseră discuția, aşa că Hugh reuşi să se strecoare 
afară din încăpere. 


Capitolul 2 


Pe când avea optsprezece ani, Gwendolyn Passmore 
alunecase pe o alee nămoloasă şi-şi rupsese piciorul. 
Doctorul făcuse o treabă minunată când fixase osul, dar, 
vreme de opt săptămâni, Gwen fusese nevoită să nu se ridice 
deloc în picioare. În mod normal asta ar fi reprezentat o 
adevărată tortură. Lui Gwen îi plăcea foarte tare să se 
plimbe; nimic nu o încânta mai mult decât să iasă din casă 
pe furiş pe când rouă era încă proaspătă pe iarbă şi să 
meargă pe jos kilometri şi kilometri, până când tivul rochiei i 
se îmbiba de apă. 

Dar îşi rupsese piciorul în aprilie, ceea ce însemna că 
trebuia să uite de ceea ce ar fi trebuit să fie primul ei sezon 
în Londra. Mama ei fusese distrusă. 

Gwen fusese încântată. 


Pe când ea avea nouăsprezece ani, fratele ei fusese ucis 
la Waterloo. Familia era în doliu, aşa că ieşirea în societate a 
lui Gwen fusese amânată cu încă un an. 

Toată primăvara şi vara, Gwen îşi continuase plimbările 
ei lungi şi încântătoare, dar în jumătate din cazuri se trezise 
stând sub un copac şi plângând. Fratele ei, Toby, fusese 
singura persoană din lume cu care se simţțise pe deplin în 
largul ei. lar acum el nu mai era. 

La douăzeci de ani, Gwen nu-şi mai rupsese niciun os 
şi nici nu mai murise nimeni, aşa că la sfârşitul lui martie se 
trezise măsurată, şi pipăită, şi aranjată, şi analizată, iar apoi 
dusă la Londra, unde fusese iarăşi măsurată, şi pipăită, şi 
aranjată, şi analizată de femei cu accente franțuzeşti (care 
făcură experiența cu totul diferită, deşi nu mai puţin 
groaznică). 

Cum părinții ei erau vicontele şi vicontesa de Stillworth, 
fata primise invitaţii la toate petrecerile importante şi, într- 
una dintre nopţile răcoroase de aprilie, fusese trimisă 
înaintea înaltei societăți să-şi facă debutul. 

Spre spaima ei, într-o clipă devenise o senzație. 

— Ți-am spus eu că arată ca Venus a lui Botticelli, 
grăise mândră mama către tatăl ei, după ce un al patrulea 
domn adusese în discuție această asemănare. 

Într-adevăr, cu părul ei ondulat, pictat parcă de Tiţian, 
cu pielea de alabastru şi cu ochii ca verdele mării, Gwen 
semăna într-un mod izbitor cu zeița pictată de artistul 
italian. 

Dar, de fiecare dată când cineva făcea un comentariu 
pe tema asta, fata nu putea decât să se bâlbâie şi să 
roşească, pentru că ştia şi ea, la fel ca toți ceilalți, că Venus 
stătea în scoica ei cu părul acoperindu-i doar unul dintre 
sâni. 

Şi aşa, preţ de mai puțin de o săptămână din sezon, 
domnişoara Gwendolyn Passmore fusese considerată 
frumusețea inegalabilă a înaltei societăți. În onoarea ei 


fuseseră compuse sonete, ziarele o numiseră Venus a 
Londrei, ba chiar fusese rugată să pozeze pentru unul dintre 
portretele lui Sir Thomas Lawrence. 

Mama lui Gwen fusese încântată, 

Gwen se simţise groaznic. 

Nu-i plăcea deloc aglomeraţia şi ura să stea de vorbă cu 
oameni pe care nu îi cunoştea. Nu îi plăcea să danseze cu 
străinii şi numai gândul că s-ar putea afla în centrul atenţiei 
cuiva o îngrozea. 

Îşi petrecea mare parte din timp retrasă într-un colț, 
încercând să treacă neobservată. 

Mama ei îi spunea mereu: „Zâmbeşte! Zâmbeşte puţin!” 
şi „Fii mai veselă!” Gwen voia să le facă pe plac părinților ei şi 
şi-ar fi dorit să fie una dintre acele fete care râdeau, flirtau şi 
erau sufletul oricărei petreceri. 

Dar nu era. 

Prin iunie, Gwen numărase zilele rămase până la finele 
sezonului. În iulie, se uitase la calendar gândindu-se: „Mai e 
puțin, atât de puţin”. Venise apoi august (atât de chinuitor), 
după aceea şi septembrie şi... 

— Am nişte veşti minunate! exclamă mama ei, dând 
buzna în încăpere. 

Gwen ridică privirea din caietul ei de schițe. Nu era 
prea bună la desen, dar chiar şi aşa îi plăcea s-o facă. 

— Ce-i mamă? 

— Am fost invitate la o petrecere privată! 

Fata îşi simți stomacul strângându-i-se de groază. 

— O petrecere privată? repetă Gwen. 

— Desigur. Am fost invitate de marchiza de Finchley. 
Aşa-i că-i minunat? Va fi peste două săptămâni. 

— Credeam că săptămâna viitoare mergem acasă. 

Nu avea nicio importanță că reşedinţa din Londra purta 
numele familiei ei; pentru Gwen, acasă însemna întotdeauna 
la Felsworth, moşia imensă şi întortocheată unde crescuse. 

— Conacul Finchley se află în Yorkshire Dales. E 


cumva în drumul nostru spre Felsworth, îi explică mama ei. 
Ne vom opri înainte să mergem acasă. O să fie un ocol 
distractiv. O să fie frumos să întrerupem călătoria. 

Drumul nu era însă atât de lung încât să necesite alte 
întreruperi decât cele câteva nopți petrecute în hanuri, dar 
Gwen nu se mai obosi să sublinieze asta. Şi nici nu întrebă 
cum se făcea că Yorkshire era în drum spre Cheshire. Nu ar 
fi câştigat nimic; mama ei se hotărâse şi nimic nu o putea 
face să se răzgândească. 

„O petrecere privată”, se gândi Gwen nefericită. 
Presupunea însă că nu avea cum să fie mai rău decât un 
sezon la Londra. 

— Lady Finchley scrie că va fi şi Bretton acolo, adăugă 
mama ei, ținând invitația de parcă ar fi fost un act oficial. 
Gwennie, cred că aproape l-am convins să te ceară de soție. 
Asta ar putea fi şansa noastră să-l facem să se hotărască. 

În astfel de momente, Gwendolyn se întreba dacă ea şi 
mama ci chiar trăiau în aceeaşi lume. Pentru că, în lumea ei, 
era destul de evident că ducele de Bretton nici nu visa să o 
ceară de soție. Deşi probabil ar fi acceptat dacă ar fi cerut-o. 
Îi surâdea ideea să devină ducesă. Din câte îşi dădea ea 
seama, ducesele puteau face orice îşi doreau. 

Să fii excentric se putea dovedi chiar distractiv. 

lar ducele părea destul de drăguţ. Destul de chipeş şi 
foarte inteligent. 

— Va trebui să îi scriu lui Lady Finchley să văd cine 
mai vine, rosti mama lui Gwen, aruncându-i o privire care-o 
îngrozi, căci îi dădu de înțeles că începe să facă strategii. 
Poate fratele ei... el e Lord Briarly, ştii? 

Gwen ştia. Memorase cartea despre etichetă a lui 
Debrett. O ajuta să vorbească mai uşor cu oamenii dacă ştia 
cine erau şi care cu cine se înrudea. 

— Mă întreb cine va mai veni, continuă mama ei. Nu 
îmi dau seama cu cine e prieten Lord Finchley. Deşi am 
putea crede că lista invitaţilor e întocmită de soția lui. Femeia 


se aplecă în față şi-i bătu uşor mâna lui Gwen. Draga mea, 
ştiu că nu-ți plac lucrurile astea, dar îți promit că de data 
asta nu va fi aşa îngrozitor. O petrecere privată este cu mult 
diferită de cele care se desfăşoară la Londra. Mult mai intimă. 
Până la final, o să te împrieteneşti cu toată lumea. 

Gwen stătea îmbufnată şi avea îndoieli serioase, ținând 
cont de experiența pe care o avusese până acum cu 
domnişoarele din înalta societate. Privi în jos spre caietul ei 
de schițe. Desenase un iepure. Se hotări să îi facă nişte dinți 
urâţi. Un iepuraş malițios. Excelent! 

— Păi atunci, continuă mama ei, va trebui să îți luăm 
un costum nou de călărie şi poate şi alte trei rochii de zi. Şi, 
vai, sunt atât, dar atât de încântată că Lady Finchley s-a 
gândit la asta. Sunt recunoscătoare că mai ai o ultimă ocazie 
să mai cunoşti câțiva domni. 

— I-am cunoscut pe toţi, replică Gwen. 

Şi era adevărat. Fusese prezentată tuturor domnilor de 
la Londra. Dansase cu majoritatea şi primise cereri în 
căsătorie de la patru dintre ei. Doi fuseseră refuzați pe loc de 
tatăl ei, unul fusese respins de mama ci („O cunosc pe mama 
lui”, îi spusese femeia, „şi nici în ruptul capului nu îmi 
supun singura fiică la asta”), iar pe ultimul, Lord Pennstall, 
fusese cât pe-aci să-l accepte. 

Se dovedise foarte amabil, era şi destul de chipeş şi mai 
mare decât ea cu doar opt ani. Nu fusese nimic în neregulă 
cu el... până când aflase că avea de gând să-şi stabilească 
reşedinţa principală la Londra. Era foarte interesat de 
chestiunile guvernamentale, dincolo chiar de funcţia pe care 
o ocupa în Camera Lorzilor. 

Gwen pur şi simplu nu putuse accepta. Se gândise că 
avea să-şi petreacă tot restul vieţii la Londra, întruchipând 
pentru el rolul de gazdă, organizând petreceri şi aranjând 
întruniri... Asta era de nesuportat. 

Şi aşa, cu ceva regrete, îl refuzase pe Lord Pennstall, 
explicându-i motivele ei. (Nu-şi putea închipui că putea 


refuza o propunere fără să fie pe deplin sinceră.) Bărbatul 
fusese dezamăgit, dar înțelesese. 

Gwen ştiuse în momentul acela că trebuia să mai 
îndure încă un sezon, asta dacă nu cumva reuşea să 
găsească soțul perfect acasă. Totuşi, încă un sezon petrecut 
la Londra era de preferat în fața unei vieţi trăite ca soţie de 
politician. 

Dar crezuse că reuşise să câştige o pauză. Se gândise 
că mai avea un an până la asta. Îşi îndreptă privirea spre 
mama ei, care părea că tocmai compusese un cântec numit 
O petrecere privată la la la. 

Din câte se părea, libertatea avea să mai fie amânată. 


De doi ani, Alec Darlington era conte de Charters, dar 
încă nu se obişnuise cu titlul. „Charters” fusese tatăl lui, un 
bătrân morocănos şi rigid, care nu-şi plăcuse niciodată fiul 
căruia nu-i găsea, totuşi, niciun cusur. Alec preferase 
întotdeauna să fie „Darlington”. Asta era un nume 
şmecheresc, fluşturatic, ce se potrivea perfect unui bărbat 
care-şi petrecuse viața în căutarea plăcerii. 

Câtă vreme fusese Darlington, Alec se distrase trăind 
pe măsura numelui său. 

Pe de altă parte, Charters era un nume plictisitor. 
Charters făcea hărți. Citea în registre. Se comporta 
responsabil. 

Şi nu era ca şi cum şi-ar fi dorit cu ardoare să se 
întoarcă la a fi iresponsabil. Pur şi simplu, îi plăcuse să aibă 
şi posibilitatea asta. 

Dar în acelaşi accident de trăsură în care murise tatăl 
lui, pierise şi mama lui, pe care Alec o regreta sincer, din tot 
sufletul. Şi aşa se trezise el brusc nevoit să le poarte de grijă 
celor două surori mai mici. Pe Candida reuşise să o mărite cu 
un an în urmă cu al doilea fiu unei familii influente, care 
venera pământul pe care păşea fata. Una peste alta, fusese 
un aranjament foarte convenabil. 


Mai rămânea Octavia, care, la douăzeci de ani, tocmai 
încheiase al doilea sezon fără nicio propunere, în ciuda 
zestrei rezonabile pe care i-o stabilise. Fata făcuse totul ca la 
carte, sau cel puțin aşa le spusese strămătuşa Darlington 
(care îi servise drept însoţitoare). Îmbrăcase haine de la cele 
mai bune croitorese. Dansase ca un înger. Ştia să cânte, să 
deseneze şi să picteze cu acuarele. Pe scurt, ştia să facă tot 
ce trebuia să facă o domnişoară de obârşia ei. 

Dar, dintr-un motiv oarecare, nu „avea succes”. 

Poate nu era de o frumusețe răpitoare, dar el nu o 
considera urâtă. Poate avea dinții un pic prea proeminenți, 
dar ăsta era chiar singurul ei defect. Şi avea nişte ochi 
frumoşi, de fapt, de aceeaşi culoare ca ai lui... de un negru 
profund şi strălucitor. El cu siguranță primise complimente 
pentru ochii lui. De ce naiba nu primea şi Octavia? 

Bărbaţii din Londra erau o adunătură de idioţi. Asta 
era singura explicație pe care Alec o putuse găsi. 

— Ştii cine va participa? vru Octavia să afle. 

Se aflau în trăsura lui, aproape de sfârşitul călătoriei 
lungi spre conacul Finchley. 

— Briarly, bineînțeles, răspunse Alec privind pe 
fereastră. Deşi era prieten cu Hugh de atâta vreme, nu mai 
fusese niciodată la Finchley. Marchiza e sora lui. 

Octavia încuviință din cap. 

— Da, dar nu am cum să încerc să-l cuceresc pe el. Mi- 
e ca un frate. 

Alec aprobă absent. 

— Carolyn sigur a pus bine la punct lista de invitați. E 
foarte grijulie cu lucrurile astea. 

Octavia oftă. 

— Doar că... o, nu!k 

— Ce e? 

Fata suspină. 

— Uite, rosti, făcându-i semn din cap să se uite pe 
fereastră. 


Alec privi afară, dar nu văzu nimic deosebit. La intrarea 
în casă, se mai afla doar o altă trăsură, din care coborau 
proprietarii ei: o tânără şi, din câte se părea, părinții ei. 

— N-o vezi? 

— Pe cine? o întrebă bărbatul. 

— Pe Gwendolyn Passmore, se văită fata. Asta este cea 
mai proastă veste posibilă. 

— Dar care e problema cu Gwendolyn Passmore? 

— Alec, cu ea în încăpere, la mine nici măcar nu o să se 
mai uite careva. 

Alec îi fusese prezentat lui Gwendolyn Passmore o dată 
sau de două ori, şi n-avea cum să recunoască faptul că era 
extraordinar de frumoasă. Cu toate astea, Octavia era sora 
lui, aşa că zise: 

— Nu fi prostuță. Pot să găsesc o mie de motive pentru 
care un domn ar prefera să-şi petreacă timpul cu tine. 

— Pe bune? replică fata. O mie. Ia spune-mi-le! 

Alec îşi reprimă un oftat. Surorile şi sarcasmul erau o 
combinație letală. 

— Ai o personalitate mai puternică, începu bărbatul. 

Octavia păru şocată. 

— Ce am spus? 

— Că am personalitate? rosti plângând. Nu ştii că 
domnii spun întotdeauna asta despre fetele urâte? 

— N-am zis niciodată că eşti urâtă! 

— Nici n-a fost nevoie, se smiorcăi tânăra. 

Alec o privi fix preţ de câteva clipe, după care grăi: 

— Vreau doar să-mi confirmi că nimic din ce-aş putea 
spune în momentul ăsta nu ți s-ar părea potrivit... 

Octavia încuviință din cap cu ciudă. 

De asta, se gândi Alec, nu se însurase el. Mai mult ca 
sigur, un bărbat nu se putea descurca decât cu o femeie pe 
rând. Nici nu îi trecea prin cap să-şi ia o soție până când nu 
rezolva cu sora lui. 

Alec clătină din cap, după care puse mâna pe clanţă. 


Se opriseră, iar el era nerăbdător să coboare şi să-şi întindă 
picioarele. 

— Stai, strigă Octavia trăgându-i mâna înapoi. 

— Acum ce mai e? 

— Aşteaptă să intre. 

Alec privi afară. 

— Domnişoara Passmore? 

— Da. 

Bărbatul se uită din nou afară. 

— E chiar aşa rea? 

— Nu vreau să merg alături de ea. 

— Octavia, pentru numele lui Dumnezeu! 

— Pe lângă ea, eu o să par o găină mică şi îndesată. 

— Vai, pentru numele... 

— Şi, sublinie Octavia, este foarte distantă. Dacă aş fi 
fost eu declarată perla sezonului, aş fi fost mult mai 
prietenoasă cu celelalte domnişoare. 

Alec trase aer în piept. Nu voia ca sora lui să se simtă 
stânjenită, dar situația asta era ridicolă. Şi stânjenitoare. 
Pentru el. Stătuse în nenorocita asta de trăsură vreme de 
patru ore. Voia să îşi întindă picioarele. 

— Număr până la zece, o avertiză. Dacă nu intră până 
atunci, eu ies. 

— Te rog, Alec. Fă-o pentru mine. 

Spre norocul amândurora, domnişoara Passmore intră 
în casă când Alec ajunse la nouă şi nu mai fu nevoie să o 
constrângă. Şi totuşi, nu putu să păşească în ritmul lui 
obişnuit. Octavia îşi prinse mâna în jurul cotului său cu o 
forță care părea supranaturală şi sări hotărâtă cu picioarele 
pe pământ. 

— Şi acum ce mai e? 

— Lasă-i timp, rosti printre dinţi. 

— Mai degrabă ai sta aici ca o proastă decât să te 
intersectezi cu Gwendolyn Passmore? 

Expresia de pe fața Octaviei lăsa să se înțeleagă că 


răspunsul era da, dar probabil că avea şi ceva mândrie, de 
vreme ce îl lăsă să o împingă înainte în acelaşi ritm în care o 
condusese pe Candida la altar în anul anterior. 

— Încep să înțeleg, murmură Alec, de ce oamenii speră 
mereu să aibă băieți. Nu are nimic de-a face cu dorința de a 
avea un moştenitor. 

— Asta nu a fost prea drăguţ din partea ta, replică 
Octavia fără să pară însă câtuşi de puţin insultată. 

— Femeile îți dau mult mai multă bătaie de cap. 

— Mie mi s-a spus că merită totuşi. 

De data asta, Alec fu cel care se opri din mers. 

— Cine ţi-a spus asta? 

Octavia deschise gura să vorbească, dar, până să apuce 
ea să scoată vreun sunet, Alec continuă: 

— Ce naiba ţi-a povestit Candida? 

— Ştii bine că noi n-avem mamă, vorbi Octavia 
afectată. Cineva trebuia să-mi explice cum se fac lucrurile. 

Alec simți cum lumea lui se dărâmă bucăţică cu 
bucăţică. Sau poate era din cauza stomacului. Se simțea rău. 
Obosit. 

— Ar fi fost de presupus că aşteaptă până te măriţi, 
bombăni el. 

— Surorile nu au secrete, declară voioasă Octavia, 
după care intră în casă cu un zâmbet larg pe față. 

Alec era impresionat. Nu mai rămăsese nici urmă din 
supărarea ei de mai devreme. 

Lady Finchley aştepta în hol şi îşi primea oaspeţii cu un 
coş cu biscuiţi. 

— Carolyn! exclamă Alec făcând politicos o plecăciune 
în timp ce-i zâmbi şmechereşte. Ai o înfăţişare extrem de 
idilică. 

— Nu-i aşa? 

Femeia săltă coşul ca şi cum ar fi prezentat un costum. 

— Toată lumea a stat mult prea mult în oraş. M-am 
gândit că e o idee bună să fiu cât de rustică posibil. Ne aflăm 


aici să celebrăm aerul proaspăt şi curat, şi rouă dimineții, şi 
toate astea, nu-i aşa? 

— Trebuie să mă trezesc atât de devreme încât să mă 
bucur de rouă? 

— Cu siguranţă nu, îl linişti Carolyn. 

— În cazul ăsta, sunt perfect de acord. 

Carolyn îi zâmbi aproape compătimitor. 

— Îţi trebuie o nevastă. 

— Nu eşti prima care mi-o zice. 

Femeia îşi înălță sprâncenele, apoi, într-o clipă, îşi luă 
atenţia de la el cu o fluturare a mâinii şi se întoarse zâmbind 
larg spre sora lui. 

— Octavia Darlington, rosti cu atâta încântare, încât ai 
fi putut crede că nu se mai văzuseră de o groază de vreme, 
nu de o săptămână. Ce mă bucur să te văd! 

— Îți mulțumesc că m-ai invitat, replică Octavia făcând 
o reverență politicoasă. 

Carolyn se înclină şi-i vorbi pe un ton conspirativ, deşi 
era greu de înțeles de ce, de vreme ce în apropiere nu se mai 
afla decât Alec, care putea să le audă perfect. 

— Am invitat mulţi tineri buni de însurătoare, îi şopti 
Octaviei. Draga mea, te vei simți minunat. 

Se întoarse iarăşi către Alec, cu una dintre sprâncene 
ridicate întrebător. 

— Mi s-a spus că ai fost în Londra pe durata sezonului, 
dar abia dacă te-am văzut. 

— Mai degrabă aş zice că m-a pasat mătuşii 
Darlington, o lămuri Octavia şi rânji. 

— Ei bine, nu-i menționa asta şi lui Hugh. Eu i-am zis 
că ai însoţit-o pe Octavia peste tot. A trebuit să-l fac să se 
simtă vinovat pentru ceva, adăugă către Octavia. Sper că nu 
te superi. 

— Ba deloc, o linişti Octavia, vădit mulțumită că fusese 
inclusă în şiretlicurile lui Carolyn. 

— Acum, adăugă gata să schimbe subiectul, unde este 


strămătuşa Darlington? 

—A fost reținută la Londra, îi explică Octavia. 
Reuniunea bilunară a Societăţii Crescătorilor de Păsări la 
care participă ea s-a ţinut în ziua în care am plecat noi. Va 
ajunge în seara asta. 

— Creşte păsări? 

— Ar trebui s-o întrebi de asta la un moment dat, îi 
sugeră Alec. 

— N-o face, interveni Octavia, aruncându-i o privire 
mânioasă. Nu şi dacă nu vrei cu adevărat să auzi povestea. 

— Mărturisesc că sunt curioasă... 

— Le împăiază, o informă Alec. 

— Nu e adevărat, îl contrazise Octavia. Se uită apoi la 
Carolyn. E o mare belea fratele ăsta al meu. Un parazit al 
societăţii. 

Carolyn izbucni în râs. 

— Aşa sunt, adesea, fraţii. Îţi spun, nu ştiu ce să mă 
mai fac cu Hugh zilele astea. 

— A ajuns deja? întrebă Alec. 

Nu-şi mai văzuse dragul prieten de luni bune. 

— E în grajd, îl informă Carolyn. 

— Bineînţeles. 

— Bineînţeles. Femeia îşi dădu ochii peste cap, apoi îşi 
reluă rolul de gazdă. Winters vă va conduce în camerele 
voastre. Octavia, te-am cazat cu strămătuşa Darlington. 
Camera e exagerat de roz. Sper că nu te deranjează. Alec, tu 
stai lângă Hugh. 

Îşi flutură mâna de parcă ar fi vrut să indice o anumită 
zonă a casei imense. 

— Cred că merg să-l găsesc pe Hugh, rosti Alec. Te 
descurci fără mine? 

Octavia păru deranjată că-i adresa asemenea întrebare 
stânjenitoare de față cu Carolyn. 

— Normal. 

— În salonul de vest s-a adunat deja un mic grup de 


domnişoare, o puse Carolyn în temă. Curg bârfele. 

Octavia rânji. 

— Atunci merg direct acolo. 

— Iar eu îmi fac ieşirea, rosti Alec în timp ce se întreba 
dacă exista un coşmar mai mare decât un grup de 
domnişoare adunate într-o încăpere, învăluite într-un nor de 
bârfe. 

Din fericire pentru el, nu trebuia să afle. Se îndreptă 
spre ieşire, apoi pe aleea dinspre grajduri. Se bucura că avea 
să-l vadă pe Hugh. Fuseseră prieteni apropiați pe perioada 
liceului şi apoi la universitate, dar după asta se mai 
întâlniseră doar ocazional. Alec ieşea destul de des în oraş, în 
vreme ce Hugh se afla aproape de fiecare dată acolo unde 
erau şi caii lui. Iar asta, de obicei, nu se petrecea în oraş. 

Alec fredona în vreme ce se apropia de grajdurile 
imense. Mirosul de fân şi de bălegar venea spre el în bătaia 
brizei, şi se trezi zâmbind exact când izul sudorii de cal îşi 
făcu şi el simțită prezenţa. Îi plăcea să călărească la fel ca 
oricărei alte persoane şi, la rândul lui, participase la ceva 
curse şi partide de vânătoare, dar nu prea înțelesese 
niciodată pasiunea pentru cai care pusese stăpânire pe 
Hugh. Cu toate astea, se bucura că lui Hugh îi plăcea. Nu ar 
mai fi la fel dacă n-ar fi atât de obsedat de animalele lui. 

— Hugh! strigă Alec în timp ce împingea uşa. 

Dintr-una dintre boxele din spate, se auzi un nechezat, 
urmat de o înjurătură. Apoi încă un nechezat, despre care 
presupuse că era o altă înjurătură în versiunea calului. 

— Hugh? strigă Alec încă o dată. 

Din boxă se ivi un cap. 

— Darlington! exclamă Hugh. Mă bucur să te văd. 

— Şi eu. 

Alec nu se deranjă să-l corecteze în privința numelui 
său. De fapt, îi plăcea că Hugh încă îi spunea Darlington. 
Felul în care îi rostise numele avea ceva încântător şi 
familiar, ca şi cum erau iarăşi copii şi nu aveau alte 


responsabilități decât şcoala şi prietenii. Păşi mai aproape şi 
se uită înăuntru. 

— Ăsta e armăsarul care a înnebunit jumătate din 
Londra? 

— Jumătatea inteligenta, replică Hugh. 

— Robespierre? 

— Richelieu. 

— Bineînțeles, murmură Alec. 

Hugh se întoarse la lucru, adică... de fapt, ca să fim 
sinceri, Alec nu prea înțelegea ce făcea Hugh, dar calului nu 
părea să îi placă. Alec făcu un pas înapoi. 

Nu văzuse la viața lui oameni loviți de cai. Şi nici nu-şi 
dorea s-o facă. 

— Ce faci aici? îl iscodi Hugh fără să privească în sus. 

— Tu m-ai invitat? 

— Ăăă? 

— Sora ta. Deci, prin extindere, şi tu. 

La auzul acestei replici, prietenul său ridică privirea şi 
îl privi drept în ochi. 

— Oare va veni o vreme în care surorile noastre nu vor 
mai fi, prin extensie, totuna cu noi? 

— Nu cred, rosti Alec cu regret. 

Hugh îşi apăsă tâmplele cu degetele, o chestie cu care 
Alec n-ar fi fost de acord ținând cont de starea în care se 
aflau mănuşile lui. Totuşi, sărmanul om chiar arăta de parcă 
tocmai îl luase o durere îngrozitoare de cap. 

— Încă una, continuă Hugh. Mai am una de măritat şi 
termin. 

Alec se gândi la Octavia, care bârfea probabil cu 
suratele ei. 

— Noi doi o să dăm o petrecere. 

— Tu te gândeşti vreodată să te însori? îl întrebă Hugh. 

Alec clipi, surprins de întorsătura pe care o lua 
conversaţia. Era al naibii de ciudat. Bărbaţii nu vorbeau 
despre căsătorie. Cel puţin, nu în felul în care o făceau 


femeile. 

— Păi... Nu? 

— Dar până la urmă va trebui s-o faci, nu? 

— Păi, da. 

Dar nu încă. Ce naiba se întâmplase cu el? 

Hugh suspină. Sau, mai degrabă, gemu. 

— M-am gândit să-mi iau una. 

— O soţie? întrebă Alec, ca să se asigure. 

„Să-mi iau una” părea o formulare cam ciudată pentru 
situaţia în cauză. 

Hugh încuviință din cap, apoi se dădu în spate când 
calul fornăi agresiv. 

— A venit vremea. 

Oare era posibil ca Hugh să aibă nevoie să-şi găsească 
o moştenitoare? Nu auzise că familia Briarly ar avea 
probleme financiare, dar asta nu însemna că nu existau. 
Hugh era un tip retras şi nu ieşea în oraş; averea lui se putea 
prăbuşi fără ca nimeni să afle ceva despre asta. 

— E ceva ce-ai vrea să-mi povesteşti? îl iscodi Alec, cu 
precauție. Ceva nu era în regulă cu Hugh. Era prea serios. 
Nu că ar fi fost vreodată neserios, dar acum era diferit. Părea 
prevăzător. Îngrijorat. 

Hugh nu-şi făcea niciodată griji pentru ceva ce nu avea 
legătură cu caii. 

— Totul e bine, murmură Hugh. Doar că am 
responsabilități. Privi în sus. Şi la fel ai şi tu. 

Asta nu sunase de parcă Hugh l-ar fi iscodit, dar totuşi 
el exact aşa se simțea. Alec preferă să facă o pauză decât să 
răspundă într-o manieră pe care mai târziu ar fi putut-o 
regreta. 

— Nu te uita aşa la mine, zise Hugh aruncându-i un 
zâmbet pieziş. Cui îi rămâne titlul tău dacă nu te reproduci? 
Tu nu ai un frate. 

— Unui văr primar, replică Alec un pic enervat că Hugh 
putea să-i alunge iritarea cu un argument atât de rațional. 


— Chiar vrei asta? Al meu merge la Simon Carstairs. 

Alec clipi. Îl cunoştea pe Carstairs, deşi şi-ar fi dorit să 
nu o facă. 

— Sunteţi rude? 

Hugh încuviinţă furios. 

— Suntem veri de gradul al treilea. 

Alec cântări situația. 

— Familia ta chiar are probleme în a face băieți. 

— E, într-adevăr, o problemă. 

— Foarte bine, atunci trebuie să te însori. Repede. 

— Surorile mele îi zic Simon cel Şiret. 

Alec chicoti. 

— E amuzant atâta timp cât nu e vărul tău. 

— E amuzant pentru că e adevărat. 

Hugh nu părea deloc amuzat. 

— Le-am pus să-mi facă o listă. 

Alec se opri din râs. 

— Ce? 

— O listă. Cu femei. Le-am rugat pe surorile mele să-mi 
facă o listă cu posibile neveste. Nu cred că se aşteaptă 
nimeni să rezolv singur asta. 

— Noi, ceilalți, în general o facem. 

Hugh îl privi foarte iritat. 

— Sunt ocupat. 

Îşi flutură braţul înspre armăsarul care, Alec trebuia să 
recunoască, se calmase în mod remarcabil pe parcursul 
conversației. Ceea ce-i făcea Hugh, orice ar fi fost, funcționa. 

— Foarte bine. Apoi lui Alec îi veni o idee foarte 
potrivită. N-ai vrea-o pe soră-mea? 

— Octavia? se miră Hugh. N-are abia doisprezece ani? 

— Are nouăsprezece. 

— Nu pot să mă însor cu ea. Aş continua să mi-o 
închipui ca la doisprezece ani. 

— Hugh, nu mai arată ca la doisprezece ani. 

Hugh se-nfioră. 


— Chiar şi aşa, nu pot s-o fac. 

— La naiba! 

Şi aşa pierdea un foarte bun eventual soț. 

— Eu mă gândesc la Gwendolyn Passmore. 

Alec privi în sus şi eliberă un geamăt obosit. 

— De două ori la naiba! 

— Ce are domnişoara Passmore? Mi s-a spus că este 
drăguță. 

— N-ai cunoscut-o? 

— Când era s-o cunosc? îl întrebă Hugh ridicând din 
umeri. 

Alec clătină din cap. Îl adora pe Hugh, dar, sincer, era 
înspăimântător cât de rupt părea uneori de viața normală. 

— E frumoasă, îl lămuri el. Incredibil de frumoasă. 

Hugh îşi întoarse capul într-o parte şi-şi înălță colțurile 
gurii ca şi cum ar fi vrut să spună: „Atunci merge”. 

— Octavia o urăşte, continuă Alec. 

— Probabil e geloasă. 

— Bineînţeles că e geloasă. Recunoaşte şi ea asta. Dar 
mai zice şi că e arogantă. 

— Domnişoara Passmore? 

Alec dădu din cap aprobator. 

— La naiba! Hugh eliberă un oftat înăbuşit. Nu pot 
suporta femeile snoabe. A, ei bine, bănuiesc că o să fac totuşi 
o încercare. La cum mă cunosc. 

„Să facă o încercare.” Alec nu era sigur că Hugh 
înțelegea diferența dintre a cuceri o femeie şi a îmblânzi un 
cal. 

— Cine mai e pe listă? vru Alec să afle. 

Hugh clipi. 

— Ştii, nu-mi amintesc. 

Alec zâmbi. Aşa era Hugh. 

— Atunci, îți urez noroc cu domnişoara Passmore. 

Dar Hugh se întorsese deja la Richelieu, căruia îi 
şoptea ceva în timp ce-i aplica unguent pe coaste. 


Un unguent incredibil de urât mirositor. 
Alec clătină din cap şi părăsi grajdul. Spera că 
domnişoarei Passmore îi plăceau caii. 


Capitolul 3 


Gwen fu informată că la opt avea să fie servită cina, dar 
oaspeții aveau să se întâlnească să bea ceva şi să mai stea de 
vorbă cu o oră mai devreme. Fata se plânsese că era obosită 
şi îşi rugase mama să-i permită să vină în salon la opt fără 
zece. Mama ei fusese de acord, dar Gwen bănuia că asta nu 
prea avea legătură cu argumentele ei, ci mai degrabă cu 
visurile mamei sale de a-i regiza o intrare impresionantă. 

În realitate, Gwen încerca doar să limiteze timpul pe 
care trebuia să-l petreacă alături de ceilalți oaspeţi. Nu o 
deranja să ia cina alături de ei, iar să converseze la masa de 
seară i se părea destul de uşor. Nu stătea nimeni să se 
gândească dacă te dor picioarele sau că poate transpiri prin 
corset. La masă, toată lumea stătea la locul ei, ceea ce 
însemna că nu se uita nimeni peste umărul celorlalți, 
întrebându-se dacă se putea alătura vreunui alt grup, cu 
oameni mai de soi. 

Şi, chiar dacă situația se dovedea deplorabilă, măcar 
mâncarea avea să fie, probabil, bună. 

— Sunt hămesită, îi mărturisi Gwen mamei ei în vreme 
ce coborau scara elegantă a conacului Finchley. 

— Să nu mănânci prea mult în seara asta, draga mea. 
Ştii că ai stomacul sensibil. 

Gwen încerca să-şi dea seama cum era mai bine să 
răspundă la asta, de vreme ce stomacul ei nu era deloc 
sensibil, dar ajunseră deja la intrarea în salon, iar mama ei 
schimbă subiectul şi îi şopti: 

— Draga mea, stai dreaptă. 


Gwen înghiți în sec şi îşi urmă mama în încăpere. 
Presupunea că nu se putea spune că era aglomerațţie, de 
vreme ce era un salon dintr-acelea îngrozitor de lungi în care 
se găseau cel puțin şase mese separate la care să te poți 
aşeza, dar, cu toate astea, mai avea senzaţia că o priveau o 
groază de oameni. Se uită de jur împrejur, încercând să vadă 
dacă poate găsi o prietenă. O văzu pe Kate Peyton. Gwen o 
admirase dintotdeauna. Era atât de sinceră şi de directă. Şi 
mai era... o, Doamne... Octavia Darlington. Octavia nu o 
plăcea. Sau, cel puţin, aşa credea Gwen. De fiecare dată când 
se apropia Gwen, Octavia afişa un zâmbet rece. În câteva 
ocazii, Gwen fusese sigură că Octavia se prefăcuse 
intenționat a n-o observa. Asta nu se întâmplase când se 
întâlniseră față în față; Octavia n-ar fi făcut niciodată ceva 
atât de evident. Dar Gwen îşi dăduse seama de intențiile ei. 
Şi nici nu credea că avea dreptul să se supere pentru asta; şi 
ea, la rândul ei, era expertă în a se preface că nu vede 
oamenii. 

Bănuia totuşi că motivele lor erau diferite. Octavia 
Darlington nu era genul de domnişoară care să se ascundă 
prin colțuri. De fapt, Gwen o cam invidia pentru asta. 

— Domnişoară Passmore, se auzi glasul plăcut, muzical 
al gazdei, Lady Finchley. Începusem să mă tem că nu vei 
reuşi să cobori la timp pentru cină. 

— Îmi pare foarte rău că am întârziat, se scuză Gwen 
făcând o plecăciune. 

— Lady stillworth, se adresă Lady Finchley mamei lui 
Gwen, pot să vă fur puţin fiica? 

Mama lui Gwen fu de acord, iar Gwen se trezi cu brațul 
strâns cu putere pe după braţul doamnei Finchley. 

— Abia aştept să-l cunoşti pe fratele meu, îi mărturisi 
Lady Finchley. 

— Pe fratele dumitale? se miră Gwen. 

Pe Lady Finchley o întâlnise în mai multe rânduri, dar 
nu avusese niciodată impresia că o plăcuse într-atât încât să 


încerce să o căsătorească cu fratele ei. 

— Fratele meu, Hugh, este conte. De Briarly. 

— Da, bineînțeles, îngăimă Gwen. 

— Ce mă bucur că ai auzit de el. Ştii, el nu merge 
niciodată la Londra. Mă temeam că lumea l-a uitat întru 
totul. 

— Nu merge niciodată la Londra? întrebă Gwen. 
Probabil i se citise încântarea în ochi, pentru că Lady 
Finchley îi aruncă o privire subtilă şi rosti: 

— Să înţeleg că eşti o fată de la țară? 

— O, da, chiar aşa. 

— Şi eu sunt cam diletantă. Când sunt la Londra, îmi 
este dor de viața de la țară, când sunt la țară, mă plictisesc. 

Gwen zâmbi şi încuviință, sperând să nu fie nevoită să 
mai adauge ceva. 

— Şi fratele meu este la fel, adăugă Lady Finchley. Ca 
tine, nu ca mine. Urăşte oraşul. 

Gwen încuviință din nou din cap, fericită că Lady 
Finchley nu părea să observe că ea nu prea contribuia cu 
nimic la conversaţie. 

— Am o bănuială că voi doi aveţi o mulțime de lucruri 
în comun, continuă Lady Finchley. A, iată-ne. Hugh! Hugh! 

Se întoarse un bărbat înalt cu părul des, castaniu. 
Arăta chiar bine, constată Gwen, iar asemănarea cu Lady 
Finchley era evidentă. Îi plăcea că nu avea părul perfect 
aranjat. Şi că avea tenul uşor bronzat. Deşi... 

Fata făcu înapoi un pas discret. Avea o pată maronie pe 
cizmă, iar ea suspecta că era posibil să nu fie noroi. 

— Caro! exclamă Hugh. Dumnezeule mare, mai 
mâncăm şi noi? 

— Hugh, rosti apăsat sora lui, aceasta este domnişoara 
Passmore. 

Gwen zâmbi şi făcu o reverență. 

Lord Briarly clipi de două ori, apoi zise: 

— Bineînţeles. Sunt încântat să te cunosc. Bărbatul îi 


luă mâna cu o mişcare elegantă, dar oarecum nepotrivită la 
un bărbat aşa necizelat, şi i-o sărută. 

— Şi eu sunt onorată să vă cunosc, Lord Briarly. 

Preţ de o clipă, Hugh rămase nemişcat, cu fruntea 
încruntată. Gwen avu impresia că se gândea la altceva. 

— Hugh, i se adresă sora lui aproape cu asprime. 

— Corect, zise el. Cu capul plecat într-o parte, o privi 
pe Gwen de parcă ar fi analizat-o pentru... ei bine, pentru 
ceva. Înţeleg că sunteţi din nord, domnişoară Passmore? 

Fata încuviinţă. 

— Din Felsworth, Cheshire. De aici mergem direct 
acasă. Abia aştept. 

— Domnişoara Passmore preferă viața la ţară, interveni 
Lady Finchley fără pic de subtilitate. 

Lord Briarly dădu aprobator din cap. 

— E mai bine şi pentru cai. Ştiu că unii simt că pot trăi 
bine în oraş, dar trebuie să spun că eu sunt împotriva acestei 
concepții. 

Lady Finchley se întoarse spre Gwendolyn. 

— Fratele meu este înnebunit după cai. 

— Domnişoară Passmore, dumneata călăreşti? o 
întrebă Hugh. 

— Puțin, răspunse fata. Bineînţeles că avea o iapă. 
Întotdeauna avusese o iapă. Dar, decât să călărească, mai 
bine mergea pe jos. De pe cal nu puteai să vezi nimic. 
Oricum, nu erai destul de aproape să vezi bine. 

Eu cred că doar la țară poți să-ți creşti copiii, rosti 
cu veselie Lady Finchley. Am atâtea amintiri plăcute de la 
Higheross, cu fratele şi cu surorile mele. 

— Higheross, încuviință Lord Briarly amintindu-şi. 

Se întoarse către Gwen, zâmbind ştrengăreşte. 

— Aveţi frați sau surori, domnişoară Passmore? 

— Am... Ah, am avut, răspunse Gwen. Trei frați. 

— Aţi rătăcit unul? chicoti Lord Briarly. 

— A murit, şopti Gwendolyn. 


Se aşternu o tăcere absolut înfiorătoare. 

— Te rog să-l ierți pe fratele meu, interveni Lady 
Finchley. Îl scoatem doar la ocazii speciale. 

Gwendolyn îşi dorea să fi ştiut cum să se poarte într-un 
astfel de moment, pentru că, îşi dădea seama, contele nu 
intenționase să-i pricinuiască suferință. Acum se simțea ea 
vinovată când îl vedea aşa stânjenit. Dar nu ştiu ce să facă, 
nici măcar nu putu să schițeze un zâmbet. 

— A, uite! exclamă Lady Finchley. lată-l pe ducele de 
Bretton. Lăsaţi-mă să-l chem. 

Încurcată, Gwendolyn rămase locului. 

— lată-ne, grăi Lady Finchley. Domnişoară Passmore, îl 
cunoşti, desigur, pe ducele de Bretton. 

Gwen făcu o plecăciune în timp ce ducele îi mărturisea 
cât era de încântat că o revedea. Fata nu credea însă că 
vorbea serios, pentru că în clipa următoare începu să discute 
cu Lord Briarly despre un cal pe nume Richelieu. 

— Domnişoară Passmore? 

Gwen se întoarse. Era un alt tânăr. Ba nu, erau doi. 
George Hammond-Betts şi Allen Glover. Pe amândoi îi 
întâlnise la Londra de câteva ori. Îl cunoscuseră pe fratele ei 
Toby la colegiul Eton. Uneori, îi povesteau întâmplări, şi în 
special domnul Glover îl putea imita aşa bine pe Toby, încât 
reuşea întotdeauna să o facă să râdă. 

Ciudat. Ar fi crezut că asta ar face-o să plângă, dar nu 
era aşa. 

— Ce surpriză plăcută, rosti unul dintre ei. Nu mi-am 
dat seama că o să fii aici. 

— Nici eu, adăugă celălalt. 

— Intenționați să rămâneți toată săptămâna? o întrebă 
primul. 

— Mi-ar plăcea să vă însoțesc în drum spre Parsley, 
grăi celălalt. 


— Parsley?? repetă Gwen complet năucă. Vorbeau 
despre mâncare? 

— Cum ar... 

— E numele satului, interveni altcineva. Hanul se 
cheamă Salvie şi Cimbru. Nu-i aşa că-i caraghios? 

— Ăăă... 

Nu, nu era, dar Gwen n-ar fi zis asta niciodată. 

— Domnişoară Passmore. 

Gwendolyn se dădu uşor în spate şi întoarse capul spre 
dreapta, când... 

— Domnişoară Passmore, auzi de data asta din stânga. 

— Bună seara, reuşi să spună celor doi domni care se 
alăturară. Chiar nu mai era loc pentru toată lumea, iar Gwen 
se trezi lipită de spatele canapelei. Acum erau cinci tineri 
care se luptau să-i câştige atenţia, plus Briarly şi ducele, care 
rămaseră tot lângă ea, deşi continuau să discute cu 
înflăcărare despre un cal. 

Gwen înghiți în sec, încercând să zâmbească şi să 
încuviințeze din cap la ce spuneau toți, dar îi era greu. Se 
gândea că poate încuviința în direcţia greşită sau că nu 
zâmbea deloc şi şi-ar fi dorit din răsputeri să nu fi stat atât 
de aproape de ea, deşi ştia că nu era vina lor; în colțul acesta 
al încăperii nu mai rămăsese niciun pic de loc liber. 

— Da, da, îngăimă când unul dintre ei comentă ceva 
despre vreme, dar îşi dădu imediat seama că, de fapt, o 
întrebase ceva la care sigur nu ăla era răspunsul corect, îşi 
închipuia că probabil acum credeau despre ea că era teribil 
de proastă, că nu avea nimic în capul ăla învăluit de părul 
lung roşcat. 

Nu era o idioată, se gândi cu tristețe, doar se comporta 
aşa. 

Trase aer în piept, încercând să se concentreze la 
cuvintele care se învârteau în jurul ei. Şi-ar fi dorit ca 


2 Pătrunjel 


oamenii vorbească pe rând. Dar domnul Hammond-Betts 
continua să trăncănească despre o carte de poezii pe care o 
citise de curând, iar domnul Glover începuse să se certe cu el 
despre asta. Ceilalți bărbați ziceau ceva despre culoarea 
rochiei ei, pe care Gwendolyn chiar o considera banală, şi, ca 
şi cum n-ar fi fost destul, Briarly şi Bretton îi dădeau înainte 
cu calul ăla! 

Pentru a nu ştiu câta oară, Gwen şi-ar fi dorit să fi avut 
talent la actorie. Asta ar fi fost cel mai bun moment pentru 
un leşin extravagant. 

Cu o disperare tăcută, fata se uită la ceas. Era opt şi 
trei minute. Cu siguranță, Lady Finchley avea să-i conducă 
în curând la cină. 

Îi chiorăiau mațele. 

„Te rog. Dă Doamne să fie genul ăla de gazdă promptă, 
nu genul purtăm-o-discuţie-aşa-interesantă, cina-poate-să- 
mai-întârzie.” 

O zări pe Lady Finchley prinsă într-o discuţie cu un 
domn pe care Gwen nu îl cunoştea - sau, cel puţin, nu îl 
recunoştea de la spate. Nu dădea niciun semn că ar vrea să 
se uite la ceas, la Gwen sau la vreunul dintre oaspeți. 

Cina părea că avea să mai întârzie. 


Alec îşi jucase rolul de frate mai mare îndatoritor, 
plimbându-se de colo-colo prin încăpere, cu Octavia la braț, 
dar declarase, în cele din urmă, că avea mare nevoie de ceva 
de băut. Acum încetaseră să se mai plimbe şi stăteau lângă 
carafă, Alec cu un pahar de coniac în mână, Octavia cu 
nimic. 

Nu era prima oară când Alec se gândea cât de fericit era 
că nu se născuse femeie. 

— O, uită-te la ea, rosti Octavia dezgustată. 

— La Lady Finchley? 


— Nu, grăi Octavia, afişând o exasperare de genul celei 
pe care femeile o afişează doar în fața bărbaţilor cu care 
împart acelaşi nume de familie. Gwendolyn Passmore. 

Corect. Frumusețea răpitoare. 

— Ce a mai făcut de data asta? o întrebă el. 

— Nimic. Tocmai asta e problema. Pur şi simplu stă 
acolo, şi toți domnii se înghesuie în jurul ei. 

Alec trebuia să admită că micul grup care o înconjura 
pe domnişoara Passmore semăna un pic cu o turmă de oi. În 
special  Hammond-Betts, al cărui păr blond fusese 
întotdeauna cam lânos. 

— Nu e corect, suspină Octavia. 

— Puţină gelozie, aşa-i? murmură fratele ei. 

— Bineînțeles că sunt geloasă. Nici măcar nu se 
străduieşte. 

Alec îşi privi sora mai mică. Oare Octavia se străduia 
prea tare? Nu era nimic în neregulă cu ea, absolut nimic. Era 
prietenoasă, inteligentă şi avea un zâmbet fermecător. Nu 
aducea ea cu Venus a lui Botticelli, precum domnişoara 
Passmore (care lui Alec i se părea că semăna izbitor cu 
portretul), dar nu exista absolut niciun motiv pentru care nu 
putea fi considerată o partidă extraordinară pentru oricare 
dintre tineri. 

Şi, sincer, Hammond-Betts sau oricare dintre ceilalți 
chiar credeau că aveau vreo şansă cu domnişoara Passmore? 

Alec lăsă paharul jos. 

— Vino cu mine, îi zise trăgându-şi sora de mână. 

— Ce faci? 

— Îţi găsesc un grup. 

— Ce? 

Bărbatul se opri şi îşi privi cu seriozitate sora. 

— Meriţi o turmă de oi, Octavia. 

Apoi începu iarăşi să meargă şi nu se opri decât în 
mijlocul grupului domnişoarei Passmore. 

— Octavia, draga mea, o rugă el, nu vrei să mă prezinți 


prietenei tale? 

Îngrozită şi stânjenită (puştoaică nerecunoscătoare!), 
Octavia făcu ochii mari, dar îşi reveni (o adevărată 
Darlington!) şi i-o prezentă pe domnişoara Passmore, care, la 
rândul ei, făcuse ochii mari, deşi la ea, dacă înţelegea el bine, 
era de frică. 

— Domnişoară Passmore, o salută elegant, făcând o 
plecăciune. Am auzit atâtea despre dumneata. Cum se face 
că nu am fost niciodată prezentaţi? 

— Eu... ăăă... 

În vreme ce ea se bâlbâia, Alec îşi aminti că, de fapt, 
făcuseră cunoştinţă. Ei bine, măcar era politicoasă. Fie asta, 
fie uitase, pentru că, la rândul ei, făcu un comentariu 
drăguţ. 

Bărbatul o apucă de braț, ceea ce îi atrase numai priviri 
ucigătoare din partea celorlalți domni. Nu conta. Le-o lăsa pe 
Octavia. Dacă nu vedeau că şi ea era la fel de atrăgătoare ca 
domnişoara Passmore, atunci să-i ia naiba. 

— Octavia mi-a vorbit atât de frumos despre dumneata, 
continuă Alec în timp ce o conducea de acolo, trecând pe 
lângă Hugh şi Bretton, care îşi opriră discuţia despre cai 
suficient cât să-l privească o clipă cu o curiozitate evidentă. 

— Gata! exclamă când ajunseră într-un colț. Te-am 
salvat. 

— Salvat? repetă fata. 

— Nu doreai să-ți petreci seara cu Hammond-Betis şi 
cu ceilalți, aşa-i? 

Gwen rămase cu gura căscată de uimire, şi, pentru o 
clipă, Alec se întrebă dacă nu cumva era cam prostuță. Nu 
părea în stare să dea răspunsuri foarte rapide. Dar apoi ceva 
în privirea ei se schimbă. Era remarcabil. Acum fața ei era o 
mască de nepătruns, iar în secunda imediat următoare... 

Nu mai era. 

Privirea îi deveni mai profundă; Alec nu ştia cum altfel 
să descrie ce vedea. Ochii ei aveau cea mai uimitoare nuanță 


de verde, precum spuma mării. Cu câteva clipe în urmă, el îi 
considerase total inexpresivi, iar acum nu-şi putea închipui 
cum de gândise aşa. Pentru că nu erau inexpresivi. Erau 
oricum, numai aşa nu. Avea ochii precum două oceane, două 
oceane de... 

„Doamne, Dumnezeule”, se gândi dezgustat. Nu-i de 
mirare că sora lui o ura. Se afla în prezența ei de mai puțin 
de un minut, şi deja se prostise de tot. 

— Mulţumesc, zise fata şi zâmbi. 

Şi apoi - Dumnezeu să-l ajute —, se întâmplă din nou. 
Nu era entuziasmat, chiar nu era. Era contele ținutului, un 
bărbat matur, rațional şi inteligent. Se descurcase bine la 
Oxford, chiar foarte bine. Şi, cu toate astea, nu-şi putea lua 
ochii de la gura ei. Pentru că, ar fi putut jura, felul în care îi 
zâmbise lui era cu totul altfel decât zâmbetul pe care îl 
afişase în urmă cu două clipe. 

„Octavia”, îşi aminti Alec. Octavia conta acum. Se 
comportase ca un idiot, trăgând practic după el prin încăpere 
o tânără, iar ăsta nu era un comportament recomandat 
pentru un bărbat necăsătorit şi fără cea mai mică dorință de- 
a o face. Numai despre asta avea să se bârfească. Până la 
sfârşitul săptămânii, vestea urma să ajungă la Londra. La 
clubul lui aveau să se parieze că, până de Crăciun, urma s-o 
ia de nevastă. 

Se uită înspre Octavia. Se distra? La naiba, ar face bine 
s-o facă. 

Se întoarse apoi spre fermecătoarea domnişoară 
Passmore, care stătea alături de el, tăcută, afişând o mină 
îngăduitoare şi senină. Îşi dădu seama că şi el fusese tăcut, 
într-un mod asocial, aşa că spuse primul lucru care-i trecu 
prin minte, ceva surprinzător de banal. 

— Frumoasă vreme azi. 

Ce idioțenie. 

— O, da, replică fata. Şi apoi, când Alec era sigur că n- 
avea să mai spună nimic, adăugă: Cred că se simte toamna 


în aer. 

Alec încuviință cu o mişcare a capului, apoi privi 
încruntat spre Hugh şi spre Bretton, care păreau a fi încetat 
discuția despre Richelieu pentru a se uita la el. Se întoarse 
cu fața spre domnişoara Passmore, care stătea în continuare 
acolo, tăcută, afişând totuşi o expresie diferită. Avea buzele 
mai strânse în colțuri, dar nu într-un mod dezagreabil. Alec 
bănuia că, şi dacă ar fi ţipat ca o maimuţă, tot atrăgătoare ar 
fi fost. 

Nici furioasă nu părea. Mai degrabă, părea... 

Plictisită. 

Alec ridică din sprâncene. Nu avea să meargă aşa. Se 
aplecă înainte, cu intenția de a face o gafă, şi rosti: 

— Am auzit că te gândeşti să te măriți cu Bretton. 

Lui Gwen îi împietri fața de uimire, iar Alec o văzu 
înghițind înainte de a răspunde: 

— Nu cred că el se gândeşte să se însoare cu mine. 

Alec se uită în spate. Bretton şi Hugh îşi reluaseră 
conversaţia suficient de înfierbântaţi, cât să descurajeze pe 
oricine ar fi vrut să-i întrerupă. 

— Mă tem că s-ar putea să ai dreptate, aprobă el. Să 
fiu sincer, cred că pur şi simplu vrea un cal. 

— Asta e motivul pentru care a venit la petrecerea asta, 
răspunse fata. 

Alec clipi nedumerit. 

— Îşi doreşte calul, îi explică Gwen. Toată vara a vorbit 
despre asta. 

Alec se trezi un pic pus în încurcătură de răspunsul ei 
direct. 

— Păi, este un animal foarte frumos. 

Tânăra ridică din umeri, iar lui îi fu imposibil să 
înțeleagă însemnătatea acestui gest. 

— Şi atunci de ce eşti aici? o întrebă el. 

Gwen nu răspunse imediat, dar îl privi într-un mod 
destul de caraghios. Când, în cele din urmă, o privi şi el la 


fel, fata rosti răspunsul ca şi cum ar fi trebuit să fie evident: 

— A insistat mama. 

De fapt, chiar ar fi trebuit să fie evident. 

— Nu te bucuri de petrecere şi de aerul curat? 
murmură tânărul. 

Gwen negă clătinându-şi capul. 

— Abia aşteptam să merg acasă. 

Alec o analiză preţ de o clipă. Stătea foarte nemişcată. 
Nu era precum una dintre fetele acelea agitate care răsucesc 
întotdeauna o batistă. Şi era tăcută, foarte tăcută. Dar nu-i 
părea deloc rece şi nici nu şi-o putea închipui genul de 
persoană care să respingă pe cineva în mod direct. 

Era oare posibil ca Octavia să o fi judecat greşit? 

Unde-i era capul? Bineînţeles că era posibil. Octavia 
era o drăguță, dar avea nouăsprezece ani şi se gândea numai 
la ea. Ultimul lucru pe care şi-l dorea în viața ei era o rivală 
uluitor de frumoasă care nu era deloc rea, aşa cum i-ar fi 
convenit ei. 

Probabil că analiza lui se prelungi mai mult şi o făcu să 
se simtă stânjenită, pentru că domnişoara Passmore începu 
să se retragă uşor spre dreapta. 

— Cred că mă strigă mama. 

În mod cert, mama ei nu o striga. Mama ei, pe care Alec 
o putea vedea cu colțul ochiului, o întâlnise pe mătuşa 
Darlington, care tocmai intrase în salon. Conversaţia lor 
părea să o rivalizeze, ca însuflețire şi înflăcărare, pe cea 
dintre Hugh şi Bretton. 

— Ar fi mai bine să plec, reluă domnişoara Passmore. 
Ştii, mama mea. 

Alec încuviință. Probabil era mai bine să o lase pe 
Venus de Passmore să plece; Octavia câştigase atenția a doi 
domni, inclusiv pe-a lui Hammond-Betts cel cu părul lânos. 
Iar el chiar îşi dorea foarte tare să iasă la aer. Dar, chiar în 
clipa în care creierul lui intenționa să comande picioarelor să 
plece, fata privi în sus spre el şi îi zâmbi, pentru prima dată, 


fără urmă de ezitare. Probabil ar fi trebuit să fie mai 
rezervată, având în vedere că o târâse de-a lungul încăperii. 

În schimb, ea îi surâse. 

Înțelese atunci într-o clipă, într-o fracțiune de secundă, 
de ce Octavia o ura atât de mult. Pentru că, atunci când 
Gwendolyn Passmore zâmbea, pământul înceta, pur şi 
simplu, să se mai învârtă. 

Aşa că el reacționă la fel cum ar fi făcut orice mascul 
care ar fi întâlnit față în față o femelă pe care o considera 
atrăgătoare: trăgând-o de păr. 

Numai că nu putea să o tragă de păr. Avea aproape 
treizeci de ani; nu aveai cum să scapi nepedepsit cu un 
asemenea gest, dacă aveai mai mult de zece ani. Dar făcu un 
gest care era echivalentul matur al trasului de păr, adică 
rămase acolo şi se încruntă la ea într-un mod respingător. 
Pentru că, dacă dădea impresia că surâsul ei îl lăsase 
indiferent, atunci ea nu avea să-şi dea seama de panica pe 
care o simţea el fiindcă undeva în adâncul lui înțelegea că 
viața lui tocmai se schimbase pentru totdeauna. 

Nu că ar fi gândit el aşa limpede. În mare, crezuse doar 
că avea o indigestie. 


Bineînţeles că Gwendolyn ştia cine era Lord Charters. 
Nu exista nicio domnişoară debutantă la Londra care să nu 
ştie de existența lui. Nu era el cea mai bună partidă a anului 
1817 (ăsta ar fi ducele de Bretton), dar, conform tinerelor pe 
care Gwen le mai vizita uneori, era pe locul al doilea. 

Nu existau prea mulți domni necăsătoriți sub treizeci 
de ani fără datorii şi cu toți dinții în gură. Dacă mai adaugi şi 
părul negru şi des, un corp atletic şi un zâmbet 
şmecheresc... ei bine, atunci nici nu-i de mirare că doar un 
duce îl putea detrona de pe locul întâi. 

Dar Lord Charters nu se obosea prea des să participe la 


serate şi la seri private de muzică, iar, dacă fusese vreodată 
la Almack, atunci ea nu-l văzuse niciodată. Sora lui era mai 
adesea însoțită de o mătuşă necăsătorită. Sora lui, despre 
care Gwendolyn era sigură că nu vorbise niciodată foarte 
frumos despre ea. 

În mod evident, punea el ceva la cale, de vreme ce 
dăduse buzna în felul acela, o târâse de acolo, apoi, spre 
surprinderea ei, bâiguise ceva cum că o salvase. Era oare 
posibil să-şi fi dat, în sfârşit, cineva seama că ei nu-i plăcea 
să i se acorde atenție? Că tot ce-şi dorea ea cu adevărat era 
să stea tăcută lângă perete şi să-i privească pe ceilalți? 

Nu. Nu, de fapt, asta era imposibil. Pentru că apoi 
făcuse comentariul acela îngrozitor legat de planurile ei de-a 
se mărita cu ducele de Bretton. Unde-i era capul? Nu spui 
nimănui aşa ceva în mod direct, îl vorbeşti pe la spate. 

Oricum, i se păruse îngrozitor. Se străduise să fie 
politicoasă, oferindu-i cel mai dulce surâs al ei, în timp ce 
încerca să scape, iar el îi întorsese gestul cu o privire 
furioasă. 

Nu-i înțelegea pe bărbaţi. Nici pe majoritatea femeilor 
nu le înțelegea, dar, în mod cert, pe bărbaţi nu-i înțelegea 
deloc. 

Încă încerca să-şi dea seama cum să scape când fu, în 
cele din urmă, salvată de Lord Briarly, care veni lângă ea. 

— A sunat clopoțelul anunțând că-i gata cina, o 
informă el. 

— Da? Gwen nu-l auzise. Dar... slavă cerului. 

— Sora mea îmi zice că eu trebuie să te conduc, adăugă 
Lord Briarly. 

Lord Charters clătină din cap. 

— Briarly, eşti un model de farmec şi gentilețe. 

Lord Briarly se uită prin el. 

— Aş fi încântată să vă însoțesc, răspunse Gwen cu 
entuziasm. Prea mult entuziasm, se părea. 

Lord Briarly arăta uluit. 


Fata îi zâmbi din nou, privindu-l în ochi. 

Lord Charters îi aruncă o căutătură tare ciudată. 

Gwen continuă să surâdă. Începu să se simtă prinsă 
într-o piesă de teatru, în care însă nu-i spusese nimeni care-i 
erau replicile. 

Şi nici nu-i povestise scenariul. 

În clipa aceea o văzu pe Lady Finchley înaintând spre 
ei, ținând-o strâns de mână pe Kate Peyton. O privi scurt pe 
Gwen, care se uita lung, cu adorare, la fratele ei şi înaintă 
aproape plutind. 

— Alec, dragule, interveni cu fermitate, tu trebuie să o 
însoțeşti pe domnişoara Peyton. Poftim. Ridică apoi mâna lui 
Kate şi i-o puse pe brațul lui Lord Charters. 

— Gwendolyn, grăi Kate, ce mă bucur să te văd. 

— Şi eu, murmură Gwen, cu adevărat fericită. Ea şi 
Kate Peyton nu erau apropiate, dar Gwen o cunoştea destul 
de bine cât să ştie că ea nu se prefăcea şi nici nu avea 
răbdare pentru replici cu două sensuri. 

Oaspeţii începură să îşi facă intrarea în sala de mese în 
grupuri de câte patru, şi aşa Gwen se trezi aşezată lângă 
Kate. 

— Ţi-e foame? o întrebă Kate, aplecându-se foarte 
aproape de ea. 

— Sunt hămesită. 

— O, şi eu, răspunse Kate aproape oftând. Credeam că 
nu ne mai cheamă odată la masă. Pentru mine, seara asta va 
fi un succes doar dacă voi fi în stare să revendic o găină 
întreagă. 

Gwen izbucni în râs, dar îşi strânse rapid buzele când 
îşi dădu seama că atât Lady Finchley, cât şi ambii conți îşi 
întorseseră capetele spre ea. 

— Cred că ar trebui să ai ambiţii mai mari, îi şopti ea 
lui Kate. Poate un porc. 

— Întreg? Nu vreau să par lacomă. 

— Am putea să-l împărțim. 


— Doar dacă iei tu râtul, replică Kate. 

— O, nu, trebuie să-l iei tu, insist. 

Şi iarăşi râseră, şi ceilalți se uitară iarăşi la ele. Dar, 
pentru prima dată, lui Gwen nu-i păsa. Era mult prea drăguţ 
să facă o glumă cu o prietenă. 

Una peste alta, când se băgă în pat, Gwen îşi dădu 
seama că, până la urmă, seara fusese destul de plăcută. 
Supa fusese bună, friptura chiar şi mai reuşită, iar după ce 
ieşise din salon, nu mai fusese nevoită să vorbească cu Lord 
Charters nici măcar o dată. 


Capitolul 4 


Gwendolyn se trezi devreme a doua zi dimineață. Se 
îmbrăcă, lăsă un bileţel scurt prin care îşi informa mama că 
mergea să se plimbe, îşi luă caietul de schițe şi creioanele şi 
ieşi din cameră. 

Casa era învăluită în tăcere; în mod cert, majoritatea 
oaspeților doamnei Finchley nu împărtăşeau dragostea ei 
pentru zori şi pentru rouă dimineţii. Aruncă o privire în sala 
în care avea să fie servit micul dejun, în care acum nu se afla 
decât un lacheu care păru extrem de uimit să o vadă. După 
ce îl asigură că la şase şi jumătate nu avea nevoie de un mic 
dejun complet, reuşi să obţină o feliuță de pâine, pe care 
intenționa să o împartă cu rațele de pe lacul pe care îl zărise 
pe drumul pe care veniseră. 

Era o dimineață foarte frumoasă, senină şi răcoroasă, 
împresurată de genul acela de ceață despre care oricine ştia 
că într-o oră avea să se împrăşiie. Gwendolyn adora 
dimineţile de genul ăsta. Era ca şi cum lumea toată i-ar fi 
aparținut. Erau doar ea şi imensitatea câmpului. Era doar 
Gwendolyn Margaret Passmore înconjurată de un milion de 
fire de iarbă. 


Ceva trecu alergând pe lângă picioarele ei. 

Gwendolyn Margaret Passmore, un milion de fire de 
iarbă şi un iepuraş. 

Fata surâse. 

Fredona în timp de păşea pe cărarea pe care i-o 
descrisese Lady Finchley. Pâinea nu fusese caldă când o 
primise, dar după miros era proaspăt făcută, aşa că rupse o 
bucăţică şi o mâncă. 

Era minunată. Rațele riscau să nu se mai aleagă cu 
nimic. 

După aproape un sfert de oră, ajunse pe malul lacului. 
Era mai degrabă un iaz înconjurat pe margini de câțiva 
copaci şi de o bucată de teren mlăştinos. Nu avea cum să fie 
nici jumătate din lacul de acasă. Mai băgă o bucată de pâine 
în gură şi se uită în jur, în căutarea unui loc uscat unde să 
se aşeze. Pământul nu părea prea ud, dar era cam moale. 
Scoase un oftat. Ar fi mai bine să găsească o piatră. 

Mai fredonă puţin, trecând de la Mozart, pe care îl 
exersa la pian, la un cântecel mai vesel, cu origini 
necunoscute, dar probabil nepotrivite. Soarele dimineţii se 
reflecta zglobiu în oglinda apei, iar Gwen îşi lăsă capul într-o 
parte în încercarea de a prinde exact unghiul în care cădea 
lumina. Se simți singură. Era fericită. 

Mama ei nu înțelesese niciodată cum de găsea Gwen 
bucurie în momentele de tăcere. Era tare ciudat cum putea 
cineva să iubească o altă persoană atât de tare şi atât de 
sincer, dar, cu toate astea, să nu înţeleagă ce o făcea fericită. 

La o distanță de aproape trei metri, se vedea o piatră cu 
suprafața plană, aşa că Gwen luă o îmbucătură din felia de 
pâine şi păşi agale spre ea. Încercă cu palma suprafața 
umedă, decise că nu era prea udă şi se aşeză. Ceaţa începea 
deja să se împrăştie, iar aerul — să se încălzească. Îşi scoase 
mănuşile, luă cel mai bun creion şi se apucă să deseneze. 

Începu cu pomii din față, apoi, fără motiv, adăugă o 
veveriță, deşi nu văzuse niciuna care să alerge primprejur. Se 


opri să-şi analizeze lucrarea. Era oare veverița aia un picuț 
cam mare? 

Sau poate... 

Nu era suficient de mare. 

Dădu pagina şi o luă de la capăt, doborând repede 
copacul şi împodobindu-l apoi cu o veveriță-monstru. Ei, aşa 
mai mergea. Rânji, chicoti chiar, în vreme ce adăuga nişte 
colți imenşi şi furioşi. 

Nu avea cum să-şi lase mama să vadă asta. Niciodată. 
Absolut niciodată. Nu şi-ar reveni vreodată. Şocul ar fi fost 
de-ajuns s-o ucidă. 

Imaginea avea însă nevoie de altceva. Veverita nu 
trebuia să fie rea. 

— Nu eşti un monstru, murmură fata, eşti doar 
monstruos de mare. 

Începu apoi să deseneze o veveriță-fată, care se dovedi 
că arăta exact ca o veveriță-băiat, numai că purta o pălărie 
sofisticată. 

Cu siguranță, ăsta era unul dintre cele mai proaste 
desene ale ei. 

Şi, posibil, preferatul ei. 

Cu toate astea, avea să fie nevoită să-i dea foc. Dacă l- 
ar fi văzut cineva, ar fi crezut că era nebună şi... 

Brusc, se auzi un pleoscăit. 

Gwen înmărmuri. Era cineva în apă? 

Bineînţeles că era cineva în apă. Întrebarea era cine. 
Sau, de fapt, întrebarea era dacă putea ea să-şi strângă 
lucrurile şi să plece înainte să fie observată. 

Nu voia să vorbească cu nimeni în clipa aia. Îşi 
petrecea dimineața într-un mod foarte plăcut, de una 
singură. Fără să mai spunem că, oricine ar fi fost în apă, în 
mod cert, avea să fie ud. 

Şi deci îmbrăcat indecent, dacă nu cumva chiar 
dezbrăcat. 

Simţea că îi ia fața foc. Îşi înşfăcă mănuşile, îşi vâri 


caietul de schițe la subraț şi se ridică în grabă. Începu să 
meargă înapoi pe unde venise, păşind cât de repede 
îndrăznea, dar pământul era încă umed, iar pietrele erau ude 
şi acoperite de muşchi. Era mai degrabă speriată decât 
precaută. 

— Aaaaa! 

Nu avea cum să nu ţipe. Picioarele îi fugiră de sub ea, 
şi avu senzația ciudată că zbura prin aer înainte să cadă... 
tare... în fund. 

— Au, gemu. 

Of, asta durea. O durea chiar tare. Iar inima i-o luă la 
trap, şi stomacul părea să i se fi întors pe dos şi... 

— Cine e acolo? 

Fata înghiți în sec. Era o voce de bărbat. Bineînţeles că 
trebuia să fie o voce de bărbat. Nicio femeie nu ar sări în lac 
la ora asta aşa matinală. 

— E cineva acolo? 

Poate dacă rămânea foarte tăcută... 

— Arată-te! 

O, nu prea credea. Îşi strânse picioarele sub ea şi 
încet... foarte încet... încercă să se ridice. Purta un mantou 
verde, deci ar fi trebuit să se piardă cu uşurinţă printre 
copaci şi... 

— Domnişoară Passmore? 

Sau nu. 

— Domnişoară Passmore, ştiu că eşti dumneata, înghiți 
din nou în sec şi se întoarse încet cu fața spre lac. Contele de 
Charters stătea în apă, cufundat până la nivelul pieptului. 
Tânăra nu zise nimic. Încerca doar să nu se gândească la 
faptul că îi putea vedea umerii şi pieptul aproape dezgolit. 

Înghiți iarăşi şi, fără să aibă nici cea mai vagă idee de 
ce, îşi lipi picioarele unul de celălalt. Spre deosebire de el, ea 
era complet acoperită de rochie. Totuşi, ăsta părea cel mai 
potrivit lucru pe care îl putea face. 

— Părul dumitale, strigă el. El te-a dat de gol. 


Gwen înjură printre dinți. De obicei, nu folosea 
obscenități, dar alături de fraţii ei învățase destule înjurături 
pe care să le poată folosi într-un moment ca ăsta. 

— Lord Charters, grăi Gwen, hotărâtă să fie politicoasă 
în ciuda... 

Ei bine, în ciuda a tot. 

— Ce faci afară la ora asta a dimineţii? o întrebă Alec. 

— Am ieşit să mă plimb. Dar dumneata ce faci afară la 
ora asta a dimineții? 

— Am venit să înot. 

Nemernic obraznic. Îşi lipi şi mai tare caietul de schițe 
la piept. 

— În cazul acesta, te las în intimitatea dumitale. 

Dar, înainte să apuce ea să plece, el adăugă: 

— Cutreieri întotdeauna câmpurile neînsoțită? 

Nu-şi dădea seama dacă o dojenea. Nu-i vorbise pe un 
ton tăios, dar nimeni nu punea o astfel de întrebare din pură 
curiozitate. Totuşi, el vorbea? Simţi cum i se ridică 
sprâncenele în timp ce îl privea cum stătea acolo, în apă, pe 
jumătate gol. 

— Nu mă aşteptam să întâlnesc pe nimeni. 

— Asta zic toţi cei care au nesăbuința de-a se aventura 
neînsoțiți. 

Gwen se trase înapoi indignată. 

— Nu eu sunt cea care stă pe jumătate goală în lac. 

— O, dar nu sunt pe jumătate gol. 

Fata făcu ochii mari. Scoase un sunet care nu era nici 
pe departe unul demn. Ar fi putut chiar să-i răcnească 
numele. 

— O zi bună, rosti cu acreală şi se roti brusc pe călcâie. 

Numai că pământul era încă alunecos. Ar fi trebuit să 
ştie asta, având în vedere că trăsese o căzătură cu doar 
câteva minute mai devreme. Dar nu era obişnuită să dea 
peste bărbaţi care nu erau, după cum se exprimase el, pe 
jumătate goi. Chiar aşa, avea ea vreo vină că nu avusese 


prezența de spirit să înveţe din propriile greşeli? 

Îşi pierdu echilibrul, apoi pierdu caietul de schițe care-i 
zbură din mâini şi, în cele din urmă, îşi pierdu demnitatea 
când căzu şi oasele-i trosniră când se izbi cu toată partea 
stângă de pământ. 

Acum o duru mult mai tare decât mai devreme. 

Înjură din nou. 

Şi apoi încă o dată. Pentru că încercase să se mişte şi o 
durea încheietura. 

Făcu o pauză, trase aer în piept şi se mai strădui o dată 
să se ridice în capul oaselor. 

— Nu încerca să te mişti, se auzi vocea lordului 
Charters, alarmant de aproape de urechea ei. 

Gwen scoase un țipăt şi închise ochii. Nu avea nici cea 
mai vagă idee cum reuşise să iasă din apă aşa discret, dar 
era destul de sigură că nu avusese timp să se îmbrace. 

— Unde te doare? o întrebă. 

— Peste tot, recunoscu fata. Ceea ce era mai mult sau 
mai puțin adevărat. Dar mai tare mă doare încheietura. 

— Poţi să te ridici în capul oaselor? 

Fata încuviință din cap în timp ce îşi ţinea în 
continuare ochii închişi. Îi permise să o ajute să se ridice. 
Bărbatul îi apucă mâna şi o palpă cu blândețe. Când tresări, 
murmură: 

— Aici? 

Tânăra încuviinţă iarăşi. 

— E un pic umflată, zise el, dar nu cred că e ruptă. 

— Nu e ruptă. Ştia prea bine cum se simțea un os rupt, 
îşi amintea perfect trosnetul îngrozitor pe care îl auzise... Ba 
nu, îl simţise. Ba nu, îl auzise. Ba ambele. Îl auzise cu tot 
trupul, dacă se putea spune una ca asta. 

— Totuşi, adăugă contele, o să trebuiască să-ți pui o 
atelă. 

Dădu încă o dată aprobator din cap, fără să 
îndrăznească încă să deschidă ochii. Avea o voce foarte 


plăcută, calmă şi amabilă, şi, dacă nu ar fi avut o întâlnire 
atât de neplăcută cu el în seara precedentă, s-ar fi simțit 
foarte în siguranţă şi în largul ei. 

— Poţi să deschizi ochii, îi zise Alec. 

— Nu, mulțumesc. 

Nu chicoti, dar ar fi putut jura că îl auzea zâmbind. 

— Îţi dau cuvântul meu, rosti cu blândețe. Sunt 
îmbrăcat corespunzător. 

Încet şi deloc nesigură, deschise un ochi. Spre 
uşurarea ei, descoperi că nu minţea. Îşi trăsese o cămaşă pe 
el şi, deşi în unele zone i se lipea de trup, nu era indecent. 
Totuşi, pantalonii scurţi erau uzi leoarcă. În mod clar, îi 
avusese pe el în apă. 

— Am zis că nu sunt pe jumătate gol, zise el zâmbind 
pieziş. Nu am zis care jumătate era acoperită. 

Fata îşi strânse buzele, dar nu fu în stare să se arate 
iritată. 

— Foarte necinstit din partea dumitale. 

Bărbatul ridică din umeri şi afişă o mină şi mai 
diabolică. 

— E una dintre chestiile pe care le fac bărbații. 

— Adică sunt necinstiți? 

— E mai uşor decât să fii isteț. 

Fata izbucni în râs fără voia ei. Zâmbi şi el odată cu ea, 
şi cumva situația deveni... 

Uşoară. 

Era uşor. 

Genul ăsta de descriere poate părea pentru majoritatea 
oamenilor lipsită de însemnătate, dar, pentru o persoană 
căreia nu îi plac mulțimile, necunoscuţii sau experiențele 
ciudate, uşor însemna ceva minunat. Uşor însemna cel mai 
bun lucru care se putea întâmpla. 

— leşi adesea la plimbare dimineața? o întrebă Alec. 

— Acum o să mă dojeneşti? 

Tânărul privi în jos, la poalele fustei ei pătate de noroi. 


— Cred că ai fost suficient pedepsită. 

Fata îl privi furioasă, apoi replică: 

— Îmi plac dimineţile. Acasă mă plimb tot timpul. A 
fost îngrozitor acum doi ani, când mi-am rupt piciorul. 

— Deci ştii cum e să-ţi rupi un os. 

Gwen încuviință supărată. 

— Zgomotul e cel mai rău. 

— Îl poţi auzi? o iscodi cu uimire. 

— Nu ai rupt niciodată nimic? 

— Nu la propriul trup. Nici la al altcuiva, adăugă 
repede, când o văzu făcând ochii mari, dar... Deveni dintr- 
odată timid, deşi se vedea că era totodată şi cam mândru de 
el. Am provocat ceva stricăciuni mobilei. Şi farfuriilor. Şi, 
ăăă, crezi că poate cineva să rupă un copac? 

Gwen încercă din răsputeri să păstreze o mină 
serioasă. 

— Cred că se poate. 

— Atunci cred că am rupt şi un d-ăsta. Ridică o mână. 
Nu întreba. Era un joc de băieți extrem de încâlcit, care 
implica mingi, săbii şi o oaie. 

Gwen îl privi fix preț de câteva clipe, să vadă dacă nu 
cumva glumea. Nu părea să o facă. 

— Spune-mi, te rog, că nu ai rănit oaia. 

— Oaia nu se ridica niciodată de jos, o asigură el. 

Şi, în vreme ce Gwen se străduia să asimileze asta, Alec 
adăugă: 

— Nu că n-am fi încercat. 

Fata rămase fără replică. Sincer, nu era sigură că 
exista vreo replică la afirmaţia asta. 

Bărbatul îşi înclină capul într-o parte, şi privirea-i 
deveni distantă. 

— De fapt, cred că se poate să fi fost implicată şi o 
catapultă. 

Gwen clătină din cap. 

— Mi se pare surprinzător că unii ca voi ajung la vârsta 


maturității. 

— Băieţii, vrei să spui? Alec îşi reveni din reverie şi îi 
aruncă un rânjet. Da, ei bine, suntem nişte bestii. N-ai cum 
să înţelegi. Jucăm jocuri prosteşti, bem prea mult, începem 
războaie, iar asta nu e nimic pe lângă... 

Dar Gwen nu mai ascultă şi restul afirmației. Când 
auzi de război, îi vei în minte imaginea lui Toby, al cărui 
portret devenea însă din ce în ce mai şters pe margini, iar 
asta o întrista cel mai tare. Începea să uite chipul fratelui ei. 
Era ca şi cum fusese nevoit să moară de două ori, a doua 
oară pentru că se estompase odată cu trecerea anilor. 

— Lasă-mă să-ți mai văd o dată încheietura aia, o rugă 
Lord Charters luându-i mâna într-a lui. 

— Nu, nu, ripostă ea, îngrozită de sunetul propriei voci. 
Sunt bine. 

— Păreai... 

— Doar mă gândeam la cineva, atât. 

— La cineva? o întrebă el calm. 

— La fratele meu, îi răspunse Gwen, pentru că nu 
vedea de ce n-ar face-o. A murit la Waterloo. Încă îmi este 
tare dor de el. 

Spre surprinderea ei, Lord Charters nu-i transmise 
condoleanţe şi nici nu făcu o vreo afirmaţie complet 
neinformată despre faptul că Toby fusese un erou. Lui Gwen 
îi displăcea profund când oamenii făceau asta. Ce ştiau ei 
despre cum fusese el omorât? Nici ea nu aflase cum fusese 
ucis, ci doar că era mort. Familia primise o scrisoare, apoi o 
vizită din partea unui ofițer, şi totuşi nu fusese nimeni de 
față când murise. 

În schimb, Lord Charters o privi cu compasiune şi îi 
zise: 

— Un an nu înseamnă chiar aşa mult timp când ai 
iubit pe cineva. 

Fata nu putu să nu se gândească: „Ştie. Ştie cum e să 
pierzi pe cineva”. 


Nu zise nimic, nu-l lăsă să-i înțeleagă gândurile, dar, 
chiar şi aşa, el îi răspunse la întrebare. 

— Mama, şopti Alec. Acum doi ani. 

— Îmi pare rău. 

— Şi mie. Luă o gură mare de aer, apoi expiră 
zgomotos. A fost un accident stupid. O trăsură neîntreținută 
corespunzător. 

Gwen nu rosti niciun cuvânt, doar încuviință din cap 
cu înțelegere. Bărbatul o privi, iar ea ştiu, pur şi simplu ştiu, 
că în privința asta erau la fel; şi el aprecia compătimirea 
neexprimată şi sinceră. 

Avea ochi frumoşi, constată ea. Cenuşii, dar nu întru 
totul. Marginea pupilei era creionată cu o linie de un albastru 
foarte, foarte închis. Se miră cum de nu observase asta în 
noaptea precedentă. 

Alec se ridică, îşi drese glasul şi rupse tăcerea: 

— Lăsând la o parte încheietura, o întrebă din senin, 
cum te simți? Poţi să mergi? 

Stătea deja în capul oaselor, iar acum, cu ajutorul 
brațului lui, reuşi să se ridice cu grijă, încercându-şi 
greutatea pe fiecare picior în parte. 

— Cred că o să fiu bine, îl linişti. Nu mi-am luxat nicio 
gleznă. 

— Şchiopătezi, sublinie el. 

— Mă doare puţin din cauza căzăturii. Sunt sigură că o 
să-mi treacă. 

— Pot să te însoțesc înapoi acasă? o întrebă politicos. 

— Da, replică fata. Aş aprecia foarte tare. 

Oricât de nesuferit se păruse cu o seară în urmă, acum 
nu mai era deloc aşa, iar Gwen hotări că era mult mai simplu 
să o iei de la capăt decât să te agiți de ceva din trecut. Făcu 
un pas, apoi îşi aminti... 

— O! Caietul meu de schițe. Se întoarse să se uite în 
spate. Căzuse lângă malul apei, dar, din fericire, reuşise să 
rămână uscat. 


— Ţi-l iau eu. Lord Charters îşi retrase cu grijă brațul 
dintr-al ei şi recuperă caietul. Desenai fauna locală? o 
întrebă când ajunse lângă ea. 

Gwen se gândi la veverițele ei gigant. 

— Ăăă, oarecum. 

Alec îi aruncă un zâmbet curios. 

— Asta ce vrea să însemne? 

— Nimic, răspunse ea, dorindu-şi să-i fi restituit caietul 
de schițe. 

— Pot să mă uit? 

— Aş prefera să n-o faci. 

— Să arunc un ochi? 

Gwen nu-şi putea imagina nimic mai umilitor. 

— Nu, domnul meu, eu... 

— Nu cumva desenai nuduri, nu? o întrerupse cu ochii 
scânteietori. 

— Nu! exclamă, simțindu-şi imediat obrajii în flăcări. 

Dumnezeule mare! 

El lăsă impresia că avea să se uite oricum şi îşi 
strecură arătătorul între pagini. 

— Te rog? şopti Alec, iar ea fu cât pe ce să cedeze. 

Ceva foarte ciudat şi neobişnuit începea să se înfiripe 
înlăuntrul ei. Era ca şi cum sufletul i-ar fi fost sleit de puteri, 
iar inima nu-i bătea chiar aşa cum trebuia. Nu-i bătea cu 
putere şi nici nu-i sărea din piept... 

Dansa. 

Cânta. 

Asta era, o lua razna. Probabil se lovise la cap. Nu 
simțise nimic, dar asta poate din cauză că-şi concentrase 
atenția asupra încheieturii, care acum nici măcar nu o mai 
durea chiar aşa tare, deci oare nu ar trebui să simtă rana de 
la cap? 

— Domnişoară Passmore? vorbi Lord Charters cu 
blândețe. S-a întâmplat ceva? 

Tânăra clipi, se uită la el, apoi hotări că probabil se 


înşelase. Ochii lui cenuşii o priveau cu blândețe şi cu 
îngrijorare şi cumva asta trebuie să-i fi indus reacția asta a 
inimii. 

— Da, adică nu, se bâlbâi fata. Vreau să spun că sunt 
bine. Am amețţit puțin când m-am ridicat. 

Alec nu comentă nimic despre faptul că stătea în 
picioare de mai bine de un minut, iar fata îi fu 
recunoscătoare pentru asta. Apoi, spre surprinderea ei, 
tânărul îşi scoase degetele dintre paginile caietului ei de 
schițe şi-l ţinu perfect închis. Îl întinse, ca şi cum ar fi vrut 
să i-l înmâneze, apoi grăi: 

— Aş fi bucuros să ţi-l duc eu până acasă dacă asta o 
să te ajute să mergi mai uşor. 

— Nu te uiţi? 

Alec o privi cu seriozitate. 

— Mi-ai cerut să n-o fac. 

Tânăra rămase cu buzele întredeschise de mirare. 

— Credeai că n-o să mă supun? rosti el ridicând uşor 
un colț al gurii. 

Nu avea cum să-i răspundă sincer fără să-l jignească. 

— Ăăă, da, replică ea, aruncându-i o privire mâhnită. 

Spre uşurarea ei, el doar îi zâmbi. Îi întinse brațul liber 
ca să se^sprijine de el, şi se îndreptară spre conacul 
Finchley. În vreme ce păşeau de-a lungul pantei line, el zise: 

— Eşti mult mai prietenoasă decât aseară. 

Gwen nu-i răspunse imediat, iar când o făcu, rămase 
cu ochii pironiți în față, pe cărare. 

— Nu-mi place aglomerația, mărturisi şoptit. 

Alec o privi o clipă, apoi se opri, obligând-o şi pe ea să 
facă la fel. 

— Probabil ai urât sezonul ăsta. 

— O, da, rosti fără să vrea. Se simți însă tare eliberată 
să o poată spune. Îşi înălță ochii spre el şi descoperi o alinare 
neaşteptată în privirea lui. E o perioadă îngrozitoare pentru 
cineva ca mine. Tot sezonul nu am vrut altceva decât să mă 


întorc acasă. 

— Nu cred că am mai auzit vreodată vreo domnişoară 
zicând asta. 

— Vorbeşti des cu domnişoare? 

Alec clipi. 

— Bineînţeles, eu... 

— Nu către ele, îl întrerupse, ci cu ele. 

Bărbatul ridică din sprâncene, dar ochii cenuşii îi 
rămaseră la fel de amuzați. 

— Îţi închipui că stau în fața unei încăperi şi le ţin o 
cuvântare? 

— Nu, bineînțeles că nu. Dar... Ei bine, trebuie să 
recunoşti, se întâmplă foarte rar să porți o conversație 
importantă în vreme ce participi la un eveniment social. Şi 
unde altundeva ai fi putut vorbi cu o domnişoară? 

Încercă să spună ceva, dar ea interveni: 

— Sora ta nu se pune. 

Pentru o clipă, se gândi că era posibil să-l fi jignit. Nu îi 
răspunse imediat, doar o privi ca şi cum ar fi analizat-o. Apoi 
grăi: 

— Am crezut că eşti timidă. 

— O, sunt, îi răspunse. 

Numai că, în mod surprinzător, cu el... 

Nu era. 

O, Doamne! 


Capitolul 5 


De regulă, Alec nu era genul care să se trezească în 
zorii zilei. Acasă, ţinea trase draperiile groase. Dacă lumina 
dimineții nu avea cum să-i invadeze camera, atunci putea să 
doarmă bucuros toată ziua. Dacă razele soarelui îi atingeau 
însă fața, atunci se trezea imediat şi nu mai avea niciun rost 


să încerce să se culce la loc. 

În clipa în care văzuse camera pe care o primise la 
conacul Finchley, ştiuse că avea să se trezească în zori. 
Ferestrele erau late şi înalte şi nu era nicio draperie care să 
poată măcar să filtreze lumina. Şi aşa, pentru că nu putea 
tolera lipsa somnului, se hotărâse să se trezească de 
dimineață. Ăsta era şi motivul pentru care fusese într-o 
dispoziție surprinzător de bună la cinci şi jumătate, când se 
ridicase în capul oaselor. 

Aici se impune o observație. Trezitul la ora cinci nu era, 
în mod normal, însoțit de o bună dispoziție. 

Ştia că majoritatea cunoştinţelor lui nu aveau această 
incapacitate ciudată de a dormi din cauza luminii soarelui, şi 
nu fusese deloc mirat de liniştea în care era cufundată casa 
când ieşise să se scalde puţin în iaz. Fusese totuşi mirat... 
chiar foarte tare... când, în timp ce plonja ca o ghiulea înapoi 
în apă, auzise pe cineva scâncind. 

Cine s-ar fi gândit că domnişoara Passmore avea să se 
dovedească amatoare de trezit devreme? 

Sau, se gândi el cu o oarecare nelinişte, că avea să 
reuşească să fie chiar mai frumoasă în lumina zorilor. Nu se 
presupunea că dimineaţa femeile trebuiau să arate umflate şi 
să aibă fața pătată? Surorile lui arătau groaznic dimineața 
înainte să se aranjeze şi să se pieptene. 

Şi, să ne înțelegem, gândise asta cu cea mai mare 
afecțiune. 

Dar nu, domnişoara Passmore, chiar şi când scrâşnea 
din dinți de durere, rivaliza cu Mona Lisa. Pentru restul 
umanității, asta nu avea cum să fie drept. 

Bănuia că nu era vina ei că era atât de frumoasă, şi 
mai era şi rănită, cu toate că şi el, la rândul lui, ieşise din lac 
şi reuşise să facă impresie bună, ca un adevărat domn. Îi 
cercetase rănile, şi era o fire chiar plăcută. Destul de blândă, 
cu un fin simț al umorului pe care el bănuia că nu îl 
dezvăluia foarte des. 


— Îţi plac caii, domnişoară Passmore? o întrebă destul 
de brusc. Pentru că, dacă Hugh îşi pusese în gând să o ia de 
nevastă, ar face bine să-i placă. 

Fata se întoarse să îl privească, un pic uimită de 
schimbarea neaşteptată a subiectului. 

— Nu-mi displac. 

— Dar nu-i iubeşti. 

— Păi... Se strâmbă un pic, nesigură de cum ar trebui 
să răspundă. Bănuiesc că îmi iubesc calul meu. 

— Bănuieşti. 

— Păi, e doar un cal. Apoi îi aruncă o privire ca şi cum 
ar fi vrut să-i spună: „îți dai seama că e doar un cal, nu?” 

Alec o privi oarecum alarmat. Nu se putea mărita cu 
Hugh. Alec nu-şi putea imagina o alăturare mai nefericită. 

— S-a întâmplat ceva rău? îl întrebă. 

— Nu încă, replică el insinuant. 

Fata întredeschise gura. Părea îngrijorată. Sau poate 
prudentă. 

Ce fată emotivă! Chiar şi Alec trebuia să recunoască, 
vorbise ca un bufon pe jumătate nebun. 

— Mă tem că-ți datorez nişte scuze, adăugă el. 

Tânăra îl privi iarăşi surprinsă, şi Alec ştiu atunci cum 
trebuia să se simtă, pentru că era destul de sigur că nu asta 
voise să spună. 

Ah, ba nu, fix asta voise să spună. 

— Nu înțeleg, mărturisi Gwen. 

— Te-am judecat greşit. 

Fata rămase tăcută o vreme, apoi zise: 

— Oamenii fac asta adesea. Eu... 

Gwendolyn privi în jur, de la stânga la dreapta, ca şi 
cum ar fi vrut să se asigure că nu mai era nimeni care s-o 
poată auzi. Ceea ce era absurd, pentru că erau complet 
singuri. Părea totuşi prudent să facă asta, iar ceva la gestul 
ei îl nelinişti profund pe Alec. Pentru că orice era pe punctul 
să zică... 


Era pentru el. Numai pentru el. 

Tânăra se aplecă în față, abia perceptibil. 

O clipă, inima lui Alec încetă să mai bată. În acea 
fracțiune de secundă... Fâşia aia infimă din spaţiu pe care o 
eliminase dintre ei... 

Îi luă răsuflarea. 

Dar ea se trase înapoi în secunda următoare. 

— Nu-i nimic, murmură şi privi în jos ruşinată de ceea 
ce nu avusese suficient curaj să spună. 

— Nu, ripostă bărbatul, cu o înflăcărare care îl uimi şi 
pe el. Nu are cum să nu fie nimic. 

Gwen ridică apoi privirea, şi ochii li se întâlniră. Ochii 
aceia ca spuma mării. Cum de se putuse naşte cineva cu 
astfel de ochi? 

— E o prostie. 

— Lasă-mă pe mine să judec asta. 

— Voiam doar să spun... E destul de evident. Se uită 
într-o parte, apoi în jos şi iarăşi la fața lui, deşi evită să-l 
privească direct în ochi. Ai spus-o dumneata deja. 

Alec nu se abținu să nu zâmbească. 

— Ce-am spus? 

— Oamenii cred că sunt rece, reluă fata, dar nu sunt. 
Numai că nu ştiu cum să vorbesc cu majoritatea oamenilor. 
Iar aglomeraţia... Mă îngrozeşte. 

Lăsă ochii în jos, încruntându-se la iarba umedă, apoi 
se uită iarăşi în sus, cu o sprânceană încă ridicată. Arăta de 
parcă n-ar mai fi rostit niciodată cu voce tare vorbele alea. 

— Sunt timidă. 

Alec, care nu se retrăsese niciodată stresat într-un colț 
şi nici nu simţise că i se face rău de la stomac înainte de a 
intra într-o încăpere, o linişti: 

— Ăsta nu e un defect. 

Gwen surâse cu tristeţe. 

— La Londra este. 

— Dar noi nu suntem la Londra. 


—E ca şi cum am fi, continuă fata, privindu-l cu 
respect. Pe toți cei aflați aici la conacul Finchley i-am mai 
întâlnit înainte. Mai puţin pe Lord Briarly, bineînțeles. 

Alec se gândi la Hugh cel de neclintit şi înnebunit după 
cai. Îl iubea pe Hugh. Chiar îl iubea. Pentru prietenul lui, s- 
ar fi aruncat în fața unei trăsuri, şi chiar o făcuse într-o 
situație de neuitat şi-i salvase viața. Era un miracol că Alec 
scăpase doar cu o coastă ruptă. 

Dar Hugh nu se putea însura cu domnişoara Passmore. 
Lăsând la o parte modul în care avea să se simtă Hugh, 
căsătorit cu o femeie care nu-i împărtăşeşte pasiunile, Alec 
se gândea acum la ea. Avea să fie nefericită. 

În timp ce-i privea fața luminată de un zâmbet care-i 
trăda inteligența şi neastâmpărul, Alec îşi dădu seama că nu 
o putea lăsa să fie nefericită. 

— Cred că o să te sărut, îi şopti. 

Fata încremeni, uluită. Şi el, la rândul lui, se simțea 
uluit. Dar era cel mai evident lucru din lume. Dacă nu o 
săruta, acum, pe câmp, cât erau învăluiți în ceață, în clipa 
asta... 

Avea să fie tragic. 

Îi atinse bărbia, îi ridică fața spre el şi, pentru o clipă, 
pur şi simplu o sorbi din priviri. Părul ei reflecta lumina 
zorilor, şi fu nevoit să-şi reprime dorința de a-şi întinde mâna 
pentru a-i scoate agrafele. Voia să-l vadă curgându-i pe 
spate, voia să-i simtă textura buclelor. Ar fi vrut să-i atingă 
pletele bogate, şuviță cu şuviță, să se convingă că un păr de 
o culoare aşa uimitoare, roşie-aurie, putea să existe cu 
adevărat. 

Fu cât pe-aci să-i murmure că e frumoasă, dar probabil 
că ea ştia asta deja. În timp ce se uita în sus spre el, ochii ei 
reflectând aceeaşi uimire pe care o simțea şi inima lui, Alec 
îşi dădu seama că sentimentul ăsta care-l lăsa fără suflare 
nu avea nicio legătură cu frumusețea cei. 

Trebuia să afle şi ea că nu avea de-a face cu 


frumusețea ei. 

Aşa că nu mai zise nimic, doar îşi clătină capul de 
uimire, se aplecă şi o sărută. 

Începu uşor, buzele lui abia atingându-le pe ale ei, şi 
aşa voia să continue, să fie blând, respectuos şi cum mai 
trebuia să se comporte un bărbat cu femeia pe care... 

Femeia pe care... 

Se trase înapoi şi o privi din nou, de parcă momentul 
era cu totul nou. 

Buzele ei se mişcară, iar el ştiu exact ce avea să spună. 

— Domnul meu. 

— Nu, o întrerupse, punându-i un deget pe buze. Zi-mi 
pe nume. 

Dădu să spună ceva profund, dar apoi şopti: 

— Nu-ţi ştiu numele. 

Tânărul îngheţă. Încetă să mai respire. Apoi izbucni în 
râs. Se îndrăgostea... La naiba, era foarte posibil să se fi 
îndrăgostit deja... Iar ea nu-i ştia numele de botez. 

— Alec, zise, incapabil să-şi şteargă rânjetul ridicol care 
i se întindea pe toată fața. Numele meu e Alec, şi nu vreau să 
te mai aud vreodată că îmi spui altfel. 

— Alec, şopti fata. Ţi se potriveşte. Surâse, şi întrega 
față i se lumină. Eu sunt Gwendolyn. 

— Ştiu, îi mărturisi. Până la urmă, el avea o soră care îi 
spusese multe despre ea, majoritatea numai neadevăruri, 
după cum bănuia. Dar numele... pe-ăsta îl ştia. 

— Unii îmi spun Gwen. 

Gwen. Îi plăcea. Era simplu. Elegant. Fermecător. 

O reprezenta pe ea. 

— Mama ar fi vrut să mă cheme Guinevere, îi spuse, 
dar tata a zis că e prea pretențios. 

— A avut dreptate, declară Alec hotărât. 

Fata zâmbi, ba chiar râse un pic. 

— De ce spui asta? 

— Nu ştiu, recunoscu el. Pur şi simplu, ştiu că este 


adevărat. Tu eşti Gwen. Nu, tu eşti unica Gwen. 

— Unica Gwen, repetă ea foarte amuzată. 

— Unica Gwen. lar, când ea ridică o sprânceană, Alec 
adăugă: E important să o spui cum trebuie. 

— Şi tu eşti sigur că aşa se pronunţă corect? 

— O, absolut, murmură. E evident ca lumina zilei. 

— Ca lumina zilei, zici. 

Bărbatul surâse uşor. 

— Ca lumina zilei. 

Gwen îi zâmbi şi ea, dar de data asta cu viclenie. Alec 
hotări că îi plăcea când părea vicleană. 

— Cred că ar trebui să mă săruțţi din nou, îi spuse ea. 

Hotări că îi plăcea la nebunie când părea vicleană. 

Îi luă mâna, îşi întrepătrunse degetele printre ale ei şi o 
trase spre el, uşor, jucăuş, până când ajunse la câțiva 
milimetri de faţa lui. 

— Hmm, vrei să te sărut? 

Fata încuviință din cap. 

— Aici? şopti în timp ce o sărută pe nas. 

Gwen mişcă dezaprobator din cap. 

Buzele lui îi atinseră fruntea. 

— Aici? 

Ea clătină din nou din cap. 

— Aici? şopti în timp ce-i atingea uşor buzele. 

— Da, oftă ea. 

Trecu de la un colț al gurii la celălalt. 

— Aici? Aici? 

Gwen nu zise nimic, dar el îi putea auzi respiraţia 
accelerată, i-o putea simți caldă şi umedă în timp ce-i atingea 
pielea. Bărbatul căpătă curaj şi îşi trecu limba de-a lungul 
pielii catifelate din interiorul buzei inferioare. 

— Aici? o tachină uşor când încetă. 

Nici de data asta ea nu spuse nimic, dar folosi limbajul 
trupului ca să aprobe. Mâinile ei îi atinseră spatele şi se 
aplecă spre el, sprijinindu-se de corpul lui. Atingerea îi făcu 


pulsul să o ia razna, şi, brusc, se trezi că se lupta să-şi 
înfrâneze dorința. Mâinile lui, braţele, sufletul... tot trupul lui 
tânjea să o atingă şi să o lipească de el. Voia să o sărute, să o 
atingă. Voia să o venereze. 

Voia ca ea să afle cum era să fie venerată. 

O sărută din nou şi din nou. Era sigur că ăsta era cel 
mai lung, mai adânc şi mai frumos sărut din istorie. Era ceva 
ce se întâlnea numai în legende, numai în cântece. De-acolo 
de unde erau, se gândi, poeții probabil plângeau. Niciun vers 
nu avea să poată rivaliza cu acest sărut unic şi perfect. 

Alec o sorbi, îi inhală parfumul. O ţinu strâns lipită de 
el. Până să sfârşească, o cunoştea în cele mai mici detalii, îi 
simţise însăşi esența sufletului. 

Şi nici măcar n-o văzuse dezbrăcată. 

Dumnezeule mare! 

Alec se trase înapoi, tuşind nebuneşte. De unde-i 
venise ideea asta? Era un domn. Un romantic. lar aceasta 
era Gwen. Unica Gwen. Era o floare delicată, o comoară 
neprețuită. Nu trebuia să aibă fantezii cu ea dezbrăcată, 
chiar dacă, de obicei, îşi închipuia femeile fără haine pe ele. 

Nu aşa făceau bărbaţii? 

Dar nu cu ea, se mustră singur. Nu cu fetele pe care 
aveau să le ia de soţii. Nu că s-ar fi hotărât să o ia de 
nevastă, deşi, sincer, acum, că se gândea la asta, i se părea o 
idee teribil de bună. Şi totuşi, lăsând acest aspect la o parte, 
ea era genul de femeie pe care să o iei de nevastă, nu genul 
pe care să-ți închipui cum o dezbraci. 

Ea era mai bună de-atât. 

Cu toate astea... 

Doamne, Dumnezeule, ar arăta nemaipomenit în timp 
ce ar dezbrăca-o. 

Alec începu să respire cu dificultate. 

— Eşti bine? îl întrebă fata. 

Părea îngrijorată, dar Alec nu îndrăzni să o privească. 
Dacă ar fi făcut-o, ar fi început din nou să se gândească la 


ea... în felul ăla. Ceea ce ar fi avut efecte evidente şi, foarte 
posibil, dureroase, asupra anumitor părți ale trupului lui. 

Of, foarte bine, părțile în discuţie erau şi aşa destul de 
afectate, dar, dacă ar putea să înceteze să se mai gândească 
la ea şi la cum ar simţi-o dacă şi-ar pune mâinile... 

Asta trebuia să înceteze. 

Acum. 

— Cred că trebuie să ne întoarcem în casă, rosti el 
gâtuit. 

— Acum? 

Încuviință mişcându-şi capul fără să o privească. Îşi 
cunoştea limitele. Înghiţi în sec. 

— Poate ar trebui să o iei înainte. 

— Vrei să mă întorc singură? 

— Nu, spuse, deşi în acelaşi timp dădea aprobator din 
cap. 

— Nu... nu vrei să mă întorc singură. 

El voia să se întindă şi să o tragă iarăşi aproape. El 
voia să-i scoată hainele şi să o sărute iar, de data asta în 
locuri de nemenţionat. El voia să o audă gemând de plăcere 
şi apoi voia să... 

— Lord Charters? Vreau să spun, Alec? Eşti bine? 

Părea îngrijorată. Mai rău, părea că voia să se întindă 
să-l atingă. 

În mod cert, avea să se întoarcă singură. El avea să se 
arunce iarăşi în lac. 


Capitolul 6 


În materie de prime săruturi, Gwen era foarte sigură că 
al ei fusese impresionant. 

Bineînţeles că nu ştia cu ce să compare şi nici nu avea 
cine să îi împărtăşească din experiență sau să-i povestească 


despre alte sărutări mai puțin spectaculoase. Nu avea surori, 
şi, din câte ştia ea, niciuna dintre prietenele ei nu fusese 
sărutată sau, cel puţin, nu de cineva notabil. Dar ştia... o, 
Doamne, ştia... că sărutul ei fusese mai frumos decât orice 
alt prim sărut. 

Era destul de sigură că Lord Charters... Alec, îşi 
aminti... fusese afectat în aceeaşi măsură. Dar apoi se 
depărtase de ea şi îi întorsese spatele, iar acum, la modul cel 
mai sincer, părea bolnav. 

Ceea ce însemna că până la căderea nopţii probabil 
avea să se simtă şi ea la fel. 

Zâmbi, chiar dacă el era întors cu spatele şi nu o putea 
vedea. Nu, probabil zâmbi tocmai pentru că el nu putea să o 
vadă. Era o cruzime să râzi în fața cuiva care se simte atât de 
rău. Dar nu se putea abține. Nu se putea gândi decât că... 

Ăsta era cel mai minunat mod de a răci. 

— Alec? rosti cu delicateţe. Mai devreme, când îl 
întrebase dacă se simțea bine, nu-i răspunsese. Alec, pot să 
te ajut cu ceva? 

I se păru că îl aude gemând. Răsuflând agitat, se 
întoarse să o privească. 

— Gwen, o întrebă destul de stânjenit în timp ce-şi 
încrucişa braţele, ai idee ce se întâmplă între un bărbat şi o 
femeie? 

Fata făcu ochii mari şi clătină din cap. 

— Dacă nu te întorci acasă în clipa asta, grăi cu vocea 
răguşită, o să afli. 

Pentru o fracțiune de secundă, Gwen nu putu decât să- 
l privească încremenită, dar apoi, într-o clipită, înțelese. 

— O! scânci şi făcu un pas în spate. 

— Înţelegi ce vreau să spun, murmură el. 

— Nu chiar, bâigui ea, deşi... da? 

Alec îşi desfăcu brațele, apoi le încrucişă la loc şi 
imediat îşi împreună mâinile în față. Fata nu credea că-l mai 
văzuse vreodată atât de stânjenit. 


— Nu suntem atât de departe de casă, zise Gwen. 

— Nu. 

Tânăra înghiți în sec. 

— Ar trebui doar să-mi iau caietul de schiţe. 

Merse prin iarbă spre locul unde îi căzuse caietul, fără 
ca vreunul dintre ei să fi observat. 

El nu se mişcă, şi, la început, nici ea n-o făcu. În cele 
din urmă, conştientă că unul dintre ei trebuia să rupă vraja 
apăsătoare, fata alergă înainte şi-l ridică. Făcu un pas înapoi, 
strângându-l la piept. 

— Ne vedem mai târziu, rosti Alec, ținându-şi în 
continuare mâinile înțepenite în față. 

— Bineînțeles. Abia aştept. 

El îi făcu un gest cu capul. 

— Poate o să-mi arăţi una dintre schițele tale. 

Gwendolyn se gândi la veverițele ei gigantice, la dinții 
lor înspăimântători şi la bonetele festive. Pentru prima dată, 
nu mai găsi niciun motiv să se ruşineze. 

— Poate o s-o fac, şopti. Poate o s-o fac. 


Câteva ore mai târziu, Alec se simțea mult mai 
însuflețit şi mai înviorat. A doua cufundare în lac se dovedise 
chiar folositoare, iar până să ajungă înapoi la conacul 
Finchley se simțea iarăşi aproape uman. 

Ud, dar uman. 

O baie fierbinte şi o primenire a hainelor completaseră 
transformarea. Era gata să meargă la micul dejun, când auzi 
un ciocănit în uşă. Se pregătea să-i spună vizitatorului să 
intre, dar uşa începu să se deschidă înainte să apuce să 
termine cuvântul, ceea ce însemna, bineînțeles, că numai 
sora lui putea să fie. 

— Alec! vorbi Octavia năvălind în încăpere. Unde ai 
fost? 


Pentru o clipă, tânărul cugetă asupra răspunsului. Nu 
se putea să-l fi căutat. Îi cunoştea obiceiurile Octaviei când 
venea vorba despre somn şi era imposibil să se fi trezit 
suficient de devreme încât să îi observe lipsa. 

— Toată lumea a coborât deja la micul dejun, adăugă 
ea. 

A, deci asta voia să spună. 

— Atunci tu de ce nu eşti acolo? întrebă el. 

Fata îşi strânse buzele iritată. 

— Am venit să te caut. 

Alec îşi aranjă manşetele, îşi îndreptă haina şi-i făcu 
valetului semn din cap că putea pleca. 

— De când nu poți tu să mănânci ouă şi şuncă fără 


mine? 

— Alec. 

— Foarte bine, ce e? 

— Este vorba despre domnişoara Passmore, îl lămuri 
fata. 


Alec se alarmă imediat ce simți veselia din vocea 
Octaviei. 

— Ce e cu domnişoara Passmore? o întrebă cu grijă. 

Octavia se aplecă în față. Ochii îi sticleau, pentru că era 
rost de bârfă. 

— Se pare că azi-dimineață devreme a fost să se 
plimbe. 

— Se pare? 

Ura când auzea pe cineva zicând expresia asta. 

— Eu nu am văzut-o, recunoscu Octavia. Dar alții, da. 

— Nu mi se pare deloc în neregulă să te plimbi de 
dimineaţă, replică fratele ei, încercând să înăbuşe discuția în 
faşă. Dacă ai avea astfel de pasiuni, ți-aş da şi ţie voie să te 
plimbi acasă. 

Octavia nu lăsă să se vadă dacă-i observase sau nu 
dojana subtilă. În schimb, continuă să vorbească de parcă el 
n-ar fi zis nimic. 


— Emily Mottram are motive să creadă că nu a fost 
singură. 

Emily Mottram? Cine naiba era Emily Mottram? Şi ce 
credea că ştia? Alec era destul de sigur că el şi Gwen 
fuseseră singuri în dimineața aceea. Nu se poate să-i fi văzut 
nimeni. Nimeni. 

— Emily a văzut-o când s-a întors, adăugă Octavia. Era 
foarte şifonată. 

— Domnişoara Mottram? rosti Alec țâfnos. 

— Nu. Domnişoara Passmore. Emily a zis că arăta de 
parcă s-ar fi tăvălit în noroi. 

— Păi, poate chiar a făcut-o, se răsti Alec. Azi-noapte a 
plouat şi e alunecos pe jos. Poate a căzut. 

— O, te rog, zise Octavia disprețuitoare. Asta nu are 
cum să se întâmple. 

Alec aproape că-şi ridică brațele de exasperare. 

— Despre ce vorbeşti? 

Octavia râse iritată. 

— Este atât de grațioasă. Nu are cum să cadă pur şi 
simplu. 

— Chiar trebuie să încetezi cu invidia asta, rosti Alec 
cu asprime. E lipsită de decenţă. 

Octavia se trase în spate, cu gura întredeschisă de 
indignare. 

— Ce ursuz ai devenit. 

— Am devenit ursuz pentru că eşti tu o scorpie, replică 
la rândul lui. 

Fata rămase cu gura căscată. 

— Mă faci scorpie? 

Alec nu găsi că mai avea rost să-i răspundă. 

— De ce o aperi? îi ceru ea socoteală. 

— N-o apăr, îi aruncă el, deşi se gândea că ar trebui s-o 
apere. Vreau doar să subliniez că tu bârfeşti, şi asta e extrem 
de neplăcut. 

— Alec! exclamă fata. 


Alec aproape că se aştepta să o vadă bătând din picior. 
Bărbatul nu făcu altceva decât să-şi încrucişeze braţele. 

— Nu înţelegi, insistă fata. Câtă vreme e ea prin 
preajmă, nu-mi voi găsi niciodată un soț. Niciodată. 

Dacă aşa se purta ea şi în public, se gândi Alec, atunci 
probabil făcea o treabă bună alungându-şi eventualii 
pretendenți şi singură. Totuşi, nu era atât de crud încât să 
spună asta cu voce tare, aşa că încercă să-şi mai domolească 
reacţiile. Nu se putu abține să nu-şi dea ochii peste cap 
înainte de a-i spune: 

— Nu poţi da vina pe domnişoara Passmore pentru 
eşecurile tale. 

— O, ba da, pot, ripostă Octavia. Şi, înainte să-mi mai 
arunci cine ştie ce alte insulte nedemne o să-ți mai treacă 
prin minte, vreau să te asigur că nu sunt singura fată care 
simte asta. 

— Octavia, am vorbit cu domnişoara Passmore. Aseară, 
mai exact, când am luat-o din mijlocul grupului aceluia de 
cavaleri, ca să ai tu ocazia să le atragi atenţia. 

— Mulţumesc pentru asta, rosti Octavia fără tragere de 
inimă. 

Alec clătină din cap. Sora lui avea să-l omoare. 

— Am descoperit că e o domnişoară afabilă şi blândă. 

— Asta pentru că tu eşti bărbat, replică furioasă 
Octavia. 

— Pentru că sunt om. Doamne, surioară, ce s-a 
întâmplat cu tine? Când ai devenit atât de rea? 

— Când te-ai îndrăgostit tu de Gwendolyn Passmore? 
ripostă ea. 

— Nu m-am... 

Tânărul se întrerupse, pentru că adevărul era că nu 
avea nici cea mai vagă idee dacă era sau nu îndrăgostit de 
Gwendolyn Passmore. În mod cert, era îndrăgostit de idee. De 
ideea de Gwen. De unica Gwen, cu ochii ei veseli şi cu 
surâsul suav. 


Şi de sărut. Sărutul acela perfect, uimitor, care-i 
zdruncinase sufletul. 

Niciodată în viața lui nu se mai simțise atât de repede 
legat de o altă ființă cum i se întâmplase alături de ea, cu 
doar câteva ore în urmă. 

— Octavia, reluă Alec încercând să fie rezonabil, nu ai 
niciun motiv să crezi că domnişoara Passmore a făcut altceva 
decât să se plimbe azi-dimineață devreme. Bănuiesc doar că 
împrăştii zvonurile despre ea de ciudă. Şi nu pot să-ţi spun 
cât de ruşine îmi e cu tine. 

— Nu pot să cred că zici asta, replică Octavia, rămasă 
cu gura căscată de uimire şi de disperare. Eşti fratele meu. 

— Într-adevăr. 

Alec îşi încrucişă braţele şi-o privi neîndurător. 

— O să aflu cu cine a fost, şopti fata. 

— Te avertizez, rosti el. Lasă lucrurile aşa cum sunt. 

— Dar... 

— Încetează, îi ordonă, incapabil să continue discuția 
pe tema asta. Ţi-a trecut vreodată prin cap că poate 
domnişoara Passmore e timidă? Că stă deoparte pentru că 
speră să spargi tu gheața? 

Octavia îl fixă cu privirea pentru o clipă, apoi rosti: 

— Nimeni care arată aşa nu are cum să fie timid. 

— Nu e o chestie pentru care optezi. 

Dar Octavia îşi formase o părere şi nu avea de gând să 
şi-o schimbe. Clătină din cap şi adăugă: 

— Nu contează dacă e timidă. Este crud din partea ei 
să nu ia în considerare sentimentele tinerelor care nu atrag 
la fel de mulţi pretendenți ca ea. 

— Doamne, Dumnezeule, Octavia, dar ce a făcut 
domnişoara Passmore să te rănească? Măcar e cineva aici, la 
Finchley, care ai vrea să te curteze? 

Asta păru să o reducă la tăcere, cel puțin pentru câteva 
secunde. Octavia rânji câteva clipe, apoi mormăi: 

— E Hugh. 


O, Doamne, numai de asta nu avea nevoie acum. 

— Hugh nu o să se însoare cu nicio femeie care nu se 
va arăta încântată să nască pe cal, se răsti Alec. Şi, în plus, 
nu e interesat. Crede că încă ai doişpe ani. 

— Ai vorbit cu el despre mine? întrebă Octavia. 

— Mi-a povestit că se gândeşte să se însoare. l-am adus 
vorba despre tine. 

— Ce-ai făcut? ţipă ea. Cum ai putut să faci aşa ceva? 

Alec îşi lăsă capul pe spate şi scoase un suspin. 
Trebuia să-i găsească un soț. Nu mai putea rezista prea mult 
în ritmul ăsta. 

— Cum o să mai pot da ochii cu el? murmură ea. O să 
creadă că mi-am pus în gând să-l cuceresc. 

— Şi nu-i aşa? 

— Nu! 

— Bun. Zi-mi pe cine vrei. Pe Hammond-Betts? Pe 
celălalt? Să nu spui Bretton, că nici măcar eu nu pot să te 
mărit cu un duce. 

— Celălalt este Glover, rosti ea pe un ton ruşinat şi 
bosumflat. 

— Îţi place? 

— Nu-mi displace. 

Nu mai purtase o dată discuţia asta şi mai devreme? 
Despre un cal? 

— O să văd ce pot face ca să staţi unul lângă altul în 
seara asta, zise Alec. 

De preferat, departe, cât mai departe de locul lui la 
masă. 

Octavia făcu ochii mari. 

— Ce-o să faci? 

— O, pentru numele lui Dumnezeu, nu o să desenez o 
săgeată. Am s-o rog pe Carolyn. Foarte discret. Va fi fericită 
să ne ajute. Îi place să facă pe pețitoarea. 

Octavia îşi strânse buzele, cu siguranță gândindu-se 
dacă putea avea încredere în fratele ei să rezolve o chestiune 


atât de delicată. În cele din urmă, probabil trase concluzia că 
nu avea de ales, pentru că adăugă scurt: 

— Mulţumesc. 

Timp de câteva secunde, Alec nu mai zise nimic, pentru 
ca apoi să o întrebe: 

— Acum pot cobori să iau micul dejun? 

Fata încuviință scurt din cap, după care îl urmă spre 
uşă. Dar, înainte să apuce el să iasă, ea scoase un sunet 
surd şi-şi puse mâna pe braţul său. 

— Încă un lucru, frățioare. 

Alec se întoarse plictisit. 

— Ce e? 

— Astăzi vor avea loc nişte jocuri. Tragere cu arcul, 
badminton şi de-a v-aţi ascunselea. 

— Să nu tragi în domnişoara Passmore, o avertiză 
imediat. 

— Alec! N-am s-o fac... Răsuflă afectată ca o doamnă şi 
clătină din cap, în mod vădit hotărând că nu avea niciun rost 
să se apere. Voiam să te întreb dacă mi-ai putea face o 
favoare. Vrei să te joci şi tu de-a v-aţi ascunselea? 

— Dar ce, am trei ani? o întrebă sarcastic. 

— O să joace toată lumea, reluă fata, ignorându-i 
vorbele. Vrei să fii partenerul domnişoarei Passmore? 

Tânărul se îndreptă de spate. Ei, asta suna chiar 
interesant. Doar că... 

— De când se joacă de-a v-aţi ascunselea pe perechi? 

— Nu se joacă. Dar n-ai putea să-i acorzi puţină 
atenție? Octavia îşi mişcă rapid mâinile. Să o iei deoparte sau 
ceva. Să-i distragi atenția. 

— Să o iau deoparte de restul grupului, vrei să spui. 

— Da! exclamă Octavia de parcă tocmai terminase de 
explicat ceva unui elev foarte greu de cap. Dacă nu e ea 
acolo, poate cavalerii ne vor acorda atenţie şi nouă, celorlalte. 

— Ce te face să crezi că va dori să-şi petreacă timpul cu 
mine? întrebă Alec. 


Octavia îl privi ca pe-un idiot. 

— Pentru că tu eşti... O, pentru numele lui Dumnezeu, 
toate prietenele mele sunt îndrăgostite de tine. Chiar şi eu 
recunosc că eşti chipeş. 

— Vai, îmi creşte inima să văd cum îți manifeşti tu 
afecțiunea de soră. 

— Nu fi aşa, îl avertiză ea. 

— Cum? 

— Îmi creşte inima, îl imită ea. Încetă repede parodia şi 
îi zise cu asprime: Femeilor nu le place să fie ținta atacurilor 
sarcastice. 

— Lor le place doar să le inițieze, replică el răspicat. 

Octavia nici măcar nu se mai prefăcu insultată. 

— Te rog încearcă să o ţii pe domnişoara Passmore 
departe de noi ceilalți în după-amiaza asta. Poţi să faci asta 
pentru mine? 

Alec se gândi că putea. 


Capitolul 7 


— Toată lumea, atenţie la reguli, strigă Lady Finchley. 
Există reguli. 

Gwen aştepta răbdătoare în vreme ce gazda încerca să 
atragă atenția grupului mic de oaspeţi. Toţi păreau să fi 
format bisericuțe. Gwen bănuia că se afla în grupul format 
din Lady Finchley, Lord Briarly şi ducele de Bretton, fără 
niciun motiv, pur şi simplu, acolo se întâmplase să se aşeze. 

— Nimeni nu mă ascultă, se plânse Lady Finchley 
fratelui său, care stătea exact lângă ea, arătând de parcă şi- 
ar fi dorit să fie în cu totul altă parte. 

Gwen îi urmărea cu interes. Îi plăcea să-i analizeze pe 
oameni. În plus, asta o ajuta să-şi ferească privirea de Alec, 
care era la doar câțiva metri de ea şi-şi însoțea supus sora, 


care părea hotărâtă să-l cucerească pe Allen Glover. 

Octavia se dădea de gol destul de uşor, dar Allen nu 
părea deranjat. De fapt, se înroşise, ameţit de atâta atenție. 
Gwen se bucura pentru el; la fel ca ea, Allen era timid, iar 
Gwen era fericită să-l vadă simțindu-se aşa bine. 

— Atenţie, toată lumea! strigă Lady Finchley din nou. 
Atenţie, vă rog! 

Dar Octavia Darlington continua să stea de vorbă cu 
Emily Mottram, care îi făcea ochi dulci lui George Hammond- 
Betts. Mama lui Gwen se împrietenise cu o doamnă mai în 
vârstă despre care Gwen credea că era strămătuşa lui Alec, 
iar amândouă păreau să poarte o discuţie aprinsă despre 
păsările de apă. 

Gwen spera ca domnişoara Darlington să nu fie o mare 
iubitoare de animale; mama ei credea că rațele stau cel mai 
bine în tocana cu sos. 

Mai în dreapta, ducele de Bretton vorbea cu Lady 
Sorrell, probabil despre un cal pe care el încerca din 
răsputeri să îl cumpere de la Lord Briarly. Lady Sorrell dădea 
aprobator din cap şi chiar părea că îşi exprima o părere, 
lucru care lui Gwen i se păru foarte interesant. Ea însăşi nu 
era prea interesată de animale, dar descoperise că 
majoritatea bărbaţilor nu prețuiau prea mult părerea unei 
femei despre acest subiect. 

— Vrea cineva să ştie regulile? mai întrebă Lady 
Finchley. 

Nu părea nimeni interesat. 

— Hugh, oftă Lady Finchley. 

Lord Briarly îşi puse două degete în gură şi scoase un 
fluierat teribil. 

Discuţiile încetară. 

— Bună treabă Hugh, murmură Alec. 

Şi Gwen, la rândul ei, era impresionată. 

Lady Finchley îi mulțumi zâmbindu-i frumos. 

— Fratele meu este un bărbat cu talente unice. 


— Din când în când, mă fac şi eu util, zise Lord Briarly 
pe un ton caraghios. 

— Acum, că mă bucur de atenția dumneavoastră — 
mulțumesc, Hugh, rosti Lady Finchley făcând semn din cap 
înspre fratele ei, poate reuşesc să stabilesc, în sfârşit, 
regulile. 

— De-a v-aţi ascunselea are reguli? se auzi o voce. 

— În casa mea are, replică Lady Finchley cu 
impertinență. Mai întâi de toate, nimeni nu părăseşte 
proprietatea. Vecinul nostru din nord este foarte nesuferit şi 
are o vedere îngrozitor de proastă. E posibil să vă confunde 
pe vreunul dintre voi cu vreo potârniche. 

Câteva doamne rămaseră cu răsuflarea întretăiată. 

— Glumeşte, le linişti Alec. 

— Ba nu glumesc, reluă Lady Finchley fără să respire. 
Dacă plouă, jocul se întrerupe, şi ne vom aduna în salon, 
unde avem coniac şi biscuiţi. 

— Şi de ce nu putem anula totul acum şi să trecem 
direct la coniac? murmură ducele de Bretton. 

— Mi se parte că văd un nor, se auzi o altă voce 
optimistă. 

— Linişte, amândoi, continuă Lady Finchley. Vor 
număra două persoane, dar vor căuta separat. Ceilalți vă veți 
ascunde şi... 

— Noi ceilalți? o întrerupse fratele ei. Se întoarse să o 
privească suspicios. Dar tu? 

— A, eu o să vă supraveghez, continuă Lady Finchley. 
Făcu semn cu mâna în aer, ca şi cum ar fi pictat o pânză 
imensă. Cineva trebuie să se ocupe de toate detaliile. 

— Aş putea fi eu acea persoană, sublinie el. 

— Când veţi fi descoperiți, se adresă ea în continuare 
grupului, fără să-şi privească fratele, vă puteţi întoarce în 
casă, să-mi spuneți cine v-a găsit. Va câştiga ultima 
persoană care va fi găsită, iar premiul de consolare îl va primi 
căutătorul care a găsit cele mai multe persoane. Se aşternu 


liniştea. Câştigaţi dacă nu vă găseşte nimeni, adăugă repede, 
şi ieşiţi pe locul doi dacă găsiți mai multe persoane decât 
celălalt căutător. 

Indicaţia asta păru mai eficientă, mai ales după ce 
domnul Hammond-Betts întrebă: 

— Există premii? 

— Bineînțeles că există premii! exclamă Lady Finchley. 
La ce sunt bune jocurile fără premii? 

Femeia le zâmbi larg oaspeţilor ei. 

— Am să vă povestesc totul despre premii de îndată ce 
mă voi hotări care sunt. 

— Carolyn! se văită cineva. 

— Ei, să zicem că m-aţi luat pe nepregătite, rosti ea 
fluturându-şi mâna. Fac şi eu tot ce pot. 

— Eu votez în continuare pentru coniac, rosti tărăgănat 
ducele de Bretton. 

— Pentru asta, i se adresă Lady Finchley, dumneata vei 
fi unul dintre căutători. 

Se întoarse apoi spre Gwen, probabil pentru că era 
femeia aflată cel mai aproape de ea. 

— Asta înseamnă că nu poate scăpa repede de joc 
alegându-şi cea mai evidentă ascunzătoare, ca să fie găsit în 
primele cinci minute. 

— Foarte bine gândit, murmură Gwen. 

— Da, aşa m-am gândit şi eu. Te-aş face şi pe tine 
căutător, rosti ea întorcându-se către fratele ei, dar cred că 
ar trebui să aleg o femeie. 

Carolyn cercetă mulțimea şi-şi fixă privirea asupra lui 
Gwen, care o imploră din priviri să nu o aleagă pe ea. 
Probabil că Lady Finchley îi înțelese panica din ochi, pentru 
că, după ce-şi flutură braţul în aer ca un raportor, se opri 
asupra surorii mai mici a lui Alec şi declară: 

— Domnişoară Darlington! Dumneata vei fi celălalt 
căutător! 

Octavia aplaudă de fericire şi-i gânguri ceva domnului 


Glover, dar Gwen nu reuşi să înțeleagă ce anume. Gwendolyn 
nu-şi putea închipui cum era posibil să-ți doreşti să fii 
căutător într-un astfel de joc. Să trebuiască să umbli de colo- 
colo în căutarea celorlalți... îngrozitor! Gwen plănuise deja 
cum să-şi ia caietul de schițe înainte să meargă să se 
ascundă. Dacă găsea un loc bun, putea să câştige şi să se 
bucure, în acelaşi timp, de câteva ore de singurătate 
binecuvântată. 

Deşi... 

Trase repede cu ochiul la Alec, dar îşi feri privirea când 
văzu că şi el se uita la ea. Nu se putu însă abține să nu 
zâmbească. Poate că nu singurătatea binecuvântată şi-o 
dorea ea acum. Era atât de obişnuită ca la petreceri să 
încerce să scape, încât nu-i trecuse prin cap că poate de data 
asta există cineva de care nu dorea să fugă. 

De data asta, poate că era o persoană cu care dorea să 
fugă. 

Îşi simţi fața luându-i foc şi rămase cu ochii-n pământ, 
temându-se să privească în sus cu obrajii îmbujorați atât de 
evident. Orice speranță că nu avea să o observe nimeni îi fu 
brusc spulberată când auzi o voce caldă şoptindu-i în 
ureche: 

— Te-ai înroşit. 

— Ba nu, minți ea, ştiind însă că obrajii i se 
îmbujoraseră şi mai tare doar la auzul vocii lui Alec. 

— Mincinoaso, murmură el. Oare la ce te-ai putea 
gândi? 

Gwen îşi înăltă capul ca să răspundă, dar, înainte să 
apuce să spună ceva, Octavia Darlington li se alătură. 

— Frățioare, dă-ţi silința, zise ea şi rânji către Alec. Am 
să te găsesc. 

— Chiar te rog, îi replică el. Abia aştept să-mi savurez 
coniacul în vreme ce Bretton se poticneşte prin noroi. 

— Nu e chiar aşa noroi, interveni Gwen. 

— Cu pantofii ăştia va fi, răspunse Alec arătând spre 


saboții surorii lui. 

— A, vechiturile astea? se apără Octavia. Sunt destul 
de purtați. Era cât pe-aci să-i arunc. 

— E oare de mirare de ce am cheltuieli aşa mari? 
murmură Alec. 

Gwen izbucni în râs, dar imediat făcu o față serioasă 
când Octavia îi aruncă o privire furioasă. 

— Sora ta nu mă place, îi mărturisi ea lui Alec de 
îndată ce Octavia se îndepărtă. 

— În clipa asta, nici eu nu prea îmi plac sora, replică el 
încordat. 

Gwen nu ştiu cum să-i răspundă. Probabil ar fi trebuit 
să fie toată numai lapte şi miere şi să strige ceva de genul: 
„O, nu spune asta!” Dar, în ultimele patru luni, Octavia 
Darlington îi tot aruncase priviri răutăcioase, iar Gwen, 
sincer, se cam săturase. 

— E doar invidioasă, îi zise Alec oftând obosit. Clătină 
din cap parcă pentru a-şi alunga repede supărarea. Se 
întoarse spre ea zâmbind şi rosti: Dintotdeauna şi-a dorit să 
aibă un păr tițian. 

Gwen dădu ochii peste cap. 

— Ăsta-i adevărul, insistă el. Şi ochii verzi. 

— Nu te cred. 

— Bine, am mințit în privința ochilor, dar am auzit-o 
cum se plângea din cauza părului ei. 

— Poate şi l-ar dori mai ondulat. 

Toată conversaţia asta părea să-l fi amețţit. 

— Orice ar vrea, e clar că nu are. 

— Sora ta e drăguță, îl contrazise Gwen. 

Era adevărat. Octavia avea un păr des superb şi ochii 
cenuşii foarte frumoşi. Cam ca ochii lui Alec, de care, de 
curând, se cam îndrăgostise ea. 

— Nu la fel de drăguță ca tine, şopti el, şi mă tem că 
ştie şi ea asta. 

Li se întâlniră privirile, iar Gwen fu cât pe-aci să se 


încline spre el. Momentul era numai bun pentru un sărut, şi, 
în timp ce privea spre el... 

— Încetează, se auzi glasul lui gâtuit. 

— Ce să încetez? 

— Să te mai uiţi aşa la mine. 

Gwen înghiți emoționată în sec şi făcu un pas în spate, 
uitându-se repede în jur, să vadă dacă nu cumva o observase 
cineva cum îl privea ca o vacă bolnavă de dragoste. Lady 
Finchley se uita înspre ei, dar Gwen nu era sigură dacă îi 
privea pe ei sau pe ducele de Bretton, care stătea sprijinit de 
un copac şi număra cu voce tare cu o răbdare ostentativă. 

— Treizeci şi patru... treizeci şi cinci... O sută zici? 

— O mie, rosti Lady Finchley, rânjind cu răutate. 

— Mergem să ne ascundem? îi şopti Alec. 

Gwen îl privi uimită. 

— Împreună? 

— Nu e nicio regulă care să ne interzică. 

— Îmi amintesc că la Eton am picat la matematică, se 
auzi vocea ducelui. Era ceva cu numerele din trei cifre. 

— E un concept dificil, îl încurajă Lady Finchley, dar 
sunt sigură că o să te descurci. 

Gwen izbucni în râs văzându-l pe cel mai dorit burlac 
al Angliei sprijinit de un copac, numărând ca un şcolar. 

— Nu ştiu ce şi-a imaginat, rosti Alec clătinând din cap. 
Ar fi trebuit să ştie că nu se poate pune cu Carolyn Finchley. 

— Să înţeleg că ai încercat şi tu? îl întrebă Gwen. 

— O, de foarte multe ori, mărturisi Alec în vreme ce 
treceau prin spatele casei. O ştiu de când purta şorțuleț. 
Fratele ei e unul dintre cei mai apropiaţi prieteni ai mei. 

— Pare un om de treabă, îşi dădu ea cu părerea. 

Alec îi aruncă o privire tăioasă. 

— Nu te măriţi cu el. 

Gwen era să se înece cu propria limbă. 

— Poftim? 

— Îşi caută o soție. Nu ştiu sigur ce a făcut să se 


grăbească aşa, dar... Alec făcu o pauză, apoi reluă: Poţi să 
păstrezi un secret? 

— Pot, îi confirmă Gwen. 

— Şi-a făcut o listă. Sau, mai degrabă, surorile lui i-au 
făcut o listă. Cu posibile soții. 

Brusc, multe dintre cele petrecute în ziua precedentă 
începură să capete sens. 

— Sunt şi eu pe listă? întrebă Gwen încruntându-se. 

— Bineînţeles, replică Alec. 

O zise de parcă pentru el era ceva evident, ceea ce pe ea 
o puse în dificultate. 

— Credeai că nu eşti? 

— Nu... nu ştiu. 

— Nu contează. Dacă te cere, sub nicio formă nu 
trebuie să accepți. 

Gwen nu se abținu să nu se întrebe dacă nu cumva are 
el în minte o altă propunere, dar, înainte să apuce să se vaite 
pentru lipsa ei de curaj (n-ar fi putut niciodată să întrebe, 
niciodată), Alec clătină din cap şi rosti: 

— Ai fi foarte nefericită. 

— Aş fi? zise, după care ceva diabolic dinăuntrul ei o 
făcu să adauge: De ce? 

Bărbatul o privi serios. 

— Hugh trăieşte şi respiră numai pentru cai. Nu va 
avea timp pentru nicio soție care nu-i va împărtăşi pasiunile. 

— Unele femei ar fi foarte încântate de un asemenea 
aranjament. 

Alec o fixă cu privirea. 

— Tu ai fi? 

Gwen înghiți în sec. 

— Bănuiesc că ar depinde de soțul meu. 

Ajunseseră la marginea luminişului, iar acum 
pătrundeau în pădure. Când o învălui umbra, fata tremură. 

Dar nu era sigură că din cauza frigului. Alec se oprise 
din mers şi-i luase o mână într-a lui. Degetele li se împletiră, 


şi o trase spre el. Se uită în sus spre el şi simţi că i se taie 
răsuflarea. O privea cu o asemenea intensitate; cu siguranță, 
se gândi ea, îi putea vedea până-n străfundul sufletului. 

— Şi dac-aş fi eu soțul tău? o întrebă cu blândeţe. Ţi-ar 
conveni un asemenea aranjament? 

Fără să spună nimic, dădu dezaprobator din cap. 

— Nici mie, murmură el, mângâindu-i buzele cu 
degetul. Eu cred că un soț şi o soție trebuie să aibă pasiuni 
comune. 

Gwen surâse. Se simțea şi curajoasă. 

— Acum nu mai vorbim despre cai, nu? 

— Cu siguranţă nu. 

— Cărţile? Tata e înnebunit după biblioteca lui. 

— Unele cărți, mărturisi Alec, pe un ton atât de 
seducător, încât Gwen se întrebă la ce gen de cărți se gândea 
oare. 

— Broderiile? îl tachină fata. Mama e înnebunită după 
broderii. 

— Sunt înnebunit după broderii doar dacă fac parte din 
hainele pe care le porți tu. 

Gwen simţi că îi iau obrajii foc, în vreme ce restul 
trupului îi ardea de nerăbdare. Nerăbdare şi plăcere. 

Bărbatul se aplecă şi o sărută în colțul gurii. 

— Sau, mai degrabă, sunt înnebunit după broderii doar 
dacă fac parte din hainele pe care ţi le pot scoate. 

— O, Doamne, şopti fata. Nu cred că ne-am afundat 
destul de mult în pădure. 

Bărbatul izbucni în râs, apoi îi apucă mâna şi o trase. 
Gwen alergă în urma lui, nevoită mai degrabă să sară ca să 
poată ţine pasul cu ritmul lui. Tot timpul ăsta, râse fericită, 
fără suflare, sărind peste rădăcinile copacilor, aplecându-se 
pe sub crengi. 

— Opreşte-te, îl rugă, abia mai evitând un măr crescut 
pe cărare. Nu pot... au! 

Alec se oprise. 


Gwen se lovi de el, iar trupurile li se întâlniră brusc şi 
violent, iar apoi... Nu mai aveau cum să se oprească. El nu 
zise nimic, iar ea nici nu-şi dorea s-o facă. O cuprinse cu 
brațele, îşi trecu mâinile prin părul ei, iar ceea ce făcea acum 
nu se compara, nici pe departe, cu ceea ce făcuseră de 
dimineață. 

Gwen nu-şi dădea seama ce o apucase, nici nu-i 
trecuse vreodată prin cap că ar putea fi cuprinsă de o 
asemenea dorință. Dar, când se lovi de el şi-şi simţi trupul 
zdrobit de duritatea corpului lui, ceva înlăuntrul ei se eliberă. 
Voia... nu, avea nevoie... să-l simtă, să-l sărute, să-i arate că 
nu era doar mica şi timida Gwendolyn Passmore. Era o 
femeie, o femeie cu dorinţe. Şi îl dorea pe el. 

Îi strigă numele şi-l trase şi mai aproape de ea. Se 
simțea puternică. Se simțea sălbatică. Voia să dețină 
controlul asupra vieţii ei. Asupra acestui moment. 

Asupra lumii! 

Începu să râdă. Îşi dădu capul pe spate şi râse. 

— Ce e? o întrebă gâfâind. 

— Nu ştiu, recunoscu ea cu răsuflarea tăiată. Sunt 
doar extrem de fericită. Mă simt... mă simt... 

Alec o trase iarăşi spre el, dar nu o sărută. O ținu doar 
aproape de el şi-o privi direct în ochi. 

— Mă simt liberă, îi şopti. 


Capitolul 8 


Alec nu avusese de gând să o sărute. 

Ei bine, asta nu prea era adevărat. Voise să o sărute. 
Doar că nu avusese de gând să o sărute aşa. Dar acum... 

Nu s-ar fi putut opri nici măcar dacă regele însuşi ar fi 
apărut acolo şi i-ar fi ordonat. Pentru pentru prima dată în 
viață, acționa dincolo de dorință, chiar şi dincolo de nevoie. 


Era a lui. Trebuia s-o facă a lui. Trebuia să-i arate... 

La naiba, nu ştia ce trebuia să-i arate. Ştia doar că era 
musai... 

Asta era. De fapt, nu mai avea habar de nimic. Nu mai 
ştia decât că, în momentul ăla, existau ei doi, sărutul, vântul, 
frunzele, mirosul de pământ ud şi... 

— Eşti atât de frumoasă, îi şopti Alec. 

Trebuia să i-o spună. Pur şi simplu, trebuia. 

— Mă simt frumoasă, murmură la rândul ei. Tu mă faci 
să mă simt frumoasă. 

Alec îi atinse părul, simțind şuvițele roşii-aurii 
alunecându-i printre degete. Şi-l prinsese în creştet, dar, din 
cauza alergatului prin pădure, îi căzuse pe umeri. 

— Cum ştie să facă asta? o întrebă în şoaptă. 

— Ce să facă? 

Bărbatul îi ridică o şuviţă şi o flutură uşor în aer, apoi 
îşi strecură mâna prin părul des. 

— Cum ştiu toate şuvițele cum să se adune şi să 
formeze o buclă? 

Lui Gwen îi venea să râdă. 

— Am un păr foarte inteligent. 

— Doar părul? 

— Şi degetele mele de la picioare sunt destul de istețe. 

Alec simţi brusc dorința de a-i vedea picioarele. 

— Devine interesant. 

— Dar tu? 

— Eu? Se prefăcu a sta pe gânduri. Am nişte mâini 
foarte cunoscătoare. 

Tânăra îi apucă o mână şi i-o duse la gură. Alec abia 
dacă mai respira, aproape că uită şi cum îl cheamă când ea 
începu să-i sărute fiecare deget în parte. 

— Sunt mâini blânde, continuă ea să şoptească. Şi 
foarte abile. 

— O, Doamne, suspină bărbatul. Gwen. 

Dar fata nu se opri. Îi întoarse mâna şi-i privi palma. 


— Vezi asta, continuă, atingându-i cuta sensibilă de la 
baza degetelor. Bătături. Cum se face că un conte răsfățat 
are bătături? 

— Îmi place să muncesc cu mâinile, îi răspunse 
răguşit. 

Fata încuviință din cap. 

— Şi mie. 

— Îmi place să fac plimbări lungi. 

Gwen îi sărută palma. 

— Şi mie. 

Şi apoi, pentru că i se păru că se potriveşte în context, 
Alec adăugă: 

— Îmi place verdele. 

Tânăra îl privi cu ochii aceia uimitor de verzi. Nici 
măcar nu se gândise la ochii ei când spusese asta. Sau poate 
da? 

— Asta e culoarea ta preferată? îl întrebă Gwen. 

Alec aprobă din cap. 

Fata îi surâse. 

— Şi a mea. 

Bărbatul o privi întrebându-se când devenise aşa 
fascinant să observi cum clipeşte cineva. Dar la Gwen păreau 
nişte unduiri de balet. Ar fi putut rămâne acolo toată 
săptămâna, urmărindu-i genele fluturând în sus şi-n jos. 
Contrastul dintre culoarea ochilor şi a obrazului, felul în care 
părea să surâdă de fiecare dată când îşi închidea ochii... 

Începea să devină visător. 

Începea să se poarte prosteşte. 

Nu-i păsa. 

— A doua mea culoare preferată e violetul, adăugă 
Gwen zâmbindu-i. 

Alec fu, cât pe-aci să zică „şi a mea”, numai că nu era 
adevărat. În schimb, rânji şi zise: 

— Mie îmi place portocaliul. 

— Mie portocalele. 


Bărbatul îşi lăsă fruntea să se odihnească sprijinită de 
a ci. 

— Mie îmi plac prunele. 

O sărută fugitiv. 

— Mie căpşunele, rosti ea. 

Alec se opri. 

— Asta ce legătură are? 

Gwen ridică din umeri neputincioasă şi râse scurt. 

— Nu ştiu. 

Tânărul îi atinse bărbia, apoi îşi lăsă degetele să 
alunece pe linia dintre obraz şi gât. 

— Ai idee cât de mult îmi doresc să te sărut acum? 

— Un pic, şopti fata. 

— Nu m-am mai simţit aşa niciodată, îi mărturisi Alec. 

Trebuia să-i mărturisească. Simţea nevoia ca ea să ştie 
că nu era lipsit de experiență. Că fusese şi cu alte femei. De 
fapt, rareori stătuse fără o femeie. Dar avea nevoie ca ea să 
ştie că acum, cu ea, era ceva cu totul nou. 

— Nici eu, zise ea, apoi recunoscu. Nu prea înţeleg. 

Alec o sărută din nou, muşcându-i uşor buza de jos. 

— Nu cred că trebuie să înţelegi. 

Începu să-i sărute gâtul, gâfâind de dorință când o văzu 
plecându-şi capul, permițându-i accesul nestingherit la 
pielea ei caldă şi catifelată. 

O dădu înapoi până când ajunse cu spatele la un 
copac, apoi o sprijini de trunchi. Gura lui găsi încă o dată 
baza gâtului ei şi începu să coboare spre scobitura de 
deasupra claviculei, în jos spre sâni şi se opri să arunce un 
ochi pe după marginea jerseului. 

— Alec, suspină ea. În glasul ei nu era însă niciun 
semn care să-i dea de înțeles că voia ca el să se oprească, aşa 
că merse şi mai jos, şi mai îndrăzneț, trecându-şi limba pe 
sub marginea din volănaşe dantelate. Avea mâinile pe umerii 
ei, însă, înainte să-şi dea seama, începu să-i coboare o parte 
a corsajului. 


Îi sărută umărul, apoi pielea catifelată a braţului, 
sânul, iar mai apoi îi apucă încetişor, chinuitor, sfârcul în 
sură şi începu să-l muşte uşor, gâfâind de plăcere când o 
auzi gemând uimită. 

Undeva în străfundul minții lui ştia că trebuia să se 
oprească. Pentru numele lui Dumnezeu, Gwen era 
neprihănită, iar el făcea dragoste cu ea lângă un copac. În 
mijlocul unui joc de-a v-aţi ascunselea. Dar nu reuşea să se 
adune şi să se retragă. Nu încă, nu când o simțea atât de 
suavă şi de pasională în brațele lui. Nu atât cât scotea 
sunetele acelea gâtuite, indescriptibile şi incredibil de 
seducătoare. 

— Ce am spus mai devreme, gâfâi, lipindu-se ațâțat de 
ea, deşi ştia prea bine că asta nu avea decât să-l facă să se 
simtă şi mai frustrat, dacă aş fi soțul tău... 

Fata scoase un şuierat. Alec se gândi că ar fi putut fi 
un „Da?” gâtuit. 

— Era, de fapt, o cerere în căsătorie. Se dădu un pas în 
spate, cât să poată trage în sfârşit aer în piept. Stângace, 
ştiu, dar... încercă să se lase într-un genunchi, însă îşi dădu 
seama că nu-şi putea menţine echilibrul, aşa că, în schimb, 
reuşi doar să se încline într-un mod foarte caraghios. Vrei să 
te măriți cu mine? 

Gwen nu răspunse imediat, ceea ce l-ar fi putut 
îngrijora dacă nu ar fi văzut-o cum se străduia să ia o gură 
de aer. În cele din urmă, îşi ridică privirea şi-l întrebă: 

— Serios? 

Alec încuviință din cap şi, imediat, la fel făcu şi ea. 

Şi astfel se logodiră Alec Darlington, conte de Charters, 
şi domnişoara Gwendolyn Passmore, fiica lordului şi a lui 
Lady stillworth. 

Evident, nu aşa urma să fie povestea pe care aveau să 
le-o spună copiilor. Versiunea aceea conţinea petale de 
trandafir, un inel de logodnă cu diamant şi (asta era o 
adăugire de ultim moment la narațiune) o catapultă. 


Şi chiar ar fi scăpat cu asta dacă mătuşa Octavia (după 
cum avea să fie cunoscută, în cele din urmă) nu s-ar fi 
hotărât să spună şi versiunea ei asupra întâmplării. 


„O, Doamne!” 

Asta gândea Gwen. „O, Doamne, o, Doamne, o, 
Doamne!” Sincer, la ce altceva s-ar fi putut gândi? Tocmai 
(era destul de sigură) se logodise cu contele de Charters, care 
(de asta era foarte sigură) făcea nişte chestii nu tocmai 
cuvenite cu sânul ei, lucru care (de asta era absolut sigură) îi 
plăcea foarte tare. 

„O, Doamne!” 

Totuşi, gândurile lui Gwen rareori luau forma unui 
țipăt. 

— ALEC! 

Gwen îngheță. Sau, mai degrabă, Alec încremeni, mâna 
lui mare încă acoperind-o. Părea îngrozit. 

— Alec Darlington, nu îndrăzni să mă ignori! 

Gwen îl auzi înjurând, dar totuşi rămase neclintit. 
Tremurând îngrozitor, fata aruncă o privire de după el. 

— Ce faci? strigă Octavia Darlington agitându-şi 
furioasă brațele în aer. 

Gwen se gândi că ar trebui să fie destul de evident ce 
făceau. Ruşinată, îşi trase capul înapoi, ascunzându-se în 
spatele lui Alec. 

— Alec, ţipă iarăşi Octavia, de data asta lovindu-şi 
fratele în spate. 

— Ce faci? Dumnezeule, Alec, când ţi-am zis să scapi 
de domnişoara Passmore, nu la asta m-am referit! 

— Octavia, răcni el, taci. 

Dar, odată ce începuse să-şi dea aere, Octavia 
Darlington refuză să înceteze. 

— Nu mai spune... 


— Taci, se răsti Alec, răsucindu-se într-o poziție ce 
părea destul de incomodă. 

Dar continuă să o acopere pe Gwen chiar şi când se 
întoarse să-şi înfrunte sora, lucru pentru care ea îi fu 
recunoscătoare. 

— Dumnezeule mare, Octavia, parcă eşti o țață. 

— Cum ai putut să-mi faci asta? ţipă ea. 

— Te asigur, i-o reteză scurt, că nu are nicio legătură 
cu tine. 

Dar atunci Gwen începu să se gândească. 

— Ce-a vrut să spună... începu ea. 

— O sărutai! răcni Octavia. O sărutai! 

— Pentru numele... 

— Ce-a vrut să spună, întrebă Gwen ceva mai tare, 
când a zis să scapi de mine? 

— Nimic, replică Alec repede, apoi adăugă: Octavia, 
întoarce-te cu spatele. 

— Nu voi face aşa ceva. 

— Întoarce-te cu spatele sau, Dumnezeu îmi e martor, 
te las fără zestre. 

Octaviei i se tăie respirația de indignare, dar se 
întoarse. Gwen ieşi din spatele lui Alec şi-şi îndreptă rochia. 

— Ce-a vrut să spună, rosti cu fermitate, când a zis să 
scapi de mine? 

— E o idioată, mârâi Alec. 

— Te-am auzit! mârâi şi Octavia la rândul ei. 

— Aşa şi trebuia! 

— O! suspină, proptindu-şi mâinile pe şolduri. Pot să 
mă întorc? 

— Ăăă, da, răspunse Gwen, de vreme ce Alec era prea 
ocupat să se încrunte. 

Octavia se întoarse, iar Gwen abia se abținu să nu se 
dea în spate. Părea furioasă. Era roşie la față, buclele (despre 
care Gwen nu credea că sunt naturale) îi fluturau, iar ochii 
aruncau săgeți otrăvitoare. 


— Eşti cel mai rău frate din lume, îi strigă lui Alec. 

— Nu! o întrerupse Gwen furioasă. Nu spune asta. 

N-ai voie să spui asta. 

— Nu-ţi permit să-mi vorbeşti aşa. 

Gwen făcu un pas în față cu degetul ridicat în direcția 
Octaviei. 

— Să nu mai spui asta despre el niciodată. Ai idee ce- 
aş da eu să-mi mai pot petrece chiar şi un minut cu fratele 
meu? Să am o şansă să-i spun cât de mult îl iubesc? 

Octavia rămase cu gura închisă. Gwen nu-şi dădea 
seama dacă era furioasă sau jenată, iar în clipa aia nici nu-i 
păsa. 

— Fratele meu a fost cel mai bun prieten al meu şi avea 
grijă de mine, şi, dacă ar mai fi în viaţă, s-ar afla cu mine la 
petrecerea asta, la fel cum e şi fratele tău cu tine, aşa că nu 
îndrăzni să spui că fratele tău e... 

— Gwen, o întrerupse Alec, punându-i o mână pe brat. 

Dar fata nu-i dădu voie să o liniştească. Se scutură şi 
mai făcu un pas în direcția Octaviei. 

— De ce mă urăşti? o întrebă. 

— Nu vorbesc cu ea, replică Octavia, întorcându-se 
sugestiv spre fratele ei. 

— Nu, răbufni Gwen. Nu îndrăzni să mă ignori. 

— Alec, rosti Octavia, vreau să mă conduci înapoi în 
casă. 

— Nu poţi să mă ignori, repetă Gwen. 

Pe toată durata sezonului, Octavia Darlington se 
purtase îngrozitor. Niciodată nu o invitase pe Gwen nicăieri. 
Grupulețele ei de prieteni păreau mereu să-şi strângă 
rândurile de fiecare dată când se apropia Gwen. Iar când ele 
două erau obligate să interacționeze, Olivia era posacă şi 
tăioasă. 

Asta dacă nu cumva mai era şi altcineva de față. 

Iar Gwen, pur şi simplu, se săturase. 

— De ce mă urăşti? 


— Nu te urăsc, pufni Octavia. 

— O, ba da, rosti Gwen în timp ce se întorcea spre Alec 
cu mâinile la gură. Mă urăşte. 

— Ştiu, zise el şi oftă. 

Octavia suspină, apoi îşi îndreptă furioasă un deget 
spre Gwen. 

— Ea este cea nepoliticoasă şi distantă. Ea este cea 
care ne fură tuturor domnii disponibili. Ea este mereu 
înconjurată, dar crezi că face vreodată vreun gest să mai 
trimită câţiva şi la noi? Nu! 

Gwen nu putu decât să rămână cu gura căscată. Dacă 
ar şti Octavia cât de tare detesta ea sezonul monden... l-ar fi 
trimis bucuroasă pe toți domnii, dacă ar fi ştiut cum să o 
facă. 

— Ei bine, nu trebuie să-ți mai faci griji din cauza asta, 
o informă Alec pe Octavia. Am cerut-o pe domnişoara 
Passmore în căsătorie, iar ea a acceptat. Se întoarse apoi 
brusc spre Gwen. Ai acceptat, nu-i aşa? 

Gwen se pregătea să spună da, însă, în loc de asta, îi 
aruncă o privire serioasă. 

— Nu mi-ai spus ce-a vrut să însemne „să scapi de 
mine”. 

— Nimic, mormăi Alec. M-a rugat să-ți distrag atenţia, 
ca să nu te mai caute ceilalți domni. A fost o rugăminte pe 
care am îndeplinit-o cu plăcere. 

— Nu mi-ai spus că eşti atât de interesat de ea, bâigui 
Octavia. 

— Ar fi avut vreo importanță? Octavia, pentru numele 
lui Dumnezeu, să nu spui că da! 

Alec ridică o mână parcă pentru a para orice ar fi avut 
de gând să zică sora lui. 

— Dacă spui că da, n-o să te pot ierta. Îți promit. 

— Dar... 

— N-o face, i-o tăie Alec. Dacă spui că da înseamnă că 
te interesează mai tare să-i faci rău domnişoarei Passmore 


decât propria ta fericire, iar dacă asta e adevărat, nu pot 
suporta gândul că eu am avut un oarecare rol în educarea ta. 

În cele din urmă, Octavia fu redusă la tăcere. 

Alec se întoarse cu fața la Gwen şi-i luă mâinile într-ale 
lui. 

— Gwen, îi şopti. Unica Gwen. 

Fata zâmbi. Nu se putu abține să n-o facă. 

— Te iubesc. Habar nu am cum de se poate întâmpla 
aşa ceva într-un timp atât de scurt, dar mă cunosc şi ştiu că 
e adevărat. 

Gwen înghiți în sec, încercând să-şi rețină lacrimile. 
Nici ea nu ştia, nu ar fi crezut că aşa ceva era posibil, doar 
că... 

Şi ea simțea exact la fel. 

— Te ador. 

Fata încuviință din cap, sperând că el va interpreta 
corect, va înțelege că şi ea îl iubeşte. 

— Vreau să-mi petrec viaţa cu tine. 

— Desenez iepuraşi, rosti ea fără să vrea. 

Alec clipi. 

— Ce? întrebă Octavia. 

— În caietul meu de schițe, reluă Gwen. Habar nu avea 
de ce spunea asta şi, de fapt, începuse deja să regrete, dar 
acum, că îi scăpase, nu se mai putea opri. M-ai rugat să te 
las să-mi vezi desenele. Desenez iepuraşi. Şi veverite. 

— Nu-i... 

— Cu colți. 

— Colţi? 

Octavia părea serioasă şi poate şi un pic amuzată. 
Gwen o ignoră, concentrându-se asupra lui Alec. 

— Ştiu că unii dintre ei seamănă cu oamenii. 

Alec începu să zâmbească. 

— Seamănă vreunul cu mine? 

Gwen aproape că minți. Aproape. 

— E o veveriță, recunoscu, de azi-dimineaţă. 


Alec rânji şi mai tare. 

— Arată bine? 

— Nu chiar bine, nu. 

Bărbatul izbucni în râs. 

— Dar l-am desenat înainte să te vad în lac. Dacă ar fi 
s-o desenez acum... 

— Dacă ar fi s-o desenezi acum... o îmboldi. 

— Nu ştiu, rosti Gwen, încruntându-se în vreme ce 
cântărea întrebarea. Presupun că ar putea să semene un pic 
cu Lord Briarly. 

Alec începu să râdă în hohote. 

— Ce ţi-a făcut Hugh? 

— Nimic, răspunse ea, dar nu mai am pe cine să iau în 
calcul. Şi a mai făcut şi lista aia îngrozitoare. 

— Ce listă? interveni Octavia. 

— Poate ar trebui să-i faci dinţi de cal în loc de colţi, îi 
sugeră Alec, trăgând-o mai aproape. 

— Aş putea face asta. 

— Ce listă? repetă Octavia. 

Gwen îi zâmbi noului ei logodnic, lăsându-se legănată 
în braţele lui. 

— Aş putea să-l desenez ca pe un cal, rosti fără să se 
mai poată concentra asupra discuţiei. 

Alec o privea iarăşi în felul acela şi... 

— Nu o săruta iarăşi! strigă Octavia. Nu o săruta în 
fața mea. 

Prea târziu. 

Alec o sărută. 

Iar ei îi plăcu la nebunie. 

Aproape la fel de mult cum îl plăcea pe el. 


Capitolul 9 


Carolyn nu credea că ar putea fi considerată 
lăudăroasă dacă ar afirma că planurile ei funcționaseră exact 
cum le gândise. Nu puteai conduce cele trei gospodării 
diferite ale familiei marchizului de Finchley fără să devii 
expert în organizarea evenimentelor. Dar acum se simțea 
cuprinsă de un sentiment nou şi destul de frustram. 

Ducele de Bretton era în continuare sprijinit de copac şi 
număra încercând să ajungă la o mie, sperând ca ea să nu 
bage de seamă când sărea peste numere. Sute de numere, 
mai degrabă. 

— Ne jucăm de-a v-aţi ascunselea, duce, i se adresă ea. 
Încearcă să te concentrezi la numerele alea. 

Bretton oftă adânc şi continuă să numere. 

— Dragule, îşi întrebă ea soțul care tocmai se apropiase 
agale, ai văzut cu cine s-a îndepărtat Gwendolyn Passmore? 

Soțul ei aruncă o privire scurtă şi neinteresată de jur 
împrejur, de-a dreptul plictisit de practicile de curtare din 
înalta societate. 

— Ultima dată, am văzut că-l prinsese pe Charters în 
mreje. 

— Nu cu Charters ar trebui să fie, şuieră Carolyn. Am 
ales-o pentru Hugh. Şi, dacă nu-l vrea pe Hugh, motivul se 
presupunea a fi el — făcu semn cu mâna înspre duce —, dar 
acum, că se dovedeşte că el nici să numere ca lumea nu ştie, 
va trebui s-o iert pentru pasiunea ei. 

— Nu-i nimic în neregulă cu Charters, replică soțul ei. 
Face parte dintr-o familie cu tradiţie, e conte şi e un tip de 
treabă. 

— O  alesesem pentru Hugh, repetă Carolyn, 
abținându-se să nu plângă. Acum s-ar putea ca fratele meu 
să nu se însoare niciodată. Nu sunt sigură că domnişoara 
Peyton e potrivită. 


— De ce nu? Ieri am purtat o discuție interesantă cu ea 
despre canalele colectoare. 

— Tocmai asta e, afirmă Carolyn. Îmi place Kate, chiar 
îmi place. Dar nu sunt sigură că Hugh îi va aprecia toate 
cunoştinţele. Şi e atât de directă! 

— Bărbaţilor le place asta, îi spuse soțul ei pe şleau. În 
plus, are o gură mică şi drăgălaşă. Deşi nu la fel de dulce ca 
a ta, rosti aplecându-se să-i sărute buzele. 

Ducele îşi îndreptă spatele şi se îndepărtă de copac. 

— O mie, zise triumfător. Hei, dar unde este toată 
lumea? 

— Asta dumneata trebuie să descoperi, îl informă 
Carolyn aproape ironică, numai că ea nu era niciodată 
ironică. Ei bine, aproape niciodată. De vreme ce se joacă de-a 
v-aţi ascunselea, se ascund. Domnişoara Darlington a 
terminat de numărat până la o mie de cel puţin două minute 
şi a fugit deja să găsească oameni. 

Soțul ei o apucă de mână. 

— Trebuie să ne ascundem, îi şopti. 

— Să mă ascund? Nu pot să mă ascund. Eu trebuie să 
iau decizii. Trebuie să stau... 

Bărbatul o trase după el. 

— Mergi şi caută-i pe toţi cei care se ascund, îi strigă 
ducelui peste umăr. Şi apoi, pentru că domnia sa arăta de 
parcă ar fi fost gata să tragă un pui de somn sau să plece în 
căutarea paharului aceluia de coniac despre care tot vorbise, 
adăugă: Haide, mergi şi găseşte-i! 

Soțul ei o trase în casă, sus pe scări, direct în 
dormitorul lor. Noroc că servitoarea ei nu era nicăieri 
primprejur. 

— Ce naiba faci, Finchley? îl întrebă gâfâind. 

Bărbatul împinse uşa în urmă lor. 

— Suntem singuri. 

— Şi? 


— Atunci nu mai sunt Finchley, nu? 


Carolyn zâmbi fără să vrea, în coltul gurii. 

— Bănuiesc că nu. 

Bărbatul o lipi cu spatele de uşă, strivind-o de lemn cu 
trupul lui mare şi cald. 

— Atunci cum mă cheamă? 

Îşi cobori capul şi începu să-i facă nişte lucruri extrem 
de plăcute la gât. 

— Hugh îți spune Finchbird, îl tachină ea. 

Femeia se trezi desfăcându-i cravata fără să ştie exact 
cum se întâmplase asta. 

— Numele meu, mârâi soțul ei, este Piers. 

— Da, dar nu-ţi place să ți se spună Piers în public, 
şopti ea. 

Fu nevoită să şoptească, pentru că el reuşise să-i 
coboare corsajul rochiei şi... Gâfâia. 

— Nu suntem în public, îi zise el legănând-o în brațele 
lui. 

Carolyn îi puse mâna pe curba obrazului. 

— N-ar trebui să fac asta. Ar trebui să organizez jocuri 
pentru oaspeții mei. O să se întrebe unde sunt. 

— Jocuri, zise el cu dispreț. Lasă-i în pace, Carolyn. În 
doar câteva zile, am văzut mai multe jocuri decât am jucat la 
grădiniță. Sunt bărbaţi şi femei în toată firea. 

O aruncă pe pat. 

Femeia stătea întinsă pe spate, întrebându-se dacă 
trebuia sau nu să-l lase să continue. 

— Jocurile sunt utile, îl contrazise ea, admirând micile 
riduri din jurul ochilor lui Piers şi felul în care îi desfăcea 
rochia, mult mai repede decât o putea face servitoarea ei într- 
o zi bună. 

— Prostii, o întrerupse el, scoțându-i rochia peste brațe 
şi continuând cu corsetul. 

— Îi obligă pe oameni să stea împreună, îi explică în 
timp ce-şi arunca pantofii. Asta face parte din planul meu 
măreț prin care să mă asigur că Hugh găseşte pe cineva 


potrivit cu care să se însoare. 

— Poate Hugh nu vrea încă să se însoare, îşi dădu cu 
părerea Piers. 

— Ba vrea! El mi-a cerut mie să întocmesc lista. Dar 
mă tem că Charters i-a furat-o pe Gwendolyn Passmore. 
Acum va trebui să mă concentrez doar asupra lui Kate. 

— Nu are importanţă! zise Hugh, în timp ce se lupta cu 
o fundă de la corset. Vai, pe asta am rupt-o. Gwendolyn nu l- 
ar fi ținut ca pe jar pe Hugh. 

— Eu te ţin pe tine ca pe jar? 

Carolyn îl fixa neliniştită cu privirea. 

Bărbatul îi trase corsetul. Carolyn se uită în jos. 
Cumva, reuşise să o dezbrace până la lenjerie, dar el era încă 
îmbrăcat. Femeia se întinse şi începu să-i desfacă nasturii 
vestei. 

— Piers, reluă. Eu o fac? 

Soțul ei era profund absorbit să-i mângâie linia 
sânului; deşi îi plăcea ce îi făcea, Carolyn insistă: 

— Eu te ţin ca pe jar? 

— Nu, răspunse însetat, scoțându-şi haina şi 
aruncând-o într-o parte. 

— Nu? îl întrebă clipind. 

Cămaşa lui zbură prin cameră, iar ghetele îi căzură cu 
zgomot pe podea. 

— N-o fac? 

Se simțea absurd de dezamăgită. Bineînțeles că Piers o 
iubea. El... 

Corpul lui mare de bărbat se lăsă peste al ei. 

— Tu nu mă vrei pe jar, îi mârâi în ureche, apăsând-o 
într-un fel care... ei bine... o făcu pe Carolyn să se simtă 
brusc cuprinsă de un val de căldură. 

Îşi încolăci brațele în jurul gâtului lui. 

— Sunt o companie mult mai plăcută când sunt eu 
însumi, continuă soțul ei. Îi scoase furoul şi-şi cobori gura 
spre sânii ei. 


— Nu ştiu... ar trebui să fim afară să ne jucăm de-a v- 
ați ascunselea, îi şopti femeia, muşcându-i urechea. 

Carolyn îl simți cum se cutremură din tot corpul. 

— Eu o să mă joc acum de-a v-aţi ascunselea, îi zise el, 
rânjind în jos spre ea. 

Dar între timp ea uitase deja de discuția asta. Se 
întinse spre el. 

— Te rog, vreau... 

— Mai întâi ne ascundem, îi şopti aruncându-i o privire 
cu o licărire malițioasă, apoi ne vom ocupa cu găsitul. 

Marchiza gâfâi, după care... ei bine, gâfâi din nou. 


Când marchizul şi marchiza lui coborâră din nou, jocul 
de-a v-aţi ascunselea se terminase. Cu părere de rău, 
Carolyn îşi trase mâna din cea a soțului ei. În jurul 
domnişoarei Octavia Darlington se adunase un grup de 
tinere, iar în ochii ei de cunoscător, fetele păreau tare agitate 
dintr-un motiv anume. 

Piers o trase înapoi pentru o secundă şi-i şopti la 
ureche: 

— Cât mai e până la culcare? 

Femeia îi aruncă o privire, simțind cum se înroşeşte. 
Clătină din cap. 

— Taci! Se depărtă apoi de el, simțind însă că nu-şi 
dorea nimic mai mult decât să urce înapoi şi să se cufunde 
într-un somn lung. Bună, dragelor, le zise, amestecându-se 
cu agilitate în cercul lor. Te rog, povesteşte-mi şi mie, 
Octavia. 

Octavia avea mâna dusă la față şi se văita: 

— Ochii mei! Ochii mei! 

Când auzi glasul lui Carolyn, lăsă mâna jos. 

— Nu e nimic, Lady Finchley. 

Două dintre celelalte fete aprobară. 


— Nu e absolut nimic. 

Carolyn oftă. Ştia ce însemna nimicul ăla. 

— Acum, insist, zise ea cu blândeţe. Ce ţi s-a întâmplat 
la ochi, Octavia? Îţi apare un urcior? Sau conjunctivită? 

Nu! exclamă Octavia. Doar că fratele meu... 

Carolyn continuă să surâdă cu căldură. Ar fi pariat o 
sută de lire că Gwendolyn Passmore nu avea să se alăture 
familiei ei. Săracul Hugh! 

— Lasă-mă să ghicesc, o întrerupse. Fratele tău s-a 
îndrăgostit. 

— Ei bine, am putea spune şi aşa, zise Octavia pe un 
ton dezaprobator. 

Carolyn o apucă pe tânără de braț. 

— Am putea spune aşa pentru că ăsta este adevărul, 
nu-i aşa? 

Octavia tăcu o clipă, ceea ce o determină pe Carolyn să 
o ciupească uşor. 

— Pentru că eu doar îmi dau cu presupusul, dar am 
observat că fratele tău părea îndrăgostit de Gwendolyn 
Passmore. 

— El... în pădure... 

— A cerut-o pe Gwendolyn de soție în pădure, continuă 
Carolyn, întrerupând cu abilitate orice remarcă indiscretă era 
gata să scape Octavia. Nu că-i romantic? Le privi 
amenințător pe celelalte fete, şi toate  încuviințară 
ascultătoare. Cred că putem recunoaşte cu toții că 
Gwendolyn a fost cea mai frumoasă fată a sezonului şi, de 
asemenea, că e foarte drăguţ să o vedem atât de fericită că şi- 
a găsit perechea potrivită. 

Toate fetele aprobară ca nişte marionete. 

— În plus, adăugă, toți pretendențţii ei sunt acum liberi 
să caute în altă parte. 

Feţele tinerelor se luminară. Carolyn nu-şi amintea să 
mai fi fost vreodată atât de nătângă, dar trebuia să admită că 
fix aşa fusese de data asta. Cobori tonul. 


— L-a cunoscut vreuna dintre voi până acum pe 
căpitanul Neill Oakes? 

Toate clătinară din cap. 

— Un erou de război, le mărturisi ea. Am fost de față 
când a fost prezentat reginei. 

Fetele zâmbiră politicoase. Nu, nu mai fusese niciodată 
atât de prostuță. 

— Bineînţeles, avea o reputaţie îngrozitoare înainte să 
plece pe continent, adăugă. Un adevărat crai! Un bărbat aşa 
chipeş este periculos pentru tinerele domnişoare. Mamele 
voastre ar trebui să fie foarte precaute, asta dacă nu cumva 
şi-o fi schimbat năravul. 

Dezinteresul politicos al fetelor dispăru, iar ochii 
începură să le strălucească. 

Carolyn trase brațul Octaviei mai aproape de ea. 

— Draga mea, hai să ne plimbăm puţin. Aş vrea să-ți 
arăt priveliştea de la fereastra de vest. 

Dar, când ajunse acolo, nici măcar nu băgă în seamă 
priveliştea. 

— Gwendolyn va fi cumnata ta, îi zise Octaviei. Şi, dacă 
nu mă înşel, erai gata să spui ceva foarte indiscret despre un 
viitor membru al familiei tale. 

Octavia scrâşni din dinți. 

— Ar fi trebuit să vezi... 

— Fratele tău e îndrăgostit, o întrerupse Carolyn, 
părându-i un pic rău de domnişoara Darlington. În mod cert, 
era aşa invidioasă, încât nu putea să vadă mai departe de 
propriul nas. 

Octavia aprobă. 

— Ştiu. 

— lar Gwendolyn ca membru al familiei s-ar putea să 
fie diferită de Gwendolyn ca rivală, accentuă Carolyn. Este o 
persoană încântătoare, şi mi-ar fi plăcut să o am ca soră. 
Speram să se îndrăgostească de fratele meu, Hugh. 

— Presupun că sunt norocoasă, murmură Octavia. 


Spre surprinderea lui Carolyn, avea ochii plini de lacrimi. O 
s-o am în preajma mea pentru tot restul vieţii, şi toată lumea 
îmi va compara figura cu a ei şi va comenta cât de drăguță şi 
de dulce e ea şi vor putea râde cu toţii de cât de neplăcută 
sunt eu. 

— Octavia, strigă Carolyn. Nu va fi aşa! 

Octavia îşi şterse pe furiş o lacrimă care-i curgea pe 
obraz. 

— A susținut în fața fratelui meu că sunt îngrozitoare, 
adăugă înghițindu-şi lacrimile. A... a zis că ar da orice să-şi 
mai poată petrece doar un minut cu fratele ei decedat, de 
parcă... de parcă eu nu mi-aş iubi fratele, şi îl iubesc. 

— Sunt sigură că nu asta a vrut să spună, afirmă 
Carolyn, înconjurându-i umerii cu brațul. Bănuiesc că i-ai 
zis ceva lui Alec, nu-i aşa? Ceva ce lui Gwendolyn nu i-a 
plăcut? 

Octavia încuviință din cap. 

— Iar ea l-a apărat. Ştii ceva, Octavia? De acum încolo, 
fratele tău va avea pe cineva care îl va iubi atât de mult, încât 
îl va apăra mereu. A găsit pe cineva care va fi cu el şi alături 
de el, pentru toată viața. Care va sta împreună cu el şi-i va 
dărui copii şi care, în general, îl va iubi foarte mult. 

Octavia zâmbi confuză. 

— Asta sună atât de... drăguţ. Dumneata... dumneata 
îl iubeşti pe marchiz aşa mult? 

Carolyn privi peste umăr şi simţi un junghi în inimă 
imediat ce întâlni privirea lui Piers. 

— Da, răspunse fără să ezite. Da, îl iubesc. Şi tu vei 
găsi pe cineva aşa, Octavia. Dar, între timp, trebuie doar să 
te bucuri pentru fratele tău - şi pentru Gwendolyn. 

— Aşa voi face, aprobă Octavia trăgând aer în piept. M- 
am cam comportat ca o bestie şi... şi aşa voi face. 

Piers atinse umărul lui Carolyn. 

— M-am gândit că ai nevoie de mine, zise el. Aveai 
privirea aia. 


Octavia făcu o plecăciune. 

— Merg să-mi caut fratele, le spuse. Cred că am uitat 
să-l felicit pentru logodnă. 

Piers îşi petrecu brațul în jurul soţiei lui. 

— lar îți băgai nasul, nu-i aşa? 

Femeia îl privi rânjind. 

— Numai un pic. 


Capitolul 10 


Cu patru ani în urmă... 


Domnişoara Katherine Peyton privea cum tânărul cu 
umeri lați se îndepărta pe aleea din fața casei familiei ei şi 
văzu în asta ocazia mult aşteptată de a avea o întâlnire cu el, 
între patru ochi. 

Dacă domnişoara Peyton ar fi fost mai mare, mai 
înțeleaptă sau mai puţin absorbită de propriile intenții, poate 
ar fi observat mersul rigid al tânărului Neill Oakes şi furia cu 
care păşea sau poate ar fi remarcat că, deşi îşi uitase pălăria 
- lăsându-şi părul de culoarea abanosului în bătaia vântului 
- şi avea fața roşie din cauza frigului năprasnic de noiembrie, 
el părea să nu simtă nimic din toate astea. Şi poate s-ar fi 
întrebat de ce. 

Dar, pentru că nu era nici mai mare, nici mai 
înțeleaptă şi, în plus, era mult prea cufundată în propriile 
emoții confuze şi tumultuoase, nu se întrebă de ce. Avea doar 
şaisprezece ani şi abia devenise conştientă de feminitatea ei 
incipientă, ale cărei efecte era dornică să le încerce... în 
special pe tânărul care se îndepărta pe alee. Nici nu-i trecuse 
prin cap să se întrebe, în primul rând, ce căuta el la Bing 
Hall. Neill Oakes se comporta la Bing Hall ca la el acasă, şi 
aşa făcuse dintotdeauna, lucru pe care nici mama ei - în 


timpul vieţii nici tatăl ei, până în ziua de azi, nu încercaseră 
să-l descurajeze. 

Poate domnului Peyton îi era milă de Neill pentru că nu 
avea rude, iar mama lui murise cu doar câţiva ani în urmă, 
şi, la foarte scurt timp după aceea, fusese nevoit să accepte o 
mamă vitregă şi, imediat după, venirea pe lume a doi frați 
gemeni vitregi, despre care toată lumea din Burnewhinney 
County îşi dădea cu părerea că erau interesant de bine 
dezvoltați pentru nişte copii născuți atât de prematur. 

Sau poate domnul Peyton îl aprecia pe Neill pentru că 
intervenise la Eton pentru Tom, moştenitorul domnului 
Peyton, scăpându-l de constrângerile pe care majoritatea 
bobocilor erau nevoiți să le îndure acolo. Sau poate domnului 
Peyton îi plăcea, pur şi simplu, băiatul, pentru că Neill avea o 
fire foarte aprigă şi era foarte cuceritor, nu numai cu fetele 
localnicilor. Era genul de băiat pentru care conta totul sau 
nimic, exact aşa cum le plăcea domnilor mai în vârstă de la 
țară să spună că erau şi ei la vârsta aceea. 

Dar niciunul dintre lucrurile astea nu-i trecu prin 
minte domnişoarei Peyton în timp ce-şi luă boneta de pe 
măsuța de toaletă şi năvăli pe scări, prin holul din spate, în 
bucătărie, unde înşfăcă şalul menajerei agăţat într-un cârlig 
de pe uşă şi fugi să-l prindă pe Neill. 

Pentru că avea de gând să-l sărute. 

Nori suri ca de plumb pluteau foarte jos deasupra aleii 
mărginite de plopii ale căror frunze aurii-roşcate foşneau în 
bătaia vântului tăios care prevestea furtuna şi care-i pişcă 
nasul şi flutură panglicile de satin ale bonetei lui Kate, 
zburându-le în urma ei ca nişte flamuri. Până să ajungă ea 
pe alee, Neill avea deja un avans cam de o sută de metri. 
Fata îl strigă, dar sunetul vocii ei fu acoperit de foşnetul 
frunzelor, aşa că îşi ridică fustele uşoare de muselină şi 
alergă fără să-i mai pese de etichetă. 

Îl iubea pe Neill Oakes de când se ştia şi, deşi nu-şi 
confundase niciodată trăirile cu iubirea de soră, nu-i trecuse 


prin minte decât mai târziu că sentimentele ei nu izvorau din 
simplă prietenie. În ultimul an, descoperise că aştepta cu 
nerăbdare vizitele lui, tânjind după schimburile verbale 
tăioase cu el, rămânând, într-un fel foarte ciudat, fără suflare 
de fiecare dată când îi vedea mânecile suflecate peste 
antebraţele extrem de masculine. Se surprinsese studiindu-i 
forma buzelor, întrebându-se ce textură aveau, şi-şi dăduse 
seama că, în ultimele luni, fusese captivată de insinuările 
unui proverb irlandez pe care-l învățase de la mama ei. Se 
simțea dornică să intervină în orice conversație care-l privea 
pe el — şi, de vreme ce era un tip al naibii de hotărât, asta 
însemna că era pomenit în majoritatea discuțiilor. 

Reputația lui de berbant în devenire nu o îngrijora; îl 
cunoştea prea bine. Mai bine decât oricine altcineva. 

Fusese cu el când fiul grăjdarului căzuse în râu, iar el 
plonjase imediat să-l salveze, fără să scoată vreodată o vorbă 
despre asta, de teamă că băiatul ar putea fi după aceea 
pedepsit pentru nesăbuinţța lui. Şi observase blândeţțea cu 
care-şi ținea în braţe frățiorii vitregi şi amabilitatea cu care 
răspundea criticilor neîncetate ale mamei lui vitrege. Şi, de 
asemenea, ştia cât de onorabil era omul ăsta, al cărui nume 
era asociat cu desfrâul. 

Odată ce-şi dădea cuvântul, nimic nu-l putea face să 
şi-l încalce. Fratele ei, Tom, îi povestise cum muncise Neill pe 
domeniul lui Bucky Buckstone, vreme de cinci zile la rând, 
cărând pietre de mărimea pepenilor, când tatăl lui, furios din 
cauza unei neregularități închipuite la o factură, refuzase să- 
i plătească omului o datorie considerabilă. Neill îşi asumase 
el datoria, oferindu-se să plătească muncind cu brațele. 

O, dar nici nu-şi închipuia că Neill era vreun sfânt. 
Departe de ea gândul ăsta. Paria adesea, nechibzuința lui 
punându-i pe alţii - inclusiv pe fraţii ei — în pericol, laolaltă 
cu el. Şi, deşi asculta politicos plângerile mamei lui vitrege, 
asta nu însemna că acestea îi influențau în vreun fel 
comportamentul. Câtuşi de puţin. Nimic nu-i plăcea mai 


mult decât o încăierare pe cinste — el şi Tom îşi învinețiseră 
ochii de numărate ori —, şi bea prea mult şi prea des. 

lar Kate era pe deplin conştientă de reputaţia lui cu 
fetele localnicilor. Ar fi trebuit să fie surdă să nu audă, 
pentru că fraţii ei — care-l considerau pe Neill întruchiparea 
masculinității — povesteau adesea despre cuceririle lui şi nu 
făceau nici cel mai mic efort să se ferească de ea. Într-adevăr, 
uneori îl auzea pe Neill însuşi preamărind - ei bine, poate nu 
ăsta ar fi termenul cel mai potrivit — virtuțile unei fete. 

Dar, în ultima vreme, viața amoroasă a lui Neill, care 
odinioară o făcea să se strâmbe dezgustată, îi provoca... ei 
bine, gelozie. La Black Lion închina adesea în cinstea vreunei 
frumuseți locale, dar niciodată în cinstea ei. La balurile şi 
sărbătorile locale, niciodată nu dansa cu ea decât dansuri 
prosteşti de la țară, la care până şi copiii erau invitaţi să se 
alăture. 

Ar fi trebuit s-o facă. Era foarte drăguță. Trebuia doar 
să se uite în oglindă să vadă că avea pielea fină şi albă ca 
zăpada, părul de culoarea şi strălucirea pufului florilor de 
alior, iar ochii nu aveau nuanța aia pală ce este adesea 
asociată tipului ei de ten, ci erau de un albastru-închis, 
aproape spre negru, deci cu adevărat deosebiți. Bineînţeles, 
nu avea cum să aibă o siluetă deosebită. Era prea scundă şi 
slabă. Dar Harry Fentmorgan, viconte şi nepot de paroh, îi 
spusese, anul acesta la sărbătoarea recoltei, că era delicată 
ca o prințesă din basme. 

Când îi povestise lui Neill despre asta, tânărul 
izbucnise în râs. 

Dar, în urmă cu trei nopţi, la Black Lion, Billy Eggs, 
ucenicul fierarului, închinase o halbă în cinstea ei. Aşa îi 
zisese Nell, servitoarea ei, verişoară de gradul al doilea cu 
Nance Hightower, una dintre slujnicele de la han. Ea îi 
povestise lui Nell, care-i spusese ei, că Billy Eggs îşi ridicase 
halba în cinstea ei la zece şi un sfert seara, vinerea trecută, şi 
declarase în gura mare: „În cinstea domnişoarei Peyton” într- 


un mod foarte demn, iar Neill Oakes sărise de pe scaun „ca 
un taur împuns în fund” şi-i aruncase halba din mâna lui 
Billy zicând: „Nu-ţi permit să închini pentru domnişoara 
Peyton ca şi cum ar fi o fetişcană oarecare. Cel puţin, nu în 
prezența mea”. Toată lumea rămăsese cu gura căscată, 
pentru că Neill Oakes era ultimul bărbat din ţinut care să se 
formalizeze, şi tuturor li se păruse extraordinar să-l audă 
ocărându-l atât de brutal pe Billy Eggs, cu care împărtăşise 
multe scandaluri. 

Şi atunci Billy îl lovise pe Neill, şi toți beţivii din local 
săriseră la bătaie... 

Dar nu asta o interesa pe Kate — se întâmpla foarte des 
ca serile la hanuri să se termine cu bătăi între beţivi. Ea voia 
să afle de ce considerase Neill Oakes că numele ei nu trebuia 
pomenit într-un han. Oare, se întreba ea, era interesat ca 
reputaţia ei să rămână neîntinată? Şi, dacă era aşa, în 
calitate de... ce? De prieten de familie sau de ceva mai 
mult...? 

Odată năzărită, întrebarea căpătase, pe oră ce trecea, 
noi semnificaţii, chinuind-o la fel de tare precum urticaria pe 
care o făcuse primăvara trecută după ce mâncase midii. Şi la 
fel de acut. Pentru că, dacă până acum fusese mereu 
primprejur, acum Neill dispăruse brusc şi inexplicabil din 
casa lor, privând-o de oportunitatea de a descoperi, dacă 
într-adevăr exista, privirea blândă ascunsă în ochii lui negri 
ca smoala. 

Şi dacă nu avea să descopere nimic? Ei bine, atunci 
nu-i mai rămânea decât să-l întrebe direct de ce-l lovise pe 
Billy Eggs şi, dacă gesturile lui nu fuseseră determinate de 
sentimente romantice, ci de câteva halbe de bere, atunci era 
timpul - chiar era timpul - ca Neill Oakes să înceapă să o 
vadă ca pe o femeie. 

În orice caz, în după-amiaza asta, înainte să se 
despartă de Neill, intenționa să afle ce textură aveau buzele 
lui. 


Îl ajunse din urmă pe malul râului care le brăzda 
proprietatea, exact înainte de a traversa pasarela care ducea 
spre domeniul familiei lui. 

— Neill! strigă fata, lipindu-şi boneta de cap, să nu i-o 
zboare vântul amenințător, în vreme ce şuvițele lungi de păr 
îi biciuiau obrajii îmbujorați. 

Bărbatul se întoarse, domolindu-şi expresia furioasă 
când văzu că era ea, fără să afişeze însă un zâmbet 
binevoitor care s-o încurajeze să se apropie. Dar Kate nu 
avusese niciodată nevoie de invitaţie ca să facă orice-şi dorea, 
aşa că se grăbi să ajungă lângă el. Se sperie însă când îl văzu 
făcând o plecăciune de parcă el era un cavaler, iar ea o 
doamnă şi se întâlneau pe străzile Londrei, nu pe malul 
noroios al unui râu. Manierele lui ţinură exact cât dură 
plecăciunea, pentru că, de îndată ce ridică privirea, se 
încruntă din nou. 

— Ce faci aici, Kate? 

— Te urmăresc, răspunse ea, cercetându-i privirea în 
căutarea unui semn care să-i dea de gol dorința. Singura 
emoție pe care o văzu însă fu exasperarea, aceeaşi pe care o 
observase pe chipul lui când ea vopsise în roz iapa de prăsilă 
a tatălui lui, la târgul din ţinut, pe când avea zece ani. Kate 
îşi înfăşură şalul strâns în jurul ei, în vreme ce cu o mână îşi 
ținea boneta să nu i-o ia vântul. 

Neill îşi pieptănă buclele negre şi dese pe spate cu 
degetele. 

— Ei bine, ce vrei? 

— Unde ai fost? A trecut aproape o săptămână de când 
nu te-am mai văzut, şi tocmai ai fost la noi, dar ai plecat fără 
să te întâlneşti cu Tom, deşi era acasă. E tare ciudat. Pot 
doar să presupun că ţi s-a interzis să mai calci pe domeniul 
nostru, rosti în glumă, fără să observe tresărirea uşoară pe 
care i-o provocaseră vorbele ei. În sfârşit, ai făcut ceva ce 
pune la încercare chiar şi capacitatea aparent nelimitată a 
tatei de a-ţi găsi scuze? 


— Nu te-a învățat nimeni că e nepoliticos să te bagi 
unde nu-ți fierbe oala? ripostă el. 

— Au încercat, replică fata, dar cum să aflu ce mă 
interesează dacă nu se oferă nimeni să-mi spună? Ai prefera 
să mă furişez ca să aflu? Bineînțeles că nu. Ar fi foarte 
neplăcut. Una peste alta, prefer să fiu considerată 
nepoliticoasă, decât prefăcută. 

Bărbatul clătină din cap, încruntarea prefăcându-i-se 
mai întâi într-un zâmbet mâhnit, apoi în râs. 

— În gura copiilor... grăi Neill. 

— Neill, nu mai sunt un copil, îl întrerupse fata exact în 
clipa în care începură să cadă primele picături reci de ploaie, 
lovindu-i uşor fața întoarsă în sus. O luă tremuratul. Am 
şaişpe ani. 

Bărbatul zâmbi din nou. 

— Da, îmi amintesc că acum câteva săptămâni m-ai 
bătut la cap cu cadoul, îi zise el, scoțându-şi mantoul larg şi 
atârnându-i-l peste umeri. Haina mare o înghiți în faldurile 
ei, cu tivul atingând pământul, şi-i acoperi degetele de la 
picioare. Imediat, parfumul lui o înconjură, iar căldura 
rămasă în lână o încălzi. Dar ea tânjea să-i cunoască aroma 
şi căldura într-un fel mai intim, din braţele lui, nu din haină. 

— Multe domnişoare de vârsta mea şi-au făcut deja 
ieşirea în societate şi sunt chiar logodite. 

Neill îi apucase reverele de ambele părți ale gâtului şi 
era ocupat să-i închidă nasturii, dar, la auzul vorbelor ei, 
mâinile îi încremeniră, iar expresia feței îi deveni serioasă. 

— Da. 

— Îndrăznesc să spun că voi avea şi eu pretendenții 
mei. 

— Nu mă îndoiesc că aşa va fi. 

Nu mergea deloc aşa cum îşi închipuise Kate. Prin 
urmare, încetă să mai încerce să-l tachineze subtil, ca să-l 
facă gelos, şi reveni la felul ei obişnuit de a fi — scurt şi la 
obiect. 


— Cu siguranță, voi fi şi sărutată, îi zise. 

— Să dea naiba dacă nu vei fi! 

Rosti vorbele astea cu o forță neaşteptată, care o făcu 
să clipească. Bărbatul se înroşi de furie. 

— Kate, ce vrea să însemne asta? De ce mă baţi pe 
mine la cap cu planurile tale nerespectabile de viitor? 

Fata făcu ochii mari. 

— Neresp... Neill Oakes, cred că trebuie să te declari 
mulțumit cu lista ta de păcate fără să mai adaugi şi 
fățărnicia la ele. Dacă un sărut o face pe o fată... pe o femeie 
nerespectabilă, atunci nicio fată de peste şaptesprezece ani 
din Burnewhinney nu poate avea pretenţia de a fi respectată, 
cu excepţia Nigellei Lumley, iar statutul ei de fată nesărutată 
nu se datorează lipsei de strădanii în sensul ăsta. 

— Sunt sigur că exagerezi. 

— Nu exagerez, îi spuse cu sinceritate, punându-şi 
foarte serioasă ambele mâini mici pe pieptul lui. Îi simțea 
bătăile foarte puternice ale inimii. Şi cred că, dintre toți 
oamenii, tu ar trebui să-ți dai seama de asta, fiindcă, după 
toate probabilitățile, tu eşti responsabil pentru prihănirea a 
multe dintre aceste buze. 

— Kate, nu se cuvine să spui aşa ceva. Nu ar trebui să 
ştii aşa ceva, zise cu ardoare, înroşindu-se chiar mai tare 
decât până atunci. 

— De ce nu? îl întrebă de-a dreptul buimacă. 

— Pentru că nu €... Nu e frumos, de-aia, replică el. 

Copila izbucni în râs văzând transformarea asta a lui 
Neill Oakes, cel mai mare ticălos al ținutului. 

— Mary Grant sau Beatrice Lumley au spus cu totul 
altceva. 

— Doamne, ajută-mă! exclamă Neill gâtuit. 

Kate ridică o sprânceană. 

— De ce anume să te salveze bunul Dumnezeu? 

— De tine. 

— De mine? întrebă fata, mirarea din ochii mari 


transformându-se rapid în fascinațţie. De ce de mine? 

Bărbatul îi privi lung chipul ridicat în sus, apoi îşi 
înălță cu amărăciune mâna şi-i desprinse o şuviță de păr din 
colțul gurii. 

— Tu eşti o pacoste pentru mine, Kate Peyton. 

— Sigur că sunt. Sau, cel puțin, aşa zici de ani buni. Şi 
ce-i cu asta? Neill, te comporți tare ciudat. 

Pentru că, în cele din urmă, îşi dădu seama că, într- 
adevăr, se purta straniu. Gesturile îi trădau agitația şi furia, 
iar ochii aruncau priviri acuzatoare, aprige şi... nefericite. 
Fata se dădu mai aproape, analizându-i chipul întunecat, în 
căutarea vreunui indiciu legat de ceea ce îi pricinuia 
suferință. 

— Ce e, Neill? Chiar ai făcut ceva îngrozitor de data 
asta? îl iscodi îngrijorată. 

— Da. Nu! replică bărbatul. La dracu’! Ce vrei de la 
mine, Kate? 

Clipi cu fața întoarsă spre el. 

— Păi, un sărut. 

În timp ce se uita în jos spre ea, Kate observă absentă 
felul în care ploaia înghețată se prinsese ca nişte cristale în 
buclele lui negre, şi cum umerii jachetei lui se înnegreau pe 
măsură ce se umpleau de apă, şi cât de fermă îi era gura, şi 
cât de dese genele. 

— Am crezut că este foarte limpede, îi spuse ea cu 
blândeţe. 

— Nu, îi şopti el precum un om condamnat şi fără nicio 
scăpare, ceea ce o făcu să se simtă îmbătător de feminină, o 
femeie aşa cum nu se mai simțise niciodată, o femeie care 
era, în acelaşi timp, seducătoare şi puternică. 

Iar asta îi dădu curajul şi inspiraţia să facă un lucru pe 
care nu-l mai făcuse niciodată cu Neill Oakes: să flirteze. 

— Nu, nu era evident sau nu, nu o să mă săruți? îl 
întrebă cu sfială şi cu şiretenie feminină. 

Drept răspuns, el mârâi gâtuit, într-un fel tare ciudat, 


iar ea văzu în asta un semn foarte încurajator. 

— Ei bine, eu cred că ar trebui, îndrăzni ea, zâmbindu-i 
prin ploaia cețoasă. 

În loc să-i răspundă, Neill se întinse în spaţiul dintre ei 
şi-i apucă reverele mantoului larg, trăgând-o în mod 
necugetat mai aproape. 

— Eşti absurdă, mârâi el. 

Dar fata nu se temea. Îl pironea cu privirea. Îl iubea, 
atât cât putea iubi cineva la şaisprezece ani, şi avea încredere 
în el. Şi îl dorea într-un fel necunoscut, dar totuşi îndâriit. 

— Ba nu. Sunt foarte realistă. Am prevăzut că voi fi, 
inevitabil, sărutată şi, după ce m-am gândit o vreme, am 
hotărât că vreau ca prima mea experiență să fie una foarte 
plăcută, şi, pentru că toată lumea ştie că tu ai ceva 
experiență în domeniu, e de înțeles să vreau ca primul meu 
sărut să fie de la tine. 

Fata îi surâse, ridicând o sprânceană, anticipând că el 
se va apleca şi o va săruta. Însă n-o făcu. Era încruntat. Dar, 
cum nici nu dădu drumul materialului din jurul gâtului ei şi 
nici nu se îndepărtă, Kate se ridică în vârfurile degetelor cât 
de sus putu şi... şi... 

Îl sărută. 

Buzele lui erau reci şi ude de ploaie şi destul de 
necooperante. Până la urmă, părea că într-adevăr nu voia să 
o sărute. Poate şi-ar fi pierdut cumpătul, s-ar fi lăsat din nou 
pe toată talpa şi ar fi fugit ruşinată, numai că, pe când 
buzele ei începeau să se retragă, capul lui se plecă, şi buzele 
i se lipiră de ale ei, mulându-se pe forma lor. Buzele lui 
zăboviră, deschizându-se uşor, făcând-o să-i simtă respiraţia 
fierbinte, în vreme ce limba îi alunecă printre buze, 
curentând-o din cap până-n picioare. Se înfioră pe măsură ce 
sărutul lui devenea mai insistent şi mai istovitor, gura lui 
tânjind după a ei, tăgăduind paralizia care părea să-i fi 
cuprins restul trupului. Nu o atinse în niciun alt fel şi, deşi 
nu-i dădu drumul paltonului, nu se mai apropie cu nici 


măcar un centimetru. 

Fără să vrea, fata se lipi de el, cu mâinile sprijinite pe 
pieptul lui lat, ancorându-se cu putere de el, pe măsură ce 
bătăile inimii lui se întețeau, iar trupul i se încorda. Abia 
când îşi încolăci brațele în jurul gâtului lui şi se lipi cu totul 
de el, se dezmetici. Mârâind şi gemând în acelaşi timp, îi 
prinse partea de sus a brațelor şi o ridică pur şi simplu, 
îndepărtând-o de el. 

— Nu voi risca să pierd ceea ce preţuiesc pentru un 
moment de plăcere, şopti atât de încet, încât ea abia reuşi să 
perceapă ce zicea. 

Fata îl pironi cu privirea, tremurând năpădită de 
gânduri şi  copleşită de dorința chinuitoare rămasă 
nesatisfăcută. 

— Ce vrei să spui? îl întrebă. 

— Îmi cumpăr un brevet de cavalerie, răspunse el 
respirând cu dificultate. Plec. 

— Ce? izbucni Kate uluită. 

Nu menționase niciodată faptul că ar vrea să se înroleze 
în cavalerie, nu-şi exprimase niciodată dorința de a îmbrăca 
uniforma. Niciodată. Şi totuşi, asta era ce îşi dorea el cel mai 
mult în viață? Şi se temea că un sărut i-ar periclita...? 
Dumnezeule mare, doar nu se gândea că ea avea să-l acuze 
că o compromisese?! Nu putea să aibă o părere atât de 
proastă despre ea! Şi totuşi... începu să plângă în hohote. 

— Kate, te rog. Nu pot rămâne aici. 

— Bine. Pleacă! zise, gâtuită de umilință şi de durere. 

— Kate, nu poți obține întotdeauna ce îți doreşti. Nu de 
data asta. În câţiva ani, când o să mai creşti... 

— Nu sunt un copil! îi strigă în vreme ce lacrimile-i 
şiroiau pe obraji, amestecându-se cu picăturile de ploaie. 

Se eliberă din strânsoarea lui, îşi smulse mantoul greu 
şi i-l azvârli. Tânărul îl prinse cu o mână, pe cealaltă 
întinzând-o în față în vreme ce făcu un pas spre ea. Era 
palid. 


— Kate... 
— Să te ia naiba, Neill Oakes, îi zise. 
Apoi se întoarse brusc şi o luă la fugă. 


Capitolul 11 


Patru ani mai târziu 


— Eşti adorabilă, domnişoară Peyton, îi şopti Hugh, 
conte de Briarly, oprindu-se în fața unei tufe de trandafir 
tomnatic, din grădina surorii lui, marchiza de Finchley. 

Era după-amiaza târziu, iar ceilalți oaspeţi se odihneau 
înaintea cinei. Lord Briarly îi propusese lui Kate să viziteze 
grădina, iar fata acceptase, întrucât asta se potrivise de 
minune cu planurile ei - Kate fiind, după părerea ei, o 
uneltitoare de excepție. 

Lord Briarly prinse uşor bărbia lui Kate între degetul 
mare şi arătător, înclinându-i capul cu o delicateţe 
neaşteptată. Kate nu mai era o debutantă neştiutoare. Îi 
înţelese perfect intenţiile. Într-adevăr, le anticipă. Îşi ţinu 
răsuflarea, pregătindu-se să fie sărutată şi să îi şi placă. 

Hugh era foarte chipeş şi extrem de viril. Într-adevăr, 
semăna foarte tare cu grăjdarul-şef al tatălui ei, un tip vânjos 
şi musculos cu părul cafeniu-roşcat şi cu ochii ciocolatii. 
Bineînţeles, ar fi fost drăguţ dacă şi-ar fi tuns părul. l-ar fi 
dat exact aerul acela de eleganţă care îi lipsea întru câtva. 
Adevărul e că era şi un pic demodat, iar Kate, având în 
vedere că de două sezoane se ocupa cu mână de fier de 
registrul contabil al familiei ei, era sigură că avea dreptate să 
creadă că un conte nu se cuvenea să fie demodat. 

Cu toate astea, era un conte, care avea nişte animale 
uimitoare şi care se şi îmbăia. Ceea ce, până de curând, era 
mai mult decât putea spune despre cei patru frați ai ei... Se 


mustră. Ar fi trebuit să fie mai atentă la intențiile lui Briarly, 
pentru că, în vreme ce ea-i analizase lipsa de splendoare 
vestimentară, capul lui se plecase uşor spre al ei, dar acum 
se oprise, faţa lui afişând o expresie ciudată, ezitantă. 

Ştia ce însemna asta. După moartea mamei ei, în urmă 
cu şase ani, ea fusese cea care îi preluase sarcinile şi se 
pricepea prea bine să citească expresiile de pe fețele 
bărbaților. Contele avea nevoie de încurajări. Bărbaţii - 
tineri, bătrâni, servitori sau conți — aveau întotdeauna nevoie 
de încurajări. 

Aşa că, atunci când el îi zâmbi privind-o în ochi, Kate îi 
surâse înapoi, ridicându-şi bărbia şi mai mult, să se asigure 
că avea să înțeleagă că sărutul lui era bine-venit. Pentru că 
ar fi foarte plăcut să fie curtată de un conte, îndeosebi acum. 
Tânăra închise ochii şi aşteptă. Şi, cum nimic nu se 
întâmplă, se simți cuprinsă de tristețe şi de frustrare. Chiar 
trebuia să facă ea totul? îşi țuguie buzele, ademenindu-l. 
Briarly înjură. 

Speriată, Kate deschise ochii la timp să-l vadă pe 
Briarly răsucindu-se în loc în clipa când, de nicăieri, apăru o 
mânecă neagră din care ieşea o mână mare, care îi atinse 
umărul şi-l trase cu putere de lângă ea. Contele se dădu 
înapoi împleticindu-se, cu brațele musculoase încordate, 
pregătite de bătaie. Dar, între timp, Kate, care era obişnuită 
să oprească încăierările dintre bărbaţi, se repezise între 
Briarly şi atacatorul său. Fata se întoarse să-l privească pe 
intrus şi... 

„Neill.” 

Ştia că fusese şi el invitat; îl aşteptase, şi totuşi... 
Trecuseră patru ani. 

Îl privi, simțind că-i sare inima în gât, răsuflând 
precipitat printre buzele întredeschise în timp ce făcu un pas 
involuntar spre el. Îşi ridică din instinct mâinile pentru a-l 
întâmpina, în vreme ce cu privirea cerceta fiecare detaliu al 
chipului lui, fiecare schimbare şi transformare: o cicatrice 


roşiatică în formă de seceră pe bărbie, riduri adânci 
brăzdându-i obrajii lipsiţi acum de orice urmă de puf 
adolescentin, sprâncene negre înclinate peste nasul mare, cu 
specific roman. Părea mai înalt, mai bronzat, mai vânjos. 
Totul la el îi era familiar şi, în acelaşi timp, străin. 

Se zicea că perioada petrecută în armată îl maturizase 
şi că nu mai era tipul sălbatic, puşlamaua, al cărui nume 
fusese, prin părțile acestea, întruchiparea ştrengăriei. Dar, de 
vreme ce tocmai se purtase grosolan cu Briarly, un gest ce 
părea în concordanţă cu trecutul lui, fata se întrebă cât de 
adevărate puteau fi acele zvonuri. Şi zvonurile fuseseră 
singura sursă de informare. De când se întorsese din 
războaie, stătuse la Londra, unde fusese prezentat reginei. 

— Kate, dă-te la o parte, îi ceru Neill cu o voce mai 
profundă şi mai răguşită decât îşi amintea, care o sperie. 

„Kate, dă-te la o parte?” După ce fusese plecat la război 
pentru aproape patru ani, acum, când o vedea pentru prima 
dată de când se întorsese, tot ce putea spune era: „Kate, dă- 
te la o parte”? 

— Nu voi face aşa ceva, Neill Oakes, replică fata, 
punându-şi mâinile în şold. 

„Căpitanul Oakes”, îşi reaminti fata, deşi, în fapt, nu 
avea nevoie să-şi reamintească. Fraţii ei - unul mai mare şi 
trei mai mici - se făleau, de fiecare dată când aveau ocazia, 
cu avansarea rapidă a lui Neill în cavalerie. Având în vedere 
asta, precum şi numărul impresionant de scrisori schimbate 
între Neill şi familia ei, ai fi putut crede că el era fiul familiei 
ei, nu fiul vecinului. Şi de ce nu? De când se ştia, avusese 
acces nelimitat în Bing Hall. 

— L-ai lovit pe domnia sa, îi reproşă bătând nervos din 
picior. 

— Nu l-am lovit. L-am dat la o parte. Era cât pe-aci să 
te compromită, îi replică Neill, fixând-o cu ochii lui negri. 

— Să mă compromită? îi aruncă ea. Vai, pentru numele 
lui Dumnezeu, Neill. Numai o bătrânică ar mai putea gândi 


atât de învechit... întâlni privirea uluită a lui Briarly şi se 
înroşi. Mai făcu o încercare: Nimic din ceea ce s-a întâmplat 
sau s-ar fi putut întâmpla nu poate fi considerat 
compromițător. Şi aş putea adăuga, continuă uitându-se 
urât la Neill, că, dacă fiecare sărut ar duce la altar, atunci tu 
ai avea acum un veritabil harem! 

Neill îşi plecă fața bronzată, fără să-l slăbească însă din 
ochi pe Briarly. 

— Ca supraveghetor al tău, sunt obligat să am grijă de 
bunăstarea ta, atât socială, cât şi fizică. 

— Supraveghetorul meu? repetă Kate, nevenindu-i să- 
şi creadă urechilor. 

— Pe naiba eşti supraveghetorul domnişoarei Peyton! 
interveni Briarly pentru prima dată. 

Kate se dădu într-o parte ca să-l poată privi, simțindu- 
se vinovată că aproape uitase de el. Până la urmă, fusese pe 
punctul de a o săruta. Oricine ar putea crede că aşa ceva e 
demn de a fi remarcat. 

— Ia mai du-te naibii, domnia ta, replică Neill de la egal 
la egal. Pentru că eu sunt însoțitorul şi supraveghetorul 
domnişoarei Peyton. Protectorul ei. Indiferent de nume, rolul 
meu este să mă asigur că virtutea ei e în siguranță în mâinile 
celui căruia i-o voi încredința. 

Fata îl privi îndeaproape. 

— Căpitane, ai căpătat apucături dubioase? 

Luat prin surprindere, bărbatul o privi cu blândețe. 

— Nu... Aş... Eu... Ce naiba vrei să spui? 

— Am auzit că unii ofițeri trimişi în zone exotice capătă 
obiceiul de a fuma o iarbă, despre care se spune că dă 
halucinaţii, şi doar aşa îmi pot explica afirmaţia ta absurdă. 
Se pare că e posibil să fi adăugat un viciu nou în repertoriul 
tău şi aşa vast. 

Briarly scoase un sunet ce părea un soi de râset 
înăbuşit. 

— Nu, Kate, scrâşni Neill. Nu am halucinaţii. Dacă te 


îndoieşti de spusele mele, n-ai decât s-o întrebi pe sora 
domniei sale. Ea te va informa că, în după-amiaza asta, la 
scurt timp după sosirea mea, fratele tău cel idiot, 

Tom, a dat bir cu fugiţii, nu înainte de a-mi cere mie să 
li ţin locul. 

Din păcate, nu credea că Neill minţea. Tom nu fusese 
deloc încântat să primească rolul de paznic şi acceptase doar 
la insistențele tatălui lor. Din momentul în care sosiseră la 
conacul Finchley, grupul de fete drăguțe, pretendente la titlul 
de mireasă, care aşteptau să-l cunoască pe fratele ei 
puternic, vânjos şi chipeş (nu-şi făcea iluzii că era vreuna 
dornică s-o cunoască pe ea), îl exasperaseră pe Tom, iar asta 
se putuse observa prea bine pe faţa lui. În ultimele câteva 
zile, disperarea de pe chipul său devenise tot mai evidentă, 
pe măsură ce începuse să suspecteze faptul că era posibil ca 
nu numai „sărmanul Briarly”, după cum îi spunea el 
contelui, să fie pe lista oamenilor buni de însurătoare, ci şi el 
însuşi. Din clipa aia, o tot bătuse la cap să plece de îndată ce 
reuşeau să facă asta fără să pară nepoliticoşi. 

Era în firea lui Tom s-o şteargă pur şi simplu. Nu era 
genul de om responsabil, iar ăsta era un defect cauzat, în 
mare, de exemplul nefericit reprezentat de modelul lui, 
acelaşi irlandez brunet care stătea acum în fața ei şi o privea 
cu o încredere de sine imposibil de descifrat... Când naiba 
căpătase Neill încredere în sine? Asta era o chestiune care o 
neliniştea foarte tare. 

Totuşi, bănuia că putea să guste un pic ironia situației 
create de faptul că acelaşi desfrânat care îi târâse fraţii în 
nenumărate situații dezonorante fusese acum desemnat să 
joace rolul de dădacă blândă pentru sora mai mică a 
prietenilor lui. Numai că acum nu se simțea în stare să 
aprecieze ironia. Dezertarea lui Tom îi strica planurile, aşa că 
se vedea nevoită să reexamineze situaţia, să se regrupeze şi 
să pună iarăşi lucrurile în balanță. Oricum, să-l ia naiba pe 
Tom! 


Venise la conacul Finchley cu scopul precis de a-şi găsi 
un soț, şi asta intenţiona să facă. În timpul celor două 
sezoane pe care le petrecuse ea la Londra, gospodăria familiei 
Peyton se dusese pe apa sâmbetei. Aparent, servitorii îşi 
luaseră vacanţă de îndată ce ieşise ea pe uşa din față, celebra 
brânză care se producea în lăptăria lor nu mai reuşise să 
câştige marele premiu la târgul din ţinut în cei doi ani cât 
lipsise ea, iar livada fusese năpădită de păduchi de plante, în 
primul an, şi de păianjeni, în al doilea. Şi mai erau şi 
încăierările în care intraseră cei doi frați mai mici ai ei, prea 
tineri să o poată însoţi în oraş... Fata se cutremură. 

— Kate, să nu crezi că mie îmi convine asta mai mult 
decât ţie. Te asigur că nu e aşa, zise Neill, întrerupându-i 
şirul gândurilor. 

Nu se îndoia că ăsta era adevărul. Faţa lui îi trăda 
enervarea. Unde dispăruseră râsul de altădată, bravada, 
atitudinea nepăsătoare de odinioară. 

— Nu am venit aici aşteptându-mă să joc rolul de 
dădacă pentru tine, adăugă el. Dar alternativa ca tu să rămâi 
aici neînsoţită şi neocrotită este intolerabilă, continuă, 
aruncând o privire în direcția lui Briarly. 

— Neill, nu sunt deloc neocrotită. Lady Finchley... 

— Este foarte drăguţ din partea ei să-ți dea asigurări că 
îți va purta cu încântare de grijă, izbucni Neill. Dar nu pe ea 
a lăsat-o Tom în locul lui, iar ea are şi aşa destule pe cap. 

A, deci îşi făcea datoria. Îi venea să bată din picior de 
nervi. Nu avea nevoie de atenția lui supusă. 

— Auzi... începuse Briarly, dar apoi se întrerupse 
brusc. Cine naiba eşti dumneata până la urmă? 

— Neill Oakes, răspunse Kate. Fiul vecinului nostru. 
Căpitanul Oakes. 

Neill îşi duse mâna la cap. 

— La dispoziția dumitale... ăăă... 

— Contele de Briarly, făcu Kate prezentările în silă. Se 
întoarse cu fața spre Neill. Acum cere-ți scuze, îi şopti, 


încercând să pară autoritară. 

Se temu însă că păruse disperată. 

Avea nevoie să rămână aici. lar dacă Neill reuşea să fie 
dat afară din casă, toate planurile ei aveau să se ducă pe apa 
sâmbetei. 

Neill o analiză o clipă înainte de a se întoarce spre 
Briarly. 

— lertaţi-mă, domnule. În dorinţa de a-mi face datoria 
care mi-a fost încredințată, am întrecut măsura. 

Tulburată, Kate răsuflă fără să-şi dea seama că până 
atunci îşi ținuse respirația. Vechiul Neill nu şi-ar fi cerut 
niciodată iertare pentru ceva ce nu ar fi regretat, iar el nu 
regreta nimic, aşa că nu îşi cerea niciodată iertare. Mai mult 
decât orice, scuzele lui îi dădură de înțeles că nu mai era 
tânărul neobrăzat şi nesăbuit din copilăria ei. Şi-atunci de 
ce-l împinsese pe conte? Vechiul Neill l-ar fi lovit. Lovise 
mulți oameni. Pe majoritatea în încăierări. 

— Înţeleg, replică Briarly încercând să-şi păstreze 
cumpătul, mai iritat decât cu câteva clipe în urmă. Cred că 
am auzit despre faptele dumitale din război, căpitane Oakes. 
Sora mea este exuberantă. Scuzele îți sunt acceptate. Cred că 
şi eu îți datorez nişte scuze, domnişoară Peyton. Sper că nu 
vei avea o părere proastă despre mine. 

— Nu, îl asigură fata. Nu am. Nu voi avea. 

Nu ştia ce altceva să spună, nu cu Neill la doi paşi de 
ea, privind neîndurător când la ea, când la Briarly. Preţ de o 
clipă stânjenitoare, cei trei evitară să se privească în ochi. 

— Şi cum se face că eşti aici? îl întrebă Kate pe Neill în 
cele din urmă. De vreme ce zici că nu ai venit să faci pe 
dădaca? 

— Pentru că, bănuiesc, Lady Finchley a simțit nevoia 
să facă un gest patriotic, îi replică el. 

— Patriotic? repetă Kate. 

— Da. După ce a văzut cum m-am comportat în ultima 
vreme în război. Calmul lui se dispersă puţin. Unde credeai 


că am fost, Kate? Ce credeai că am făcut? 

Bineînţeles că ştia că fusese în război. Gândul că era 
posibil să fie rănit îi tulburase somnul în multe nopți şi chiar 
şi acum obişnuia să-i tulbure liniştea sufletească. 

— Nu ştiu, îi răspunse înăbuşindu-şi emoţiile. Mie nu 
mi-ai scris niciodată. Am crezut că îţi iroseşti viața în 
colțurile urât mirositoare ale... vreunui loc care are colțuri 
urât mirositoare, minți fata în dorința ei de a nu-l lăsa să 
ghicească de câte ori şi cât de mult se gândise la el. 
Întotdeauna am avut senzaţia că eşti sortit să duci o viață 
modestă. 

Bărbatul refuză să-şi reprime trăirile. 

— Ba ţi-am scris. Tu nu mi-ai răspuns niciodată. 

Asta era adevărul, dar, de vreme ce Kate nu avea nici 
cea mai mică intenție de a-i da vreo explicație, rămase 
tăcută. 

— Cu siguranţă, vreunul dintre escrocii ăia de frați ai 
tăi trebuie să-ți fi povestit ce făceam, continuă Neill. Ne-am 
trimis multe scrisori. 

— Bineînţeles că au făcut-o, i-o reteză Kate. După 
spusele lor, ai câştigat de unul singur vreo duzină de bătălii, 
l-ai repus în drepturi pe regele Spaniei, te-ai infiltrat printre 
apropiații lui Napoleon, după care ai călărit un elefant, te-ai 
luptat cu un crocodil şi ai traversat înot strâmtoarea 
Gibraltar. 

Pentru prima dată de la apariţia lui nefericită, Neill îi 
zâmbi, iar Kate îşi aduse aminte cât de devastator, de 
dezinvolt şi de irezistibil putea fi zâmbetul lui. Şi, odată cu 
amintirea asta, îi reveni şi o alta: Aşa escroc şi ticălos cum 
fusese - şi poate încă mai era —, iubirea pe care o nutrise 
odinioară pentru el nu se estompase câtuşi de puțin, ba 
chiar crescuse şi se maturizase. Încă îl mai iubea. Îl iubise 
mereu. 

— Ei bine, chiar am înotat în strâmtoarea Gibraltar, 
afirmă cu viclenie. Dar asta doar pentru că am căzut de pe 


un stâlp în timp ce mă bronzam. 

Fata izbucni în râs, nu se putu abține. Ochii lui 
scânteiară. 

— Ţi-a fost dor de mine, Kate? o întrebă el privind-o cu 
capul uşor plecat, afişând o expresie imposibil de descifrat. 

Cum îi putea răspunde dacă nu ştia ce voia să spună? 
Şi ea, la rândul ei, se schimbase în ultimii patru ani. 
Ajunsese subtilă şi sofisticată. Nu mai era un copil, devenise 
femeie. 

Sigur că mi-a fost. Eram obişnuită cu tine prin 
preajmă. Mi-a lipsit mie până şi calul ăla nesuferit al lui Tom 
când l-am vândut. 

Tânărul se încruntă. 

— Foarte interesant, îi întrerupse Briarly. Căpitane 
Oakes, poate dumneata şi domnişoara Peyton vă veți putea 
reaminti toate astea cu altă ocazie, mai potrivită. Chiar dacă 
eşti oaspetele surorii mele, aici eşti categoric în plus. 

— Sunt? întrebă Neill. Atunci, permiteți-mi să îndrept 
lucrurile. Se întoarse spre Kate. Cred că tocmai te-am văzut 
şchiopătând. 

Tânăra clipi năucă. Nu şchiopăta... 

Înainte să apuce ea să-şi dea seama ce punea la cale, 
Neill o prinsese deja de mână, o trase spre el şi o luă în brațe 
cu o uşurinţă şi cu o nepăsare demne de o spălătoreasă care 
adună aşternutul de pat. Briarly se întunecă la față, iar Kate 
îşi dădu seama că era suficient să spună o vorbă, că în 
secunda următoare el avea să intervină. Dar nu era sigură că 
noul Neill nu s-ar angaja într-o luptă cu pumnii împotriva 
contelui. 

Aşa că, în loc să obiecteze, Kate zise: 

— Ce perspicace eşti, căpitane. 

Neill rânji. 

— Domnule. 

Îşi înclină capul spre Briarly şi, fără să mai aştepte 
răspunsul, se îndepărtă cu ea. 


Capitolul 12 


— Domnişoară Peyton! exclamă Lady Finchley când îl 
văzu pe căpitanul Oakes ivindu-se de după casă, purtându-şi 
în braţe vecina. 

Carolyn lăsă uşa din față deschisă şi cobori în grabă 
treptele din fața conacului, de unde îi condusese la plecare 
pe cei din familia Singleworth. În timpul prânzului, fiica lor 
bună de măritat anunţase că era însărcinată şi că avea de 
gând să se mărite cu tatăl copilului. În consecinţă, 
continuarea şederii lor aici devenise inutilă. 

Oare ce se întâmpla? Domnişoara Peyton era rănită? Şi 
de ce o purta pe brațe căpitanul Oakes, nu Hugh? Mai 
devreme, îl văzuse pe Hugh dispărând în noapte în grădina 
parfumată, împreună cu domnişoara Peyton, şi sperase că 
avea să o cunoască mai bine pe făptura asta delicată, cu o 
zestre impresionantă. Dar se pare că nu se întâmplase aşa, 
de vreme ce un alt bărbat o aducea acum în brațe. 

Îl întâlnise pe căpitan doar de câteva ori, când mersese 
la conac prima dată, ca mireasă a lui Finchley. Pe atunci nu 
era căpitan, bineînțeles, ci fiul sălbatic al unei irlandeze 
foarte frumoase şi al unui baron extrem de bogat, al cărui 
nume era aproape la fel de vechi precum ţinutul, iar 
proprietatea - aproape la fel de întinsă. 

Îşi aminti cum îi surprinsese Neill Oakes pe nobilii din 
zonă când anunţase că îşi cumpărase un brevet şi pleca la 
război. Toată lumea se îndoise că un tânăr atât de 
nedisciplinat putea să respecte autoritățile. Dar, cu câteva 
săptămâni în urmă, la sfârşitul sezonului, Carolyn fusese la 
curte, unde el şi alți câțiva soldați eroi fuseseră prezentaţi 
reginei. Atunci i se păruse obosit, cu privirea bântuită şi 
serioasă, dar îşi ținuse trupul înalt, cu umeri lați, cu o 
demnitate pe care i-o admirase. După aceea vorbise cu ea şi 
cu Finchley cu smerenie şi înțelepciune. Cu siguranţă, 


băiatul nesocotit devenise un bărbat cumpătat. 

Era genul de bărbat pe care îl putea iubi Georgina, era 
sigură de asta. Partea deranjantă era că, de îndată ce sosise 
căpitanul, fratele nemernic al domnişoarei Peyton dăduse bir 
cu fugiţii, nu înainte de a-şi încredința sora în grija 
nefericitului, supusului şi serviabilului căpitan Oakes. 

Deşi, se gândi în timp ce-l privea nesigură pe căpitanul 
Oakes, nu reuşea să detecteze nici urmă de nefericire în 
atitudinea lui actuală. Părea destul de mulțumit să o țină pe 
Kate în brațe. Era genul acela de bărbat care arată 
fermecător cu o femeie în brațe. „Prea fermecător?” se întrebă 
Carolyn, reconsiderându-şi decizia de a invita pe cineva atât 
de bogat şi de chipeş la o întrunire al cărui scop unic era 
acela de a găsi o soție pentru Hugh. Deşi îşi dorea ca draga ei 
Georgina să se îndrăgostească, mult mai important era să-i 
găsească fratelui ei o soață. 

Dar tot era bine că domnişoara Peyton părea imună la 
farmecul căpitanului Oakes. Era rezervată doar atât cât îi 
permitea frumuseţea făpturii ei blonde şi delicate, ceea ce 
însemna că era de-a dreptul glacială. Spre deosebire de frații 
ei, care erau mari şi vânjoşi, domnişoara Peyton era scundă 
şi delicată. 

Chiar aşa, se gândi Carolyn, Dumnezeu trebuie să fi 
chicotit în timp ce a creat-o pe Kate Peyton, pentru că, în 
viziunea ei, altă explicație nu exista pentru modul extrem de 
nesatisfăcător în care ambalajul se potrivea cu conţinutul. În 
realitate, Kate nu era deloc delicată şi fragilă, şi orice astfel 
de impresie, datorată aerului diafan dat de silueta ei minionă 
şi de structura osoasă ca de porțelan, se împrăştia odată ce 
se angaja într-o conversație. 

Nu că ar fi fost îndrăzneață sau băgăreaţă, ci era, pur şi 
simplu, nemaipomenit de directă. Carolyn, pe care cei câțiva 
ani de căsnicie o învățaseră că orice formă subtilă de 
comunicare e irelevantă în mintea unui bărbat, bănuia că 
asta se datora faptului că domnişoara Peyton fusese singura 


fată din familie. Carolyn o întâlnise pe Kate Peyton de câteva 
ori la Londra, sezonul trecut, iar frumusețea ei simplă i se 
păruse reconfortantă, chiar dacă o şi speriase un pic. Nu 
părea deloc nerăbdătoare să-şi încurajeze pretendenții şi, 
chiar dacă avea propriul cerc de admiratori fideli, majoritatea 
domnilor considerau neplăcut acest fel al ei de a fi. 

— E totul în regulă? strigă Carolyn de îndată ce se 
apropiară suficient de mult încât să o poată auzi. 

— Totul e bine, îi răspunse căpitanul Oakes în timp ce 
urca treptele terasei din fața casei. 

— Eşti rănită, domnişoară Peyton? întrebă Carolyn. 

Pe domnişoara Peyton nu părea să o doară nimic, deşi 
avea pupilele de un albastru-închis dilatate ca nişte puțuri 
întunecate, iar pe faţa ei nu se putea citi decât încordarea. 

— Glezna mea, răspunse fata. Mi-am sucit-o şi Ne... 
căpitanul Oakes a insistat să mă aducă. Privi în sus spre 
salvatorul ei. Îți mulțumesc pentru ajutor, căpitane Oakes, 
acum poți să mă laşi jos. Sunt sigură că glezna îmi poate 
susține greutatea. N-a fost nimic serios. 

— Nu trebuie să rişti o accidentare mai serioasă, o 
contrazise căpitanul Oakes, ridicând-o şi mai sus în braţe. 

O şuviță brunetă îi alunecă în ochi, iar Kate o privi de 
parcă aceasta ar fi jignit-o apoi o trase de pe fruntea 
bărbatului. Căpitanul Oakes se opri şi, deşi pe față nu i se 
clinti nici măcar un muşchi, expresia-i deveni mai ageră. 

Carolyn îi fixă cu privirea, încremenită, confuză şi 
complet nehotărâtă cum să continue. În primul rând, pentru 
că nu ştia sigur ce se întâmpla. 

— Doamnă Finchley, vă rog să nu considerați exagerată 
atitudinea mea familiară, se scuză căpitanul Oakes. Cât am 
crescut, eu şi copiii familiei Peyton am fost obişnuiţi să ne 
considerăm casele bunuri comune. Cel puţin până a murit 
mama. Aş putea adăuga chiar că domnişoara Peyton ne cam 
distrugea liniştea familiei, continuă el. Întotdeauna se atârna 
de candelabre, aluneca pe stâlpii balustradei şi ne teroriza 


muncitorii de la grajduri. Să nu mai vorbim despre bietele 
animale. 

— Domnişoara Peyton îţi teroriza caii? 

Lui Carolyn îi îngheță zâmbetul pe buze. O, Doamne! 
Lui Hugh nu i-ar plăcea asta. Deloc chiar. 

— La unul dintre târgurile din ţinut, a pictat cu roz 
iapa de prăsilă, premiată, a tatălui meu, îi încredința el 
secretul în şoaptă. 

— Aveam doar zece ani, izbucni domnişoara Peyton. Şi 
nu cred că pentru un singur cal se poate spune că „am 
terorizat animalele”. 

Carolyn se linişti. Hugh putea trece cu vederea o 
năzdrăvănie din copilărie. 

— Nu, ai făcut asta când ţi-ai învăţat câinele ciobănesc 
să călărească fără şa, iar el a început să facă ture pe 
păşunea noastră, sărind în cârca bieţilor cai. 

Nesigură, domnişoara Peyton îi aruncă o privire de 
drăcuşor, incapabilă să-şi reprime un zâmbet. Căpitanul 
Oakes îi răspunse cu o privire jucăuşă. Doamne, dar chiar 
era un bărbat chipeş. 

Domnişoara Peyton făcu un efort şi reveni la supărarea 
de mai devreme. 

— Căpitane, te rog, pune-mă jos, rosti fata fără să-i dea 
de ales. 

Cu grijă, Neill o lăsă pe picioarele ei. 

— Mulţumesc. 

Fustele îi foşniră când începu să se îndepărteze de el. 
În spatele ei, fără să-l vadă, căpitanul Oakes rânji cu gura 
până la urechi. 

— Dintotdeauna domnişoara Peyton a reuşit să se 
vindece foarte repede, continuă bărbatul. 

Brusc, Kate începu să şchioapete cu piciorul stâng. 

— A, exact cum bănuiam, îi mărturisi căpitanul în 
şoaptă lui Carolyn. Pentru că s-a temut că o să ne facem griji 
pentru rana ci, a încercat să ne facă să credem că nu o 


doare. Dar, oricât de curajoasă ar fi, nu are cum să ascundă 
mult timp o asemenea agonie. 

Din vecinătatea domnişoarei Peyton se auzi un sunet 
ciudat. Rădea? Sau pufnea...? 

— Foarte curajoasă, aprobă Carolyn. Ridică vocea, să 
se asigure că domnişoara Peyton îi auzea lauda. Foarte 
grijuliu din partea dumitale, domnişoară Peyton. 

— Exact, afirmă căpitanul Oakes. Este grija 
personificată. E întruchiparea unei adevărate doamne. 

Domnişoara Peyton se întoarse iarăşi cu fața spre ei. 
Chiar râdea. Pielea ei ca de porțelan căpătă o nuanţă rozalie, 
iar ochii îi sclipiră. 

— Te-ai depăşit pe tine însuţi, Neill, grăi fata înainte să 
privească dincolo de el, la Carolyn. E sângele lui irlandez; nu 
se poate abține să nu inventeze poveşti. Nu sunt curajoasă. 
Şi sunt departe de a fi o doamnă desăvârşită, asemenea lui 
Gwendolyn Passmore. Dar vă asigur că Lord Briarly nu 
trebuie să-şi închidă porțile grajdului de teamă că mi-ar trece 
prin cap să călăresc vreunul dintre caii lui prea prețioşi. 

— Bineînţeles că nu, o asigură Carolyn. Nici nu m-am 
gândit la asta, şi sunt sigură că eşti la fel de doamnă ca... 

— Te rog, Lady Finchley, o întrerupse Kate, afişând un 
surâs fără urmă de reproş. Mă cunosc bine şi îți mărturisesc 
că sunt dezolant de mulțumită de felul meu de-a fi, continuă 
şi îl săgetă pe căpitanul Oakes cu o privire atât de fugară, 
încât Carolyn nu fu sigură că văzuse bine. La fel cum, din 
fericire, sunt şi alții. Alții a căror părere bună este 
determinată de propria ta părere. 

„0...?2 O!” se gândi Carolyn. Probabil se referea la Hugh. 
Domnişoara Peyton era îngrijorată că poate ea nu o plăcea, 
iar asta l-ar fi putut influența pe Hugh. Ei bine, nu ar fi 
trebuit să-şi facă deloc griji în privința asta. O plăcea foarte 
tare pe domnişoara Peyton, dar asta nu avea nicio 
importanță, de vreme ce Hugh nu putea fi influențat de 
nimeni. 


— Sunt şi eu aici, Kate, interveni căpitanul Oakes, iar 
tonul lui liniştit o făcu pe Carolyn să tremure. Eşti sigură că 
vrei să porți discuţia asta cu domnia sa acum, în prezența 
mea? 

— Căpitane, nu aş putea să uit că eşti aici, având în 
vedere că mă priveşti atât de amenințător. Aşa că, da. Sunt 
foarte sigură, răspunse Kate. 

Carolyn nu înțelegea cum putea căpitanul Oakes să 
privească amenințător pe cineva, dar el părea să considere 
acuzația întru câtva încântătoare, pentru că zâmbi din nou. 

— Iartă-mă, se scuză el făcând o plecăciune şi un pas 
în spate, ajungând astfel la o distanță de mai bine de trei 
metri de fată, care îşi dădu probabil seama de nedreptatea 
acuzațţiei, pentru că roşi foarte tare - era pentru prima dată 
când Carolyn o vedea căzând pradă unei reacții atât de 
feminine. Kate observă privirea surprinsă a lui Carolyn şi se 
îmbujoră şi mai tare. 

— Eu... eu, ăăă, mai bine mă duc să îmi odihnesc 
glezna. 

— Bineînţeles, aprobă Carolyn. 

— Dă-mi voie să te însoțesc, se oferi căpitanul Oakes 
întinzându-i mâna. 

Kate se feri însă precum unul dintre mânjii 
neîmblânziţi ai lui Hugh. 

— Nu! Nu, eu... Cred că îmi va face bine să o relaxez un 
pic, îi explică fata grăbindu-se să-şi pună repede vorbele în 
practică în timp ce intră şchiopătând pe uşa deschisă. 

— Credeam că domnişoara Peyton s-a lovit la cealaltă 
gleznă, şopti Carolyn privind în sus spre căpitanul Oakes. 

Însă, când îi zări faţa, toate gândurile despre piciorul 
accidentat al domnişoarei Peyton dispărură imediat de pe 
chipul lui. Era ca şi cum domnişoara Peyton ar fi luat cu ea 
toată înflăcărarea şi pasiunea care-l animau. Lumina din 
ochii negri se stinse, iar fața îi fu umbrită de gânduri, ceea 
ce-i strica frumusețea răpitoare şi-l făcea să pară obosit şi 


serios. 

Oare regreta că acceptase să-i țină locul lui Tom, fratele 
domnişoarei Peyton? În mod evident, nu era o sarcină 
obişnuită sau uşoară pentru un tânăr - în ciuda faptului că 
dăduse asigurări că nu era nimeni mai potrivit decât el să o 
supravegheze pe Kate Peyton şi că, într-adevăr, credea că 
asta era... Oare ce cuvânt folosise? Nu obligație sau datorie... 
Carolyn găsise un pic ciudat termenul folosit la momentul 
respectiv... Ispăşire. Aşa spusese; considera că aşa îşi putea 
răscumpăra el păcatele. 

Spera însă că nu avea să-şi ia rolul prea în serios. 
Trebuia să ştie că şi ea avea să vegheze asupra lui Kate. 
Trebuia să-i reamintească asta, ca să se poată relaxa şi el şi 
să se distreze. 

— Chiar nu trebuie să-ți iei rolul atât de în serios, îi 
vorbi cu blândeţe. 

Neill se întoarse către ea, ridicându-şi întrebător 
sprâncenele negre şi dese. 

— Doamnă? 

— Aş accepta bucuroasă să fiu eu însoţitoarea 
domnişoarei Peyton. Tânărul domn Peyton mai mult se 
prefăcea, de fapt. Sinceră să fiu, nu prea se purta ca un 
adevărat domn, recunoscu femeia. Aşa că nu trebuie să te 
împotmoleşti de oferta dumitale amabilă de a te îngriji de 
binele domnişoarei Peyton. 

— Nu sunt sigur că domnişoara Peyton e de acord că 
propunerea mea e amabilă. 

— A, dar e atât de tânără... 

— Doar ca vârstă, zise el uşor distrat. Moartea mamei 
ei a lăsat-o cu mult prea multe responsabilități. După asta, 
nu au mai fost cai vopsiți. 

Carolyn încuviință înțelegătoare. 

— O fată trebuie să aibă parte de distracție. 

— Şi la fel ar trebui să ai şi dumneata, murmură 
Carolyn. 


Bărbatul tresări. 

— Cred că multă lume ar putea spune că am avut 
partea mea de distracție cât am fost tânăr. Mă tem că am 
căpătat o reputaţie destul de greu de acceptat. Ştii, ea a 
considerat întotdeauna că am o influență nefastă asupra 
fraților ei. Că mereu am încercat să-i aduc pe căile mele 
condamnabile. 

Iarăşi vorbea despre domnişoara Peyton. Sărmana 
Georgie. 

— Sunt sigură că îţi vei putea răscumpăra orice păcat 
comis vreodată dacă te vei comporta exemplar față de 
domnişoara Peyton. 

— Chiar aşa? rosti pe un ton ironic, în vreme ce ochii 
de abanos sclipiră încă o dată. Buzele i se schimonosiră în 
semn de tristețe. Bineînţeles că ai dreptate. Merită numai ce 
e mai bun. 

Neill îşi înclină capul şi o salută de noapte bună. 


Când fratele ei îşi făcu apariţia, Carolyn încă privea 
după silueta înaltă şi elegantă a căpitanului Oakes. Deci 
fusese într-adevăr în grădină cu domnişoara Peyton. Ei bine, 
la ce-i folosise? 

În ciuda faptului că domnişoara Peyton le dăduse 
asigurări că ea credea că se potrivea cu Hugh - în primul 
rând, prin lipsa de interes față de înalta societate, ceea ce, 
dacă se gândea mai bine, nu prea părea un punct de pornire 
pentru o căsătorie —, era evident că Neill Oakes nu dădea doi 
bani pe ele. Carolyn îi văzuse expresia hotărâtă, aceeaşi pe 
care o afişase probabil în vreme ce analizase o bucată de 
pământ pe care primise ordin să o cucerească în luptă. Se 
îndoia că exista cineva, cu atât mai puțin domnişoara Peyton, 
care să aibă vreo şansă în fața acestei hotărâri. Nici măcar 
Hugh. 


Acum nu-i mai rămânea decât să găsească o modalitate 
prin care să-i spună fratelui ei că lista lui era decimată şi să 
decidă care era următoarea domnişoară pe care i-o putea 
supune atenției. 

— Ai văzut o brută cu părul negru venind pe aici cu 
domnişoara Peyton în braţe? o întrebă Hugh când ajunse 
lângă ea. Zi-mi că da, altfel voi fi nevoit să trimit un grup de 
căutare. Nu am deloc încredere în irlandezul ăla netrebnic, 
chiar dacă pretinde că este supraveghetorul fetei. Nu e, nu? 

— Păi, într-un fel, este. E adevărat că, înainte să dea 
bir cu fugiţii, Tom Peyton l-a bătut pe umăr şi i-a zis că 
trebuie să aibă grijă de sora lui... De ce s-or împotrivi unii 
bărbați să stea în compania unei tinere? 

— Pentru că ştiu că, dacă stau în compania ei o noapte, 
ajung mult prea adesea să-i țină companie pe viață. Acum, 
să revenim la domnişoara Peyton... 

— A, da. Păi, căpitanul Oakes a urcat-o treptele în 

brațe, apoi a lăsat-o jos, iar ea a intrat şchiopătând. Dar, 
Hugh, chiar şi-a scrântit glezna? Doar n-ai... 
Alergat-o? întrebă el sarcastic. Caro, pentru numele 
lui Dumnezeu, e o fătucă drăguță, dar nu într-atât încât să 
uit de mine. Şi, după cum stau lucrurile, ar trebui să-mi 
mulțumeşti că m-am abținut să nu-l las lat pe nemernicul 
ăla. 


Carolyn îl privi îngrozită pe Hugh. 

— Ce ai făcut? 

— A, ce soră iubitoare am, replică Hugh. Unul dintre 
oaspeții ei mă tratează rău, iar ea mă întreabă pe mine ce am 
făcut? Nu am făcut nimic nelalocul lui sau măcar neaşteptat. 
Mi-ai zis să curtez o posibilă soţie, nu-i aşa? Păi, am curtat-o 
pe domnişoara Peyton. Sau, poate, mai degrabă ar trebui să 
spun că eram gata s-o... ăăă, curtez când a apărut irlandezul 
ăla şi m-a tras într-o parte. 

Căpitanul Oakes îl trăsese pe Hugh? O, Doamne! Din 
fericire, Hugh nu părea furios, poate doar un pic iritat. Chiar 


ar trebui să-i mulțumească fiindcă se abținuse să se ia la 
bătaie, căci asta i-ar fi stricat petrecerea. Aşa că îi spuse cu 
frumuşelul: 

— Hugh, a fost foarte bine că nu ai recurs la represalii. 

Hugh pufni. 

— Nu avea niciun rost. Fătuca e îndrăgostită lulea de 
tip, iar el de ea. Ar fi fost pierdere de vreme să încerc să 
intervin între ei. 

Carolyn clipi. Deşi ajunsese şi ea la aceeaşi concluzie, o 
uimi faptul că o făcuse şi Hugh. Nu ar fi crezut niciodată că 
era genul care poate sesiza asemenea subtilități. 

— De ce spui asta? Tu nu ştii nimic despre femei. 

— Nu ştiu, recunoscu el. Dar domnişoara Peyton îmi 
aminteşte un pic de iapa arabă pe care am vrut să o 
împerechez primăvara trecută cu Richelieu: se fâstâcea, 
dansa şi se dădea la... 

— Hugh! exclamă Carolyn, dându-i tare o palmă peste 
umăr, ca să-i reamintească să nu o confunde cu unul dintre 
grăjdarii lui. 

Cum i se reaminti de bună-cuviință, Hugh avu eleganța 
să se prefacă un pic jenat. 

— Scuză-mă, Caro, zise el. Ideea e că domnişoara 
Peyton era tăiată de pe listă chiar şi fără apariţia căpitanului 
şi cred că aşa e cel mai bine. Adevărul este că mi se pare 
deranjant de calculată. 

Auzind concluzia asta, atât de asemănătoare cu a ei, 
Carolyn nu se putu abține să nu zâmbească. 

— Păi, asta ar cam fi o problemă, se gândi, după care 
adăugă: Hugh, îmi pare rău că nu o placi. 

— Dimpotrivă, chiar îmi place mult, o contrazise Hugh. 
Doar că mai degrabă aş angaja-o să-mi administreze averea 
decât să mă însor cu ea şi s-o bag în patul meu. 

— Hugh! 

Bărbatul ridică din umeri. 

— M-aş teme în permanență că poate nu-mi 


îndeplinesc suficient obligaţiile de soț şi aş avea nevoie de 
instrucțiuni, înţelegi? Ar fi prea demoralizant. 

Carolyn izbucni în râs. 

— Eşti incorigibil. Am casa plină de fete frumoase, aşa 
că nu-mi fac griji pentru viitorul tău. Dar speram ca atenția 
căpitanului Oakes să se îndrepte către Georgie. Întotdeauna 
i-au plăcut bărbaţii în uniformă. 

— Către Georgie? întrebă Hugh, mult mai deranjat 
decât atunci când îi relatase încăierarea cu Oakes. 

— Da. Nu pot să fiu de acord cu decizia ei de a nu se 
mai căsători niciodată. 

— Te gândeai să o împerechezi cu Oakes? Eşti nebună? 
Omul are o reputaţie de diavol adevărat. Şi probabil războiul 
l-a făcut şi mai dornic să se arunce în brațele demonilor care 
îl împingeau la rele înainte să îşi cumpere brevetul. 

— Reputația aia o avea pe când era flăcău, Hugh. Şi tu 
aveai o reputaţie asemănătoare, țin să subliniez. Şi 
îndrăznesc să spun că, asemenea ţie, şi-a înfrânt demonii. 

Hugh nu părea prea convins. 

— Asta e altceva. Nu, nu permit aşa ceva. În plus, 
Georgie nu e de nasul lui. 

— Nu te-aş fi crezut snob! exclamă Carolyn. Căpitanul 
Oakes e bogat, provine dintr-o familie foarte veche şi 
respectabilă şi e considerat un adevărat erou de război de 
către toți cei care l-au cunoscut şi au luptat alături de el. 

— Totuşi, nu e suficient de bun pentru Georgie, insistă 
Hugh. Oricum, nu contează. Acest erou de război e înnebunit 
după domnişoara Peyton, aşa că, şi dacă l-ar vrea, Georgie 
nu l-ar putea avea. 

Rosti asta cu un soi de satisfacție în glas. 

— Păi, nu am spus că îl vrea, reveni Carolyn, încercând 
să nu pară prea curioasă. Deşi e posibil. Hugh, ştii, Georgie 
nu a vrut să se afle pe lista ta. 

Fratele ei ridică privirea către ea, iar femeia-i putu zări 
umbra de îndoială din privire. 


— N-a zis asta, afirmă Hugh. 

— Ba da, a zis. 

—A spus, şi citez, că ar prefera să nu se 
recăsătorească. 

— Dumnezeule, rosti Carolyn extrem de amuzată. 
Hugh, dar tu chiar ai ascultat cu atenție discuţia aia. 

Bărbatul o privi. 

— Da, am ascultat. 

Carolyn nu se putu abține să nu zâmbească larg. 

— Şi nu sunt snob, adăugă el brusc. Am vrut doar să 
spun că Neill Oakes este înnebunit după domnişoara Peyton. 
El şi Georgie nu s-ar potrivi niciodată. Absolut niciodată. 

Şi, pentru că părea să nu mai aibă nimic de adăugat pe 
tema asta, bărbatul se îndepărtă. 


Capitolul 13 


În seara aceea, la cină, Neill aşteptă ca domnişoara 
Emily Mottram şi strămătuşa şi însoțitoarea ei, Lady 

Diane Nibbleherd, să se aşeze înainte să-şi ocupe şi el 
locul dintre ele. Kate, care-l evitase pe Neill înainte de masă, 
în timp ce oaspeţii se adunaseră în salon, nu-şi făcuse 
deocamdată intrarea. Probabil încă îi mai povestea 
sărmanului Finchley despre sistemele de canalizare. 

Prima întâlnire cu ea nu decursese cum plănuise. Cu 
siguranță nu se aşteptase să o surprindă în brațele altui 
bărbat, cu capul plecat în aşteptarea unui sărut. Dacă s-ar fi 
împotrivit câtuşi de puţin să stea în brațele nemernicului, 
atunci lucrurile nu s-ar fi derulat deloc la fel de civilizat. Dar 
nu se împotrivea, aşa că fusese nevoit doar să-l îndepărteze 
pe tip, perfect conştient de sarcina pe care i-o încredințase 
blestematul de Peyton, dar şi mai conştient de gelozia care-l 
străfulgerase. 


Şi, după ce se ocupase de individ — care se dovedise a fi 
fratele gazdei —, îi privise fața şi, preț de o clipă minunată, 
ochii ei se măriseră, iar gura avusese o tentativă de zâmbet, 
ceea ce-l făcuse să simtă că, în sfârşit, acum, după patru ani 
de război, se întorsese acasă. Fusese nevoit să se abțină să 
nu o îmbrățişeze şi să o sărute. 

Dar, chiar în timp ce îi privea însetat chipul fermecător 
şi magic, o văzuse cum îşi reamintea contextul care dusese la 
înstrăinarea lor, iar expresia de pe fața ei devenise 
indescifrabilă şi impenetrabilă. Era deconcertant. Kate pe 
care o părăsise el nu-şi ascunsese niciodată trăirile în spatele 
unei măşti rafinate; ea nici măcar nu avea pe atunci aşa 
ceva. Dar acum situația se schimbase. Copila fragilă se 
transformase într-o femeie remarcabilă. Pomeţii îi păreau mai 
înalți, nasul mai delicat, ochii mai mari, mai profunzi şi mai 
misterioşi. 

Când, în cele din urmă, veni la masă, trebui să se aşeze 
între Albert Hunt şi Louis DuPreye. Asta îi convenea lui Neill 
de minune, de vreme ce aventura dintre Albert Hunt şi Lady 
Fourveire, care stătea ceva mai departe, era un secret ştiut 
de toată lumea, iar Louis DuPreye era un domn însurat. Nu 
ar fi reacționat prea bine dacă ar fi fost nevoit să o privească 
pe Kate a lui în timp ce nişte burlaci îi făceau ochi dulci. 

Iar ea era, şi fusese întotdeauna, Kate a lui... oricât de 
îngrozitor de tare distrusese el lucrurile în ultimii patru ani. 
Nu-i venea să creadă cât de prost putuse să fie. Şi totuşi, 
privind în urmă, poate că înțelegea. Fusese un tânăr arogant 
şi neruşinat. Presupusese dintotdeauna că avea să se însoare 
cu Kate — deşi ei nu-i spusese asta niciodată şi o aşteptase să 
crească —, dar, după ce fata împlinise şaisprezece ani, el 
începuse să observe cum o priveau ceilalți flăcăi şi socotise 
că venise vremea să o revendice. 

Se felicitase pentru respectul deosebit pe care i-l 
arătase. Nici măcar nu o sărutase, darămite să-i mai şi 
mărturisească. Fusese un adevărat exemplu de bună- 


cuviință. Nu-i zisese şi nu-i făcuse nimic din ce ar fi putut 
să-l supere pe tatăl ei. Într-adevăr, în ziua în care mersese la 
domnul Peyton să-i ceară permisiunea de-a o curta, fusese 
într-o dispoziție de zile mari. Cu siguranță, nu anticipase că 
Marcus Peyton avea să-l refuze. De ce ar fi făcut-o? Neill era 
inteligent, bine făcut, sănătos şi provenea dintr-o familie 
nobilă şi foarte bogată. 

Greşise amarnic. 

Marcus Peyton îi spusese totul pe şleau. Îl considera pe 
Neill un „derbedeu”, „plin de vicii”, „iresponsabil şi nesăbuit” 
şi, chiar dacă „trăgea speranța” că timpul avea „să-l 
transforme într-un bărbat adevărat”, credea că mai era mult 
până acolo. Dar acuzaţia care îl lovise cel mai tare fusese 
aceea că el, Neill avea, în cel mai bun caz, „doar o vagă idee 
despre conceptul de onoare”. Neill avea multe păcate. Nu 
negase niciodată asta. Dar onoarea era, probabil, singurul 
lucru cu care nu se jucase niciodată. 

Lipsa de onoare a tatălui său, demonstrată de suferința 
afişată cu mare pompă în public, în timpul perioadei de doliu 
după mama lui Neill, în acelaşi timp în care se pregătea să-şi 
instaleze amanta în locul ei, îl făcuse pe acesta să deteste din 
tot sufletul asemenea purtări necinstite. 

Faptul că Peyton îl considera lipsit de onoare îi dădea 
de înțeles că toată lumea bună din Burnewhinney credea 
acelaşi lucru despre el. Iar această conştientizare reuşi să-i 
deschidă efectiv ochii. Mai mult, Peyton nu era de părere că 
draga lui Kate văzuse lumea suficient pentru a alege „un 
derbedeu cu atât de puține perspective, când ar putea să se 
mărite cu un conte sau chiar cu un marchiz”. 

În continuare, domnul Peyton îi explicase, pe un ton 
chiar amabil, că fiica lui merita tot ce mama ei - dacă ar mai 
fi trăit -— şi-ar fi dorit pentru ea, printre care se numărau 
veselia specifică adolescenței, frivolitățile, un debut în 
societate aşa cum se cuvine, câteva sezoane petrecute la 
Londra şi o gamă largă de pretendenți dintre care să aleagă. 


lar el, în calitate de părinte, intenționa să-i ofere toate 
acestea. 

Oricât de surprins şi de stânjenit se simțise, Neill îşi 
susținuse totuşi cauza, oferind cu înflăcărare mai multe 
argumente. Într-un final, câştigase un mic privilegiu: Peyton 
n-avea să spună un „nu” hotărât la întrebarea lui dacă Neill 
promitea să nu o curteze pe Kate şi să nu încerce în vreun fel 
să îi influențeze sentimentele - pe care el le considera la fel 
de nestatornice ca ale unui copil - până când ea nu îşi va fi 
făcut debutul în societate şi nu va fi împlinit optsprezece ani. 
Avea să-i ofere lui Neill şansa de a dovedi că era, într-adevăr, 
un om onorabil. Şi dacă acesta refuza? Domnul Peyton jura 
că avea să îi interzică acestuia cu desăvârşire accesul în casa 
lui. 

Furios şi umilit, Neill părăsise Bing Hall şi se dusese 
degrabă să se amețească straşnic. Numai că fata îi tot 
răsărise în cale. Îi putea vedea chipul în faţa ochilor, jucăuş, 
ațâțător şi mult prea atrăgător. Şi, în vreme ce o privise 
îndelung, îşi dăduse seama că nu voia să se însoare cu ea 
doar pentru că trăise mereu cu impresia că avea să o facă, ci 
pentru că o iubea cu adevărat. 

Nu avusese habar ce să spună, cum să facă acest lucru 
sau chiar ce ar mai fi putut să îi împărtăşească acum, după 
ce îşi dăduse cuvântul în fața tatălui ei. Onoarea lui, 
singurul lucru pe care nu pusese rămăşag în scurta, dar 
epatanta sa carieră de berbant, îl îmboldea să respecte 
regulile impuse de Peyton. Aşa că nu făcuse absolut nimic. 

Asta până când ea îl sărutase. 

Avusese nevoie de toată voința lui, până la ultimul 
dram, pentru a nu o lua pe sus şi a nu o duce în grajdul 
tatălui ei. Dar... Aşa era Kate. Dacă ar fi luat-o în braţe, dacă 
i-ar fi vorbit despre dragostea lui, o, Doamne, chiar dacă i-ar 
fi cerut să se mărite cu el, ar fi pierdut-o. Şi n-o voia doar 
pentru un sărut, sau pentru o oră de săruturi furate într-o 
după-amiază oarecare, sau pentru o noapte, o săptămână ori 


un an. O voia pentru totdeauna. 

Conflictul dintre adolescentul impetuos, obişnuit să 
obțină tot ce dorea, şi bărbatul care începea să fie, dispus să- 
şi sacrifice dorințele de moment pentru atingerea unui 
obiectiv viitor, nu se purtase nicicând cu atâta sălbăticie şi la 
un nivel atât de profund. Se cutremurase simțind sărutul ei 
inocent şi adolescentin, asudase brusc sub apăsarea 
palmelor ei lipite cu atâta dezinvoltură de pieptul lui; îşi 
scrâşnise dinţii de frustrare şi, pentru prima oară în scurta 
lui viață, îşi dăduse seama că reputaţia sa pătată îl putea 
costa scump. Nu putea permite să se întâmple una ca asta. 

Dar nu putea nici să stea aici doi ani, tânjind în 
permanență, dar incapabil să obţină ceea ce dorea ori să 
spună ceva, în timp ce în jurul ei aveau să roiască tot felul de 
bpăietani, apoi bărbaţi în toată regula, întrebându-se mereu 
dacă nu cumva ea săruta pe altcineva. Nu exista decât o 
soluție: trebuia să intre în armată. Şi tocmai această intenție 
şi-o exprimase, dintr-odată, după care stricase lucrurile chiar 
mai rău, nefiind capabil să explice că trebuia să plece pentru 
că o iubea şi încă nu îi era permis să o curteze. lar când 
încercase să facă aluzie la această motivaţie, nu reuşise 
decât să îi spună că încă era o copilă. 

Iar ea îi zisese să se ducă naibii. 

Şi, într-un fel, chiar aşa şi făcuse: îşi cumpărase un 
brevet de cavalerie şi plecase la război, în Franța. 

Nu intenționase să lipsească atât de mult, dar, ca şi 
cum ar fi compensat timpul îndelungat de care avusese 
nevoie pentru a ieşi la iveală în ființa lui, simțul datoriei nu-i 
permisese să se întoarcă mai devreme. Îşi dorise să îl vadă pe 
Napoleon înfrânt. Era izbăvirea lui. Era obligaţia lui. Era 
noua sa identitate. Dar fiecare epistolă primită de la unul 
dintre fraţii lui Kate îi făcuse mâna să tremure, pentru că se 
temea că avea să fie anunţat de logodna fetei. 

Acum, în sfârşit, micul corsican fusese bătut zdravăn, 
iar el scăpase de obligaţiile şi de responsabilitățile războiului, 


îşi respectase cuvântul dat tatălui ei şi putea, în sfârşit, să 
vorbească, numai că... numai că destinul şi blestematul de 
Tom Peyton îi impuseseră rolul de însoțitor şi supraveghetor 
al lui Kate, iar onoarea - ticăloasa aceasta, mereu atât de 
exigentă! — îi impunea să nu o deranjeze în niciun fel cât se 
afla sub protecția sa. Şi Dumnezeu îi era martor că avea să 
se poarte cu adevărat onorabil. N-avea să-i ofere tatălui ei 
vreun pretext pentru a-i refuza dreptul de a o cere de soție. 

— Vă gândiţi la război, căpitane Oakes? îi întrebă 
tânăra brunetă şi drăguță care stătea lângă el. 

— Puteţi să repetați, vă rog, domnişoară Mottram? 

— Pentru câteva clipe, ați avut un aer destul de 
posomorât, şi m-am gândit că poate vă aminteaţi vreo 
experiență tulburătoare de pe câmpul de bătălie. 

— Ah, răspunse el. Domnişoarelor de condiție bună le 
plăcea să asculte poveşti cu fapte de eroism şi pățanii 
aventuroase. El chiar şi-ar fi dorit ca războiul să se rezume 
numai la aşa ceva. Într-adevăr, mă gândeam la o bătălie, îi 
confirmă apoi. 

— Şi s-a terminat cu o victorie? întrebă ea, cu ochii 
mari şi plini de admiraţie pentru eroii patriei. 

— Nu, spuse el. 

— Oh, suspină domnişoara Mottram, cu o expresie 
dezamăgită. 

— Am primit ordin să părăsesc câmpul de bătălie. 

— Oh, repetă ea, tocmai când Kate îşi făcu apariţia în 
salon, la brațul domnului DuPreye. 

Avea obrajii îmbujoraţi, iar gesturile ei trădau o uşoară 
nelinişte, pe care cei mai mulți oameni nu ar fi detectat-o. 
Însă el era extrem de atent la purtarea ei şi la vocabularul 
mut al privirii şi al mişcărilor ei. Nu se putea gândi decât că 
el era cauza stânjenelii ei şi se simţi vinovat pentru faptul că 
o împiedica să se bucure de petrecere. 

— ... nefericit. Şi totuşi, presupun că în armată trebuie 
să te supui ordinelor. 


— Poftim? Se concentrase într-atât asupra lui Kate, că 
uitase de etichetă şi nu auzise decât ultimele cuvinte rostite 
de Lady Nibbleherd, strămătuşa domnişoarei Mottram. 

— Am spus că nu păreați deloc fericit că vi s-a ordonat 
să vă retrageți de pe câmpul de bătaie, reluă bătrâna. 

— La vremea respectivă, am fost devastat, rosti el lent, 
perfect conştient de faptul că domnişoara Kate îl asculta, deşi 
avea capul întors către însoţitorul ei. Dar acum îmi dau 
seama că nu eram pregătit. Eram prea tânăr şi prea 
năvalnic, ba chiar şi oarecum trufaş. Într-adevăr, dacă m-aş 
fi lansat în bătălie, aş fi putut pierde tot. 

— Vă referiți la viața dumneavoastră şi a oamenilor 
dumneavoastră, bineînțeles, spuse domnişoara Mottram, 
dând din cap cu înțelepciune. 

Nu îi răspunse, însă observă câteva cute de încruntare 
brăzdând fruntea palidă a lui Kate. 

Kate arătase mereu ca o creatură plăsmuită de visele 
unui cofetar, o păpuşă subțire făcută din pastă de zahăr, 
uşoară ca borangicul, cu pielea albă şi strălucitoare, atât de 
fragilă că ar fi putut să se destrame uşor şi să dispară odată 
cu rouă dimineţii. Anii o făcuseră să pară şi mai 
nepământeană. Şi totuşi, părea mai matură, mai coaptă, 
nemaifiind un spiriduş, ci o regină a zânelor. Maiestuoasă, 
independentă, o femeie care ştia ce voia. Părul ei blond- 
deschis avea o strălucire plină de vitalitate care împrumuta o 
nuanță trandafirie pomeţilor delicați şi buzelor ei pline. Era, 
în toate privințele, mai strălucitoare, mai senină, mai eterică. 
Cu excepția ochilor. Aceştia se întunecaseră şi deveniseră 
mai complicați, mai profunzi, mai arzători şi mai fascinanți: 
panseluțe mângâiate de umbre, marea cretană în miez de 
noapte. 

Kate aruncă o privire rapidă şi iritată către DuPreye. 
Acesta stătea prea lipit de ea, şi, când ochii ei se mutară de 
la el, cei ai bărbatului coborâră imediat către decolteul ei. 
DuPreye observă privirea lui Neill, dar se mulțumi să ridice 


din umeri, deloc stânjenit. Maxilarul lui Neill se încleştă, iar 
DuPreye îşi îndreptă atenţia asupra celeilalte doamne care se 
afla în vecinătatea sa. 

— Cred că o cunoaşteţi pe domnişoara Peyton, spuse 
Lady Nibbleherd, observând interesul lui Neill. 

— Da, familiile noastre au proprietăți învecinate. 

— Tatăl dumneavoastră e Sir John Oakes, nu-i aşa? 
întrebă domnişoara Mottram. Am auzit că are ceva probleme 
de sănătate. Îmi pare foarte rău. 

De fapt, tatăl lui Neill o ducea cât se poate de bine, însă 
invocase problemele de sănătate ca pretext să se mute 
împreună cu tânăra sa soţie şi cu fiii lor adolescenți în clima 
mult mai plăcută a Italiei, lăsând ferma familiei pe mâna lui 
Neill. 

— Mulţumesc, domnişoară, răspunse el. În situația 
dată, este destul de bine. 

— Şi o cunoaşteţi pe domnişoara Peyton de când s-a 
născut? reluă Lady Diane. 

— Da. 

„Şi am iubit-o cam jumătate din timpul acesta”, 
completă el în gând. 

— Spuneți-mi, continuă domnişoara Mottram, mereu a 
fost aşa... rațională? Apoi se grăbi să adauge: Nu că nu ar fi 
absolut fermecătoare, dar mă face să mă simt une jeune fille, 
şi cred că sunt mai mare decât ea ca vârstă. 

— Numai cu câteva luni, se grăbi să adauge Lady 
Nibbleherd, şi, după privirea surprinsă pe care i-o aruncă 
domnişoara Mottram, Neill îşi dădu seama că aceste „câteva 
luni” erau, mai degrabă, câțiva ani. 

— Chiar aşa? îşi înclină uşor capul. Şi cum face asta? 

— Ei bine, nu vorbeşte despre modă, răspunse 
domnişoara Mottram, cu o plăcere evidentă. Oricum, nu 
mult. Nu e în relații apropiate cu niciunul dintre dandy în 


3 O fetişcană necoaptă (în lb. franceză, în original) (n.tr.) 


vogă sau cu vreo doamnă la modă. Nu şi-a făcut apariția la 
teatru sau la operă, deşi şi-a făcut debutul în societate de 
două sezoane întregi. Şi totuşi, e atât de sigură pe ea şi atât 
de... rațională. Discută cu domnii ca şi cum ar fi... un domn. 
Aproape că te face să uiţi că este o domnişoară din lumea 
bună. 

Auzind una ca asta, Neill abia se abținu să nu 
izbucnească în râs. Se îndoia că ar fi putut uita cineva vreo 
clipă că draga lui Kate era femeie. Şi cu atât mai puţin dacă 
ar fi văzut-o vreodată cu ochii scăpărând şi cu părul 
unduindu-i-se în vânt, râzând cu poftă, ca în după-amiaza 
aceea, pe treptele din fața conacului. 

— Este foarte tânără, spuse Lady  Nibbleherd, 
strângându-şi buzele cu un aer cunoscător. De multe ori, cei 
foarte tineri îşi iau un aer de siguranță pentru a masca 
tocmai lipsa acesteia. Dar, dacă speră să-şi găsească un soț, 
i-ar fi mai bine să-şi recunoască vulnerabilitatea. Domnilor 
nu le plac femeile exuberante şi cu un caracter puternic. 

— Nu le plac? întrebă Neill, încercând din răsputeri să 
nu zâmbească. O iubea pe Kate tocmai pentru că era 
încăpățânată şi... expansivă. 

— Nu, răspunse Lady Nibbleherd. Eu am fost măritată 
de patru ori şi ştiu bine ce le place domnilor şi ce nu. 

— Sunt convins că ştiţi cât se poate de bine. 

— Da, aşa e, pufăi ea, îmbunată. Pot să spun însă că 
domnişoara Peyton are o purtare mai rafinată acum decât 
atunci când şi-a făcut ieşirea în societate. Ba chiar 
îndrăznesc să afirm că, dacă n-ar fi fost în joc averea tatălui 
ei, nici n-ar fi primit vreo cerere în căsătorie în acel prim an. 

Aceste vorbe îi stârniră interesul lui Neill. 

— A primit propuneri de căsătorie? 

— Nu ştiați? întrebă Lady Diane. 

— Bineînţeles că nu, mătuşică, interveni domnişoara 
Mottram. Era în Franța, se lupta cu broscarii. 

— Hmm, spuse Lady Diane. Ei bine, domnişoara Peyton 


a primit câteva cereri. Şi altele sezonul trecut, ceea ce mă 
face să cred că, în sfârşit, a început să dezvolte un 
comportament mai feminin. Dacă speră să înhaţe un... ăăă, 
să devină contesă, va fi nevoită să o facă. Briarly n-o fi foarte 
exigent, însă are parte de sfaturile surorii sale - sau, cel 
puţin, aşa am auzit eu -, iar ea este. 

Neill se încruntă. Kate insistase ca el să-i ceară scuze 
lui Briarly şi, mai târziu, se arătase foarte dornică să intre în 
grațiile doamnei Finchley. Şi, cu ajutorul ei, într-ale contelui? 
Oare Kate a lui s-ar fi preocupat într-atât de aparențe? Nu 
credea că ar fi făcut-o. Poate se schimbase. Poate - inima îi 
bătea cu putere în piept când se gândea la una ca asta — ea 
nu mai era Kate a lui. 

— Ei bine, eu cred că domnişoara Peyton e 
extraordinară, declară domnişoara Mottram, aducându-i 
gândurile înapoi la grupul în care se afla. Da. Aşa cred eu. E 
o domnişoară de-a dreptul formidabilă, iar eu o admir teribil, 
chiar dacă mă sperie un pic, adăugă ea, aruncând o privire 
fugară către Kate, care urmărea discret schimbul lor de 
replici. 

N-avea cum să ştie ce se vorbea - masa era prea lată, 
iar conversaţia care se purta de-o parte şi de alta prea 
animată —, însă interesul ei era bătător la ochi. DuPreye se 
aplecă şi mai mult către ea şi-i murmură ceva la ureche. 
Deodată, obrajii tinerei se înflăcărară, iar Neill zări pentru o 
fracțiune de secundă mâneca lui trecând razant peste rochia 
ei. 

Ticălosul acela o atinsese. 

Clocotea de furie. Voia să se năpustească peste masă, 
dând cât colo paharele de cristal şi farfuriile de porțelan, să-l 
înşface pe DuPreye de gât şi să-l zgâlțâie până avea să leşine. 
Dar nu se clinti. În urmă cu patru ani, probabil ar fi cedat în 
fața unui asemenea impuls, dar toată această chestiune nu 
era legată de el sau de DuPreye, ci de Kate. Iar ea ar fi fost 
extrem de stânjenită să se trezească implicată într-o astfel de 


scenă. 

Astfel că, în loc să-şi atace rivalul, îşi împături cu 
atenţie şervetul şi îl aşeză lângă farfurie, apoi se întoarse 
către vecinele sale pentru a se scuza, după care se ridică. 
Porni cu paşi măsurați de-a lungul mesei, coti în capăt şi o 
luă pe partea opusă. Încă nu se începuse servirea, şi unele 
persoane rămăseseră în picioare, prinse în discuţii, astfel că 
manevra sa nu era deloc bătătoare la ochi. Se apropie de 
Kate, care-şi întoarse obrajii viu colorați în partea cealaltă, 
temându-se, fără nicio îndoială, că avea să-l ridice pe 
DuPreye de pe scaun şi să-l arunce de cealaltă parte a 
încăperii. l-ar fi plăcut să facă una ca asta. 

Dar el se mulțumi să schițeze un zâmbet şi să-şi pună 
mâna pe spătarul scaunului ocupat de DuPreye. Apoi se 
aplecă şi, modulându-şi glasul în aşa fel încât să nu-l poată 
auzi decât acesta, îi spuse, păstrându-şi zâmbetul pe buze: 

— Dacă îi mai pricinuieşti domnişoarei Peyton chiar şi 
cea mai vagă urmă de neplăcere, dacă culoarea obrajilor ei se 
mai schimbă chiar şi cu o singură nuanţă, dacă te atingi de 
ea, dacă orice parte a corpului dumitale intră în contact cu 
orice parte a corpului dumneaei, îți promit că o să-ți rup 
fiecare oscior al mâinii. M-am exprimat suficient de clar? 

Nu aşteptă răspunsul lui DuPreye. În loc de asta, se 
îndreptă, îl bătu uşurel pe spate într-un gest banal de 
prietenie, după care se întoarse la locul său. 

Pe tot parcursul cinei, puritatea palidă a tenului lui 
Kate rămase netulburată. 

Iar pielea lui DuPreye îşi păstră nuanţa lividă. 


Pe când mesenii îşi terminau desertul, în aşteptarea 
momentului în care gazda avea să le conducă pe doamne în 
salon, Kate privi pentru a suta oară în direcția lui Neill. Era 
mult prea conştientă de prezența lui pentru liniştea ei 


sufletească, prea conştientă de schimbările pe care timpul le 
modelase în ființa lui. Chipul său, cândva uşor de descifrat, 
era acum protejat de o expresie rafinată şi severă. Energia 
care îi caracteriza fiecare gest dispăruse cu desăvârşire, 
lăsându-l inert. Era schimbat. Prea schimbat? 

Toată seara încercase să nu se uite la el - anumite 
persoane ar fi observat dacă o făcea. Dar venise momentul în 
care el se lansase într-o conversaţie concentrată cu 
domnişoara Mottram, şi ea se trezise că privea lung în 
direcția lor şi, dintr-odată, mintea i se umpluse de toate 
amintirile ultimei lor întâlniri, de gustul buzelor lui, de 
duritatea ca de piatră a pieptului său, de expresia sălbatică 
din ochii lui. După sărutul acela furat, fugise înapoi acasă şi 
îşi petrecuse următoarele două zile suspinând pe ascuns în 
pernă, preferând să se declare bolnavă decât să dea explicaţii 
celor din familia ei. 

Neill îi scrisese; ea rupsese acele mesaje în sute de 
bucăți, fără să le deschidă. Venise la uşa ei, cerând să fie 
primit; ea îl alungase, ştiind că nici măcar el n-avea să 
năvălească în casa ei fără să fie invitat. Deşi o parte din ea îşi 
dorea să o fi făcut. De ce să fi trecut peste orice obstacol 
pentru a o vedea? Numai un om îndrăgostit nebuneşte ar fi 
făcut una ca asta. Şi, dacă ar fi fost îndrăgostit nebuneşte, 
Neill sigur ar fi dovedit-o. Ar fi luat castelul cu asalt şi ar fi 
intrat în bârlogul balaurului. Dar Neill nu fusese îndrăgostit 
la nebunie. 

Dar avea să fie. 

După ce se săturase să tot plângă şi să-l insulte în 
gând, când renunțase la a mai încerca să nu-l iubească, 
atunci când îşi dăduse seama că inima îi era profund 
credincioasă şi că, odată dăruită, nu mai putea fi luată 
înapoi, îşi recăpătase stăpânirea de sine şi jurase că, atunci 
când Neill Oakes avea să se întoarcă, urma să o găsească 
femeie în toată puterea cuvântului. Nu o copilă. O femeie cu 
experiență - ceea ce şi dobândise în timpul celor două 


sezoane petrecute la Londra - şi o femeie care fusese 
sărutată - ceea ce se întâmplase. Cu alte cuvinte, o femeie pe 
măsura lui. 

Când aflase că fusese invitat la petrecerea de la 
reşedinţa familiei Finchley, acceptase şi ea invitația primită. 
Odată ajunsă aici, începuse să cocheteze cu Briarly suficient 
cât să stârnească simțul de competiție al lui Neill. Din 
moment ce el considera că trebuia să câştige mereu, avea să 
se prezinte pe sine ca premiu. Insă, când îşi făcuse apariţia, 
în loc să intre pe câmpul de bătălie ca pretendent la mâna ei, 
o făcuse preluând rolul de supraveghetor. Ah! Cât de ruşinos! 
Şi, vai, cât de mult se schimbase! Era cum nu se poate mai 
distant şi mai disciplinat. Şi atât de reținut... 

DuPreye îi mormăise ceva la ureche, şi, tresărind, 
descoperise că privirea lui Neill era fixată asupra cei. 
Instantaneu, sângele îi năvălise în obraji, trădând-o. O 
secundă mai târziu, Neill se ridicase de pe scaun şi venise 
către ea. Îl aşteptase, tremurând de nerăbdare, însă el nu-i 
adresase niciun cuvânt. Pur şi simplu zâmbise, îi spusese lui 
DuPreye ceva ce ea nu reuşise să audă şi apoi îl bătuse pe 
spate. 

De ce nu vorbise cu ea? E drept că nici ea nu îi vorbise, 
dar asta dintr-un motiv cât se poate de întemeiat. Încercase 
să-l provoace. El nu avea un motiv temeinic. Asta dacă nu 
cumva era precaut. Neill? Precaut? Se încruntă şi mai tare. 

— Haideţi, dragii mei, spuse Lady Finchley, 
întrerupându-i şirul gândurilor, în timp ce se ridica de pe 
scaunul de lângă soțul ei. În seara aceasta domnii nu vor 
primi vin de Porto. În loc de asta, avem programate nişte 
jocuri, şi promit că n-o să fie vorba despre nimic prea 
scandalos. 

Kate îi urmă pe ceilalți oaspeţi în salon, observând la 
intrare că Charters tocmai îi oferea tulburătoarei Lady 
Gwendolyn Passmore un pahar cu punci cu gheaţă, iar 
Briarly stătea în spatele frumoasei Lady Georgina, văduva 


care era o foarte bună prietenă a lui Lady Finchley. Îl zări pe 
Neill stând rezemat de peretele opus, cu brațele încrucişate, 
separat de restul. Nu că doamnele ar fi fost dispuse să-l lase 
să se complacă în izolarea sa. În câteva minute, fusese deja 
înconjurat de un cârd de fetişcane care chicoteau fără să 
aibă nevoie de prea multe încurajări. Expresia hăituită de pe 
chipul lui aproape c-o făcu să izbucnească în râs, iar 
tensiunea care se tot acumulase în ființa ei reuşi să se mai 
risipească. S-o fi schimbat el, dar nu într-atât încât să fi 
devenit un necunoscut pentru ea. 

— Pe rând, doamnele se vor aşeza aici şi vor fi legate la 
ochi, le explică Lady Finchley, arătând către un scaun care 
fusese aşezat în centrul încăperii. Imediat ce vor lua loc, 
domnii se vor alinia la coadă să le sărute mâna. Dacă 
doreşte, doamna aflată pe scaun poate încerca să ghicească, 
pe loc, identitatea domnului sau poate opta să atingă fugitiv 
chipul acestuia, pentru a-l identifica după fizionomie. Dacă 
reuşeşte să-l identifice doar pe baza sărutării de mână, va 
primi două puncte. Dacă o să-l recunoască după ce i-a atins 
fața, primeşte un singur punct. Dar, dacă nu poate ghici 
numele admiratorului ei sau se înşală, este eliminată. O să 
rămână pe scaunul din centru atâta timp cât îşi poate 
identifica admiratorii. Doamna care acumulează cele mai 
multe puncte câştigă. O să încerc eu prima, spuse Lady 
Finchley, luând loc şi prinzându-şi o eşarfă moale din satin 
peste ochi. Cu zâmbete largi, domnii îl împinseră pe Finchley 
în capul rândului care se mărea văzând cu ochii. Acesta se 
apropie de soția sa şi îi prinse mâna cu un gest delicat, după 
sărut pe degetele ei. 

Zâmbetul ei strălucitor îşi făcu apariția imediat, pe sub 
eşarfă. 

— N-am nevoie să-ți ating chipul, domnule. Doar ţi-l 
sărut în fiecare dimineaţă... 

Finchley îşi îndreptă spatele, zâmbind triumfător către 


ceilalți bărbați. 

— ... bunicule, încheie Lady Finchley. 

Toţi cei prezenți izbucniră în râs, iar Finchley se 
întoarse, îşi luă în brațe soţia, care chicotea în culmea 
veseliei, şi o ridică de pe scaun, în timp ce-i trăgea eşarfa de 
pe ocni. 

— Ştrengărițo! o apostrofă, cu afecțiune în glas. Vezi ce 
păţeşti dacă tachinezi? Ai şi pierdut. 

— Dimpotrivă, domnule, răspunse ea jucăuş, privindu-l 
în ochi. Eu cred că am câştigat. 

Auzind-o, Finchley o sărută pasional, în aplauzele 
prietenilor lor. 

Ea se zbătu, încercând să-l îndepărteze, şi se îmbujoră 
la fel de încântător ca o fecioară, în timp ce se uita în jur, cu 
răsuflarea tăiată, căutând-o pe Kate. 

— Poftim, domnişoară Peyton. Sunt convinsă că te vei 
descurca mai bine decât mine. Îi întinse eşarfa. 

— Ah, eu... eu... 

— Haideţi, domnişoară Peyton, interveni DuPreye, cu o 
urmă de batjocură în glas. E un joc destul de nevinovat. 
Chiar şi pentru standardele de la ţară. Şi pentru cele ale 
domnişoarelor foarte tinere. 

Nu putea să refuze. Trebuia să se comporte ca o femeie 
perfect stăpână pe sine în prezenţa fiecărui pretendent, 
nicidecum ca o fetişcană şi nici ca o fetiță sfioasă pe care un 
bărbat de lume să o poată trece cu vederea. 

— Bineînţeles, acceptă ea, luând eşarfa oferită şi 
aşezându-se. O legă strâns, acoperindu-şi ochii, şi aşteptă să 
vadă ce avea să se întâmple. 

— Întinde mâna, domnişoară Peyton, o auzi pe Lady 
Sorrell. Primul dumitale pretendent aşteaptă. 

O mână rece îi prinse palma şi i-o ridică. Un sărut cald 
şi uscat îi trecu peste încheieturile degetelor. Îşi înclină 
capul. 

— Mă tem că va trebui să vă cer permisiunea de a vă 


pipăi chipul, spuse ea. 

Îşi întinse mâna, iar domnul nevăzut i-o ghidă către 
chipul său. Repede, degetele ei trecură peste contururile feței 
lui: nas îngust şi ascuțit, sprâncene rare, favoriți extrem de 
lungi... Numai vicarul îşi purta favoriţii după această modă 
de mult apusă. 

— Este domnul vicar, decretă ea. 

Răspunsul ei fu întâmpinat cu un cor de râsete 
aprobatoare, iar Lady Finchley fu nevoită să ridice tonul: 

— Un punct pentru domnişoara Peyton. Următorul 
domn! 

De data aceasta, Kate ştiu exact când să-şi ridice 
mâna. Aceasta fu cuprinsă de o palmă hotărâtă, cu degete 
lungi, ale căror vârfuri erau un pic umede şi reci... Se 
încruntă, scotocind în memorie după imaginea unui domn 
ale cărui degete aveau vreun motiv să fie atât de reci. Contele 
de Charters îi adusese cu puțin timp în urmă domnişoarei 
Gwendolyn un pahar cu punci cu gheaţă. 

— Lord Darlington, spuse ea. 

— Ah! Impresionant! 

— Auzi, cum o fi ştiut că era vorba despre Charters? 

— Două puncte! anunță Lady Finchley. În total, trei. 
Următorul domn, vă rog. 

Kate începea să se mai relaxeze. Era un joc chiar 
distractiv. 

— În ritmul acesta, o să fie imposibil de depăşit, o auzi 
pe Lady Nibbleherd mormăind, tocmai când îşi ridica mâna 
pentru următorul concurent. 

— Trageţi cu ochiul cumva, domnişoară Peyton? 
întrebă Lord Finchley. 

— Nicidecum, domnule. Contele a băut recent punci cu 
gheață, iar vicarul este singurul domn de aici cu favoriţi 
lungi. 

— Aha! Atunci haideţi să o punem mai serios la 
încercare. Identitatea următorului domn nu va mai fi trădată 


nici de păr, nici de gheață, spuse Finchley. Dumneata, 
domnule. 

Ghici de când îi atinse mâna. Recunoaşterea, profundă 
şi dincolo de orice dubiu, îi cutremură fiecare nerv, 
înfiorându-i pielea. Simţi cum i se ridica sângele în obraji şi 
se rugă ca eşarfa să poată ascunde cea mai mare parte a 
acelei îmbujorări care îi trăda trăirile. 

Îl simţi aplecându-se mai aproape, şi aerul păru dintr- 
odată încărcat cu prezenţa lui, apoi buzele sale — calde, ferme 
şi fremătătoare - se lipiră de degetele ei. Oare zăboviseră o 
fracțiune de secundă mai mult decât permitea eticheta? 
Respira prea precipitat pentru a-şi mai da seama. Şovăi, 
neştiind dacă ar trebui să dovedească întregii lumi cât de 
bine, cât de visceral îl cunoştea sau să se prefacă total 
neştiutoare. 

— Mă tem că trebuie... Simțea cum roşeața din obraji îi 
devenea şi mai intensă. Pot să vă ating fața, domnule? 

O palmă puternică, cu câteva bătături, îi prinse 
încheietura şi-i conduse degetele către fața lui. Acestea 
trecură uşor peste trăsăturile lui: nasul îndrăzneț, gura 
largă, cu buzele bine conturate, maxilarul pătrățos şi ferm, 
bărbierit cu puţin înainte de cina din seara aceasta. Pielea lui 
era delicios de caldă, întinsă, dar elastică. Părul îi era 
răcoros, mătăsos şi des. 

— Nu e drept, o auzi pe domnişoara Mottram 
plângându-se. Asta nu se cheamă că i-a atins chipul doar 
fugitiv. 

Domnişoara Peyton îşi trase repede mâna şi-şi drese 
vocea, amintindu-şi în mod conştient că avea o vastă 
experiență când venea vorba despre asemenea jocuri, după 
care spuse, pe un ton voit voios şi nepăsător: 

— Nu m-aş putea hazarda nici măcar să ghicesc. Mă 
tem că nu ştiu cine sunteți, domnule. 

Declaraţia ei fu primită cu câteva murmure dezamăgite, 
iar ea îşi dădu jos eşarfa. 


— Ah, căpitane Oakes! spuse când îl văzu. Îşi duse 
mâna la inimă. Sunt de-a dreptul uluită. Ar fi fost de aşteptat 
te recunosc, tocmai pe dumneata. 

Flutură cochet din gene. 

Ochii lui se îngustară, însă nu făcu decât să zică, pe un 
ton neafectat: 

— Da. Aşa ar fi fost de aşteptat. 

Oare chiar nu-i păsa? Se schimbase într-atât încât ea 
nu mai putea să-l provoace? Acest gând o tulbura. Indiferent 
de natura relaţiei lor din trecut, indiferent ce însemnase 
cândva pentru el, reuşise mereu ca, prin intermediul câtorva 
cuvinte atent ticluite, să-i stârnească emoţiile, înflăcărarea... 
o reacție pasională de un fel sau altul. 

— Cine vrea să continue jocul? întrebă Lady Finchley. 
Haideţi, doamnelor! Cine vrea să încerce să depăşească 
recordul domnişoarei Peyton? 

Imediat, Lady Nibbleherd o oferi voluntară pe nepoata 
sa şi, printre chicoteli şi râsete, domnişoara Mottram făcu 
schimb de locuri cu Kate. Restul serii trecu repede, cu tot 
felul de jocuri, astfel că veselia generală crescu pe măsură ce 
orele se succedau. Kate râse şi zâmbi, se implică în toate 
activitățile şi chiar câştigă multe dintre ele, cochetă cu Lord 
Briarly şi-l tachină pe bălaiul domn Hammond-Betts, care 
părea mereu uimit de tot ce se întâmpla în jurul lui. S-ar fi 
distrat de minune dacă n-ar fi aşteptat toată seara, cu nervii 
întinşi la maximum, ca Neill Oakes să se apropie de ea şi să-i 
spună ceva sau să facă un gest... De exemplu, să o ia în 
braţe şi să o sărute. Ceea ce, bineînţeles, nu s-a întâmplat. 

Fir-ar el să fie! 

Şi aşa se desfăşurară lucrurile pe durata următoarelor 
cinci zile şi nopți. O trata cu cea mai desăvârşită politeţe. 
Când îi vorbea, se arăta plăcut, serios şi protocolar. Era de-a 
dreptul înnebunitor. Singurul aspect al purtării lui care o 
umplea de bucurie era că părea a nu fi deloc conştient de 
privirile galeşe pe care i le aruncau cele mai multe dintre 


domnişoarele  nelogodite. Acestea  zâmbeau  prosteşte, 
chicoteau şi se împăunau pe lângă el, însă el nu părea dornic 
să răspundă interesului lor atât de evident. În loc de asta, se 
detaşa adesea de majoritatea invitaţilor, mulțumindu-se cu 
compania altor domni tineri, precum domnii DuPreye şi 
Kitlas, Lord Landry şi Geerken, ceea ce oricum i se părea 
surprinzător lui Kate, căci niciunul dintre aceşti dandy nu 
părea genul de bărbați pe care, pe vremuri, Neill ar fi 
catadicsit măcar să-i salute. 

În afară de asta, se arăta cum nu se poate mai atent, 
fără a fi sufocant, era mereu la o distanță precaută, îi oferea 
întotdeauna brațul, îndatoritor, dacă nu avea vreun însoțitor 
şi îi adresa complimente sobre, dar niciodată excesiv de 
sobre, privind felul în care arăta. Cu alte cuvinte, se 
comporta ca un însoțitor desăvârşit. 

Iar toate acestea reuşiră, într-un final, să o aducă în 
pragul disperării... 


Capitolul 14 


— Gazda noastră îți solicită serviciile. Mai precis, 
trebuie să mă duci până în sat, îl anunţă Kate a doua zi 
dimineață. 

Neill, care tocmai îşi lua micul dejun în timp ce citea 
presa sosită de la Londra cu poşta de dimineaţă, îşi lăsă jos 
ceaşca, îşi împături ziarul şi îşi ridică privirea către ea. Kate 
stătea în picioare lângă el, întruchiparea eleganței, cu un 
sacou scurt din mătase roşie care urma îndeaproape curbele 
suple ale corpului ei. O tocă bleumarin, extrem de 
provocatoare, stătea înclinată într-un mod jucăuş peste 
zuluifii ei foarte blonzi, în timp ce voalul satinat al acesteia 
cocheta cu obrajii ei rozalii. 

Inima i se zbătea, reacționând cu totul diferit decât cu 


patru ani în urmă. Însă pe atunci zâmbetul ei nu fusese 
încărcat cu atâta farmec feminin, aşa cum nici ochii ei nu 
scăpărau într-atât de amuzaţi. Îşi dădu seama că, acum 
patru ani, ea nu era femeie. Unduirea firească, instinctivă a 
buzelor ei, râsul cristalin, fruntea aceea elegantă care se 
arcuia atât de... cochet, modul în care ochii îi sclipeau o clipă 
înainte ca buzele pline să schițeze un zâmbet, înclinarea 
capului, arabescul fugar al degetelor ei, când încerca să 
explice un anumit lucru, toate acestea conspirau pentru a o 
face misterioasă, fascinantă şi pe deplin captivantă. 

Într-adevăr, nu era Kate a lui. Nu aşa cum şi-o aducea 
el aminte. Nu că asta ar fi modificat în vreun fel intensitatea 
dorinţei lui. Ba chiar o dorea şi mai mult. Ultimele patru zile 
fuseseră un chin. Era gelos pe fiecare bărbat de acolo pentru 
orice atingere, fie ea şi accidentală, invidia fiecare zâmbet pe 
care ea îl oferea altuia, băietan sau bărbat în toată puterea 
cuvântului, servitor sau duce. Stătea la pândă în fiecărei 
încăpere în care se afla ea, supraveghind pe ascuns bărbații 
de acolo pentru a descoperi orice indiciu de familiaritate în 
purtarea lor față de ea, grăbindu-se să preintâmpine 
eventuale depăşiri ale distanței cuvenite. 

Îşi spunea că tocmai asta era datoria lui, că făcea 
aceste lucruri din obligație, că era o chestiune de onoare. 
Adevărul era că, în adâncul sufletului, ştia că se comporta 
astfel pentru că voia să o facă a lui şi nu putea. Până nu 
plecau de aici, nu putea nici măcar să o curteze, căci era 
nenorocitul ei de protector. 

Acum avu nevoie de toată puterea pentru a-şi menține 
o expresie neutră, însă reuşi să pară neafectat în timp ce se 
ridica şi-i făcea semn să ia loc. Ea refuză cu o mişcare din 
cap. 

— Nu, n-avem timp să mai zăbovim. Trebuie să 
ajungem în sat în dimineața aceasta, spuse. 

— Trebuie? întrebă el, politicos. 

— Da, ca să cumpăr nişte panglică şi să mă întorc la 


timp să îmi tivesc boneta pentru picnicul din după-amiaza 
aceasta. 

Neill era într-o dilemă. O parte din el îşi dorea foarte 
mult să aibă şansa de a petrece câteva ore singur cu ea. 
Cealaltă însă nu privea cu ochi buni faptul că i se atribuise 
rolul de dădacă, de parcă ar fi fost vreun unchi bătrân, fără 
niciun dinte în gură. Încă o dată, îl trimise în gând pe Tom 
Peyton în focurile iadului. 

— Sunt convins că Lady Finchley e mai mult decât 
dispusă să-ți împrumute o trăsură şi un servitor care să te 
ducă. 

— N-ai auzit ce-am spus, Neill? Kate clătină din cap, 
pierzându-şi răbdarea. Toţi servitorii sunt ocupați în 
momentul acesta pregătind pavilionul pentru picnic sau 
făcând alte comisioane. 

— Nu ai putea să te duci cu vreuna dintre doamnele 
invitate aici? sugeră el. Lady Sorrell are propria trăsură şi... 

— O, Doamne, de ce nu poţi să faci niciodată nimic fără 
să te împotriveşti? izbucni ea, bătând din picior. Dacă vrei să 
mă refuzi, atunci te rog, domnule, zi aşa direct, în loc să 
invoci tot felul de pretexte şi să propui tot felul de soluții. 

— Nu vreau să refuz, răspunse el, tăios. Regulile 
etichetei îi interziceau să-i facă acum curte, dar asta nu 
însemna că avea să se priveze de compania ei, dacă ea asta 
îşi dorea, ceea ce era mai mult decât evident. Deşi nu-şi 
putea da seama de ce. E o adevărată încântare să te însoțesc, 
domnişoară Peyton, adăugă apoi. 

— Hmm, răspunse ea, oarecum mai îmbunată. Dacă 
aşa se manifestă la dumneata interesul, chiar aş vrea să văd 
cum te comporți când nu doreşti să faci ceva, căpitane 
Oakes. 

El schiță un zâmbet slab. Kate ştiuse întotdeauna să-l 
tachineze când alții ar fi evitat să scoată vreun sunet, 
speriați. 

— O să cer imediat să se pregătească trăsura. 


— Nu te deranja. Avem deja una care ne aşteaptă în 
fața conacului. 

Neill ridică o sprânceană, privind-o. 

— Eşti foarte sigură pe tine, nu? 

Zâmbetul ei reuşi să-i taie respirația. 

— Când vreau ceva cu adevărat... O, da. 


După cum spusese Kate, o cabrioletă albastră îi aştepta 
pe aleea din față. Un grăjdar tânăr ţinu bine căpăstrul 
calului sur temperamental care era înhămat la ea, în timp ce 
Neill o ajută pe Kate să se instaleze în spate, după care el 
urcă pe capră. 

— Surul acesta e un pic cam nărăvaş, domnule, spuse 
cu îngrijorare grăjdarul. Vreţi să-l schimb cu un animal mai 
uşor de stăpânit? 

Kate răspunse înainte ca Neill să apuce să deschidă 
gura: 

— Tinere, să ştii că domnul căpitan Oakes era pe 
vremuri cel mai priceput călăreț din comitat. Pufni uşor. Zău 
aşa, chiar mă mir că n-ai auzit de el. 

Neill îi aruncă o privire, surprins că sărise atât de 
prompt în apărarea lui. Poate că-i iertase păcatele din trecut 
şi era pregătită să reia camaraderia care-i unise în 
adolescență. Şi, de la asta, nu puteau evolua oare către o 
relație mai intimă? Speranța îl făcea impulsiv, iar 
impulsivitatea fusese mereu slăbiciunea sa fatală, însă el era 
hotărât să-i arate că acum era matur, înțelept şi demn de ea. 

— Vă rog să-mi iertați neştiința, domnişoară, spuse 
băiatul, îmbujorându-se. Nu mi-s de prin părțile astea. 

— Aha, murmură Kate, lăsându-și indignarea să se 
împrăştie. Ei bine, acum ştii. Nu exista în Burnewhinney un 
bidiviu care să fie mai presus de iscusința căpitanului Oakes. 
Îi aruncă o privire jucăuşă. Sper că lucrurile nu s-au 


schimbat, nu? 

— Cred că mă pot descurca. Mulţumesc. Cu o zvâcnire 
din mâini, îl făcu pe cal să pornească într-un trap vioi, dar 
controlat. 

Nu parcurseră o distanță prea mare, cufundațţi într-o 
tăcere stânjenită, când Kate luă, într-un final, cuvântul: 

— Ţi-a plăcut să fii prezentat la curte? 

Nu îl impresionase în mod deosebit. Societatea 
londoneză nu prea avea farmec pentru el, iar ceremoniile 
oficiale contau mai mult pentru moralul populației decât 
pentru cei felicitați în cadrul lor, însă i se părea o adevărată 
bădărănie să se exprime astfel. 

— Da. A fost o onoare. 

Ea se uită la el pieziş, cu coada ochiului. 

— Înseamnă că te-ai schimbat. Înainte nu-ţi păsa de 
asemenea onoruri. 

El îşi cântări bine răspunsul înainte de a-l rosti: 

— Dacă e să conduci cu succes nişte oameni în bătălie 
şi — chiar mai important - să-i conduci în aşa fel încât să 
supraviețuiască, trebuie să ştii că aceştia au încredere în 
tine. Deci, da, în privința asta m-am schimbat. Ştiu cât de 
important e ca lumea să aibă o părere bună despre tine. 

De pe chipul ei dispăru orice urmă de ironie, şi se 
aplecă spre el, atingându-i mâna uşor. 

— Mi-e ruşine de ce-am spus. Ar fi trebuit să-mi dau 
seama că nu eşti interesat de laude ca mijloc de a-ţi alimenta 
prețuirea de sine. 

Neill lăsă să-i scape un hohot scurt. 

— Ei bine, din câte îmi aduc aminte, singurul motiv 
pentru care nu mă interesa părerea altora pe când eram doar 
un băietan era că aveam o părere atât de bună despre mine, 
încât nu aveam nevoie niciodată de confirmarea altora. Eram 
un drăcuşor tare înfumurat. 

— Da, aşa e. Glasul ei avea o notă de nostalgie. Dar pot 
spune că totuşi ţi-a prins bine. 


— Cum aşa? 

— Nu-mi închipui că ai putea ajunge căpitan în armată 
fără să fii sigur pe puterile tale. Exact cum prețuirea celorlalți 
ţi-a dat posibilitatea să-i conduci, aşa trebuie să te fi ajutat şi 
încrederea în tine. Nesiguranţa ar fi o greşeală fatală pe 
câmpul de bătălie. 

Era impresionat de perspicacitatea ei şi de gravitatea 
cu care vorbea şi o fixă cercetător. 

— Vorbeşti de parcă te-ai mai fi gândit la lucrurile 
astea. 

— Da. 

Zâmbi, oarecum nedumerit. 

— Ce te-ar fi putut face să meditezi pe marginea unor 
astfel de chestiuni? 

Ea se întoarse, susținându-i privirea, şi spuse, destul 
de simplu: 

— Păi... tu, Neill. 

Tresărirea lui la auzul acestui răspuns făcu frâul să 
biciuiască crupa surului, iar acesta sări lateral, obligându-l 
pe Neill să se concentreze destul de mult pentru a reuşi să-l 
stăpânească din nou. Până când isprăvi el, Kate se întorsese 
şi privea din nou, calmă, drumul din fața lor. 

— Ce-ai vrut să spui cu asta? întrebă el, încercând din 
greu să pară nonşalant. 

Kate îi răspunse imediat: 

— Îmi făceam griji pentru tine, bineînţeles. Nu ne-om fi 
despărțit noi în cele mai bune relaţii, Neill, dar asta nu 
înseamnă că nu-mi păsa de soarta ta. Aşa că m-am tot 
gândit. La tine. Şi am ajuns la concluzia că o fire îndrăzneață 
şi sigură pe sine - îl fulgeră cu o privire în care se citea 
intenţia de a-l necăji puţin - nu e un lucru chiar atât de rău 
la un ofițer. 

— Grija ta pentru mine mă face să mă simt josnic. 

Kate lăsă să-i scape un mic chicotit. Îşi închipuia că o 
tachina. Însă el chiar nu o făcea. 


— Da, îmi păsa ce se întâmpla cu tine. 

— Şi atunci de ce nu mi-ai scris niciodată? 

— Ba am făcut-o. 

Din nou, reuşi să-l facă să tresară. 

— Dar eu n-am primit nimic de la tine. 

Kate chicoti din nou, însă de data aceasta în glasul ei i 
se simți o nuanță mai matură şi mai sardonică. 

— Fii serios, Neill. Dintre toți, tu ar trebui să ştii ce pot 
şi ce nu pot să facă scumpii mei frați. De când au început să 
fie ei în stare să încropească ceva mai complicat decât nişte 
bilețele cât se poate de rudimentare? 

Neill se uită lung la ea. 

— Tu ai scris toate epistolele acelea? o întrebă, deşi, 
imediat ce ea rostise cuvintele respective, îşi dăduse seama 
că acela era adevărul. 

Niciunul dintre fraţii Peyton nu era priceput la ticluit 
cuvinte sau prea sensibil, şi chiar de la început fusese 
impresionat de lungimea epistolelor lor. Şi pe bună dreptate: 
nu fuseseră scrise de ei. Descrierile pline de emoție ale 
peisajelor de ţară, mulțimea de detalii despre trecerea 
anotimpurilor, povestioarele pline de umor despre diferiți 
cunoscuți şi referințele detaliate la trecutul lor comun... 
Toate acestea fuseseră cuvintele lui Kate şi reuşiseră să-i 
ofere alinare în timpul acelor rare momente de răgaz, 
purtându-l de pe câmpurile de bătălie din Franța înapoi 
acasă, în Burnewhinney. 

— Nu în întregime, răspunse ea cu voioşie. Doar 
lucrurile interesante. 

De data asta, Neill fu cel care izbucni în râs, iar surul 
începu să meargă mai repede, răspunzând la smucirea 
frâielor. 

— Doamne, Kate, de ce nu mi-ai scris şi nu te-ai 
semnat, pur şi simplu? 

— Din orgoliu, răspunse ea direct. Poate nu ai observat, 
fiind ocupat cu surplusul de orgoliu personal, dar conştiinţa 


exacerbată a propriei valori cam dă pe-afară şi-n cazul meu. 

— Dacă stau să mă gândesc, parcă-mi aduc aminte că 
am avut într-un timp neplăcuta senzaţie că ar mai exista 
cineva la fel de înfumurat ca mine în comitat. Dar am zis că 
nu-i vorba decât despre o năzărire de-a mea. 

Ea izbucni în râs, iar el i se alătură. Îi venea atât de 
uşor să râdă cu ea! Amuzamentul acesta nu avea niciun 
înțeles ascuns, nu prezenta pericolul de a fi interpretat greşit 
şi nici nu exista vreun motiv pentru care acest din urmă 
lucru să se întâmple. 

— Acum este rândul tău, spuse ea. Tu de ce nu mi-ai 
scris? 

— Am... 

— Iar acea singură încercare bombastică nici nu merită 
pusă la socoteală, să ştii. 

— Ei bine, îmi era frică. 

— Frică? 

Îl privi în ochi, aşteptând. 

— Da. Mi-a fost teamă că, dacă-ți scriam, ai fi putut să- 
mi răspunzi şi... şi să pui capăt... prieteniei noastre. Pe care 
eu o preţuiesc, să ştii. 

Îi zâmbi. 

— De ce? întrebă Kate şi îi adresă o privire plină de 
nerăbdare. 

Neill ar fi vrut să-i mărturisească totul, dar nu putea. 
Aşteptase mult, iar petrecerea aceasta urma să se încheie în 
doar câteva zile. Avea să ducă la bun sfârşit misiunea 
încredințată de Tom, să o conducă în siguranță înapoi la 
tatăl ei şi să obțină apoi permisiunea de a o curta. Avea să 
facă lucrurile aşa cum se cuvenea. 

Aşa că, atunci când începu să vorbească, o făcu pe un 
ton lejer şi glumet: 

— Ar fi fost tare neplăcut ca unul dintre membrii 
familiei din vecini să nu-mi vorbească. Şi-apoi, suntem 
prieteni vechi, nu? Iar în viaţă trebuie să-ți păstrezi prietenii 


vechi lângă tine. Zâmbi. Ea nu. Aşa că m-am mulțumit să îi 
cer de fiecare dată fratelui tău să citească scrisoarea în fața 
întregii familii. 

Chipul ei fu traversat de o umbră. 

— Înţeleg. Ei bine, slavă Domnului că nu mi-ai scris 
direct şi nu mi-ai dat ocazia să pun punct prieteniei noastre, 
căci unde aş fi ajuns dacă aş fi făcut una ca asta? 

— Kate? 

— Şi de ce a plecat Tom aşa, lăsându-mă fără un 
însoțitor care să-mi supravegheze şederea aici? Presupun că 
Lady Finchley ar fi putut să preia asupra sa acest rol, dar nu 
a fost chiar frumos din partea lui, nu? Plus că mereu trebuie 
să ai grijă la aparenţe. Pe măsură ce continua, glasul îi 
devenea din ce în ce mai tensionat. Bineînţeles, unii ar spune 
că un căpitan tânăr care nu are nicio legătură de sânge cu o 
domnişoară nu e nicidecum un supraveghetor potrivit pentru 
sarcina ce i-a fost încredințată, dar, pe de altă parte, trebuie 
luat în considerare faptul că acest căpitan, după cum ai ținut 
să precizezi, este doar un vechi prieten de familie. Aşa că dă- 
mi voie să-ți mulțumesc, prietene, pentru modul în care mi-ai 
susținut eforturile de a-mi găsi un soț. 

Plăcerea pe care o simțea purtând această discuţie fu 
curmată brusc de faptul că i se amintea astfel care era rolul 
pe care îl avea momentan în viața ei — singurul, de altfel. Unul 
pe care nu şi-l dorea nicicum. 

— Sunt încântat să aflu că mă bucur de aprobarea ta, 
spuse el, ținându-şi ochii fixaţi asupra crupei bidiviului sur. 
O să mă străduiesc să mă achit de datoria de supraveghetor 
cât mai bine. Spune-mi, există vreun domn care să-ți placă 
în mod deosebit? 

— O, da, răspunse ea, provocator. 

— Pot să întreb despre cine este vorba? „Ca să mă 
asigur apoi că va fi forțat să părăsească reşedinţa gazdei 
noastre.” 

Ea dădu din cap în semn de refuz. 


— Nu, cred că nu. Dacă nu-mi  împărtăşeşte 
simțămintele? Chiar cred că aş muri de ruşine — apoi glasul i 
se reduse la nivelul unei şoapte -— şi de durere. 

Durere? Deci inima ei era hotărâtă deja asupra cuiva 
anume? Sigur nu asupra lui Briarly. Neill nu-l cunoştea pe 
conte, însă ştia cum sunt bărbaţii, iar purtarea lui Briarly 
față de Kate nu dădea de înțeles că acesta ar dori-o pe ea şi 
numai pe ea sau că ar nutri față de ea sentimente mai 
profunde. Dacă o făcea să sufere în vreun fel... 

Neill smuci frâiele brusc, iar calul sur o porni la galop, 
astfel că zăngănitul trăsurii şi scârțâitul roților făcură 
imposibilă continuarea acestei discuții. 

În următorul sfert de oră, frustrarea lui Neill crescu în 
intensitate în perfect acord cu expresia tot mai glacială a lui 
Kate. Nu ştia exact ce făcuse pentru a-i provoca mânia, ci 
doar că avea legătură cu faptul că erau prieteni vechi... O, 
Doamne! 

Era oare posibil ca ştrengărița asta să creadă că el 
spusese despre ea că îi cam trecuse vremea? Pe de altă parte, 
la douăzeci de ani nu mai era chiar în pragul tinereţii. Poate 
îşi închipuia că faptul că nu se măritase încă o făcea, într-un 
fel, mai puţin atrăgătoare. Prostuță mică! El putea da 
mărturie că era mai dezirabilă acum decât fusese la 
şaisprezece ani şi nu se îndoia câtuşi de puţin că odată cu 
trecerea anilor avea să devină chiar mai fermecătoare. 

Şi nu avea nicio intenţie să permită unui alt bărbat să 
ajungă să cunoască aceste lucruri. 

Dar... la naiba! La naiba cu tot! Dacă acest posibil 
pretendent misterios îşi mărturisea afecțiunea înainte ca el 
să aibă ocazia să spună ce avea pe inimă? Dacă nu i-ar fi fost 
însoțitor şi supraveghetor, poate şi-ar fi declarat iubirea sau, 
dacă ar fi obținut permisiunea tatălui ei de a-şi exprima 
sentimentele înainte de a ajunge aici, ar fi lăsat deoparte 
orice convenție socială şi i-ar fi mărturisit intenţiile lui. Dar 
primise acest rol şi nu vorbise cu tatăl ei. Venise într-un 


suflet din Londra pentru a ajunge la conacul Finchley doar 
fiindcă auzise că ea avea să fie aici, gândindu-se - cu 
prevederea plină de viclenie a unui războinic încercat — că era 
bine să testeze terenul înainte să se arunce cu capul înainte 
la luptă. Ei bine, procedase prosteşte. Nu reuşise decât să se 
plaseze pe marginea terenului de joc, în timp ce ceilalți se 
luptau pentru mâna ei. Care ceilalți? 

— Ah! exclamă Kate când ajunseră în vârful colinei la 
poalele căreia se afla Parsley. Uitasem de târg! 

Neill îşi îndreptă şi el privirea către ceea ce îi atrăsese 
atenţia lui Kate. Micul cătun Parsley se întindea în fața lor ca 
un biscuit de Crăciun sfărâmat, plin de oameni de toate 
felurile, comercianți sau simpli privitori, negustori şi 
mărfurile lor expuse pe străzi şi pe câmpurile învecinate. 
Drumurile mai importante erau mărginite de tarabe 
împodobite cu panglici şi cu rozete, fiecare îngrijită de câte 
un vânzător cu ochi ageri care-i alunga fără întârziere pe 
băietanii care se apropiau fulgerător înşfăcând un măr de ici, 
o plăcintă cu carne de colea. Vânzătorii ambulanți, cu 
coşurile atârnate de gât, se plimbau de colo-colo, ferindu-se 
din calea căruțelor trase de măgari, încărcate cu carafe pline- 
ochi cu lapte dulce şi cu cidru. Diverşi muzicanți şi păpuşari 
improvizau care pe unde câte o scenă, luându-se la întrecere 
pentru atenţia publicului cu tot felul de cântece deocheate şi 
spectacole de pantomimă. Un câine de talie mică mergea 
doar pe picioarele din față urmat de un moşneag cu o haină 
multicoloră în timp ce o maimuţțică cerşea cu neruşinare 
monede de la oamenii care formaseră un cerc în jur, pentru a 
admira un asemenea spectacol. 

Ochii lui Kate scăpărau de plăcere, iar buzele i se 
întredeschiseseră, ca şi cum ar fi fost un copil în culmea 
încântării. 

— Vrei să mai rămânem? o întrebă. 

Ea şovăi preţ de o secundă, după care clătină încet din 
cap. 


— Nu, nu. Dacă nu ajungem la masa de prânz, Lady 
Finchley o să-şi facă griji pentru noi. 

„Şi oare mai e şi altcineva care are să-i simtă lipsa? Şi 
ea pe a lui?” se gândi el. 

— Îţi aduci aminte unde e prăvălia negustorului de 
pânzeturi? întrebă Kate. 

— Da. 

Neill mână cu mare îndemânare calul sur pe drumurile 
aglomerate, luând-o apoi de-a lungul străzii principale. La 
capăt, întoarse cabrioleta pe o uliţă la fel de aglomerată, 
unde se afla magazinul de pânzeturi, chiar vizavi de 
grajdurile comunale. Şi acest drum era sufocat de un număr 
mare de oameni, majoritatea bărbaţi, care, după haine, 
păreau muncitori de rând. Privindu-i, Neill îşi dădu seama că 
pe cei mai mulți îi cunoştea din vedere. 

Opri trăsura în fața prăvăliei negustorului, cobori cu 
un salt şi se duse pe cealaltă parte a acesteia. Kate îl aştepta, 
deja în picioare. Neill nu îşi mai bătu capul să tragă scărița, 
ci pur şi simplu îşi întinse brațele, iar ea se aplecă spre el cu 
un gest la fel de natural şi de firesc, punându-şi mâinile pe 
umerii lui, în timp ce el o prinse de talia îngustă şi o ridică 
repede, lăsând-o apoi uşor pe pământ. Îşi fixă privirea asupra 
chipului ei ridicat către al lui. Preţ de o secundă, o ținu aşa. 

— Kate... 


Cât o să dureze? 

Ea se retrase din brațele lui. 

— Cât o să fie nevoie, îi răspunse tăios şi, fără să 
arunce vreo privire înapoi, intră în prăvălie, cu obrajii 
îmbujorați şi cu capul sus. 

Neill îşi trecu mâna prin păr, înjurând cu foc în surdină 
în timp ce urca din nou pe capra cabrioletei. Tocmai se 
pregătea să se aşeze, când, din locul unde se afla, zări doi 
bărbaţi într-o zonă delimitată de o sfoară, pe o bucată de 


teren de formă pătrată aflată în curtea grajdului, de partea 
cealaltă a străzii. Probabil se ținea campionatul anual de box, 
şi, după cum se vedea, meciul era aproape de sfârşit. Unul 
dintre bărbaţi zăcea nemişcat la pământ, în timp ce al doilea, 
un tânăr blond şi vânjos, tocmai îşi ridica pumnul deasupra 
capului, în vreme ce tovarăşii săi îl băteau încântați pe spate. 

Neill se uită mai atent. O, Doamne, era chiar Tom, 
tratele lui Kate. 

Sări imediat din trăsură. Toată frustrarea şi mânia din 
sufletul lui dădură în clocot în timp ce traversa straja, 
croindu-şi drum cu forța prin cercul de bărbaţi exaltaţi care 
îl ovaționau pe Tom Peyton, vinovatul pentru starea sa 
actuală de nefericire. Tom îşi ridică privirea în direcția din 
care venea Neill chiar în momentul în care mulțimea — 
simțind prezența unui nou-venit periculos în apropiere -— îi 
făcea loc acestuia să treacă. 

— Ei, Neill, ai venit să mă feliciți? întrebă Tom, 
zărindu-l cum se apropia. 

— Nu. 

— Nu? Păi, asta nu e prea frumos. Tocmai am câştigat 
titlul de campion al comitatului pentru al treilea an la rând, 
iar prietenul meu cel mai bun nu poate nici măcar să mă 
felicite? replică acesta, pe un ton plângăreț. Atunci de ce-ai 
mai venit? Şi mai ai şi ochii întunecaţi de parcă ai pune la 
cale cine ştie ce blestemățţie... 

— Am venit să te deposedez de titlu, spuse Neill printre 
dinți. 

— Ce aiureli tot îndrugi? izbucni Tom. 

— Prea târziu! strigă unul dintre bărbaţii aflați lângă 
Tom. A câştigat deja, în luptă dreaptă. 

Probabil că acesta câştigase deja o sumă frumuşică 
pariind pe victoria lui Tom, iar acum se temea că avea să-şi 
piardă banii. 

— Ba nu e prea târziu! ţipă un altul. Atâta timp cât 
sunt amândoi teferi şi buni de luptă, se poate lansa oricând o 


provocare! Astea-s regulile. 

Imediat se stârni o zarvă de strigăte şi huiduieli, unele 
pentru, altele împotriva dreptului lui Neill de a-l provoca pe 
Tom la luptă. 

— Ascultă la mine! tună Neill, suficient de tare cât să 
acopere toată hărmălaia. Dacă e să câştig, nu vreau nici 
banii, nici titlul de campion, nici afurisita aia de panglică. 

— Şi atunci ce vrei? întrebă Tom, care deja îşi încălzea 
muşchii gâtului. 

Neill îi spuse. 


Capitolul 15 


Kate auzise de mult prea multe ori huiduielile, 
strigătele şi tipetele care însoțeau câte o încăierare între 
bărbaţi pentru a nu-şi da seama imediat ce se întâmpla. 
Undeva pe aproape, nişte bărbați se luaseră la trântă. Plăti 
panglica pe care nu o voia şi de care nici nu avusese nevoie, 
întreaga călătorie fiind doar un pretext pentru a petrece mai 
mult timp singură cu Neill — şi, ah cât de bine nu evoluaseră 
lucrurile —, după care ieşi, hotărâtă să afle ce se întâmpla. 

Şi găsi răspunsul imediat ce ieşi pe uşă. 

O încăierare în desfăşurare. Doi bărbaţi stăteau față în 
față, în mijlocul unei mulțimi compacte de spectatori, 
amândoi gâfâind puternic, cu cămăşile îmbibate cu sudoare 
şi pe jumătate descheiate. Kate se holba la ei, nevenindu-i 
să-şi creadă ochilor. Îi cunoştea pe amândoi. Unul era fratele 
ei mai mare, iar celălalt — Neill Oakes. 

Dintre toate nenorocitele de... Buzele i se strânseră 
într-o linie tensionată. Până aici! 

Ridicându-şi poalele cu mult deasupra gleznelor 
subțiri, cobori de pe pasarela înălțată în praful de pe drum. 
Fie datorită calității evidente a materialului din care era 


făcută rochia ei, fie intimidaţi de expresia şi mai evidentă de 
pericol din ochii ei de un albastru-închis, bărbații adunați 
acolo îi făcură loc să treacă, aidoma legendarei Mări Roşii, 
reluându-şi imediat locurile, în timp ce ea îşi croia drum 
până la sursa întregii agitații. Nu se opri la marginea 
spaţiului desemnat pentru desfăşurarea înfruntării, ci se 
duse glonț la cei doi bărbaţi care erau acum încleştați, pe jos, 
şi îl apucă pe fratele ei de părul lui blond şi trase. Tare. 

— Auu! urlă acesta, dându-i drumul lui Neill şi 
lăsându-se pe spate. O fulgeră cu o privire supărată. La 
naiba, Kate! M-a durut! 

— Foarte bine! Ar trebui să-ți crape obrazul de ruşine 
că te-ncaieri pe stradă, ca un băietan. Şi vouă la fel. Privirea 
ei ucigătoare trecu iute peste întregul grup de bărbaţi care, 
dintr-odată, păreau tot mai stânjeniți. Billy Eggs, nevastă-ta 
ştie că eşti aici şi că pariezi pe sporturi sângeroase, că 
bănuiesc că ai făcut-o şi pe asta, nu? Mă gândeam eu că nu. 
Şi tu, Granger Tobey, eşti prea bătrân pentru prostiile 
acestea, şi totuşi uite că eşti aici, ba mai ai şi nasul plin de 
sânge. Sper din tot sufletul că nu ai încasat-o de la fratele 
meu, că este mai mic decât tine cu douăzeci de ani, dar n-am 
prea mare încredere în modul lui de judecată. 

— N-ar trebui să fii aici, Kate, se auzi un glas bărbătesc 
cu o tonalitate baritonală. 

Se întoarse, aşteptându-se să-l vadă pe Neill tot la 
pământ - din câte văzuse ea, era copleşit de pumnii lui Tom. 
În loc de asta, se trezi nevoită să se uite în sus, către fața lui. 
Era foarte aproape, în spatele ei, iar ochii îi scăpărau ca doi 
tăciuni incandescenți. 

— Nici tu, Neill Oakes. 

— Du-te înapoi în prăvălie şi aşteaptă-mă acolo, spuse 
el pe un ton care, Dumnezeule mare, era aproape poruncitor. 

— Asta în niciun caz. Nici că mi-a mai fost dat să aud 
asemenea... 

Neill îi stăvili restul propoziției, apucând-o cu un 


mormăit de încheietură, după care o ridică pe umăr, ca pe 
un sac de cartofi. 

— Ah! Lasă-mă jos! Dă-mi drumul imediat! scheună ea, 
iar bărbaţii adunaţi acolo rupseră tăcerea, izbucnind într-un 
val de chiuituri. 

— Bună treabă, căpitane! 

— Bravo, Oakes, flăcăiaş! 

— Fără milă! 

— Oh! chițăi ea, dând tare din picioare şi lovindu-i 
umerii lați cu pumnii, lăsând deoparte într-o secundă orice 
urmă de rafinament dobândit cu mare trudă, într-atât o 
înfuriase insolența lui. Dă-mi drumul imediat, ticălosule! 

În loc de răspuns, el porni prin mijlocul mulţimii, cu ea 
pe umăr, îndreptându-se către grajduri. 

— Auzi, Neill... strigă Tom, cu un ton un pic îngrijorat. 
Sper că nu ai de gând să... 

— Tacă-ţi fleanca, Tom, pufni Neill. Mă întorc imediat, 
să terminăm ce-am început. 

Şi, spunând asta, deschise uşa cămăruței de lângă 
grajduri cu o lovitură de picior. Odată ajuns înăuntru, 
continuă să nu ia în seamă protestele lui Kate -— şi loviturile 
pe care aceasta i le dădea - şi o porni către magazia de 
harnaşament. Intră. Era o încăpere de dimensiuni reduse, cu 
o singură fereastră mică, aflată în partea de sus a peretelui 
dinspre exteriorul clădirii, prin care pătrundea o dungă de 
soare. Intrarea lor iscă dansul leneş al unor particule de praf 
în lumină, iar un porumbel - care-şi făcuse cuibul pe grinda 
de la tavan - fâlfâi zgomotos şi se retrase pe ferestruica 
îngustă. De-a lungul pereţilor stăteau atârnate curele şi 
hamuri bine lustruite, iar pe spinarea unui căluț din lemn 
aflat într-un colț era o şa, bine unsă şi curățată. Lângă 
peretele opus uşii se înălța un vraf de pături. 

La vederea păturilor, un zâmbet obraznic se întinse pe 
chipul lui întunecat şi frumos, şi, pentru o fracțiune de 
secundă, inima lui Kate se zbătu nebuneşte, încercată de un 


amestec straniu de spaimă şi nerăbdare. Apoi, el o lăsă fără 
menajamente pe pături şi, fără să-i arunce nici măcar o 
privire, se întoarse şi plecă, închizând uşa în urma lui. De pe 
locul ei, Kate îl urmări cu gura căscată de uimire, nevenindu- 
i şi creadă că auzise, într-adevăr, hârşâitul zăvorului tras. 

O încuiase acolo. 


Deşi nu dură decât douăzeci de minute, lui Kate i se 
păru că trecură ore întregi până când auzi un chiot final 
ridicându-se din piepturile celor de afară şi, câteva minute 
mai târziu, zgomot de paşi în camera alăturată. Se ridică şi, 
stând cu fața spre uşă, îşi puse mâinile în şolduri, pregătită 
să-l facă cu ou şi cu oțet pe cel care avea să vină la ea, fie 
Neill, fie Tom. 

Uşa se deschise dintr-odată, iar străfulgerarea bruscă 
de lumină o orbi preţ de o secundă. Clipi nedumerită, abia 
reuşind să distingă silueta înaltă, cu umeri largi, care se 
profila în cadrul uşii. 

— Neill? întrebă ea în şoaptă. 

Bărbatul pătrunse în cameră, iar ea absorbi cu 
voluptate imaginea lui. Cârlionţii lui negri erau umezi şi 
împrăfoşaţi, iar pieptul i se umfla şi i se contracta ca un 
burduf sub cămaşa sfâşiată şi udă leoarcă. O vânătaie îi 
întuneca deja unul din pomețţi. Nu rosti niciun cuvânt. 

Văzându-l, îşi simți corpul străbătut de un fior de 
tensiune. Dar era o fată curajoasă, obişnuită să aibă de-a 
face cu băieți neastâmpărațţi. Ştia foarte bine că nu trebuia 
cu niciun preț să dea vreun semn de frică sau de şovăire. 

Îşi adună toată indignarea în glas: 

— Ei bine, ce ai de spus în apărarea ta? întrebă, pe un 
ton poruncitor. Auzi tu, să mă încui aici ca să te duci să-mi 
baţi fratele. Sper că măcar nu l-ai lăsat lat, nu? Deşi unii — 
printre care mă număr şi eu, să ştii — ar spune că, la Tom, 


nici nu are cum să se vadă dacă mai are sau nu mintea 
limpede, la cât de rar pare el să gândească. Dar nici tu nu 
eşti mai breaz, Neill Oakes. Am crezut că te-ai schimbat, dar 
eşti în continuare oaia neagră a familiei mele, şi zău că nu 
ştiu cum s-a întâmplat una ca asta, din moment ce nu avem 
nicio rudă în comun. 

Vorbea în dodii şi era perfect conştientă de asta. Mereu 
turuia când se enerva. Se forță să se oprească. Deja îşi 
distrusese imaginea ei nouă de domnişoară sofisticată 
purtându-se copilăreşte. Trase adânc aer în piept şi expiră 
încet, recăpătându-şi stăpânirea de sine. 

— Ce ai de spus? întrebă apoi. 

— Ai terminat? replică el, atât de senin, încât ai fii zis 
că purtau o conversație de complezenţă, în salonul doamnei 
Finchley. 

Kate se strădui să-i egaleze calmul. 

— Da, cred că da. 

— Bine, răspunse el, şi, deşi rostise acest cuvânt pe un 
ton destul de plăcut, Kate se cutremură. Pentru că am şi eu 
nişte lucruri de spus, dacă-mi permiţi. 

Ea dădu aprobator din cap, privindu-l cu mare grijă. 

— Mulţumesc. În primul rând - făcu un pas către ea —, 
să fie clar că nu-ţi sunt frate. 

— Ştiu asta. Eu pur şi simplu... 

Neill ridică mâna, oprind-o în mijlocul propoziției. 

— Se pare că nu, altfel nu ai încerca să mă pui la 
respect, aşa cum faci cu şleahta aceea de nemernici de la 
tine din casă. Deci dă-mi voie să-ți precizez încă o dată că eu 
nu-ți sunt frate. Nu am nutrit niciodată sentimente frățeşti 
față de tine şi, în ciuda a ceea ce crezi tu, bănuiesc că nici tu 
nu ai avut genul ăsta de sentimente față de mine. Am 
dreptate sau nu? 

Mai înaintă un pas. Kate rămase pe poziții. Cu un mare 
efort. 

— Am dreptate sau nu? insistă el. 


Părea a-şi ține respiraţia. 

— Da, consimțţi ea. 

Neill răsuflă în sfârşit, iar pe chipul lui se întipări o 
expresie şi mai concentrată, în timp ce privirea lui o luă 
prizonieră pe a ei. Se apropia, pas cu pas, implacabil. Inima 
ei bătea nebuneşte. 

— Şi nu-ţi sunt nici unchi. 

Parcursese mai mult de două treimi din lungimea 
încăperii, iar curajul lui Kate, care până atunci rezistase în 
fața panicii, începu să se clatine. Tremura din toate 
încheieturile. 

— Aşa cum nu-ţi sunt niciun prieten de familie searbăd 
şi demn de toată încrederea. 

Kate făcu un pas înapoi; el înaintă. Umărul ei se lovi de 
perete. Neill întinse mâna, ridicându-i bărbia şi înclinându-i 
chipul, în fanta de lumină filtrată de ferestruică. 

— Şi, slavă Domnului, nu îți sunt supraveghetor. 

— Poftim? 

— Fratele tău tocmai a hotărât să se întoarcă la 
conacul Finchley, în calitate de supraveghetor al tău. 

În glasul lui Neill răzbătu o nuanță de satisfacție 
întunecată. 

— Da? întrebă Kate, uluită. 

— Da, confirmă Neill. Aşa că acum sunt liber să-mi 
urmez propriile planuri. 

— Înţeleg, spuse ea, cu răsuflarea tăiată. 

Părea destul de periculos, cu capul lui întunecat 
aplecat către al ei, dar totuşi nu îi era teamă. Cel puţin, nu 
se simţea îngrozită. 

— Ba nu, cred că nu înţelegi, zise Neill. Încă nu. Dar 
am de gând să rezolv eu asta. 

Rostind aceste cuvinte, se aplecă şi-şi atinse gura de a 
ei, lăsându-şi buzele fremătătoare să alunece peste ale cei, 
făcându-i genunchii să se înmoaie, după care totul se 
termină mult prea repede. Mult, mult prea repede. 


— Am venit aici pentru tine, Kate Peyton. Am aşteptat 
patru ani ca să te curtez, să te cuceresc şi să te fac mireasa 
mea, spuse el, pe un ton profund şi pasional. Şi nu-mi pasă 
câtuşi de puţin ce intenţii ai tu sau cine e cel cu care ai 
hotărât tu că ai vrea să te căsătoreşti, chit că e vorba despre 
un vicar sau despre un conte putred de bogat, pentru că 
nimeni, nimeni, n-o să te iubească vreodată atât de profund, 
de nebuneşte şi de onorabil cum te-am iubit, te iubesc şi te 
voi iubi eu. Nimeni. 

Kate făcu ochii mari. El o iubea pe ea? El aşteptase 
patru ani ca să o curteze pe ea? Şi, cu toate astea, stătuse 
deoparte în timp ce ea cochetase, zâmbise prosteşte şi 
participase la tot felul de jocuri stupide, prefăcându-se a fi o 
femeie rafinată, o femeie de lume, deşi, în tot acest timp, cea 
mai mare speranţă a ei fusese să trezească în sufletul lui un 
sentiment care să nu fie convențional, fratern, care să nu 
izvorască dintr-un sentiment de datorie familială! Oh! 

— Şi-atunci de ce nu mi-ai spus asta de când ai venit? 
izbucni ea, întinzând braţele şi împingându-l cu atâta forță, 
încât fu nevoit să facă un pas înapoi. 

Neill se holba la ea, mut de uimire. 

— De ce nu mi-ai spus, pur şi simplu - îl împinse din 
nou - că mă iubeşti? îl îmbrânci iarăşi, cu putere. De data 
aceasta, el nu se mai clinti. Dar asta nu conta deloc. Era 
furioasă la culme şi se simțea atât de bine împingând pe 
cineva! 

Îşi lipi palmele de pieptul lui lat şi tare, pregătindu-se 
să-l răstoarne cu totul, însă el îi prinse încheieturii bine, 
ținându-i mâinile pe corpul lui. 

— Pentru că nu ar fi fost un gest respectabil. 

— Respectabil? repetă ea, abia audibil, năucită. 

— Da. Nu vreau să-şi închipuie cineva că am profitat de 
intimitatea oferită de rolul meu de însoțitor şi supraveghetor 
pentru a-mi urmări propriile scopuri. Ar fi fost considerată o 
manevră nedemnă din partea mea. 


— Aha, asta chiar că-i bună! hohoti ea, cu amărăciune. 
De când dă Neill Oakes doi bani pe ceea ce cred alții? 

Acum, furia ei reuşi în sfârşit să o aprindă pe cea care 
dormitase în sufletul lui. 

— De când tatăl tău mi-a spus că, până ce n-o să am o 
direcție în viață, până ce n-o să am onoare şi valori, n-o să- 
mi permită să te curtez. 

— Aşa a făcut? 

— Da. Acum patru ani, chiar înainte să mă prinzi din 
urmă, la pod. 

Toată tensiunea se scurse din ea, iar degetele - până 
atunci rigide -— se relaxară pe pieptul lui, deşi el le ţinea în 
continuare lipite de el. Chipul lui - aplecat în continuare 
peste al ei, fixând-o prelung - se îmblânzi, urmărind cum se 
răsfrângea pe fața ei reamintirea acelor momente şi cum 
descoperea noi înțelesuri ale acelor cuvinte pe care el le 
rostise cu atât de mult timp în urmă. 

— M-a pus să jur, pe onoarea mea, că n-aveam să te 
curtez până n-aveai să împlineşti optsprezece ani, spuse, pe 
un ton mult mai blând. Aveam de gând să-i respect dorința, 
dar chiar în ziua aceea când m-ai sărutat, şi mi-am dat 
seama că, de fapt, nu aveam hotărârea sau puterea de a sta 
deoparte, fără să spun nimic, şi să văd cum, pe zi ce trecea, 
aveai să devii mai încântătoare, mai cuceritoare, mai... Kate. 
Iar simplul gând de a vedea alți bărbaţi făcându-ţi curte în 
tot acest timp - după cum ştiam că era inevitabil să se 
întâmple - mă rodea pe dinăuntru ca un acid. Mi-am dat 
seama că nu eram atât de tare pe cât mă crezusem. Şi atunci 
m-am hotărât să devin un om mai bun, omul pe care-l 
meritai tu, nu un băiețel răsfățat care ţine morțiş să obțină 
ceea ce doreşte. Aşa că mi-am cumpărat un brevet de 
cavalerie. Îi uni cu blândeţe mâinile, prinzându-i ambele 
încheieturi într-una dintre palmele sale mari şi eliberându-şi- 
o pe cealaltă. O ridică, mângâindu-i obrazul atât de uşor, 
încât ar fi putut fi atingerea unui fulg. Kate nu-şi putea da 


seama dacă el tremura sau ea. Dar nu am luat în calcul că 
avea să fie infinit mai greu să stau departe de tine, să nu pot 
să te privesc cum te transformi din fată în femeie, să aflu 
doar indirect de poznele şi de isprăvile tale sau ce virtuți şi ce 
cusururi ai. Ştiu că Tom credea că-s nebun, îl hărțuiam să- 
mi spună fiecare detaliu al fiecărui incident în care aveai un 
rol cât de mic. Şi nu îmi propusesem să fiu plecat atât de 
mult timp. Dar, odată ce-ai răspuns chemării datoriei, îți dai 
seama că aceasta e o stăpână posesivă, şi abia când 
Napoleon a fost învins dincolo de orice îndoială am putut să 
mă întorc la tine, liber de orice obligaţii şi responsabilități, 
rugându-mă ca tu să nu-ţi fi găsit pe altcineva între timp. 
Chipul i se posomori dintr-odată. Dar, din câte se pare, am 
lipsit prea mult, căci acum îmi spui că ţi-ai dat inima cine 
ştie cărui biet ticălos. Ei bine, Kate, nu pot să te las să faci 
una ca asta. 

— De ce? întrebă ea, privindu-i chipul sever, tânjind 
să-l audă rostind acele cuvinte pe care visase atât să le audă 
din gura lui. 

— Pentru că nimeni nu te cunoaşte ca mine. Nimeni nu 
te înțelege ca mine. Ai putea să bagi spaima în orice netot, cu 
tirania ta şi cu limba aia ascuţită. Ar încărunțţi în nici două 
săptămâni de la nuntă. 

Kate nu se aşteptase să primească un asemenea 
răspuns, aşa că rămase mută de uimire, uitându-se fix la el. 

— Aşa este, reluă el, dând din cap cu un aer înțelept. 
Eşti o scorpie, un tiran, un înger, o sirenă, o prințesă a 
zânelor şi o furtună. 

— Ba nu sunt! replică ea, indignată, strângându-şi 
palmele în pumni, incapabilă să le dezlipească însă de 
pieptul lui. 

— Ba eşti! decretă el şi, dintr-un motiv neînțeles, 
începu să râdă, cu dinţii lui albi lucind şi mai puternic în 
contrast cu chipul întunecat, brăzdat de dâre de praf. Mai 
lovit ca o adevărată scorpie şi ai țipat la mine ca o baborniţă. 


Contele ar fi de-a dreptul îngrozit să te vadă aşa. 

— Contele... bolborosi ea, după care se opri. Nu mă 
interesează pe mine părerea contelui de Briarly. 

Neill o trase spre el, aproape ridicând-o de la pământ, 
în îmbrățişarea lui. 

— Atunci cine e? Asupra cui te-ai hotărât, Kate? 
Spune-mi, pe care nefericit ai de gând să-l chinuieşti o viață 
întreagă? Deşi tonul îi era jucăuş, glasul lui avea inflexiuni 
care trădau o înflăcărare tensionată. O zgâlțâia uşor. Spune- 
mi odată! 

— De ce? întrebă ea, sfidător. Să te duci la el şi să-l 
avertizezi ce soartă cruntă îl aşteaptă? 

— Nu. Ca să ştiu ce fel de bărbat îți place. Cum îl 
cheamă? 

Arăta atât de vulnerabil şi de chinuit, încât pe Kate n-o 
lăsă inima să-l mai tachineze, chiar dacă noblețea lui 
blestemată o umpluse de frustrare şi de disperare cât fusese 
săptămâna de lungă. 

— Neill Oakes. 

Sprâncenele sale negre se lăsară în jos, într-o grimasă 
de consternare, în timp ce privirea lui îi cerceta chipul, 
căutând o urmă de ironie sau ceva şi mai rău, însă tot ce 
vedea erau ochii ei, profunzi şi întunecati, însuflețiți atât de o 
lumină calmă şi plină de sinceritate, cât şi de umiditatea 
unor lacrimi reținute. 

— Tu. Neill Oakes. Acelaşi bărbat asupra căruia inima 
mea s-a hotărât pe când aveam paisprezece ani. Lăsă să-i 
scape un hohot discret. Noi, scorpiile veritabile, suntem un 
soi tare statornic. Odată ce ne alegem victima, nici că mai 
există pe lume pacoste mai credincioasă decât noi. Tu eşti 
singurul bărbat pe care l-am iubit şi pe care-l voi iubi 
vreodată. 

Îşi eliberă mâinile dintr-a lui şi le petrecu pe după 
umerii săi, aşa cum o făcuse în urmă cu patru ani, şi, la fel 
ca atunci, se ridică pe vârfuri şi-i trase capul în jos, să-i 


primească sărutul. 

— Iar acum, Neill Oakes, dacă nu cumva ai îndrăzneala 
să mă faci să aştept alți patru ani, intenționez să te provoc să 
mă compromiți. 

— Poftim? întrebă el, surprins. 

— Am auzit de unele femei care se folosesc de această 
strategie pentru a lega un bărbat de ele, şi să ştii că eu nu 
sunt mai presus de asemenea maşinațiuni. Îl sărută uşor pe 
linia asprită de barba crescută, iar el se cutremură. 
Bineînţeles, asemenea intrigi şi trucuri nu funcționează decât 
cu bărbații care ţin la onoarea lor. 

— Doamne, Dumnezeule, Kate, ai grijă ce începi aici... 
îi şopti el, cu glasul răguşit. 

— Asta a început de mult, căpitane Oakes. Acum patru 
ani. Aşa că te întreb acum încă o dată, o singură dată: Ai de 
gând să mă săruți sau nu? 

De data aceasta, el nu mai rămase împietrit. Cu un 
geamăt de dorință sălbatică, o ridică în braţe în timp ce gura 
îi cobora, lacomă, peste a ei. Se deplasă către teancul de 
pături şi o aşeză uşor pe ele, cu gura în continuare unită cu 
a ei. Ea îşi arcuia corpul, lipindu-l de al lui, desfătându-se cu 
voluptatea oferită de greutatea trupului său, de musculatura 
puternică, de pielea lui fierbinte şi fermă. Neill îşi 
întredeschise gura, peste a ei, mângâind cu vârful limbii linia 
unde se întâlneau buzele ei închise până ce, instinctiv, ea le 
despărți şi savură gustul limbii lui. 

Era o domnişoară crescută la țară. Ştia legile relațiilor 
dintre bărbaţi şi femei şi aşteptase atât de mult, cu atâta 
dorință, cu atâta ardoare! Mâinile i se strecurară pe sub 
materialul cămăşii lui sfâşiate, urmând conturul muşchilor 
lui bine reliefați până ia umerii laţi, trăgându-l mai aproape 
de ea. Săruturile lui alunecară din colțul gurii ei către linia 
maxilarului, apoi de-a lungul gâtului, un sărut lent, fierbinte 
şi umed care cobora, centimetru cu centimetru. 

Neil îndepărtă cu gura materialul subțire, dezgolindu-i 


sânul, după care exploră cu o meticulozitate chinuitoare 
carnea plină, până ce, în sfârşit, buzele lui găsiră sfârcul, de 
care se lipiră cu poftă. Kate îşi arcui puternic trupul, 
străbătută de raze de plăcere, lăsându-şi capul pe spate, 
încleştându-şi palmele în părul lui şi trăgându-i capul cu 
cârlionți negri cât mai aproape de ea. 

Când îşi ridică fața, ochii lui erau la fel de negri ca 
noaptea, iar expresia întipărită pe trăsăturile lui era sălbatică 
şi victorioasă. 

— O să te măriți cu mine. 

— Da, gâfâi ea. 

Îşi petrecu braţele pe după trunchiul lui, însă el i le 
țintui pe lângă corp, presărând săruturi suave peste gât şi 
obraji, muşcând-o jucăuş de umeri şi sugând uşor carnea 
fragedă a lobilor urechilor. 

— Curând? murmură Neill. 

— Cât mai repede posibil. 

— Jură-mi. 

— Îţi jur! răspunse ea. Acum... te rog... nu te opri, te 
rog. 

Iar el se conformă. 


Capitolul 16 


În acea după-amiază, Tom Peyton se prezentă, cu un 
aer extrem de mohorât, la reşedinţa doamnei Finchley şi se 
lansă într-o explicație foarte lungă şi total incomprehensibilă 
pentru a justifica faptul că, dintr-odată, avea totuşi 
posibilitatea de a-şi relua îndatoririle de frate şi rolul de 
supraveghetor al surorii sale. 

Carolyn - care stătea pe terasa din față, alături de soțul 
ei, în timp ce asculta discursul tânărului - nu putu să nu se 
întrebe în sinea ei dacă nu cumva vânătaia de la ochiul 


domnului Peyton avea vreo legătură cu această răsturnare de 
situație, însă era o gazdă mult prea politicoasă pentru a-i 
adresa această întrebare. Dar acest lucru nu avea să o 
împiedice să discute cu soțul ei mai târziu despre această 
bănuială. Cu toate astea, îşi exprimă cu căldură bucuria de 
a-l avea din nou pe tânăr printre ei; Tom Peyton era un 
bărbat chipeş şi robust, iar întoarcerea sa însemna că Neill 
Oakes, care — în ciuda a ceea ce credea Briarly — nu depăşise 
în niciun fel limitele etichetei în ceea ce privea relația cu Kate 
Peyton cât fusese săptămâna de lungă, se putea considera 
liber să dea atenţie celorlalte domnişoare aflate la conac, 
astfel că întregul grup câştiga doi burlaci numai buni de 
însurătoare. Ceea ce făcea ca lucrurile să devină mult mai 
interesante pentru domnişoarele disponibile, deşi, spre 
dezamăgirea ei, Georgina nu dădea niciun semn că ar 
interesa-o câtuşi de puţin căpitanul Oakes. 

Câteva ceasuri mai târziu, în timp ce Carolyn 
reorganiza echipele pentru turneul de crochet care urma să 
aibă loc în după-amiaza aceea, un servitor o anunţă că de 
conac se apropiau nişte vizitatori. Surprinsă, Carolyn trimise 
după soțul ei şi ieşi pe terasă pentru a-şi întâmpina noii 
oaspeți neaşteptaţi, doar pentru a afla că aceştia nu erau 
deloc neaşteptaţi, căci era vorba despre căpitanul Oakes şi 
domnişoara Peyton, în cabrioleta albastră a lui Briarly. Dar 
apoi observă că în spatele lor venea, călare, un domn chipeş 
şi foarte slab, de vârstă mijlocie. 

— Dumnezeule mare! murmură Finchley. E chiar 
bătrânul Peyton, în carne şi oase. L-am invitat, evident, dar 
mi-a scris că nu poate veni. Nici nu m-am mirat. Nu cred că 
a mai ieşit în societate de cel puţin zece ani! Ce l-o fi aducând 
aici tocmai acum? 

— Dacă mă întrebi pe mine, un arab pursânge înalt de 
cincisprezece palme, leit faimosului Byerley Turk. 

Carolyn se întoarse în direcția de unde venise glasul 
fratelui ei şi văzu că acesta ieşise şi el pe terasă. 


— Mă-ntreb dacă se ocupă cu creşterea cailor la ferma 
aia a lui, murmură el. Nu i-aş fi împrumutat domnişoarei 
Peyton trăsura dacă ştiam că taică-său creşte exemplare atât 
de nobile acolo. Ei, din câte se vede, acum e prea târziu 
pentru orice regrete. 

— Ce tot zici acolo, Briarly? întrebă Finchley, în timp ce 
servitorii se grăbeau să-i ajute pe domnişoara şi pe domnul 
Peyton să coboare. 

— Domnişoara Peyton. M-am oferit să-i împrumut 
cabrioleta şi i-am sugerat să-şi găsească un însoțitor potrivit 
- cum ar fi supraveghetorul ei, Oakes - să se ducă până la 
Parsley. Te rog, nu te uita aşa la mine, Carolyn. M-am gândit 
că ar cam fi vremea ca ea şi căpitanul să meargă mai departe 
cu... ăăă... idila lor. 

Carolyn aruncă o privire mai atentă către chipeşul 
căpitan cu părul ca pana corbului şi către fata minionă cu 
părul blond-argintiu care stătea lângă el. În mod evident, 
Kate era îmbujorată, iar ochii i se luminară când căpitanul se 
aplecă spre ea, cu mare grijă, privind-o tandru. 

— Dumnezeule, Briarly, nu ştiam că eşti atât de 
romantic, spuse Carolyn, cu un hohot de râs. 

— Nu sunt romantic. Pur şi simplu, practic. Bietul 
băiat alunga imediat orice bărbat care petrecea mai mult de 
un minut plăcut în compania domnişoarei Peyton, şi mă 
temeam că avea să treacă de la simple mârâieli la mijloace de 
convingere mai fizice, astfel că ar fi putut strica petrecerea lui 
Caro. Nu putem să permitem una ca asta, nu? 

— A, nu, nu. Sigur că nu, se grăbiră atât Carolyn, cât 
şi Finchley să-l asigure, deşi pe la spatele lui schimbară 
priviri amuzate. 

— Dar cum a ajuns să fie implicat şi domnul Peyton? 
întrebă Finchley. 

— Nu ştiu, dar cred că o să aflăm destul de curând. 

După acest schimb de replici, cei trei afişară zâmbete 
amabile în direcția domnului Peyton, care urca treptele de la 


intrare, cu domnişoara Peyton şi căpitanul Oakes urmându-l 
la ceva distanţă. 

Tatăl lui Kate se opri, odată ajuns sus, şi le adresă un 
zâmbet radios. 

— Ei bine, presupun că vă întrebaţi de ce am venit, 
atacă el subiectul fără vreun preambul. Ştiu că l-am trimis 
pe fiul meu, Tom, să aibă grijă de Kate cât stă aici şi, în mod 
normal, această măsură ar fi fost numai bună. Dar lucrurile 
nu s-au întâmplat după cum ar fi fost normal. Neill, aici de 
față, continuă, făcând un semn relaxat către tânărul înalt 
aflat în spatele lui, mi-a cerut mâna lui Kate, iar eu i-am dat 
acordul să îi facă această propunere, ceea ce el a şi făcut, şi, 
din câte se pare, ea a acceptat, căci acum de-abia aşteaptă 
să se lege pe viață. Şi zău că n-ai cum să ai încredere în nişte 
tineri nerăbdători. Iar Tom, deşi e un băiat bun, nu are cum 
să ţină piept unui cuplu de tineri grăbiţi şi n-ar putea să-i 
împiedice să facă vreun lucru pe care nu s-ar cuveni să-l 
facă. Tocmai de aceea am venit şi eu aici, mulțumindu-vă din 
suflet pentru ospitalitatea dumneavoastră. 

Şi, în timp ce tatăl îi strângea mâna lui Finchley şi 
făcea schimb de politețuri cu Briarly, Carolyn nu putu să nu 
observe zâmbetul pe care căpitanul Oakes i-l adresă lui Kate 
Peyton ca urmare a explicaţiei domnului Peyton sau a 
modului încântător în care tânăra se îmbujorase sub privirea 
lui, iar Carolyn se întrebă... 

Dar apoi hotări că nu se cuvenea să-şi pună întrebări, 
aşa că îşi strecură mâna în cea a soțului ei şi îi conduse pe 
toți în salon, unde aveau să ia ceaiul. 


Capitolul 17 


În seara aceea, înainte de cină, Carolyn intră discret în 
salonul ei, cercetând atent toate femeile nemăritate. Adevărul 


era că lista de candidate potrivite pentru Hugh se scurta pe 
zi ce trecea, deşi enervantul ei frate nu dădea vreun semn că 
şi-ar fi dat seama ce pierdea. Mai întâi, fusese prea încet 
pentru a o cuceri pe Gwendolyn înainte ca Charters să pună 
mâna pe ea. lar apoi Oakes practic i-o furase pe Kate direct 
din brațe, asta dacă Lady Carolyn înțelesese corect 
semnificația verbului „a curta” folosit de Hugh. 

Era cum nu se putea mai enervant. 

Iar faptul că soțul ei părea exasperant de relaxat nu era 
deloc de ajutor. 

— Lasă-l pe Hugh în voia lui, îi spusese Piers înainte de 
masă. O să-şi găsească singur pe cineva. 

Carolyn se surprinsese rozându-şi o unghie. 

— Hugh e teribil de enervant! îşi petrece tot timpul în 
grajduri. Ar fi putut la fel de bine să fi rămas pe moşia lui, 
să-şi antreneze calul acela blestemat acolo. Abia dacă-şi face 
apariția la jocurile de după-amiază, iar ieri pot să jur că a 
adus duhoarea grajdului în salon, la cină, pe tălpile cizmelor. 

— Eu, unul, zic, îi răspunsese Piers, că nu e deloc 
interesat de femeile de pe lista ta. 

— Asta e bine, replicase ea. Pentru că amândouă şi-au 
găsit soți înainte ca el să apuce să facă altceva decât să le 
sărute mâinile. 

— Cred că o vrea pe Georgina, continuă Piers. 

Apoi ieşi cu mare grație din încăpere, înainte ca ea să 
apuce să-i spună că bănuia şi ea acest lucru, ceea ce era 
cum nu se poate mai tipic pentru un bărbat. 

Dar oare Georgina era interesată de Hugh? 

Acest gând o făcea pe Carolyn să-şi simtă inima grea, 
chiar şi acum, când se plimba de colo-colo printre invitaţii ei, 
ascultând flecăreala din salon şi aruncând cu zâmbetul pe 
buze câte un comentariu abil ici şi colo. Din câte-şi putea 
aduce aminte Carolyn, Georgina nu dăduse niciodată vreun 
semn că ar interesa-o în vreun fel Hugh. 

Şi cum ar fi putut să o facă? Carolyn strâmbă din nas 


şi încercă să-şi bage în cap faptul că perspectiva ei era totuşi 
cea a unei surori mai mici. Ea ar fi prima persoană, chiar 
prima, care să susțină că Hugh era un adevărat prinț... 
uneori. Era puternic, onorabil şi cinstit până în măduva 
oaselor. 

Dar eleganța era o calitate care-i lipsea cu desăvârşire. 
lar Georgina? Carolyn îşi cunoştea prietena cea mai bună la 
fel de bine ca pe ea însăşi. Georgie putea petrece un ceas 
întreg concentrându-se asupra luciului unui material sau 
asupra texturii vreunei bucăţi de mătase din India, într-un 
fel în care nici măcar Carolyn nu o putea face. Iar ea se 
considera o persoană extrem de rafinată. 

În timp ce... Hugh? 

Ea ştia sigur că avea un valet, dar, de cele mai multe 
ori, un simplu străin nu şi-ar fi dat seama de asta privindu-l. 
Asta ca să nu mai vorbim despre faptul că întotdeauna le 
scandaliza pe matroane dezbrăcându-se de cămaşă ori de 
câte ori lucra cu calul acela al lui. Era un obicei cum nu se 
poate mai scandalos. Nu numai că nu era un tip elegant, dar 
în marea parte a timpului nu era nici măcar îmbrăcat 
complet. Mai mulți domni foarte severi nu le permiteau 
fiicelor lor să se apropie de zona grajdurilor, temându-se că 
acestea aveau să-i zărească pieptul dezgolit. 

Oftă, observând că Georgina nu-şi făcuse încă apariția 
în salon. Nu, n-avea să meargă. Probabil Hugh era atras de 
ea tocmai pentru că era atât de delicată şi de frumoasă - dar 
reciproca n-avea să fie niciodată valabilă. Georgie nu s-ar fi 
mulțumit în veci cu un bărbat care avea uneori tocurile 
încălțărilor murdare de bălegar şi care nu putea fi găsit decât 
rareori în salonul unde se servea masa - şi niciodată la timp. 

Carolyn se opri un moment lângă Gwendolyn şi 
Charters. Oarecum spre uluirea ei, aceştia zâmbeau 
binevoitori în direcția Octaviei Darlington - care stătea 
oarecum mai aproape de Allen Glover decât te-ai fi aşteptat 
să stea doi oameni care teoretic nu erau decât cunoştinţe. 


Însă bietul Allen nu era genul de bărbat care să poată să 
pună întrebarea cea mare fără ceva încurajări, pe care 
Octavia părea dornică să i le ofere. 

— Cunosc bine privirea aceea, rosti un glas în urechea 
ei. 

Era Piers. 

— Mă gândeam numai, răspunse ea şoptit, că o 
anumită pereche de tineri nu are nevoie decât de un mic 
imbold... 

— Nu mă mai pune să mă fac de râs într-unul dintre 
jocurile alea  blestemate, spuse Piers, cu un geamăt 
exasperat. Te implor, Carolyn! 

— Nu te-am rugat să te implici aproape deloc, replică 
ea, cu indignare în glas. În fiecare dimineață ai fugit 
mişeleşte la vânătoarea ta de potârnichi, iar tot ce ţi-am 
cerut e să petreci câteva ore cu noi după-amiaza. Şi uite cât 
de bine merge totul, Piers! Jur că reşedinţa aceasta e un 
adevărat tărâm al lui Cupidon! 

— Doar nu mă mai pune să mă implic în alte jocuri, 
mârâi din nou soțul ei. 

Dar Carolyn îşi putea da seama că nu era cu adevărat 
iritat. 

— Poate doar ceva care să schimbe ordinea locurilor la 
masa de seară, rosti ea, gânditoare. 

— Eşti un pericol pentru societate, zise Piers, luând-o 
de braț. Să fac semn să se sune clopoțelul pentru cină? 

— A, nu, nu putem să mergem la masă încă, spuse 
Carolyn. Hugh nu a ajuns, ceea ce nu e atât de neobişnuit, 
pentru că mereu întârzie la cină, dar nici Georgie nu a 
coborât încă. O mai las câteva minute. 


Capitolul 18 


Lady Georgina Sorrell se obişnuise cu sentimentul de 
singurătate de la moartea soțului ei, Richard. Dacă era 
sinceră cu ea însăşi, trebuia să recunoască faptul că acest 
lucru se întâmplase chiar înainte de nefericitul eveniment. 
Bietul Richard fusese tot timpul bolnav în ultimul an al 
căsniciei lor, şi chiar şi înainte de asta parcă uitaseră cum să 
vorbească unul cu celălalt. 

Dar, cumva, singurătatea i se păruse mult mai 
apăsătoare după ce îl văzuse pe căpitanul Oakes sărutând-o 
pe Lady Kate cu atâta pasiune, încât nici măcar nu 
observaseră că erau priviți. O imagine ca aceasta ar face pe 
oricine să se întristeze puțin. 

În mod clar, asta nu se întâmplase pentru că draga ei 
Carolyn sugerase inițial că ea ar trebui să se mărite cu 
bravul căpitan. Într-adevăr, Oakes era tipul de bărbat care-i 
plăcea: vânjos, cu aerul acela de masculinitate în stare 
brută... Făcu un efort să-şi smulgă mintea de la acest 
subiect. 

Era de-a dreptul ridicol ca o doamnă să admire 
virilitatea animalică. 

Richard fusese cu totul diferit. El fusese mereu vesel. 
Rafinat. Întotdeauna perfect bărbierit, mirosind frumos. 
Plictisitor. 

Recunoscuse adevărul despre căsătoria ei. Richard 
fusese un bărbat plicticos, iar apoi căpătase boala aceea 
oribilă, zăcuse la pat un an întreg şi, în toată acea perioadă 
plină de momente negre, nu se plânsese niciodată. Fusese un 
înger, de fapt. 

Şi era greu să trăieşti cu amintirea unui înger. 

Nu o sărutase niciodată cu atâta putere încât să fie 
nevoită să se lase pe spate, cum o sărutase căpitanul pe 
Kate, nici nu o privise aşa cum contele de Charters se uita la 


Gwendolyn, de parcă ar fi vrut să o sărute din cap până în 
picioare. 

Iar acum toate acele cupluri fericite se adunau în salon, 
să se uite unii în ochii altora, iar ea nu putea... pur şi simplu 
nu putea. 

Rochia ei de seară era nouă, făcută dintr-o mătase 
superbă, galbenă precum coniacul, într-atât de grea, încât 
cădea minunat. Era croită cu un decolteu îndrăzneț, de-a 
dreptul scandaloasă dacă ar fi fost purtată de o debutantă. 

Şi totuşi, chiar şi o rochie nouă, cu mâneci cochete şi 
cu o croială strâmtă nu o făcea să se simtă atrăgătoare. Sau 
fericită. 

Cobori  încetişor scările, ținându-şi degetele pe 
balustradă. După moartea lui Richard, se hotărâse să nu se 
mai mărite niciodată. Dar, chiar şi când se gândea la 
plăcerea de a servi singură micul dejun, de a nu auzi cum un 
bărbat îi ciocănea seara la uşa dormitorului, de a nu se teme 
că cineva iubit ar fi putut muri până a doua zi dimineaţă... 

Totuşi nu simțea altceva decât invidie. O invidie 
crâncenă, verde până în măduva oaselor. Ea voia să fie dorită 
cu atâta pasiune, încât pe chipul bărbatului respectiv să 
apară o expresie soră cu nebunia. Ea voia să fie sărutată 
până când buzele îi deveneau trandafirii, iar ochii ei începeau 
să sclipească. 

Această conştientizare fu un adevărat declic în mintea 
ei. Ajunse la capătul de jos al scării şi, în loc să pornească 
spre vocile pițigăiate din salon, merse direct înainte. Un 
servitor veni zorit, deschizându-i uşa principală, iar ea porni 
în jos pe scări, în amurg. 

Majordomul o prinse din urmă, cu paşi precipitați, 
aducându-i un şal, însă ea îl trimise înapoi în casă. Nu era 
decât şapte seara, iar aerul era cald. Cerul avea acea nuanță 
de albastru perlat care anunța apropierea nopții. Intră cu 
paşi nehotărâţi în grădina cu trandafiri, unde fu întâmpinată 
de zumzetul slab al albinelor care savurau ultima gură de 


nectar din corola rozelor încălzite de soare. 

Grajdurile se aflau dincolo de grădină, iar trecerea se 
făcea printr-o arcadă mică, din piatră, care umbrea o alee 
îngustă, cu pietriş. În mod normal, bărbatul respectiv ar 
trebui să fie în salon, flecărind politicos cu debutantele. 

O pierduse pe prima domnişoară de pe listă în favoarea 
celui mai bun prieten al său, iar pe a doua - în fața 
căpitanului Oakes. Ar trebui să fie alături de sora lui, 
implorând-o să-i dezvăluie numele unei alte candidate. Dar, 
în ultima săptămână, Hugh nu ajunsese niciodată la masă 
cu o întârziere mai mică de cinci minute. 

Când ieşi din grădină, fu întâmpinată de o atmosferă 
diferită: mirosul sălbatic al pământului cald şi al bălegarului 
făceau ca parfumul trandafirilor să pară efeminat şi grețos. 
Se îndrepta către padocul mare, circular, aflat lângă grajduri. 
O parte din acesta era mângâiat de lumina care se scurgea 
de la fereastra din spate a grajdului, însă restul era învăluit 
în umbră deasă. 

Pentru o clipă, crezu că el nu era acolo, însă apoi îl 
văzu pe Hugh cu spatele la ea, călărindu-l pe Richelieu la pas 
în jurul padocului. Se rezemă de gard, ascultând murmurul 
glasului lui în timp ce acesta îi vorbea animalului. Calul 
asculta atent, ciulind întâi o ureche, apoi pe cealaltă. 

Richelieu era un bidiviu puternic şi zvelt, cu părul de o 
nuanță de maro atât de închisă, încât, în lumina aceasta, 
părea aproape negru. Avea un aer diavolesc, ceva în modul în 
care se uita şi în felul în care îşi tot smucea frâul, ca şi cum 
i-ar fi răspuns lui Hugh. 

Dar nu Richelieu fu cel care-i atrase atenția Georginei, 
ci Hugh. Hugh, care îi era ca un frate mai mare. Hugh, care o 
ridicase de pe jos când căzuse, care-i ştersese lacrimile, care 
cel mai probabil o ştersese la nas, dacă nu cumva şi la fund. 

Nu purta cămaşă. Îşi călărea calul de jur împrejurul 
padocului fără să poarte nicio bucată de material peste tors. 
Dintr-odată, inima Georginei începu să-i bată mai repede, 


bubuindu-i cu putere în piept. 

Fără să vrea, în fața ochilor îi apăru o secvență a 
căsniciei ei, una în care soțul ei nu părea altceva decât o 
imagine estompată, reflectată în oglindă. Richard fusese la fel 
de elegant şi de palid ca ea. Nu fusese fragil până nu se 
îmbolnăvise, însă avea brațele subţiri şi pieptul lipsit de păr. 
Era ordonat, elegant şi semăna cu o rândunică ferchezuită. 

Dar Hugh... pentru descrierea lui nu se puteau folosi 
nicidecum cuvinte precum „subțire” sau „ordonat”. Pieptul 
lui era alcătuit numai şi numai din muşchi, având genul 
acela de forță dată de înfruntarea de zi cu zi cu bidiviii 
pursânge pentru stabilirea supremaţiei. Chiar şi în lumina 
aceasta, Georgina putea vedea că avea nişte umeri enormi, 
iar muşchii braţelor lui erau proeminenți, în vreme ce ținea 
relaxat frâiele. Stătea întors într-o parte, oarecum cu spatele 
la ea, aşa că putea vedea cum fibrele se reliefau pe omoplații 
lui lați. 

Degetele tinerei zvâcneau, căci imaginaţia ei sărise deja 
de la a vedea la a atinge, la a-şi plimba palmele de-a lungul 
acelor muşchi şi a-l simţi, viu şi puternic, în braţele ei. Era 
ca un cavaler medieval, antrenându-se fără răgaz pentru a o 
apăra pe doamna inimii sale sau pentru a porni o cruciadă. 

Uită să mai respire, dorindu-şi cu ardoare ca el să se 
răsucească, pentru ca ea să-i poată vedea pieptul. Într-un 
final, ajunseră la curba dinspre grajd, iar Richelieu se 
întoarse către ea. Calul începu să se agite, făcând mici salturi 
şi ridicându-şi picioarele într-un dans grațios şi cochet. 

Hugh râse la el, vorbind în continuare. Pielea sa avea o 
nuanță mierie mai închisă, aşa că probabil îşi făcuse un 
obicei din a-şi arunca cât colo cămaşa când îi era prea cald. 
Pieptul îi era umbrit de păr, care forma o săgeată întunecată 
exact înainte de a dispărea sub talia pantalonilor. 

Conştientizând cu o tresărire cât de nesăbuită fusese, 
Georgina renunță imediat la comparația cu un cavaler 
medieval şi îl transformă într-un zeu... Apollo domesticind un 


cal nou care să-l poarte în fiecare dimineaţă când se ducea 
să trezească Soarele. 

Georgina înghiți în sec. Ar trebui să se retragă. Acum, 
înainte ca Hugh să o vadă, înainte să acționeze sub impulsul 
imaginaţiei ei înfierbântate. 

Hugh îşi ridică privirea şi o văzu. Fu o clipă pe care ea 
n-avea să o uite niciodată, cât avea să trăiască: bărbatul 
acela vânjos, călare pe un cal perfect, profilat pe fundalul 
cerului de culoarea unui safir întunecat. Hugh părea la fel de 
îndepărtat şi de intangibil ca orice zeu grec -— şi totuşi, în 
momentul în care ochii li se întâlniră, pe chipul lui se trezi la 
viață ceva, ceva ce ea nu mai văzuse niciodată pe chipul unui 
bărbat. 

Ceva ce era numai pentru ea. Care o lăsă fără suflare şi 
îi stârni un fior pe şira spinării. 

În secunda următoare, această expresie dispăru, iar 
Hugh cobori cu o mişcare elegantă de pe cal, salutând-o cu 
voioşie: 

— Presupun că iar am întârziat la cină, spuse el apoi, 
aruncând frâiele lui Richelieu peste un stâlp. 

Nu părea conştient de faptul că nu era îmbrăcat cum se 
cuvenea. Ultimele raze ale soarelui îi mângâiau umerii şi 
brațele. 

Georgina simți o dorință copleşitoare de a o rupe la 
fugă. Era absurd de diferit de bărbatul pe care-l cunoştea de 
atâta timp. Prea mare, prea masculin, prea puternic, prea... 
prea tot. 

— Da, ar trebui să vii la masă, reuşi ea să îngaime. 
După ce te îmbăiezi, bineînțeles. 

Hugh întinse mâna şi trase o cămaşă de pânză de pe 
gard. 

— Am făcut baie după antrenamentul de dimineață. Nu 
vii niciodată să te uiţi. 

Îşi trase cămaşa peste cap. 

— Nu ştiam că primeşti spectatori la abluțiunile tale, 


răspunse ea, râzând. 

— Aş putea face o excepţie pentru tine, răspunse el, cu 
ochii ațintiți asupra ochilor ei. Dar de fapt mă refeream la 
antrenamentele mele cu Richelieu. 

— Nu, spuse ea, ştiind că cei mai mulți dintre invitații 
de la moşie veneau dimineața să-l privească pe conte lucrând 
cu superbul său pursânge arab. 

Ea refuza să se plaseze în aceeaşi categorie cu 
debutantele cu ochii mari, care suspinau după umerii lui şi 
aduceau bucăți de zahăr pentru calul său. 

Deşi ar fi fost o minciună să spună că nu suspina după 
umerii lui. 

— De ce nu? întrebă el, pe un ton care arăta o 
curiozitate sinceră. Nu-ţi mai plac caii? Când erai mică, îți 
plăceau la nebunie. Îmi aduc aminte şi acum de poneiul ăla 
al tău... 

— Plăcințică, adăugă ea. 

— Exact. Nu era un ponei de Shetland, ci de Fell. Şi, 
din câte ţin eu minte, avea spatele drept şi o fire tare 
nărăvaşă. 

Georgina zâmbi. 

— Îţi aduci aminte cum se cabra şi mergea dacă i se 
părea ei că era vremea să ne întoarcem acasă? Dacă o duceai 
doar un pic prea departe de grajduri, pe tot drumul spre casă 
o ținea numai într-un galop. 

— Mă gândeam să-l scot pe Richelieu mâine prin 
împrejurimi, spuse el, îndesându-şi poalele cămăşii în 
pantaloni. N-ai vrea să vii şi tu cu mine? 

— Nu am cal. 

— Iapa lui Carolyn nu e la fel de temperamentală ca 
Plăcințică, dar ştie să se poarte în societate. Mi-ai face o 
favoare, zău. 

— Da? 

Georgina ridică dintr-o sprânceană. 

— L-am antrenat prea intens pe Richelieu. Trebuie să-l 


scot un pic să se distreze. 

— Să se distreze? Mi-am închipuit că toți caii de curse 
consideră întrecerile ca fiind plăcute. Nu asta înseamnă 
distracție pentru el? 

— Dacă antrenamentele ajung să semene prea mult cu 
o îndatorire, o să-şi piardă tot entuziasmul. Vreau să-l las să 
mănânce nişte iarbă de pe marginea drumului, să fure un 
măr dintr-o livadă şi să ia câteva guri de spice de pe ogoare, 
dacă o să găsesc unul care să nu fie păzit de vreun fermier 
irascibil. Mâine vreau să-l las să fie un cal oarecare, nu un 
potențial campion. 

— Distracţie, repetă ea. 

Hugh se aplecă peste balustradă şi-i ridică bărbia cu 
un deget. 

— Mai ştii ce-nseamnă distracţia, Georgie? 

— Să ştii că petrec adesea multe momente minunate, 
protestă ea, cu ochii fascinaţi de buza lui inferioară. 

În toți anii aceştia în care îl considerase un fel de frate 
mai mare, de ce nu observase oare că buza lui de jos era atât 
de puternic conturată? Pentru că nu era un gând potrivit, 
tocmai de aceea. 

— Vara aceasta nu pari a te distra foarte tare. Întinse 
mâna şi o bătu uşor cu degetul pe vârful nasului. Buze 
îimbufnate. Ochi trişti. 

Acesta era acel Hugh pe care şi-l amintea ea, cel care 
avea grijă de toţi, care lua în braţe un copil rămas în urmă, 
care ştergea lacrimi şi punea întrebări. 

— Ei bine, spuse ea, zâmbind un pic, adevărul e că 
potenţialii noştri parteneri de viaţă au fost îndepărtați de noi, 
aşa că... 

Ceva se schimbă în privirea lui. 

— Nu ştiam că aveai aşa ceva. 

— Căpitanul Oakes? zise ea imediat. Carolyn l-a invitat 
la petrecerea aceasta special pentru mine, iar una dintre 
domnişoarele de pe lista ta l-a înhăţat înainte ca eu să fi 


apucat să am parte de ceva mai mult decât un dans sau 
două. 

— Dar Bergeron te invită constant la dans, spuse el, i 
rezemându-se de gard cu aerul unui om gata să stea la 
taclale acolo toată noaptea. Şi Geerken, deşi e aşa un netot, 
încât presupun că nici nu îl iei în considerare. Trăiam însă 
cu impresia că ai jurat să nu te mai măriţi, dar, dacă aşa 
stau lucrurile, se pare că ai uitat să-ți informezi robii 
credincioşi. 

— Nu pot să anunț asta în gura mare. N-aş mai avea 
nimic de făcut la baluri. Nimeni n-ar mai dansa cu mine. 

— Ba da. 

— Nu... 

Hugh se aplecă un pic mai aproape. 

— Eşti văduvă, Georgie. Ar dansa cu tine pentru că eşti 
de-a dreptul încântătoare şi le-ar plăcea să te aducă în patul 
lor. 

Respirația lui puse în mişcare cârlionţii de pe fruntea 
ei. Mirosea a sudoare proaspătă şi vag a ierburi, un amestec 
de miros de efort şi de paie. 

— Deci nu mi-ai lăsa alți tovarăşi decât destrăbălații 
saloanelor? 

— Conversaţia unui neobrăzat e, fără îndoială, mult 
mai interesantă decât cea a lui Geerken. 

— Din ce spui tu, s-ar zice că niciun gentleman 
adevărat n-ar vrea să se însoare cu mine, dar te asigur că... 

— O, dar vor să se însoare cu tine, răspunse el. 
Pembroke, Landry şi Kitlas. Mai ales Kitlas. Se uită la tine de 
parcă ai fi Venus în carne şi oase. Toţi ar vrea să te ia de 
nevastă, cu excepţia lui Louis DuPreye, desigur, şi asta 
pentru că el e deja însurat. 

— Atunci ar trebui să nu-mi mai facă ochi dulci, replică 
Georgie, pe un ton hotărât. 

— Şi să nu te mai atingă, completă el. Să-mi spui dacă 
întrece măsura, îi dau una de-l arunc direct în comitatul 


vecin. 

Într-un colțişor întunecat al minţii ei, Georgina 
înregistra faptul că Hugh părea a fi catalogat fiecare bărbat 
care dansase cu ea în ultima săptămână, fiecare bărbat care- 
i făcuse un compliment. Bineînţeles, cel mai probabil doar 
avea grijă de ea, aşa cum trebuia să o facă un adevărat frate. 

— Asta dacă nu cumva vrei să te atingă, adăugă el. 

— Nu, răspunse ea, deşi abia dacă îşi mai aducea 
aminte ce voia şi ce nu, cel puțin în ceea ce-i privea pe 
pretendenții ei. 

— La naiba, eşti atât de frumoasă, încât nici dacă le-ai 
spune tuturor bărbaților de-aici că n-ai de gând să te mai 
căsătoreşti, tot n-ar înceta să spere. 

— Spui asta doar din loialitate, pentru că mă cunoşti 
de-atâta vreme, comentă ea, zâmbindu-i. 

— Păr ca focul... 

Îşi plimbă degetul de-a lungul unuia dintre zuluifii ei. 

— Şi un temperament pe măsură, aşa spunea mama 
mereu. 

— N-ai cum să nu ştii ce ochi ai, aşa că n-o să spun 
nimic despre ei, continuă el, pe un ton voios (şi dezamăgitor). 
Bărbie perfectă, pomeţi înalți, piele superbă... Dumnezeule 
mare, Georgie, pe cine ai cataloga tu frumoasă dacă nu pe 
tine? 

Georgina se simțea încântată... şi stânjenită. 

— Nu mă refeream la genul acela de frumusețe. 
Vorbeam de frumusețea aceea pe care o are Gwendolyn. 

— Gwendolyn? Părea uluit. Dacă mă-ntrebi pe mine, 
Gwendolyn nu e decât o versiune mai fadă a ta. Ca un 
portret decolorat. 

Această remarcă semăna straniu cu asemănarea pe 
care o făcuse ea între Richard şi el. 

— Nu mă refeream la calităţile fizice, spuse ea, 
încercând să-i explice, deşi se simțea ca o nesăbuită 
vanitoasă care cerşea complimente. E vorba despre faptul că 


Gwendolyn arată ca şi cum ar fi ieşit direct dintr-un tablou 
de Raphael. 

Hugh se întoarse şi strigă: 

— Fimble! 

Un grăjdar apăru imediat în cadrul uşii. Hugh făcu 
semn către Richelieu şi sări peste gard. Georgina se dădu un 
pas înapoi. Era mult mai înalt decât ea. Părul i se lăsase pe 
frunte, iar cămaşa îi atârna din nou în dezordine pe lângă 
corp. 

— Eşti o prostuță, spuse el, pe un ton relaxat, luând-o 
de braț şi conducând-o înapoi către casă. 

— Ştiu, răspunse ea. Hai să vorbim despre altceva. 

— Bine. Mâine. Ne vedem la grajduri la opt dimineața. 
Trebuie să plecăm înainte să se adune ceilalți să-l vadă pe 
Richelieu la antrenament, 

— Dar n-am zis că vin... 

Tocmai treceau pe sub vechea arcadă de piatră care 
făcea legătura cu grădina cu trandafiri. Se opri şi o făcu şi pe 
ea să rămână pe loc. Georgina se împletici, iar el o prinse de 
braţ. 

— Nu poţi să mă struneşti ca pe unul dintre caii tăi, 
Hugh, ripostă ea, ştiind bine că tremura. 

Şi nu din pricina faptului că se împleticise. Cauza era 
căldura mâinii lui pe brațul ei gol. 

— La naiba, Georgie! Se uita fix în jos la ea. Ştii bine că 
nu mă pricep la complimente. 

— Vânam şi eu câteva, mărturisi ea. Nu mă lua în 
seamă. 

— Tocmai asta e. Nu pot să nu te iau în seamă. Eu nu 
te ignor niciodată. 

Georgina deschise gura, însă nu reuşi să scoată niciun 
cuvânt. 

— Dacă am învățat ceva săptămâna asta blestemată, 
care parcă nu se mai termină, e că sunt fericit când te văd. 
Asta în timp ce, al naibii să fiu, dacă simt ceva când mă uit 


la Gwendolyn. Nimic altceva decât uşurare că s-a şters 
singură de pe lista mea, adăugă el. 

Ea simțea cum pe buze îi prindea contur un zâmbet 
tremurat. 

Hugh aşteptă, însă doar o clipă. Îi dădea ocazia să facă 
un salt înapoi, ca un iepure retrăgându-se sub un gard viu. 
Georgina putea foarte bine să râdă indiferentă şi să se 
întoarcă în casă. 

Însă ea nu schiță nicio mişcare. Rămase pur şi simplu 
pe loc. 

Hugh săruta la fel cum călărea: sălbatic, feroce, cu 
mare atenţie şi controlând mereu situația. Bineînţeles, 
Georgina fusese sărutată şi de alți bărbați de când îşi 
terminase perioada de doliu. Dar sărutul cu Hugh nu 
semăna cu niciunul de până atunci. 

Degetele i se strecurară în părul lui, în timp ce se 
străduia cu toată ființa ei să capteze mirosul senzual al 
corpului lui, duritatea buzelor sale, forța braţelor care o 
cuprindeau, chiar şi apăsarea aspră a cărămizilor de care era 
lipit spatele ei. 

— Georgie. 

Tonalitatea brută a vocii lui avea ceva deosebit, felul în 
care numele ei zăbovea pe buzele lui. Iar asta o trezi la 
realitate. 

— Nu vreau să mă mărit, spuse ea, retrăgându-se. Nu 
sunt pe lista ta, Hugh. Înțelegi asta, nu-i aşa? 

— Naiba s-o ia de listă, zise el. 

În clipa următoare o săruta din nou, şi era deliciu, şi 
înspăimântător. Trupul lui masiv era lipit de al ei şi, chiar şi 
prin mătasea grea a rochiei, îi putea simți vigoarea 
bărbătească plină de dorință. 

Aşa era Hugh. Indiferent că îmblânzea un cal sau să 
ruta o femeie, nu-i era frică de propriul corp. Chiar şi acum, 
mâinile i se plimbau peste fundul ei, într-un mod cum nu se 
poate mai necuvenit. 


Într-un mod în care — îşi dădea ea seama acum - nu 
mai fusese atinsă niciodată de vreun bărbat. 

— Cum adică „Naiba s-o ia de listă”? întrebă ea, când 
buzele lui alunecară de peste ale ei şi porniră de-a lungul 
gâtului. 

Era atât de bine... Se simțea ispitită să lase deoparte 
orice gând şi să savureze pur şi simplu modul delicios în care 
buzele lui îi mângâiau pielea. Dar Georgina gândea mereu. Se 
tot gândea la intimităţile pe care le împărtăşise cu Richard în 
primul lor an de căsnicie, când încă se mai deranjau cu 
asemenea lucruri. 

Richard o întreba mereu, într-un mod foarte galant, 
dacă o anumită mângâiere îi era pe plac, iar ea se gândea 
bine înainte de a se hotărî. De cele mai multe ori accepta, 
deşi respinsese hotărât ideea de a face dragoste cu lampa 
aprinsă. 

Avea senzaţia că Hugh n-ar fi la fel de curtenitor. Într- 
un mod scandalos, acum avea mâna lipită de fundul ei, 
urmându-i îndeaproape conturul, din nou, iar acesta era 
unul dintre acele gesturi pentru care Richard ar fi cerut 
aprobarea înainte chiar de a se gândi să o atingă. Şi avea 
sentimentul că, de fapt, lui Richard nici nu i-ar fi trecut prin 
cap să o mângâie acolo. 

Şi totuşi, senzaţia era... Era delicioasă. 

— N-ar trebui să facem asta, spuse ea în şoaptă, 
simțind vag că nu se cuvenea să se comporte aşa. 

Hugh îşi îndreptă spatele şi aruncă o privire către casă. 

— Trebuie să mă îmbrac pentru cină. Stai lângă mine 
la masă? 

— Nu pot să stau lângă tine, protestă ea. Ştii asta la fel 
de bine ca mine. Suntem aşezaţi fiecare după rang, iar tu, în 
calitate de conte de Briarly, îmi eşti mult superior, în 
comparaţie cu tine, eu sunt la coada vacii, după cum e 
vorba. 

Mâinile i se încleştară în jurul taliei ei. 


— N-am de gând să mai petrec încă o blestemată de 
masă privindu-l pe Kitlas cum se uită la tine ca un vițel şi pe 
DuPreye lingându-şi buzele şi frecându-se de umerii tăi, ca 
din întâmplare. În timp ce eu stau lângă Gwendolyn, care nu 
are niciodată nimic interesant de spus, apropo, şi să-mi 
scrâşnesc dinţii în speranța că mâinile lui DuPreye nu se 
apropie de genunchii tăi, pe sub masă. 

Georgina simţi un fior de fericire atât de puternic, încât 
nu-şi putu reţine un râset. 

— Dar trebuie neapărat să rămâi pe locul desemnat de 
Carolyn! 

Hugh se uită în jos la ea şi mârâi. Efectiv mârâi, ca un 
fel de câine. 

— O să stau pe locul de lângă tine, Georgie. 

— Dar... 

— Sau o să te iau pe sus de pe locul tău şi o să te oblig 
să stai în poala mea. 

— Hugh, aşa ceva e absurd, protestă ea. Nu poți să faci 
una ca asta. 

— Niciodată nu  reacționez bine la interdicții. 
Scăpărarea din ochii lui arăta că vorbea cât se poate de 
serios. Poți să-i spui lui Carolyn să schimbe aranjamentul la 
masă, astfel încât să rămână un loc gol lângă tine, din 
moment ce, după câte se pare, o să întârzii chiar mai mult 
decât de obicei... Altfel o să te compromit în fața tuturor. 

Georgie rămase cu gura căscată. 

— Şi cum ai de gând să faci aşa ceva, într-o încăpere 
plină de oameni? 

Licărul din ochii lui o făcu să se îmbujoreze. 

— Draga mea, zise el, plimbându-şi degetul mare de-a 
lungul liniei mandibulei ei, aş putea... nu, te-aş compromite 
în orice loc în care mi-ai permite-o tu. 

— Ei bine, eu nu-ți permit aşa ceva, spuse ea, slab. 

— Atunci va trebui să mă mulțumesc cu a te lua în 
brațe şi a scânci: „Ah, Georgina, nu pot să uit cum ţi-am 


cuprins fundulețul rotund în palme!” 

Ea izbucni în râs. 

— N-ai îndrăzni să faci aşa ceva. Şi, cu accentul acela 
scoțian pe care încerci să-l imiţi, parcă ai fi un pescar beat 
criță. 

Hugh zâmbea larg, iar mâinile îi alunecau de-a lungul 
spatelui ei, înspre... 

— Dar e adevărat. Cred că m-ai distrus pe... 

— Pe ce? întrebă ea, încercând să-şi potolească pulsul, 
care o luase razna. 

Palmele lui se mişcau în mod delicios, tot mai jos. 

— Ca să-ți răspund, trebuie să mai fac nişte cercetări, 
spuse el, coborându-şi gura spre a ei. 


Capitolul 19 


Când Georgina intră în salon, se cam făcuse ora la care 
se servea cina. O prinse de mână pe Carolyn şi-i spuse în 
şoaptă: 

— Fratele tău ține morțiş să stea lângă mine la masă. 
Apoi, văzând surpriza întipărită pe faţa prietenei ei, adăugă 
pe un ton oarecum defensiv: În fond, Gwendolyn e logodită 
acum. 

— Nu contează, răspunse Carolyn. Hugh nu poate să 
anunțe pur şi simplu că vrea să-şi schimbe locul la masă 
pentru că persoana care trebuia să stea lângă el s-a logodit. 
l-am aşezat pe toți după rang tocmai pentru a nu-mi bate 
capul cu genul ăsta de solicitări. Nu aş putea suporta ca toți 
invitaţii să se uite pe furiş la Lady Fourviere şi la Albert 
Hunt, ca să-şi dea seama dacă au, într-adevăr o aventură. 

— Habar n-aveam de asta! spuse Georgina, deviind 
oarecum de la subiect. Dar fratele lui nu este cumva episcop? 

— Nu spune nimănui, dar am fost nevoită să le 


repartizez camere alăturate. Şi de ce vrea Hugh să stea lângă 
tine? S-a săturat de discuţiile de complezență cu Gwendolyn? 

— Cred că da. Mi-a spus că, dacă nu i se schimbă 
locul, o să facă o scenă. 

— Da, presupun că am putea proceda diferit în seara 
aceasta. Aş putea transforma totul într-un joc... Glasul i se 
stinse. Matroanele mai scorțoase sigur nu vor fi de acord, 
Georgie. 

— Te rog, nu face nimic până nu apare şi Hugh, spuse 
Georgina. DuPreye o să înceapă să se învârtă iar pe lângă 
mine, iar soţia lui va fi pusă într-o situaţie jenantă. 

— Biata femeie, spuse Carolyn. Nu vreau să fiu 
răutăcioasă, dar probabil s-a obişnuit cu situaţiile de genul 
ăsta. Trebuie să-ți spun că arăţi de-a dreptul spectaculos. 
Seducător, chiar. Îşi miji ochii: Ce-ai făcut până acum? 

Georgina simți cum obrajii i se îmbujorară un pic. 

— Nimic! După care adăugă imediat: Doar m-am distrat 
şi eu puțin. 

— Şi cu cine ai făcut asta? întrebă Carolyn cu 
fermitate. Eu am stat aici, flecărind cu unii şi cu alții mai 
bine de o oră şi nu te-am văzut nicăieri... Erai prin vreun 
colț, pe undeva? Ah, spune-mi că nu erai cu Geerkin! N-aş 
suporta să te văd măritată cu el. 

— N-am fost cu el, răspunse Georgina. Nu fi prostuţă. 
Dacă o să mă recăsătoresc - şi tu ştii cum nu se poate mai 
bine că nu am de gând să o fac —, o să respect cu sfințenie o 
regulă eliminatorie: bărbatul respectiv trebuie să ştie să 
numere măcar până la o sută. 

— Hmm, zise Carolyn, ridicând dintr-o sprânceană. 
Bine, să zicem că n-o să te bat la cap cu întrebări 
stânjenitoare despre ce rol anume are fratele meu în... să 
zicem... preocupările tale extramaritale. 

— Mulţumesc, replică Georgina, conştientă în acelaşi 
timp că Hugh îşi făcuse apariţia în spatele ei. Îi simți 
prezența, o conştientiza, ba chiar îi detectă mirosul - un 


parfum minunat de proaspăt, de om trăit în aer liber, o 
combinație între mirosul pielii de bărbat şi o aromă vagă de 
săpun. 

— Ehei, iată-te în sfârşit! exclamă Carolyn. 

Râdea privindu-şi fratele mai mare, iar Georgina îşi 
putea da seama că prietena ei cea mai bună se aventură în 
tot felul de bănuieli nesăbuite. 

— Bună, Caro, spuse Hugh, pe un ton atât de relaxat, 
încât nu ţi-ar fi venit să crezi că tocmai îşi pusese mâna pe 
spatele Georginei. 

Atingerea lui o frigea prin mătasea rochiei, de parcă i-ar 
fi atins pielea goală. Cu o rotire iute, Georgina se trase 
deoparte. Nu-i putea permite să... ei bine, să se poarte ca şi 
cum ar fi fost stăpânul ei. 

În ochii lui apăru o licărire, însă făcu o plecăciune, cu 
un aer destul de grav, şi îi sărută mâna înmănuşată. 

— Lady Georgina, i se adresă, pe un ton plăcut. Dar îi 
tinu mâna cu o fracțiune de secundă mai mult decât s-ar fi 
cuvenit, iar ea îşi dădu seama că, în sinea lui, se prăpădea de 
râs. 

— Mă duc să vorbesc ceva cu majordomul, spuse 
Carolyn. Mi-a venit o idee splendidă. 

Se îndepărtă cu paşi vioi. 

Zâmbetul larg al lui Hugh o făcu pe Georgina să-şi 
simtă tot corpul încălzindu-se, iar inima începu să-i bată cu 
repeziciune. 

În cealaltă parte a încăperii, Carolyn îi întoarse spatele 
majordomului şi bătu din palme. 

— Puţină atenţie, vă rog! strigă ea. Aş vrea să anunţ o 
surpriză deosebită de care avem parte în seara aceasta. 

În încăpere se făcu linişte. Matroanele - care pândeau 
mereu o ocazie de a-şi mărita odraslele - o fixau pe gazdă cu 
o expresie uşor încruntată, domnii îi aruncau priviri 
plictisite, iar domnişoarele se uitau la ea cu un interes trezit 
instantaneu. 


— O să avem parte de un joc, continuă Carolyn, un joc 
ce va determina felul în care vom fi aşezaţi la masă în seara 
aceasta. E vorba despre unul dintre jocurile mele preferate 
din copilărie. Sigur vă aduceţi aminte de Îți iubeşti vecinul? 
nu-i aşa? Făcu un gest către cinci servitori care se agitau 
încolo şi încoace prin încăpere. După cum vedeţi, servitorii 
formează două cercuri de scaune. Toţi cei născuți în prima 
jumătate a anului, din ianuarie până în iunie, se vor duce în 
partea aceea a încăperii, iar cei născuți din iulie până în 
decembrie vor rămâne în partea aceasta. 

— Iubito, uite cum ai reuşit să ne desparti! strigă soțul 
ei. 

Carolyn îi trimise un sărut. 

— Dragul meu, cinez cu tine în fiecare seară, spuse ca, 
arătându-şi gropițele din obraji. V-aduceţi aminte cu toţii 
regulile jocului? Vă rog să vă aşezaţi, astfel încât să aveți ca 
vecini numai persoane de sex opus. O persoană o să stea în 
mijlocul cercului. În cercul acesta, voi ocupa eu întâi această 
poziție, iar fratele meu o să facă acelaşi lucru în celălalt grup. 

— Nu-i aşa c-a fost frumos din partea ei să-şi aducă 
aminte că noi suntem născuți în aceeaşi lună? murmură 
Hugh la urechea Georginei. 

— Şşşt, răspunse ea, simțind cum tenul ei căpăta o 
nuanță rozalie. Purtarea lui Hugh era bătătoare la ochi, cum 
stătea lângă ea, ca şi cum... ca şi cum... 

Nu putea duce acest gând până la capăt. În plus, 
Carolyn tocmai explica regulile jocului. 

— Eu o să aleg pe cineva şi o să întreb: „iți iubeşti 
vecinul?” Dacă persoana respectivă spune „nu”, pot să-l 
declar pe unul dintre vecinii respinşi drept vecinul meu de 
masă. Pe de altă parte, dacă persoana respectivă îşi iubeşte 
vecinul sau vecina, atunci cei doi se pot duce împreună la 
cină. Cei doi se retrag din cerc, şi eu întreb din nou. Cercul 
va deveni din ce în ce mai mic, până când fiecare îşi va găsi o 
pereche. Aţi înțeles cum merg lucrurile? 


Primi drept răspuns un zumzet de comentarii 
entuziaste şi o avalanşă de chicoteli din parte domnişoarelor 
mai tinere. 

— Mie îmi place, spuse Hugh. Pregăteşte-te să fii 
revendicată, Georgie. 

Aceasta îi lovi uşor mâna cu evantaiul. 

— Doar pentru că vei fi în centrul cercului nu 
înseamnă neapărat că mă vei câştiga ca vecină de masă. 
Dacă se-ntâmplă să mă aşez lângă Lord Geerkin? Din câte se 
pare, are ziua de naştere ce este exact în intervalul repartizat 
cercului nostru. 

— Cred că o să reuşesc să câştig. Acum, hai, fii fetiță 
cuminte. 

— Nu sunt o fetiță cuminte, răspunse Georgina, râzând 
un pic. 

— Nici nu-ți pot spune cât de bucuros sunt să aud una 
ca asta, replică Hugh, oprindu-se să o privească. 

Expresia ochilor lui... era de-a dreptul indecentă! 
Georgina îşi simţi tenul colorându-se. 

Câteva secunde mai târziu, Hugh pusese deja stăpânire 
pe cerc şi îi aşeză pe toți oaspeţii pe scaunele din jurul lui. 
Georgina se trezi între căpitanul Oakes şi contele de 
Charters. Nu se putu abține să nu zâmbească. Hugh o 
aşezase în mod intenționat între doi bărbați care nu erau 
deloc interesați să se bucure de compania ei pe parcursul 
cinei. 

— Aşa, începu Hugh, aruncând o privire către şirul de 
persoane din jur. Stă toată lumea bine? Lady Passmore? 

— Eu cred că ar trebui să stau lângă fiica mea, zise 
Lady Passmore, un pic agitată. 

— Ah, dar aranjamentul locurilor la cină e hotărât de 
nişte reguli atât de rigide... replică Hugh, cu dulceaţă în glas. 
Nu putem să avem persoane de acelaşi sex aşezate una lângă 
alta. Pe de altă parte, dacă fiul dumneavoastră ar fi fost aici, 
aş fi putut să vă fac pe plac şi să vă aşez lângă copilul 


dumneavoastră. Acum e timpul să începem. Se întoarse către 
căpitanul Oakes: Oakes, amice, îți iubeşti vecinele? 

Căpitanul Oakes îi aruncă o privire hotărâtă Georginei, 
aflată în stânga sa, apoi doamnei Fourviere, care stătea la 
dreapta lui, după care negă cu o mişcare tristă din cap. 

— Ca om de onoare, rosti el, trebuie să recunosc că nu- 
mi iubesc vecinele. 

Hugh se năpusti asupra Georginei înainte ca aceasta să 
apuce măcar să tragă aer în piept. Şi nu se mulțumi să o ia 
de mână. O înşfăca - o luă pe sus şi o purtă direct în afara 
cercului, într-un cor de scâncete scandalizate din partea 
matroanelor. 

— la de-aici scaunul ei şi pe cel al lui Oakes, i se 
adresă unui servitor şi, lăsând-o pe Georgina jos, se întoarse 
în cerc. Căpitane, din moment ce ai demonstrat că eşti 
extrem de lipsit de iubire, de-acum încolo vei sta în mijlocul 
cercului şi vei lua la întrebări pe cine doreşti. 

Georgina îl văzu pe Oakes întorcându-se încet, după 
care se folosi de regulile jocului exact ca Hugh, întrebându-l 
pe domnul din dreapta domnişoarei Kate dacă-şi iubea 
vecinele. Urmă un moment de şovăială, în care Lord Geerken 
luase în calcul - din câte se păruse - să o solicite pe Kate 
drept vecină la masă, însă încruntarea ei fermecătoare reuşi 
să-l facă să se răzgândească, iar Oakes o luă imediat în 
braţe, scoțând-o din cerc. 

— Sper că nu are nimeni de gând să mă ia pe sus, 
spuse pe un ton crispat contesa de Pemsbiddle, o văduvă 
bogată. 

— Aşa ceva contravine tuturor regulilor de bună- 
cuviință, replică Lady Mottram, adresându-i fiicei ei, Emily, o 
încruntătură care-i comunica foarte clar că aceasta nu 
trebuia cu niciun preț să-i permită vreunui domn să o ridice 
în braţe. 

— În ceea ce mă priveşte, este mai degrabă imposibil 
decât scandalos, zise contesa, cu veselie. Doar corsetul meu 


cântăreşte ceva mai mult decât copilița aceea a dumitale. 

În seara aceea, conversaţia în jurul mesei fu mult mai 
animată decât la cinele anterioare. Bineînţeles, toți se 
gândeau în mod special la mesenii care-şi declaraseră 
dragostea şi la obiectul afecțiunii lor. Poate cel mai fascinant 
moment fusese atunci când în cerc nu mai rămăseseră decât 
câţiva jucători, iar doamna DuPreye, care şedea lângă soțul 
ei, anunţase că nu-şi iubea vecinii şi plecase din cerc la 
brațul preotului paroh. 

Georgina se simțea cum nu se poate mai bine. Ori de 
câte ori întâlnea privirea lui Hugh, inima părea să-i stea în 
loc o fracțiune de secundă. Şi, de fiecare dată când piciorul 
lui se freca din întâmplare de al ei, pe sub masă, pulsul i-o 
lua razna. Mai ales după ce-şi dăduse seama că piciorul 
acela părea să-l întâlnească pe al ei cam des. Încercă să-şi 
aducă aminte că era o văduvă la locul ei, dar se trezea că 
zâmbea tot timpul ca o fetişcană nechibzuită şi necoaptă. 

Vorbiră despre una, despre alta şi, în acelaşi timp, 
despre nimic deosebit... La un moment dat, se trezi că îi 
povestea despre păpuşile pe care le făcuse pentru nişte copii 
orfani. 

— Deci ai cusut hainele? întrebă el, nedumerit. Dar nu 
şi corpurile păpuşilor. 

— Exact. Folosesc păpuşi de cârpă. La început, am 
încercat să folosesc păpuşi cu cap de porțelan, dar am 
descoperit că acestea le erau luate copiilor pentru a fi 
vândute. Aşa că acum folosesc de fiecare dată păpuşi de 
cârpă, dar le împodobesc cu rochii extrem de elegante, din 
petice de mătase şi de dantelă, cu voal adevărat şi cu paiete. 
E atât de distractiv! 

— Şi de unde faci rost de materiale? 

— Croitoresele ştiu cum să croiască în aşa fel încât să 
le rămână tot felul de bucățele. Trimit un servitor pe la 
atelierele lor cam în fiecare săptămână. Bineînţeles că le 
plătesc resturile; altfel le-ar vinde unui meşter de bonete. 


Hugh schiță un surâs, un zâmbet leneş care o încălzi 
din cap până în picioare. 

— Una dintre cele mai clare amintiri pe care le am din 
copilărie e cât de mult iubeai păpuşa aia zdrențăroasă a ta. 

— Esmerta, zise Georgina. Da, o iubeam la nebunie pe 
Esmerta. Îmi plăcea mult mai mult să-i fac tot felul de haine 
decât să brodez. 

— Crezi că, dacă nu te-ai fi născut într-o familie din 
înalta societate, ai fi devenit croitoreasă? 

— O, da. Mi-aş fi deschis propriul atelier. Când eram 
mică, visam adesea la asta, înainte să înțeleg că doamnele 
din înalta societate... ei bine, că rolul doamnelor din înalta 
societate e să se mărite. 

— Şi te-ai măritat cu Sorrell pentru că era mereu atât 
de elegant? întrebă Hugh, jucându-se cu furculița. 

— Nu. 

Dar nu putu să se mobilizeze să spună mai mult. 

— Erai în mod evident îndrăgostită de el. Ţin minte şi 
acum ce față radioasă aveai în ziua nunții. 

Ea zâmbi slab. 

— Acesta este unul dintre motivele pentru care nu o să 
mă mai mărit niciodată. Poţi să iubeşti pe cineva destul de 
uşor, fără să ştii totuşi cine e cu adevărat. După care 
adăugă, văzându-l că tresărise brusc: Nu că bietul Richard ar 
fi fost vreun monstru sau ceva de genul acesta! 

— Şi cum era, până la urmă? 

Vocea lui Hugh era stabilă, cu o tonalitate profundă. 
Georgina avea impresia că se aflau într-un glob doar al lor, 
ca şi cum trăncăneala din jur s-ar fi auzit de la mare 
distanță. 

— Avea un simț al umorului teribil. Georgina se aplecă 
uşor într-o parte, pentru a-i face loc unui servitor să-i la 
farfuria. Umărul i se atinse în treacăt de al lui Hugh. Râdeam 
foarte mult... 

— Asta sună chiar bine. 


— Da. Numai că, într-un final, am observat că noi 
râdeam întotdeauna de ceilalți. De cum era îmbrăcat cutare 
sau de forma dizgrațioasă a corpului altcuiva, de râsul 
ascuţit al cine ştie cui... 

Hugh nu spuse nimic, iar Georgina evită să se uite la 
el. Vorbi mai departe, spunându-i lucruri pe care nu le 
dezvăluise niciodată nimănui. 

— Lui Richard îi plăcea să facă haz de ceilalți. 

— Făcea haz şi de tine? 

— Da, recunoscu ea. Dar niciodată cu răutate. Eram... 
eram un fel de prelungire a lui, înţelegi? Era destul de 
îngăduitor cât să-mi treacă mereu cu vederea defectele, 
exceptând momentele când era chiar supărat. 

Hugh îi luă mâna într-a lui. Georgina îşi scosese 
mănuşile pentru a mânca, aşa că simţi contactul nemijlocit 
al degetelor lui puternice şi calde strângându-se în jurul alor 
ei. 

— Tu n-ai putea să fii niciodată doar o reflexie a unei 
alte persoane, Georgie. lar eu nu pot vedea niciun defect la 
tine. Eraţi fericiți? 

— Da, zise ea. Bineînţeles că eram. 

Dar, în adâncul sufletului ei, nu era sigură de asta, iar 
glasul ei o trădă. Degetele lui se încleştară. 

— Ţie-ţi era simpatic Richard? 

— Nu, răspunse Hugh fără ocolişuri. Dar nici nu e de 
mirare. Eu sunt genul de bărbat pe care el îl detesta din 
adâncul sufletului. Şi... Ezită preţ de o secundă, ale gându-şi 
în mod evident cuvintele cu mare grijă. Sorrell era un 
gentleman tipic, spre deosebire de mine. Dacă nu ai fi fost de 
la naştere sortită să faci lucruri despre care se presupune că 
ar fi mai bune, tu ai fi devenit croitoreasă; eu îmi petrec 
vremea îmblânzind cai, fără să ţin cont de numele ilustru pe 
care-l port. Sunt mulți gentlemeni care consideră că nu s-ar 
cuveni să mă ocup cu aşa ceva. 

— Da, tu nu eşti o persoană care face ce se cuvine, 


consimți ea. 

Ori de câte ori îi întâlnea privirea, simțea un fior care-i 
cobora de-a lungul coloanei vertebrale şi-i înmuia genunchii. 
Era un lucru tare ciudat. În fond, stătea de vorbă cu Hugh, 
nu cu altcineva. Hugh, fratele celei mai bune prietene a ei. 
Hugh, care îi fusese alături aproape toată viața. 

Hugh - acelaşi Hugh dintotdeauna. Numai că lumina 
lumânărilor i se reflecta în păr şi-l făcea să lucească precum 
un bănuț nou. Avea acelaşi păr ca sora lui: des, bogat, de 
culoarea coniacului, lung până aproape de umeri. lar ochii 
lui aveau o nuanţă frumoasă, căprui amestecat cu verde- 
închis, precum sticla de pe fundul unei sticle de vin. 

Bineînţeles că ştiuse dintotdeauna că Hugh era chipeş. 
Dar nu era pentru ea. Nici măcar nu se gândise vreodată la 
cineva ca el. În loc de asta, în anul în care îşi făcuse debutul 
în societate, privirea i se plimbase prin sălile de bal, în 
căutare de bărbați care... 

— Poate că, într-adevăr, căutam un gentleman care să 
înțeleagă interesul meu pentru vestimentație, recunoscu ea. 
Dar ce motiv îngrozitor de nesăbuit să te îndrăgosteşti de 
cineva! 

— Sorrell era deosebit de elegant. Hugh îi lăsase mâna 
şi începuse să decojească o pară mică. Fâşiile lungi şi 
cârlionțate de coajă cădeau uşor printre degetele lui. 

— Prima dată când l-am văzut, purta o jiletcă din 
catifea neagră, brodată cu perle. Îşi mută privirea de la 
degetele lui Hugh către chipul acestuia şi văzu că încerca să- 
şi reprime un zâmbet. Ştiu. Poate că era într-o dispoziție 
oarecum ostentativă. Dar avea haine minunate. Mai avea o 
jiletcă, din satin albastru precum cerul, şi o purta cu ciorapi 
subțiri de mătase asortați. 

— Splendid, zise Hugh. Reuşise să-şi stăpânească 
foarte bine muşchii buzelor, astfel că îi întinse para cu o 
expresie cum nu se poate mai serioasă. Şi tu, eşti la fel de 
atentă la modă ca el? Aruncă o privire la rochia ei. Porți o 


chestie foarte drăguță în seara asta. 

— O chestie? începu să chicotească. Chestie, zău? 

— Rochie, se corectă el. Îmi place. 

— Mânecile au forma de clopot prea accentuată, îi 
spuse ea. Şi vezi asta? Arătă la marginea tivită cu dantelă a 
corsajului ei. Eu, una, aş fi folosit o broderie cu perle în loc 
de dantelă. Dantela pare un pic prea fragilă când e 
combinată cu o mătase cu o textură aşa greoaie. 

— Îmi place corsajul, spuse el, cu o nuanță de 
amuzament lacom în voce. 

Georgina îi urmări privirea şi se trezi că roşea. 
Marginea tivită cu dantelă nu prea reuşea să-i acopere sânii, 
bineînțeles. 

— Chiar aşa? întrebă, aruncându-i o privire pe sub 
gene. Şi ce anume îți place la el? 

Se trase un pic mai aproape, şi piciorul i se lipi de al ei. 

— Iar vânezi complimente. 

— Da, recunoscu ea cu neruşinare şi pur şi simplu 
aşteptă. 

— Felul în care este scobit în față... Nu am termenii 
precişi, dar pot să spun că rochia aceasta e făcută pentru a fi 
admirată de ochii unui bărbat. 

Glasul lui se redusese la o şoaptă întunecată. 

Era un joc periculos. Nu trebuia să se lanseze în 
asemenea manevre periculoase; nici măcar nu s-ar fi cuvenit 
să se gândească la asemenea lucruri. Dar Georgina se simțea 
împinsă de la spate de o îndrăzneală oarecum nebunească, 
aşa că-i adresă un zâmbet reținut. 

— Corsajul acesta e atât de enervant... atât de decoltat, 
încât nici măcar nu pot să port corset pe dedesubt. 

— Aha, spuse el. 

Aceste sunete reuşiră să-i aprindă fetei un foc în partea 
de jos a coloanei. Murmurul lui avea ceva care făcea să îşi 
închipuie că scotea exact acelaşi sunet când făcea dragoste 
cu o femeie. 


Nu era un sunet pe care să-l fi auzit vreodată... dar şi 
putea imagina. 

Chiar şi felul în care o privea era încărcat cu mai multă 
intimitate decât existase vreodată între ea şi Richard 

— Ce s-a întâmplat? întrebă Hugh, lăsându-şi mâna să 
coboare sub nivelul mesei, după care îşi întrepătrunse 
degetele cu ale ei. 

Georgina încercă să schițeze un zâmbet, dar ştia că era 
unul tare mohorât. Aşa că se întoarse la subiectul hainelor. 

— Richard avea nişte halate de casă excepţionale. Îi 
plăcea mătasea cu model, genul acela de material prea 
extravagant pentru a fi folosit la o jiletcă. 

— Spune-mi că nu venea în camera ta doar pentru ca 
amândoi să staţi degeaba, muţi de admiraţie în fața halatului 
lui. 

Nota vagă de batjocură din vocea lui o întristă şi o făcu 
să-şi retragă mâna dintr-a lui. 

— Richard era un om bun. Nu a făcut niciodată rău 
voit cuiva. Îi plăceau hainele aşa cum... Ei bine, aşa cum îţi 
plac ţie caii. 

În capul mesei, Carolyn se ridică. 

— Vă rog, doamnelor, haideţi să ne retragem acum în 
salon. 

Hugh se ridică şi el, punându-şi o mână chiar sub 
cotul Georginei, pentru a o ajuta să se ridice. 

— Iar domnii le vor însoți pe doamne în salon, anunță 
gazda. 

— Am ales bine pentru ea, nu-i aşa? întrebă Hugh, la 
urechea Georginei. Finchley este cum nu se poate mai 
potrivit. 

— Nu tu i-ai ales soț lui Carolyn; şi l-a ales singură! 

Toţi ceilalți ieşeau din sufragerie, însă Hugh o făcu să 
rămână în urmă şi să-i lase pe toți înaintea lor. 

— Ba bineînțeles că eu l-am ales, spuse el. Am refuzat 
trei sau patru cereri în căsătorie înainte ca Finchley să apuce 


să pună întrebarea cea mare. Ar fi putut foarte uşor să o 
piardă. 

— Ah! 

— Nu-ţi mai aduci aminte cât de mult îi plăcea profilul 
lui Lord Surtout? Probabil i-ar fi acceptat cererea doar pentru 
că avea o bărbie frumoasă, iar el ar fi târât-o după el în 
expedițiile sale de explorare a Nilului. Sau ar fi lăsat-o 
singură, să se ofilească acasă. S-a înfuriat teribil când l-am 
refuzat. Din fericire, Finchley s-a întors de la ţară în 
săptămâna următoare şi efectiv s-a împiedicat şi a dat peste 
ea la un bal. 

— Uitasem de pasiunea pe care o făcuse Carolyn 
pentru Surtout, spuse lent Georgina. 

Mama Georginei fusese de acord cu prima cerere în 
căsătorie pe care o primise fiica ei. 

Încăperea era goală acum. Cu o mişcare iute şi abilă, 
Hugh o ţintui pe Georgina la perete. 

— Se pare că îți place în mod deosebit să mă tot 
înghesui pe undeva, îi spuse ea, în şoaptă. 

— Când vine vorba despre tine, îmi descopăr tot felul 
de preferințe, Georgina. 

Glasul lui aluneca precum mierea zaharisită pe pielea 
ei, după care, în secunda următoare, buzele îi erau lipite de 
ale ei. Se cufundă în sărutul lui şi se eliberă de toate grijile 
care-i ocupau mintea. O săruta ca şi cum ar fi cunoscut-o. 

— Mă cunoşti, spuse ea, fără să se gândească, rostind 
pur şi simplu această constatare. 

— Mmm, răspunse el, un sunet profund şi prelung, 
care trăda plăcerea pe care o simțea. Nu atât de bine pe cât 
mi-aş dori. Se dădu puţin înapoi şi o privi în ochi, trecându- 
şi un deget peste sprânceana ei. Eşti exact ca Richelieu. Ai 
nevoie de un pic de distracție. 

— Distracţie? 

Zâmbetul care se întinse lent pe fața lui era total 
relaxat. 


— Exact. 

Îşi lăsă capul în jos şi-i muşcă buza. 

— Hugh! 

O apucă din nou cu dinţii, după care începu să o 
sărute. Georgina încerca în continuare să se gândească la 
distracție şi la lipsa ei, dar se prăbuşi în abisul plăcerii care 
exploda între ei. 

Sărutările lui o făceau să se simtă nebunesc, periculos 
de tânără. Dar nu era. Avea 25 de ani, iar inima îi era chiar 
mai bătrână de atât. 

Hugh era mai mare decât ea, dar era lipsit de griji şi... 

El o scutură uşor. 

— Nu mai gândi, îi ordonă. 

— Mă... 

— Gândeşti prea mult. Şi-ţi faci prea multe griji. 

— Tu nu-ți faci griji deloc, sublinie ea. 

— E mai bine aşa, murmură el, iar mâinile i se 
încleştară pe şoldurile ei, trăgând-o mai aproape, lipită de... 

Pe Richard nu-l simțise niciodată aşa. 

Corpul îi clocotea, iar o parte a ei, o parte lacomă, 
uitată de mult, o făcu să se împingă şi ea înspre el. 

O făcu să-şi afunde degetele în părul lui şi să-l sărute 
cu sălbăticie. 

O făcu să se înfioare auzindu-l gemând uşor şi 
văzându-i ochii întunecându-i-se de dorință. Nu o privea ca 
pe o fată pe care o cunoştea de o viață, nici ca pe cea mai 
apropiată prietenă a surorii lui, nici ca pe o văduvă... 

Ci ca şi cum ar fi fost o băutură pe care o dorea mai 
mult decât viața însăşi. 

Nu se desprinse din îmbrăţțişarea lui decât atunci când 
din cadrul uşii se auzi un zgomot, dar totuşi nu se întoarse 
pentru a vedea cine era acolo. 

— Georgie, zise Carolyn, din uşă. 

Se întoarse încet. Carolyn râdea şi-i întindea mâna. 

— Dacă nu vrei să se işte un adevărat uragan de 


şuşoteli bârfitoare, ai face bine să vii cu mine acum. 

Georgina se puse în mişcare, însă nu se putu abține să 
nu arunce o privire înapoi tocmai când ieşea din cameră. 

Hugh stătea rezemat de perete, cu capul pe spate, 
privind-o cum pleca. Era cel mai erotic lucru pe care-l văzuse 
vreodată: bărbatul acesta uriaş şi frumos, cu părul răvăşit de 
mâinile ei, cu ochii întunecați de dorință, privind-o. Uitându- 
se după ea. 

Şi zâmbetul acela! 

Era senzual, era jucăuş, era ademenitor. 

Fu nevoie să facă un efort pentru a-i întoarce spatele. 

— Nu uita că mâine-dimineață mergem să călărim, 
strigă el în urma ei. 

Carolyn chicoti. 

— Te oferi să mă însoțeşti la o plimbare călare, frățior 
scump? 

Hugh mârâi la ea, după care, când Georgina îi aruncă 
din nou o privire furişă peste umăr, adăugă: 

— Mâine, Georgie. 

Îi ordona efectiv... iar ea ar fi trebuit să pună piciorul în 
prag. Ar fi trebuit să... 

Încuviinţă din cap. 


Capitolul 20 


A doua zi dimineață, când Georgina cobori pe scara 
interioară, aproape toți domnii erau prezenţi în antreu. Din 
câte se părea, grupul de invitați - sau, cel puțin, bărbații — 
avea de gând să pornească din nou la vânătoare de 
potârnichi. 

Era îmbrăcată în cel mai bun costum de călărie pe 
care-l avea, cu o jachetă verde, de nuanța cojii de măr, cu 
fireturi negre, împletite, şi marginile tivite cu aceeaşi culoare, 


şi observă cu încântare efectul pe care-l avea asupra mai 
multor bărbaţi care o urmăriră cu privirea în timp ce cobora 
treptele. Această jachetă îi punea în evidență bustul şi 
şoldurile într-un mod cum nu se poate mai mulțumitor. 
Singurele elemente mai reuşite decât costumul pe care-l 
purta erau pălărioara drăguță (verde, cu o pană zburdalnică) 
şi cravaşa pe care o avea în mână. Nu că ar fi folosit vreodată 
o cravaşă, însă, atâta timp cât aceasta era împodobită cu un 
ciucure splendid, verde cu negru, merita purtată drept 
accesoriu. 

— Ce mă bucur că vii cu noi la vânătoare, spuse 
marchizul de Finchley, înaintând către baza scărilor şi 
privind-o cu chipul luminat de un zâmbet larg tir 
întâmpinare. Avem o mulțime de doamne leneşe aii i printre 
care şi soția mea, astfel că grupul de vânătoare este alcătuit — 
în mod cât se poate de nefericit — excluşii din bărbați. 

— Asta e o aiureală, replică Georgina, zâmbindu-i 
gazdei sale în timp ce cobora ultima treaptă. Dacă aş veni cu 
voi, n-aţi mai putea să scuipaţi şi să spuneți glume 
deocheate după pofta inimii. 

— Aţi auzit-o pe aia cu văduva şi preotul? întrebi 
DuPreye, venind spre ea, pentru a o lua de braț. 

— Din fericire, nu, răspunse ea, ferindu-se de el. 

Mâna lui se strecură din nou către ea şi o prinse de cot. 

— Sunteţi echipată pentru o plimbare călare, Lady 
Georgina. Eu, unul, aş fi cum nu se poate mai încântat să vă 
însoțesc, în loc să mărşăluiesc prin poieni, cu ochii în patru 
după vreo pasăre, două. 

Finchley o cunoştea pe Georgina cam de când se 
căsătorise cu Carolyn şi îşi dădu seama, după expresia 
întipărită pe chipul ei, cât de mult îşi dorea cea mai 
apropiată prietenă a soției lui să-şi petreacă dimineaţa cu 
libidinosul domn DuPreye. 

— În niciun caz, zise el, bătându-l încet pe spate pe 
DuPreye. Ai jurat că azi o să împuşti cel puţin două păsări, ai 


uitat? Asta după ce ieri ai ratat de fiecare dată, asta ca să nu 
mai zic nimic de faptul că era să-l împuşti pe Oakes. 

DuPreye îi aruncă o privire acră. 

— Din moment ce faci atâta vâlvă despre acest accident 
nefericit, poate v-ar fi mai bine fără mine. Oricum, i s-ar fi 
putut întâmpla oricui. 

— Ba insist, să ştii că insist, spuse Finchley, voios. Mai 
mult ca sigur, Lady Georgina o să iasă la o plimbare uşoară 
pe moşie. Asta în timp ce noi, bărbații, trebuie să aducem 
materia primă pentru masa de seară. Unul dintre vecinii mei 
fermieri, domnul Bucky Buckstone, a fost atât de amabil 
încât să ne ofere acces liber în pădurea de pe proprietatea 
lui, DuPreye. Acolo chiar şi cel mai neîndemânatic dintre 
vânători poate să se bucure de succes, nu că te-aş descrie 
vreodată pe tine a fi astfel, bineînțeles. 

— N-ar trebui să ratați ocazia, contribui şi Georgina, 
aruncându-i lui DuPreye o privire atât de glacială, că ar fi 
descurajat orice gentleman demn de acest apelativ. Rar se 
întâmplă să merg călare mai mult de zece minute, aşa că 
pentru dumneata ar fi o dimineață irosită. 

— Rămâne pe altă dată, spuse DuPreye, renunțând. 
Poate chiar pe mâine-dimineață. 

— Putem să vorbim ceva între patru ochi, Lady 
Georgina? întrebă Finchley, oarecum pe neaşteptate. O 
conduse într-un salonaş alăturat şi spuse, fără nicio altă 
introducere: Am dat de un mare necaz. 

— Cum adică? întrebă ea, holbându-se la el, surprinsă. 
E vreo problemă cu partida de vânătoare? 

— N-are nicio legătură cu asta. E vorba despre cadoul 
pentru ziua de naştere a Carolynei. 

Îşi trecu degetele prin păr, distrugând coafura elegantă 
aranjată de către valetul lui în dimineața respectivă. 

— Dar care e problema? 

— Aveam un dar absolut minunat. Angajasem întreaga 
trupă de la Royal Court Theatre, care avea să monteze aici A 


douăsprezecea noapte, în sala noastră de teatru, mâine- 
seară. 

— Ah, lui Carolyn o să-i placă la nebunie! exclamă 
Georgina. Eşti un soț minunat! 

Maxilarul lui se încleştă nervos. 

— Ideea era una bună. 

— Şi ce s-a întâmplat? 

— Actorii nu mai vin. Aseară a sosit un mesager, să ne 
spună că cei mai mulți dintre actori au fost băgați în 
închisoare de un judecător, în Bath. Din câte se pare, au pus 
în scenă o piesă în care prințul regent era satirizat, iar unii 
dintre spectatori s-au simţit ofensați. Idioţii! Regentul este 
chiar cel care susține trupa respectivă! 

— Dar ai putea încerca să-i scoţi pe cauțiune, nu? 
sugeră Georgina. 

— Sunt în Bath, sublinie el, cu tristețe în glas. În Bath. 
Adică la trei zile cu trăsura de aici. l-am promis Carolynei un 
cadou special, iar partea cea mai proastă e că ea ştie că e 
ceva legat de teatru. 

— Ai o sală de teatru aici? 

Finchley dădu aprobator din cap. 

— Carolyn a aflat că pusesem să fie pregătită pentru un 
spectacol, deşi nu şi că le promisesem o mică avere actorilor 
acelora ca să vină până aici, în Dales. lar acum ea se 
aşteaptă la un spectacol pentru mâine-seară, iar eu n-am ce 
să-i mai ofer. 

— Eu n-am jucat niciodată într-o piesă, zise Georgina, 
îmi pare atât de rău că nu te pot ajuta... 

— N-am vrut să sugerez că ar trebui să joci în locul lor. 
Voiam doar să te rog, dacă nu e prea mare deranjul, să 
arunci o privire la târg, dacă tot ieşi la plimbare în dimineața 
asta. Majordomul meu a auzit că ar fi prin zonă şi o trupă de 
actori care merg din târg în târg. Şi satul nu e decât la vreun 
kilometru şi jumătate de aici, se ajunge foarte uşor acolo, 
doar urmezi drumul. 


— Bineînţeles că mă duc, spuse Georgina. Dacă dau de 
orice fel de actori, o să le spun să vină la conac mâine, la opt. 

— Poţi să-i chemi şi dacă nu e vorba despre altceva 
decât despre nişte simpli jongleri, spuse el, cu o mină mult 
mai fericită. O să dau poruncă să vină cu tine doi servitori. 

— Nu e nevoie. 

— A, nu, insist. Dacă te-ai plimba doar pe moşia mea, 
n-ar fi niciun pericol, dar chiar n-aş vrea să te duci în sat 
fără un însoțitor. Din câte am văzut, nu ai nicio servitoare 
care să vină cu tine. 

— N-o să fiu singură, spuse ea, ştiind foarte bine că pe 
buze îi juca un zâmbet reținut, dar prostesc. 

Marchizul ridică dintr-o sprânceană. 

— O, Doamne! Toţi domnii, cu o singură excepție, mă 
însoțesc la vânătoare. Nu-mi spune că ţi-ai găsit numele 
scris pe o anumită listă? 

— Asta sigur nu! îşi ridică bărbia, într-un gest mândru. 
La urma urmei, suntem prieteni din copilărie. Eu nu-s genul 
de femeie care să fie trecută pe o listă. 

Marchizul îi adresă un zâmbet, şi Georgina îşi spuse în 
sinea sa — nu pentru prima dată - că prietena ei era o femeie 
foarte norocoasă. 

— Sunt de acord cu tine, spuse el, dându-i dreptate. 
Eşti o ființă mult prea originală pentru a fi trecută pe o listă 
de nume, Lady Georgina. Sper să ai parte de o dimineață 
plăcută. Şi, ştiindu-l pe cel cu care-ţi vei petrece acest timp, 
sunt destul de convins că aşa va fi. 


Hugh tocmai începea să cocheteze cu ideea de a se 
întoarce la conac şi de a o smulge pe Georgina de sub 
plapumă când doamna respectivă îşi făcu apariţia la grajduri. 

Arăta ca o cutie de bomboane rafinate şi scandalos de 
scumpe, cu panglicile ondulate de vânt, cu ciucurii ei şi pana 


de la pălărie. Cârlionţii ei frumoşi erau strânşi în creştet, iar 
peste ei stătea o pălărioară de-a dreptul absurdă. Sub braț 
ținea o cravaşă, iar talia îi era mai subțire decât îi fusese dat 
lui să vadă vreodată la vreo femeie. 

Timp de câteva secunde după ce-o văzu în dreptul 
gardului, Hugh nu reuşi nici măcar să găsească în minte 
cuvintele potrivite pentru a o saluta. 

Îşi recăpătă controlul asupra vorbirii abia când 
zâmbetul ei jucăuş începu să se stingă şi spuse: 

— Georgie, mă eclipsezi total. 

Instantaneu, pe buzele ei reapăru zâmbetul acela 
ştrengăresc. 

— Croitoreasa mea e franțuzoaică, spuse ea, cu o 
evidentă lipsă de modestie. Îți place? 

Făcu o piruetă pentru el. 

În ultimii zece ani, surorile lui făcuseră piruete în faţa 
lui de nenumărate ori. Învăţase foarte mult din toate aceste 
manifestări. Niciodată, dar niciodată nu trebuia să spui că 
un corsaj era o idee prea strâns, că o fustă era un pic prea 
scurtă. Niciodată nu trebuia să remarci că o rochie stacojie 
făcea ca un nas roşu să pară şi mai colorat sau că dungile 
orizontale nu erau neapărat cea mai potrivită idee. 

Secretul succesului erau laudele. Laude şi iar laude. 

Aşa că deschise gura... şi nu reuşi să scoată niciun 
sunet. Talia Georginei era atât de subțire, încât avea impresia 
că ar fi putut s-o cuprindă cu o singurii mână. Gâtul îi era 
înconjurat de un guler uşor, ca o spumă, pe care ar fi vrut 
să-l sfâşie pentru a-i vedea pielea frumoasă. Reuşi să-i 
zărească gleznele pentru o fracțiune de secundă, iar acestea 
se dovediră a fi cele mai zvelte şi mai delicate glezne pe care 
şi le-ar fi putut închipui. 

Pe scurt, costumul ei de călărie îl făcu să-şi dorească 
un lucru anume, un singur lucru: să o ia pe sus, în brațe, să 
intre în grajd şi să o aşeze pe o grămadă de paie. 

Ar fi fost de preferat o grămadă de paie, însă nu l-ar fi 


deranjat nici să o ţintuiască de un zid solid. 

— Hugh? întrebă ea. Nu-ţi place costumul meu? 

Totuşi, nu părea deranjată deloc, iar Hugh avea o 
bănuială că putea să-şi dea seama exact ce efect avusese 
asupra lui. 

— Da. Hugh se întoarse înainte ca ea să-şi poată da 
seama că efectul respectiv se vădea mult prea evident în 
pantalonii lui. Iapa lui Carolyn e deja înşeuată şi te aşteaptă. 

Georgina porni către iapă, legănându-se obraznic în 
mers. Aşa că el o ridică în şaua de damă şi încălecă pe 
Richelieu fără să-i arunce nici măcar o privire. 

În primele câteva minute, fu ocupat să-i arate lui 
Richelieu care erau regulile pe care trebuia să le respecte. 
Deja ştia cum să-l ia. Rar i se întâmplase să lucreze cu un 
cal mai temperamental şi mai impetuos decât el. Nu era deloc 
răutăcios, dar, pe de altă parte, îi plăcea teribil de mult să 
cocheteze cu limitele neascultării. 

Evident, plăcerile unei plimbări pe aleea care pornea 
din fața conacului Finchley erau suficiente pentru a-l 
încuraja pe Richelieu să se ferească de o insectă în zbor, să 
se prefacă speriat de o rândunică pe care o văzu țâşnind de 
pe creanga unui stejar şi, în general, să se comporte ca un 
animal fericit şi iute din fire. 

Mâinile şi glasul lui Hugh fură preocupate ceva vreme 
să-i reamintească lui Richelieu că nu era stăpânul moşiei şi 
că eticheta nu permitea nicidecum tresăriri ți cabrări. 

Nici nu se uită înspre Georgina până când nu intrară 
pe un drum de ţară. Tocmai îl făcuse pe Richelieu să se 
liniştească, după ce acesta încercase, jucăuş, să atingă un 
nor cu copitele din față, când îşi dădu seama că aceasta era 
albă ca varul. 

— Ce s-a întâmplat? o întrebă, oprindu-se în drum. 

Evident, Richelieu îşi dădu seama că tonul folosit era 
serios, aşa că încetă orice manevră neastâmpărată şi îşi ciuli 
urechile, semn că asculta cu atenție şi aştepta ordine. 


— Nimic, răspunse ea, forțându-se să schițeze un 
zâmbet. Ce cal temperamental! 

— Se joacă şi el, spuse Hugh. l-am permis să se dea în 
spectacol pentru că nu vreau să-i înăbuş personalitatea. Dar 
vezi ce băiat bun e? E foarte ascultător când simte în vocea 
mea că nu e de glumă. Doar nu te-a supărat să-l vezi 
cabrându-se şi ridicându-se în două picioare, nu? 

— Bineînţeles că nu, replică ea. 

Însă îşi ţinea privirea aţintită înainte. Din cauza 
pălărioarei aceleia interesante şi a penei încovoiate proptite 
absurd de aceasta, Hugh nu-i putea vedea nici măcar 
profilul. 

Îl urni pe Richelieu puţin mai aproape, suficient cât să 
se aplece către ea şi să-i înşface pălăria. Aceasta se desprinse 
cu un zgomot slab, aruncând un ac de păr în praful de pe 
drum. 

— Ce faci? întrebă ea, pe un ton poruncitor, în timp ce 
obrajii i se colorau, de indignare. 

Hugh îi zâmbi larg. 

— Nu te pot vedea, cu chestia asta pe cap. 

— Nu e o chestie, răspunse ea înfierbântată. E o 
pălărioară de călărie, ba chiar cea mai la modă asemenea 
pălărie din toată Londra. 

— Îmi dai un sărut? 

— Poftim? 

Hugh se apropie şi mai mult, aplecându-se încet către 
ea. 

— Sărută-mă, îi porunci, doar ca să verifice dacă cum 
avea să reacționeze la îndemnul sincer din glasul lui la fel de 
frumos ca Richelieu. 

— În niciun caz, răspunse ea, pe un ton într-atât de 
scandalizat, încât ai fi crezut că era o matroană de cinci zeci 
de ani. Şi-apoi, noi doi chiar nu avem de ce să n-o sărutăm. 

— Aici greşeşti, zise Hugh. Tocmai mă gândeam că, 
dacă m-ai săruta, n-aş mai arunca pălărioara asta ridicolă 


peste zidul ăla de acolo. 

Georgina îşi ridică năsucul frumos, cu o mişcare 
trufaşă. 

— Eu nu-s genul de femeie care să cedeze în fața unui 
şantaj. Apoi adăugă: Dacă-mi arunci pălăria, o să te spun 
surorii tale. 

În mod normal, această amenințare l-ar fi pus în 
încurcătură. Hugh nu suporta să fie mustrat de surorile sale, 
mai ales de Carolyn. Dar nu voia ca Georgie să poarte o 
pălărie ca aceea, o pălărie atât de şic încât arăta ca o... ca o 
ducesă. Aşa că o aruncă. 

Georgina îşi opri calul. 

— Se pare că mi-am pierdut unul dintre accesorii. 

— Chiar aşa? întrebă el, distrându-se la nebunie. 

— Trebuie să te rog să mi-o aduci înapoi, spuse ea. 

Bărbia îi era înclinată într-un unghi care trăda o 
fermitate demnă de un general. Îşi aţinti ochii asupra lui şi, 
pentru o secundă, Hugh se simţi pierdut. În soarele 
dimineții, aceştia erau de un violet cețos, tiviți cu gene lungi 
şi întoarse. 

— Georgie, zise el răgugşit, întinzându-şi încet brațele 
către ea. 

Însă, bineînţeles, ea era o amazoană experimentată, iar 
iapa ei reuşi să se retragă repede dincolo de zona în care el ar 
fi putut-o atinge. 

— Pălărioara mea, dacă eşti drăguţ. 

Ei bine, şi el putea intra în jocul acesta, aşa că Hugh 
sări din şa şi îl priponi tacticos pe Richelieu de un stâlp, 
pentru ca acesta să poată savura iarba care creştea pe 
marginea drumului. Apoi sări peste zidul jos din piatră, în 
direcția în care azvârlise pălăria, şi se aruncă la pământ. 

Stătea întins într-o poiană cu trifoi. Deasupra lui, cerul 
avea o nuanţă pală de albastru care-l ducea cu gândul la 
culoarea laptelui smântânit. Albinele dansau de pe o floare 
de trifoi pe alta. Îşi trase eşarfa de la gât şi o îndesă în 


buzunarul hainei. 


Capitolul 21 


Trecură cel puţin cinci minute până ce Hugh auzi o 
bufnitură, iar capul Georginei se iți deasupra zidului. 

— Din câte văd, ai căzut. Glasul ei avea o inflexiune 
tensionată pe care şi-o amintea din copilărie, de când ea n- 
avea decât şase, şapte ani. Georgina avusese întotdeauna 
tendința să comenteze evenimentele în loc să se arunce în 
vâltoarea lor. 

— Hai să stai cu mine aici, o invită el, pe un ton leneş, 
fără să se ridice, aşa cum ar fi trebuit să o facă orice domn în 
prezența unei doamne. 

— Adică să mă cocoț pe zidul acesta, după care să mă 
arunc de acolo în iarbă? 

— Da, rosti el, cu o ardoare sinceră. 

— După care să te sărut în iarbă, presupun? 

De fapt, el cam spera că aveau să facă dragoste în 
iarbă, însă i se păru că n-ar fi fost prea prudent să spună 
asta. 

— Mi-ar plăcea la nebunie să te sărut aici, întins pe 
iarbă. Pot să te trec peste zid? 

Se ridică, pregătit să o ajute să ajungă alături de el. 

— Hugh, ce Dumnezeu vrei tu de la mine? 

Ochii ei erau plini de uluire. 

Acesta veni mai aproape şi îi zâmbi. 

— Un sărut. 

— Şi de ce-ai vrea, dintr-odată, să mă săruți pe mine, o 
văduvă, prietena surorii tale? Sunt în preajma ta de ani buni. 
Am petrecut Ajunul Bobotezei împreună, şi nu cred că ai 
făcut altceva decât să-mi adresezi în treacăt ceva urări de 
sezon. 


— Aveam o iapă care era pe punctul de a făta, protesta 
el. Cred că nici nu am intrat în casă câteva zile. Am stat tot 
timpul în hambar. 

— N-aş avea de unde să ştiu, răspunse ea sec. Chiar şi 
când ne aflam în aceeaşi încăpere, de-abia dacă-mi adresai 
două cuvinte. 

— Nu mi-am dat seama niciodată că mă purtam aşa, 
spuse Hugh, conştient că avansa pe gheață subțire. Nu te 
vedeam. 

— Ba bineînțeles că mă vedeai, zise ea. La fel de clar 
cum văd eu pălăria mea, care stă proptită de creanga aia de 
acolo. Aşa că ai putea, te rog, să o iei, să mi-o dai şi să- 
ncetezi cu prostiile, astfel încât să ne putem continua drumul 
către sat? 

— Când sunt cu tine, mă simt caraghios şi irațional, 
declară el, ştiind că ăsta era adevărul gol-goluț. 

— Acum, că ai reuşit să mă remarci? întrebă ea. 

Glasul ei avea o inflexiune care-i spuse cât se poate de 
clar ce părere avea despre comportamentul său de anul 
trecut. Şi din urmă cu doi ani. Şi, cel mai probabil, chiar şi 
din cel de dinainte. 

— Nu e vorba numai despre tine, spuse el. Nu vedeam 
pe nimeni. 

— Ce vrei să spui? 

— Adică nu-mi aduc aminte decât vag de Ajunul 
Bobotezei. Mă gândeam la caii mei. Ştiu că surorile mele se 
agitau de colo-colo, că erai şi tu prin preajmă, şi Finchbird, 
bineînțeles. A, şi mătuşa Emma. 

— Plus încă alte patru, cinci persoane, sublinie 
Georgina. 

— Nu le-am văzut. Nu-mi amintesc. Aveam o iapă care 
fătase doi mânji. Dar îmi aduc aminte că te-am privit şi mi- 
am zis că aveai ochii foarte trişti, dar nu ştiam ce să-ți spun 
sau cum să te alin, aşa că pur şi simplu m-am dus să-mi văd 
de cai. 


Georgina pufni. Era un sunet elegant, demn de o 
doamnă, însă era totuşi un pufnet. 

— Dar te văd acum, se aventură el. 

Georgina rupsese o crenguță de gherghin şi o tot 
învârtea în mâini. Vederea degetelor ei delicate isca un soi de 
foame teribilă şi cotropitoare în corpul lui, o poftă nebună de 
a-i da jos mănuşile şi de a-şi lipi buzele de palma ei. 

— Nu cred că vreau să fiu văzută de către tine, spuse 
ea, fără să se uite la el. 

— Cum adică? 

Îi ridică bărbia cu degetele, astfel că ea fu nevoită să-i 
înfrunte privirea. 

— Nu ştii nimic despre viață. 

La un asemenea reproş, replica lui veni direct: 

— Care-mi sunt lipsurile? Spune-mi, te rog, şi o să iau 
măsuri. 

Gravi şi trişti, ochii ei căpătară brusc o nuanţă violet- 
închis. 

— Tu nu vezi... pur şi simplu nu înţelegi. 

— Acum te văd, Georgina. Crede-mă, n-aş putea 
niciodată să mă întorc la starea aceea în care să intru într-o 
încăpere şi să nu ştiu imediat dacă eşti şi tu acolo. Şi nici n- 
aş vrea una ca asta, adăugă. Întotdeauna o să mă uit mai 
întâi după tine. Glasul îi era pasionat, ferm, şi, deşi întregul 
concept era cu totul inedit pentru el, în adâncul inimii ştia că 
spunea adevărul. Era schimbat pentru totdeauna. 

— Oamenii mor, Hugh. Mor. 

Chipul ei era atât de palid, încât Hugh ar fi putut să-i 
numere pistruii adorabili care-l punctau din loc în loc. 

— Ştiu asta. Luna trecută am fost şi eu la un pas de 
moarte. 

— Tocmai asta e problema! Nu conştientizezi asta. 

— Ba bineînțeles că da. Ştiu că există o anumită 
probabilitate, şi tocmai de aceea am rugat-o pe Carolyn să-mi 
facă lista aia. Doar nu crezi că mi-aş toci pantofii pe podelele 


sălilor de bal fără un motiv al naibii de bun, nu? 

Surâsul din ochii ei era nuanțat de tristețea aceea pe 
care el o detesta. 

— Nu. 

— Doar dacă ai fi tu acolo... spuse el, ştiind că acesta 
era adevărul. 

Georgina strâmbă din nas. 

— Frumoasă întorsătură de frază. 

— Şi foarte adevărată. Acum. 

— Ce vreau să spun eu e că tu nu conştientizezi că 
moartea e o realitate. Dar să ştii că este, Hugh. Chiar este. 
Azi eşti, mâine nu. Şi e foarte posibil ca şi tu să te trezeşti în 
situația asta, date fiind pericolele activităților în care eşti 
implicat. 

— Doar nu-ţi faci griji din cauza poznelor lui Richelieu, 
nu-i aşa? Mai ales că şi calul tău avea asemenea apucături! 
Ştii foarte bine că n-o să cad din şa când se joacă aşa. 

— Ştiu, dar oricum m-am speriat. 

Hugh ştia că vorbea serios. 

— Nu vreau să-mi fie frică, spuse ea, cu aceeaşi 
sinceritate tristă ca a lui. 

Asta era o lovitură directă. 

— Nu sunt prea sigur că înțeleg ce vrei să spui, rosti el 
cu grijă. 

— Eşti ca un băiețandru, Hugh. Nu înţelegi cât de 
fragilă e viața. Nu-ţi dai seama că firul se rupe pur şi simplu, 
dintr-o clipă în alta. 

— Georgie... 

— Eşti un băiețandru, spuse ea sec, privindu-şi din 
nou mănuşile. 

Deci ea considera că nu era suficient de matur pentru 
ea. Chiar voia un bărbat mai în vârstă, aşa cum spusese 
Carolyn. Toată pasiunea aceasta care exista între ei, despre 
care el ştia al naibii de bine că n-avea să dispară niciodată... 

Trebuia să fie sigur. Nu putea să renunţe pur şi simplu 


la ea. 

— Insinuezi că nu vrei să te măriți cu mine? 

— Nu m-ai cerut în căsătorie, dar da, aşa e. 

Îi întâlni privirea cu calm, iar el nu descifră în ochii ei 
altceva decât hotărâre. 

— Pentru că nu sunt îndeajuns de bărbat pentru tine. 

— Nu am zis-o ca pe o insultă, spuse ea, cu sinceritate. 
E... e minunat pentru tine faptul că te poţi bucura de 
prezent, de fiecare secundă. Pur şi simplu, lucrurile stau 
altfel pentru mine. 

— Pentru că soțul tău a murit. Şi, dacă te-ai recăsători, 
Georgie... Tonul lui era un pic dur, aşa că făcu un efort 
conştient să şi-l mai îmblânzească. Ce fel de bărbat ai vrea? 

— Ţi-am spus! exclamă Georgina. Nu vreau să mă mai 
mărit. Niciodată. 

— Dar hai să zicem că ai vrea. Descrie-mi şi mie un 
bărbat. 

— Nu e o exprimare prea fericită, spuse ea în şoaptă. 

— Atunci descrie-mi genul de bărbat care ar înțelege ce 
spui tu acum. 

— Cred că e important să conştientizezi faptul că 
oamenii chiar mor, spuse ea. Chiar se întâmplă aşa. Tu îţi 
duci zilele ca şi cum n-ai crede că aşa ceva este posibil. Ai 
douăzeci şi opt de ani, şi tocmai ţi-ai revenit dintr-o comă de 
o săptămână. Şi totuşi, n-o să te laşi niciodată de îmblânzit 
cai, nu? 

Hugh clătină din cap. 

— Tu eşti convins că moartea n-o să vină niciodată 
după tine, declară ea. Ai impresia că regulile nu se aplică şi 
în cazul tău. 

Ar fi putut să o contrazică. Dar la ce bun? Faptul că o 
femeie considera că nu erai suficient de copt, că încă erai un 
băietan însemna că nu te respecta. Şi măcar un lucru 
învățase şi el din munca cu animalele, dar şi cu oamenii: 
respectul nu putea fi cerut. 


În decursul anilor, întâlnise o mulțime de oameni care 
nu-l respectau. Care îl considerau că era necioplit şi nesăbuit 
pentru că nu-i plăcea să se îmbrace în haine de brocart şi 
mătase, care credeau că era o prostie să nu-i pese de postul 
de parlamentar pe care i-l garanta titlul său şi care nu 
înțelegeau cum îi putea plăcea să asude şi să se 
murdărească antrenând cai. 

Dar niciunul dintre ei nu-i împlântase un asemenea 
pumnal în inimă. 

Georgina nu-l respecta. 

Dădu din cap în semn de acceptare. 

Apoi se duse şi-i luă pălăria. Trase adânc aer în piept, 
îşi întinse un zâmbet pe faţă şi se întoarse. 

— În regulă, rosti, folosindu-se de experiența 
acumulată în anii în care-şi luase un aer vesel de față cu 
surorii lui. Hai să pornim spre sat, da? 

— Hugh, îl chemă ea, după ce acesta trecu din nou 
peste zid, către ea. 

Bărbatul îşi putea da seama, după vocea ei, că era 
tristă. 

Se forță să schițeze un alt zâmbet, însă, de data 
aceasta, nu se mai uită în ochii ei. În loc de asta, o urcă în şa 
şi îl aduse pe Richelieu. Calul înțelese imediat că distracţia se 
terminase şi porni la pas pe drum, arătând că era şi avea să 
fie, într-adevăr, un animal inteligent, cu ascendență nobilă. 

Hugh îşi impuse să se gândească la asta, nu la femeia 
care mergea lângă el. Avea să treacă peste asta. Bineînţeles 
că da. Povestea aceasta era ca un incendiu devastator care 
trecuse peste el, ca un vis în toiul nopții, la fel di imaterială 
ca acesta. O străfulgerare puternică şi efemeră care fusese 
dintru început sortită pieirii. 

Georgie încercă să spună una, alta, aşa că, într-un 
final, Hugh preluă controlul conversaţiei, întorcându-se cu 
fermitate spre subiectul cailor. Din moment ce el nu avea 
mare lucru de spus despre asta, îi vorbi despre liniile 


genealogice ale cailor pe care îi avea în grajduri, inclusiv cele 
din Scoţia. 

Satul Parsley nu avea decât o singură stradă pietruită, 
care trecea chiar prin mijlocul lui, iar aceasta era înțesată 
dintr-un capăt în altul cu oameni veseli, care strigau diverse 
lucruri. Pe marginea străzii erau trase mai mult căruțe, din 
care se vindeau tot felul de mărfuri, de Iu păpuşi la plăcinte 
cu carne. 

Hugh îşi opri calul. 

— Târgul e în toi. Probabil aici s-au adunat toți 
fermierii din locurile din împrejurimi aflate la cale de două 
ceasuri. 

— Unde crezi că îi putem găsi pe actori? 

— În cârciumă, răspunse el. Când nu au spectacol, 
actorii beau. În plus, n-am mâncat nimic de dimineaţă şi mi- 
ar plăcea tare mult câteva felii de costiță. 

— Nici eu n-am mâncat, de fapt, mărturisi Georgie. 

— Având în vedere că e aşa aglomerat, va trebui să 
descălecăm şi să ne conducem caii de căpăstru. 

— Ştii unde e hanul? 

Hugh îşi ridică brațele pentru a o cobori din şa, 
luându-şi mâinile de pe talia ei imediat ce Georgina nu mai 
avu nevoie de susținerea lui. 

— Am fost aici de vreo câteva ori, cu Finchbird. În 
Parsley nu sunt decât două clădiri importante: cârciuma şi 
biserica. Biserica e acolo. Noi o luăm în cealaltă direcție. 

Porni înainte, ducând bidiviii de căpăstru. Nu putu să 
nu observe că, în drumul lui, femeile pe care le întâlnea îi 
aruncau câte un zâmbet, fixându-l cu ochi scăpărători şi 
plini de invitaţii. O fetişcană brunetă, care-şi unduia 
obraznic şoldurile pline când mergea, îi făcu efectiv semn cu 
mâna, chemându-l la ea, iar Hugh îi răspunse cu un râset 
încântat. 

— Te distrezi? auzi un glas de lângă el. 

Hugh îşi cobori privirea către ea. Georgie îşi prinsese 


din nou pălărioara pe cap, astfel că nu-i putea vedea decât 
cel mult vârful nasului, teribil de iritat de purtarea lui. Bine. 
Nu-i prindea deloc rău frumoasei Lady Georgina să afle că 
alte femei îl considerau destul de copt pentru ele. 

— Da, răspunse el, destul de sincer. M-ai făcut să mă 
simt ca un băiețandru, Georgie. Ca fiind nimic altceva decât 
un prostovan necopt la minte. Deci da, mă distrez acum. 
Spunând acestea, îi adresă un zâmbet larg unei frumuseți cu 
buzele roşii precum cireşele, care stătea cocoţată pe latura 
unei căruțe, cu picioarele legănându-i-se peste marginea 
acesteia. Fetişcana îi trimise o bezea şi îi strigă ceva ce el nu 
putu desluşi. 

— Sunt chiar lângă tine, zise Georgina, clocotind de 
furie. În ochii tuturor uşuraticelor acestora, aş putea foarte 
bine să fiu nevasta ta! 

— Da, femeile sunt tare ciudate în privința asta Sunt 
atente la bărbaţi, nu la femei. De exemplu, dacă DuPreye ar 
fi aici, fetişcanei ăleia puțin i-ar păsa că e însurat - şi şi-ar 
da imediat seama că nici pentru el nu ar conta acest lucru. 

— Deci eşti... 

— Dacă aş fi fost, într-adevăr, partenerul tău, 
bineînțeles că n-aş zâmbi altor femei, sublinie el. Richard 
cum se comporta când venea vorba despre aşa ceva? 

— Niciodată nu le zâmbea altor femei. 

Hugh putea crede una ca asta. Soţul Georginei arăta ca 
un om căruia îi curgea lapte prin vene, nu sânge. Şi, dacă 
stătea să se gândească, poate că ea căuta în continuare 
acelaşi gen de bărbat. 

Lăsă să-i scape un oftat. Pana aceea absurdă de la 
pălărioara ei îi mângâia umărul; putea vedea masa roşcată a 
cârlionțţilor ei; ar fi dat orice să o poată trage mai aproape şi 
să-i sărute vârful nasului. Nu era ca şi cum i-ar fi păsat 
cuiva ce făceau ei. Strada era un amalgam de oameni, deloc 
interesați de doi aristocrați care-şi conduceau caii printre ei. 

— Black Lion e chiar înainte, zise el, făcând semn cu 


capul în direcția clădirii lungi şi joase. 

— Ce firmă ciudată au, fu de părere Georgina. 

În ochii lui Hugh, aceasta semăna cu un ac de 
siguranţă gigantic. 

Toată situația îi umplea inima de durere. lar aceasta nu 
era o senzație des întâlnită la bărbați, şi, chiar dacă Georgina 
îl considera imatur, el ştia foarte bine ce era. 

Era un bărbat. Un bărbat care avea nevoie de o halbă 
de bere înspumată. 


Capitolul 22 


Georgina era cum nu se poate mai confuză - şi tristă. 
Se simțea ca şi cum s-ar fi aflat pe buza unei prăpăstii fără 
fund. Era acelaşi gen de durere care o înghițise după 
moartea lui Richard. 

Nu, mâinile acelea nu erau imature. De-a lungul 
încheieturii se reliefa o cicatrice pe care o putea distinge 
după dunga de culoare albă care brăzda pielea aceea 
bronzată. 

— Ce-ai păţit la încheietură? îl întrebă. 

Hugh o auzi, însă nu se întoarse, ci îşi continuă 
sporovăială, apoi îi dădu bărbatului o monedă şi-i întinse 
căpestrele celor doi cai. 

— Un mic accident, răspunse după aceea, pe un ton 
nepăsător. 

Dispăruse. Focul acela frumos dintre ei, felul în care o 
privea şi o făcea să se simtă atrăgătoare, cu adevărat 
atrăgătoare, pentru prima oară de când se încheiase 
căsătoria ei... Totul dispăruse ca şi cum nici n-ar fi existat 
vreodată. 

Intrând în urma lui în hanul aglomerat, Georgina se 
simţi de parcă ar fi fost coada unui păun. Toate privirile se 


întoarseră către Hugh, după care o ţintuiră pe ea. 

În cârciumă nu mai era nicio altă doamnă. 

— Hugh, rosti ea. 

Abia dacă-şi auzi glasul în hărmălaia din încăpere, însă 
el se întoarse imediat. 

— Da? 

— N-ar fi mai bine să luăm un salonaş privat? 

— A, n-au aşa ceva aici, răspunse el. Nu te deranjează, 
nu-i aşa? 

— Nu, spuse ea, destul de slab. 

Până o conduse el la o masă aflată lângă o fereastră 
joasă, avu la dispoziție suficient timp cât să-şi dea seama că 
era nu doar singura doamnă din cârciumă, ci singura femeie. 
Se aşezară. 

Masa era înnegrită de vreme şi brăzdată de tot felul de 
inițiale crestate cu cuțitul de diferiți clienți. Şi nu era nici 
prea curată. Georgina nici nu-şi putea ridica ochii, pentru că 
tot întâlnea privirile bărbaţilor aţintite asupra ei, fapt ce o 
făcea să se simtă stânjenită. Păreau... Ei bine, curioşi. Şi 
lacomi. Aproape ca şi cum şi-ar fi închipuit că... 

— Cred că au impresia că eşti amanta mea, zise Hugh 
vesel. Nu sunt prea obişnuiţi cu standardele tale de eleganţă. 

Georgina înghiți în sec. 

— Nu-ţi face griji. Nimeni n-o să se apropie de tine cât 
sunt eu aici. 

Un cârciumar veni la ei şi-i aruncă aceeaşi privire ca 
toți ceilalți, ca şi cum ar fi fost scumpă, dar totuşi 
disponibilă. 

— Micul dejun, comandă Hugh. Orice ai. Mi-e foame, şi 
sunt sigur că şi doamnei îi e. Şi, mai important, vrem să 
stăm de vorbă cu orice fel de actori care au venit cu bâlciul, 
dacă sunt pe aici. 

— Beau acolo, în spate, zise cârciumarul şi se 
îndepărtă fără să mai scoată vreun cuvânt. 

Georgina îşi plecă privirea şi se trezi că urmărea cu 


degetul conturul literelor care formau unul dintre cuvintele 
scrijelite în suprafața mesei. 

— Mingiuţe, citi Hugh cu glas tare, aplecându-se uşor 
către ea. 

Georgina îşi trase degetul înapoi, ca şi cum s-ar fi ars. 

— O adevărată doamnă, remarcă Hugh, amuzat. 

Purta o haină neagră, simplă, care îi stătea mulată pe 
umeri. Îşi dăduse jos eşarfa de la gât — asta dacă avusese aşa 
ceva —, iar gâtul îi era la vedere, amintindu-i de pielea aceea 
aurie care se continua pe sub cămaşă. 

Costumaşul ei atrăgător îi părea prostesc şi mult prea 
sofisticat. Îşi dădu jos pălăria cu o mişcare rapidă şi o puse 
pe podea, lângă scaun. Cravaşa cu ciucuraş i-o dărui unui 
băiat care alerga printre mese, călare pe coada unei mături. 
Văzând-o, acesta începu să chiuie de bucurie. 

Şi-ar fi dat jos şi jacheta aceea absurdă, dacă ar fi 
putut. Era prea strâmtă pentru o doamnă respectabilă, 
pentru o văduvă. Probabil o făcea să arate ca o oaie 
împopoţonată, ca o femeie în vârstă care se străduia prea 
tare să fie tot ce n-avea să mai poată fi vreodată. 

Richard ar fi spus aşa ceva. Soţul ei avea nişte idei 
foarte ferme legate de ce ar trebui şi ce n-ar trebui să poarte 
femeile. De fapt, cele mai reuşite discuţii ale lor fuseseră cele 
despre toaletele femeilor. Se duceau la teatru şi şuşoteau pe 
tot timpul spectacolului, discutând despre costume şi 
decoruri. După care se întorceau acasă şi  disecau 
vestimentația tuturor celor aflați în public. 

Gândindu-se la asta, îşi simți ochii asaltați de lacrimi. 
Richard fusese cum nu se poate mai disprețuitor la adresa 
femeilor care se străduiau prea mult, care nu puteau accepta 
faptul că îmbătrâneau. 

Îşi putea aminti exact vocea lui, desființând-o pe vreo 
biată femeie trecută de treizeci de ani care avea îndrăzneala 
de a purta o rochie decoltată. Nu pentru că avea treizeci şi 
ceva de ani, ci pentru că era văduvă. Se făcu mică, 


gândindu-se la ce ar fi crezut Richard despre costumul ei 
strâmt de călărie şi despre motivul pentru care şi-l pusese. 
Abia când auzi glasul lui Hugh rostindu-i numele reuşi să se 
smulgă din amintiri. 

Hangiul se întoarse cu două farfurii cu câte un morman 
de ouă şi costiță. Le puse în fața lor şi spuse: 

— Domnul acesta din spatele meu e domnul Lear, 
actor. Aţi face bine să-i dați voie să se aşeze, căci altfel, să vă 
zic drept, o să se prăbuşească. A băut în spate de la răsărit 
încoace. 

— Lear? repetă Georgina. 

La o primă vedere, bărbatul care se afla în spatele 
hangiului nu părea nici pe departe demn de numele său cu 
rezonanțe shakespeariene. Purta o haină zdrențăroasă din 
piele şi nişte cizme mari, îndoite la genunchi. Dar, pe de altă 
parte... nici nu era genul de om pe care să-l subestimezi. Le 
surâse, lăsându-le impresia că era o persoană care putea 
foarte bine să comită o crimă cu zâmbetul pe buze. 

— Da, Lear, exact asemenea celui mai măreț dintre 
marile personaje de tragedie, răspunse actorul, ocupând 
scaunul către care îi făcuse semn Hugh. Vă mulțumesc 
foarte mult, my lord. Ca să v-o iau înainte, my lady, vă spun 
că am împrumutat acest nume de la un rege, deşi era un 
rege căruia îi plăcea tare mult să joace teatru, dacă-mi 
permiteți să subliniez asta. Ca actor, n-am niciun motiv să 
am un nume numai al meu, din moment ce-mi petrec cea 
mai mare parte din vreme fiind cu totul altcineva, aşa că de 
ce să nu-mi aleg un nume care să-mi placă? 

Era beat. Beat într-un mod fermecător, beat aşa cum 
probabil era în cea mai mare parte a timpului. Vorbea doar 
puțin mai lent şi se aşeză la masă cu o relaxare totală, care 
arăta clar că era criță. Cu toate acestea, era un om frumos, 
chiar şi la cincizeci şi ceva de ani cât părea să aibă, cu nişte 
pomeţi frumos conturațţi şi cu ochii asemenea unor giuvaiere 
neglijate. 


Georgina îşi dădu seama că, foarte probabil, chiar aşa 
arătau şi regii: chinuiți, chercheliți şi obosiţi. 

— Ştii la ce oră voia Finchley să aibă loc spectacolul? o 
întrebă Hugh. 

Îşi lăsă jos furculița. Poate că micul dejun de pe masă 
nu era deloc rafinat, însă costița era extrem de gustoasă. 

— La opt. Dumitale îți convine aşa, domnule Lear? 

— Ne-aţi prins chiar într-o perioadă de decadență, zise 
Lear, cu o batjocură leneşă în glas. Am cam ruginit şi ne cam 
uităm replicile. Dar, pe de altă parte, n-aveţi cum să vă 
aşteptaţi să găsiți o trupă mai acătării într-o fundătură ca 
Parsley. 

— la ascultă, amice, interveni hangiul, făcându-şi 
brusc apariţia, ai grijă cum vorbeşti cât eşti pe-aici, altfel te 
dăm afară cu un şut în dos, de nu te vezi! Doriţi să vă aduc 
ceva de băut, dumneavoastră şi doamnei? i se adresă apoi lui 
Hugh. 

— Dar am putea şi să improvizăm, continuă actorul, pe 
un ton oarecum visător. Ştiţi, eu aşa am şi început. În 
Londra. 

— Bere pentru mine şi pentru domnul Lear şi o 
limonadă pentru doamna, spuse Hugh. Ce fel de improvizații 
faceți? Jucaţi întotdeauna rolul regelui sau faceți uneori şi pe 
nebunul? 

— Întotdeauna joc rolul nebunului, dar totuşi, uneori, 
mai sunt şi rege, spuse Lear cu tristeţe. 

Îşi ridică halba de bere şi luă o înghiţitură. 

— Aveţi cumva o piesă potrivită pentru ziua de naştere 
a marchizei de Finchley? întrebă Georgina. Marchizul spunea 
că spera să pună în scenă A douăsprezecea noapte a lui 
Shakespeare. 

— Pe-asta nu putem s-o jucăm, zise Lear, sec. Pot să vă 
ofer orice piesă tragică şi romanțioasă, cu tot cu cadavre şi 
cântece potrivite. Bătălii, femei strangulate, stafii de parte 
femeiască şi bărbătească... Ştiţi, e o diferență între un bărbat 


şi o femeie, ca stafii... 

— Care e diferența aceasta? întrebă Georgina. 

— Ah, păi bărbatul-stafie e obsedat de răzbunare, cred, 
spuse Lear, luând din nou o înghițitură de bere. 

— Iar femeile-stafii de ce sunt obsedate? întrebă Hugh. 

— De cântece idioate, răspunse Lear. La fel ca atunci 
când sunt în viață. Bântuie castelele cântând „Salcie 
plângătoare, salcie plângătoare...” pentru că i-a ridicat cineva 
fustele într-un tufiş. 

— Salcie plângătoare? întrebă Hugh, mirat. 

— E un cântec dintr-o piesă de-a lui Shakespeare, îi 
spuse Georgina. 

— Aha, Shakespeare, zise Hugh, cu chipul luminându- 
i-se. Dacă e să mă-ntorc printre cei vii ca stafie, să ştii că eu 
aleg obiceiurile femeilor, mai puțin cântatul efectiv. Cântecele 
idioate sunt mult mai distractive decât răzbunarea. 

— La ridicat fustele? întrebă Georgina, în şoaptă. 

Hugh începu să râdă, de după halba sa de bere. 

— E fix ceea ce crezi tu că e, iubito. 

„Iubito”. Cuvântul acesta i se cuibări în inimă. 

Putem să jucăm Bătălia centaurilor, incluzând idila 
unui eunuc, declară Lear, sau Tragedia veselă a lui Pyramus 
şi Thisbe. Oricare dintre ele. 

— Idila unui eunuc? întrebă ea, pe un ton plin de 
îndoieli. 

— Pyramus şi Thisbe, interveni Hugh. Un eunuc cam 
taie cheful la o aniversare, chiar dacă are o idilă. Mâine la 
opt, domnule Lear. Majordomul de la conacul Finchley este 
domnul Slack. El o să vă conducă în sala de teatru când o să 
ajungeţi acolo. Te-aş ruga numai să nu veniți gata costumați, 
să nu cumva să vă vadă marchiza. 

— Atunci o să ne ascundem catifelele şi coroanele 
scăpărătoare în cufere. My lady... My lord... 

— Minunat, conchise Hugh sec. Ei bine, cred că ne-am 
terminat treaba aici. 


Înainte ca Georgina să-şi dea seama ce se întâmpla, o 
scosese deja din tavernă şi o urcase din nou pe şaua iepei. 

Din câte se părea, Hugh intenționa să mâne caii direct 
către casă, iar pentru ea acest gând era pur şi simplu 
insuportabil. Ba chiar o umplea de o tristeţe înnebunitoare, 
asta ca să nu mai vorbim despre furia îndreptată asupra 
propriei persoane. Deşi nu putea - nu avea timp - să se 
gândească la toate implicaţiile acestor lucruri. 

— Unde crezi c-o să găsim un măr, să-l răsplătim pe 
Richelieu c-a fost atât de cuminte? întrebă ea. 

— Avem mere la grajd, zise Hugh, luând-o înainte, către 
ieşirea din sat. 

Chiar avea de gând să se întoarcă direct la conac. 

— Dar nu ziceai că vrei să-l înveţi să se distreze? 
replică ca, transmițându-i cu o mică apăsare iepei că voia să 
țină pasul cu Richelieu. 

— Cred că ne-am distrat cu toții mai mult decât 
suficient pentru ziua de azi, tu nu? 

Îi vorbea pe un ton crispat, dar îi aruncă totuşi o 
privire. 

Ochii lui erau amabili şi voioşi — ochii unui prieten. Era 
ca şi cum atracţia care arsese între ei se transformase deja 
într-o simplă amintire. Genul acela de amintire pe care ea 
avea să o poarte cu ea, aşa cum ducea mereu tot ce ţinea de 
căsnicia ei. Pe care să o scoată la iveală în toiul nopții, 
întrebându-se ce nu mersese şi ce ar fi putut face ea altfel. 

Furia stârnită de această constatare îi puse pentru o 
secundă un nod în gât, şi genunchii i se strânseră pe 
coastele iepei, care înțelese greşit semnalul şi porni imediat 
la galop. 

Această mişcare fu atât de neaşteptată, încât Georgina 
mai că se dezechilibra în şa, doar că ea reuşea cumva să nu 
piardă niciodată controlul poziției corpului când era călare, 
chiar şi când călărea pe o parte. lar asta încă de pe când 
avea vreo opt ani. 


Şi, deşi ar fi putut să oprească iapa de la al doilea pas, 
nu o făcu. În loc de asta, se aplecă peste grumazul ei, cu 
vântul mângâindu-i spatele, şi o lăsă să gonească. Fugeau. 
Departe, departe, departe. 

Auzi finalul aspru al strigătului lui Hugh, după care 
bufnetul puternic al copitelor lui Richelieu. Avea să le prindă 
în scurt timp. Richelieu era un cal antrenat să alerge rapid, 
pentru curse. Nu era nevoie să privească peste umăr pentru 
a şti că urechile i se lipiseră de cap şi că picioarele i se 
mişcau cu o repeziciune uimitoare, mâncând efectiv 
pământul, stârnind în urmă un nor de praf. N-avea să treacă 
mai mult de o secundă până când Hugh avea să-i prindă 
ferm căpăstrul. 

În stânga se înălța un zid vechi de piatră. Către 
dreapta, gardul viu de gherghini şerpuia de-a lungul 
drumului care ducea la conacul Finchley. Ea şi iapa săriră 
peste gard, pentru că, atunci când călăreşti pe o parte, 
pericolul de a cădea de pe cal e mai mare În momentul în 
care coteşti la stânga. Trecură peste ramurile gherghinilor la 
fel de uşor cum zboară o libelulă peste suprafața unui râu, 
după care îşi continuară goana pe câmp. 

Îl auzi pe Hugh înjurând, însă cuvintele îi fură 
distorsionate de palele de vânt. Poate îşi închipuia că 
pierduse controlul iepei. Cui îi păsa de ceea ce credea el? Se 
apropiau de marginea câmpului şi, fără să încetinească, 
trecură în următoarea parcelă, săriră peste un zid de piatră 
pe jumătate dărâmat şi goniră de-a lungul unui drum de țară 
doar la o distanță suficient de mică de ei cât să audă copitele 
lui Richelieu bufnind la con tactul cu solul. 

După care zburară peste un alt gard. Aprecie uşor 
greşit înălțimea şi fu cât pe ce să alunece din şa, însă reuşi 
să se țină bine. Era un lucru bun că-şi lăsase pălăria de 
călărie la cârciumă, pentru că i-ar fi zburat de mult de pe 
cap. Pălărioarele şic nu erau făcute pentru curse nebuneşti 
pe câmpuri. 


lapa începuse să gâfâie, iar grumazul îi căpătase o 
nuanță mai închisă, din cauza sudorii. Drăguţă şi 
ascultătoare cum era, tot ciulea urechile, aşteptând 
următorul ordin. Se distra în continuare... însă începuse să 
obosească. 

Mai săriră peste încă un gard, doar pentru că puteau şi 
pentru că de cealaltă parte a lui se afla un iaz. Apoi, 
Georgina cobori lin din şa şi, chiar înainte ca Richelieu să fi 
trecut de gardul anterior, îşi dădu jos jacheta aceea pe care o 
detesta acum, o întoarse pe dos şi începu să îi frece grumazul 
iepei cu ea. 

— Eşti o fetiță tare dulce, o alintă, făcând un efort să-şi 
recapete suflul normal. 

Iapa pufăi în palma ei şi necheză un pic, comunicându- 
i în felul ei că i-ar plăcea să mai facă aşa ceva şi altă dată. 
Apoi, Georgina îi desfăcu zăbala şi căpăstrul şi o lăsă să se 
ducă spre iaz. 

Richelieu sări cu cel puțin un metru şi jumătate peste 
gard. Calul acela chiar avea să câştige cursa de la Ascot, îşi 
dădu seama Georgina. Avea energia şi entuziasmul necesare, 
precum şi nişte picioare uluitor de puternice. 

Hugh cobori din şa chiar înainte ca picioarele calului să 
atingă pământul, însă, în loc să râdă de cât de distractivă 
fusese mica lor cursă, palmele lui mari se încleştară ca două 
menghine pe brațele ei şi o zgâlțâiră. 

— Ce dracu’ crezi că faci, Georgie? 

O scutură din nou. 

Georgina se smulse din strânsoare şi făcu un pas 
înapoi, iar mâinile lui se lăsară moi pe lângă corp. Simțea un 
fior de furie coborându-i de-a lungul coloanei vertebrale. 

— N-ai niciun drept să... 

Hugh nu o asculta, îşi putea da seama de asta. Pur şi 
simplu întinse brațele şi o trase în îmbrățişarea lui şi-i lipi 
gura de a lui înainte să apuce să rostească altceva. 

Fu un sărut tipic pentru Hugh: ca o furtună, un sărut 


atât de pasional şi de posesiv, încât n-ar fi avut cum să i se 
împotrivească. Nu că trupul ei ar fi vrut una ca asta. Mintea 
îi fu învăluită într-o ceață de plăcere chiar în secunda în care 
corpul lui dur se lipi de al ei. Genunchii i se înmuiară, 
brațele i se împletiră în jurul lui... şi efectiv uită să mai 
respire. 

— Nu poţi să faci aşa ceva, îi spuse el cu asprime o 
secundă mai târziu. 

Georgina nu văzuse nicio secundă lucrurile din această 
perspectivă, însă acum se mulțumi să-i zâmbească larg. 

— De ce nu? 

— Nu eşti o călăreaţă suficient de bună pentru genul 
acesta de nebunii. 

Georgina îl fixă, mijindu-şi ochii. 

— Arată-mi un gard pe care iapa asta să-l poată sări, 
iar eu sigur pot s-o mân peste el. Şi cine crezi tu că se 
pricepe la călărie mai bine decât mine? 

— Eu, răspunse el imediat. 

— Tu? Tu cazi tot timpul din şa, replică ea. Eu nu. Eu 
nu cad niciodată. 

— Păi, tu... 

— Şi, mai mult, eu folosesc o şa de damă, zise ea, 
întrerupându-l pentru că argumentul ei era important. 

Hugh nu mai părea la fel de furios. 

— Vrei să spui că ar trebui să iau lecţii de la tine? 

— Eu nu cad niciodată. Şi nu-mi îmboldesc niciodată 
calul să sară peste un obstacol care să-i depăşească puterile. 

— Nici eu, spuse el fără întârziere. 

— Şi-atunci de ce m-ai zgâlțâit? Nu se uita la el, 
mulțumindu-se să îndepărteze o frunză care se lipise de 
cămaşa ei albă. Dintr-un motiv sau altul, se simțea oarecum 
vulnerabilă fără jachetă. Cămaşa era făcută din pânză 
irlandeză, extrem de subţire. Aproape că putea distinge 
nuanța rozalie a pielii de pe brațe prin pânza fragilă a 
mânecilor ei. 


— Pentru că... 

Hugh se opri. 

— Sunt cea mai pricepută la călăritul pe o parte dintre 
luate persoanele pe care le cunoşti. 

— M-ai speriat de moarte, zise el, zgâlțâind-o din nou. 
Dar de data aceasta gestul lui era blând. Am crezut... 

— Frica, spuse ea pe un ton afectat, e o emoție foarte 
neplăcută, aşa mi s-a părut dintotdeauna. 

Reacţia lui Hugh reuşi să o ia prin surprindere. Îşi lăsă 
capul pe spate şi se puse pe râs, un râs extrem de sonor care 
reverberă peste câmpuri şi-l făcu pe Richelieu să ciulească 
urechile şi să-şi reia păscutul abia după câteva secunde. 

— Încercai să-mi dai o lecţie? 

Era un bărbat mare, frumos şi sălbatic, iar ea îl dorea. 
Îl privi cum râdea, scăldat în razele soarelui, cu grumazul 
acela puternic şi bronzat, şi-şi permise să recunoască în 
sinea sa care îi erau adevăratele dorințe. 

Privindu-l, simțea o foame brută şi sălbatică, total 
opusă tuturor sentimentelor pe care le avusese față de soțul 
ei. Dorința aceasta era o durere care îi izvora cu putere din 
piept, dar i se răspândea în jos, de-a lungul picioarelor. 

Şi totuşi, o sâcâia faptul că râdea de ea, aşa că îi 
întoarse spatele şi se apropie de iapă, care păştea liniştită 
untişorul de pe marginea lacului. 

Hugh veni după ea. 

— Ți-aduci aminte când ne-am scăldat împreună, cu 
atâția ani în urmă? o întrebă, şoptindu-i la ureche. 

Georgina nu-şi dăduse seama că se apropiase atât de 
mult şi se trezi străbătută de un fior. 

— Ne-am scăldat? repetă ea. Eu nu ştiu să înot. 

— Nu-mi spune că ai uitat. 

Glasul lui îi avea ceva jucăuş. 

— Eu n-am fost niciodată la scăldat, declară ea, sigură 
de adevărul spuselor sale. 

Domnişoarele respectabile nici măcar nu luau în calcul 


o asemenea activitate. Şi, Dumnezeu îi era martor, ea fusese 
dintotdeauna respectabilă. 

— Aveam zece ani. Era chiar în vara în care a murit 
mama, aşa că tu şi mama ta stăteaţi cu noi, la moşie. 

Georgina îşi strecură mâna într-a lui. 

— Îmi pare rău. N-aveam decât şase ani. Nu, trebuie să 
fi avut şapte. N-am nicio amintire clară legată de vara aceea. 

Zâmbetul pe care i-l adresă Hugh fu unul generos, ba 
chiar plin de bucurie. 

— Era o mamă extraordinară, dar nu făcea doar ce sr 
cuvenea, aşa cum ar fi trebuit să facă o contesă. Eu am fost 
înnebunit după cai de când am reuşit să evadez din camera 
copiilor. 

— Nici nu mă mir, comentă Georgina, ținându-l strâns 
de mână. 

— Venea în camera mea şi mă ducea la grajduri. Chiar 
şi în vara aceea, mergeam în fiecare zi în camera ei, iar ea îmi 
desena tot felul de cai. Pe mine mă înfățişa mereu în şa, 
sărind peste un gard viu mai înalt chiar decât conacul, 
câştigând o cursă... Schița mea favorită mă arata abia 
ținându-mă în şaua unui cal care sărea peste Lună, cu 
copitele la un milimetru de ea. 

O simplă strângere de mână nu mai era suficientă, aşa 
că Georgina făcu un lucru pe care nu-l mai făcuse niciodată. 
Se postă în fața unui bărbat, îi cuprinse fața în palme şi îl 
sărută. Apoi îşi petrecu brațele pe după gâtul lui, 
îmbrățişându-l cât putea ea de tare. 

În stilul lui caracteristic, Hugh acceptă această 
îmbrățişare de consolare şi o transformă în ceva cu totul 
diferit. 

— Stai puţin, spuse ea, retrăgându-se câteva minute 
mai târziu, abia reuşind să-şi recapete ritmul respirației. 
Vreau să... 

De data aceasta, el fu cel care-i luă fața în palme. 

— Ce vrei? o întrebă, privind-o în ochi, intens şi 


pasional. Ce vrei să faci, Georgina Sorrell? 

Era prea mult. 

— Vreau să aud despre ziua aceea în care ai mers la 
scăldat. Atunci când crezi că am fost şi eu cu tine, deşi nu 
aşa au stat lucrurile. 

Zâmbetul care-i arcui buzele îi spuse că întrebarea lui 
avea să fie repetată, însă nu contestă felul în care ea 
întorsese discuţia. În loc de asta, se aşeză pe iarbă şi o trase 
de braț, astfel că ea îşi pierdu echilibrul şi căzu chiar în 
poala lui. 

— Hugh, nu poți să faci lucruri de genul acesta! 
protestă ea. Nu poți să mă tragi, să-mi pui piedică şi... În 
general, să te porți de parcă aş fi o iapă, cu căpăstru cu tot. 

— Niciodată nu mă gândesc în felul acesta la tine, 
replică el, aşezând-o frumos. 

Degetele lui trecură peste pantofii ei, după care îi 
mângâiară glezna, lent şi într-un mod cu totul şi cu totul 
scandalos. 

— Şi nici asta n-ai voie! continuă Georgina, întinzându- 
şi picioarele, astfel încât el să nu-i poată tulbura 
concentrarea cu jocurile lui. Aşa, acum spune-mi unde te-ai 
dus la scăldat. 

— În iazul cailor, răspunse el imediat. Probabil nu-ţi 
aduci aminte moşia... 

— Ba da, o ştiu, îl întrerupse ea. Am fost acolo pentru 
Ajunul Bobotezei, ai uitat? Iazul cailor e chiar în spatele 
grajdurilor, şi, de fapt, nu e chiar un iaz. Este, mai degrabă, 
o lărgire a albiei pârâului care curge pe moşia ta. 

— E în continuare acolo, spuse el, căzut pe gânduri. 
Deşi nu ştiam că ai trecut pe Ia grajduri când ai venit în 
vizită, anul trecut. 

— Am stabilit deja că, şi dacă am făcut-o, tu oricum nu 
m-ai văzut, îi răspunse ea cu asprime. Adevărul era că se 
dusese la grajduri de câteva ori şi-l urmărise cum îşi antrena 
caii, ba chiar se uitase pe furiş la cei doi mânji, deşi mai 


degrabă şi-ar fi înghițit limba decât să recunoască aşa ceva. 

— Deci te-ai rugat la zei să-mi răzbune orbirea, spuse 
el, sărutând-o pe ureche. 

— Poftim? 

— lar zeii ți-au ascultat ruga, continuă el. Pentru că, 
pentru tot restul vieții mele, voi şti întotdeauna unde eşti, 
Georgina, căci altfel n-o să am linişte. În orice încăpere în 
care o să intru, o să te văd mereu pe tine prima. Şi o să 
vreau să fii acolo, lângă mine. 

Georgina înghiți în sec şi-şi muşcă tare buza de joi 
Glasul lui era extrem de senin şi de calm, exact aşa cum şi-l 
amintea din copilărie. Nu-i cerea nimic, nici măcar nu se 
aştepta la vreun răspuns. Pur şi simplu... 

Declara ceea ce simțea. 

Îi spunea. 

— Şi cu scăldatul cum rămâne? întrebă ea apoi, din 
moment ce nu ştia cum să reacționeze la asemene cuvinte. 

Hugh oftă şi-i depuse un alt sărut pe păr. 

— Prinsesem obiceiul ca, pe la amurg, să mă duc acolo 
- transpirat de la atâta călărie — şi să mă arunc în apa rece a 
iazului. În vara aceea... totul era diferit. Mama era pe moarte, 
iar doctorii tot veneau şi plecau. Toţi servitorii, toată 
gospodăria se învârtea în jurul acestei tragedii. 

— Ştiu, spuse ea, sprijinindu-se de el. Ştiu exact cum 
este. 

— Am uitat de boala lui Richard. Bineînţeles că ştii. Îi 
dădu la o parte cârlionţii care i se lăsaseră pe frunte şi o 
sărută acolo. Ei bine, în vara aceea am avut parte de mai 
multă libertate. Surorile mele - împreună cu tine erau 
închise în camera copiilor, păzite de un regiment de dădace, 
dar eu eram suficient de mare să pot scăpa de acolo. Ceea ce 
şi făceam. 

— Nu-mi amintesc prea multe detalii din vara aceea, 
spuse ea, încrețindu-şi fruntea. Mama mea era atât de 
apropiată de a ta, şi tata... Veneam mereu în vizită în iulie, 


bineînţeles. În mintea mea nu e decât o înşiruiri de veri, 
momentele în care puteam să scăpăm şi noi di sub 
supravegherea dădacelor, când ne duceam păpuşile la pârâu, 
când ne jucam cu tine şi când construiam căsuțe din nuiele 
de salcie. 

— Mă dezbrăcăm la piele şi mă aruncam în iaz, spuse 
el. 

— Ei bine, eu sigur n-am făcut una ca asta, zise ea, cu 
un râset. Şi de ce crezi că m-am scăldat cu tine? 

— Pentru că exact asta ai făcut. 

Timp de câteva secunde, Georgina nu spuse nimic, 
după care zise doar atât: 

— Nu! 

— Nu ştiu ce s-ar fi făcut Caro fără tine în vara aia. 
Aveai mereu o batistă în buzunarul şorțulețului. 

— Întotdeauna aveam una, sublinie Georgina. Era una 
dintre regulile mamei. 

— Şi i-o dădeai oricui începea să plângă, continuă el. 
Nu că eu am plâns vreodată. Nu credeam în aşa ceva. 

— Da, presupun că băieții nu plâng, rosti Georgina cu 
un oftat. 

Singurul bărbat pe care-l văzuse vreodată plângând 
fusese valetul lui Richard, chiar după ce acesta murise. Îl 
lăsase să stea la căpătâiul lui Richard către final, pentru că... 
Pur şi simplu îl lăsase. 

Abia când acesta ieşise din dormitorul lui Richard cu 
ochii umflaţi şi cu obrajii brăzdaţi de lacrimi, îşi dăduse 
seama că rămăsese văduvă. 

— La vremea aceea, încă nu ştiai că aşa stau lucrurile, 
spuse Hugh, sprijinindu-şi bărbia de creştetul ei. Mi-ai întins 
batista de câteva ori, ca şi cum ai fi crezut că aveam nevoie 
de ea. Am respins-o de fiecare dată, disprețuitor, dar să ştii 
că am apreciat gestul. 

— Nu-mi aduc aminte, spuse Georgina. Ce ciudat! 

— După care mama a murit. Şi am fost îmbrăcați cu 


toții în negru, la moşie au sosit surorile bunicii şi totul era 
oribil. Braţele lui se strânseră şi mai tare în jurul ei. A 
devenit mai greu să evadez din camera copiilor, dar, câteva 
zile mai târziu, am reuşit totuşi. Înainte de asta... ei bine, 
fetele au avut nevoie de mine. 

— Te-ai comportat exemplar în calitate de frate mai 
mare, îl lăudă ea. Chiar şi cu mine, şi nu-ţi sunt soră. 

— Slavă Domnului pentru asta, spuse el, cu un 
murmur de recunoştinţă sinceră în glas, fapt ce îi făcu din 
nou inima să tresalte de bucurie. M-am dus la iaz, nu pentru 
că aveam să plâng... 

— Din moment ce băieții nu plâng niciodată, completă 
ea. 

— Ci pentru că acolo era totul ud, şi nimeni n-ar fi 
observat dacă era să fac o greşeală de felul acesta. 

— Şi eu când intru în peisaj? 

— Şi tu reuşiseşi să fugi, numai că eu nu ştiam asta. 
Probabil mă urmărisei. Aveai... cât? Şapte ani? Aşa că nu-mi 
pot închipui cum ai reuşit. 

— Ah, eu da, spuse ea, remarcând cu o plăcere imensă 
felul în care braţele lui formau o colivie caldă în jurul 
trupului ei. Eram atât de îndoctrinată să respect eticheta, 
servitorii şi regulile, încât ştiam mereu exact cum să fac un 
lucru nepermis. Era inevitabil. Ca domnişoară, eşti avertizată 
să nu te săruți cu nimeni prin colțuri cu mult înainte să 
simţi vreo dorință de a o face. 

— Richard te săruta prin colțuri? 

Tonul său era curios, nu gelos. 

— Nu. Aşa, deci am fugit din camera copiilor? 

— Nu mi-am dat seama de asta decât când, după ce m- 
am bălăcit eu ce m-am bălăcit în apa aia care era delicios de 
caldă, mi-am ridicat la un moment dat privirea şi am dat de 
tine. 

— Eram pe mal? 

— Până am apucat eu să te văd, îți dăduseşi deja jos 


sarafanul. M-am speriat atât de tare, încât n-am schițat nicio 
mişcare. Într-o secundă, ţi-ai scos pantofii şi ciorapii, după 
care ţi-ai aruncat cât colo cămaşa şi ai intrat cu paşi voioşi în 
apă. 

— O, nu! 

Hugh râdea. 

— Ba da. Chiar aşa ai făcut. Tu, respectabila Lady 
Georgina. Ţi-ai dat jos toate hainele - fără ajutorul unei 
servitoare - şi ai intrat în apă ca şi cum te-ai fi născut pentru 
a înota. 

— Şi tu ce-ai făcut? 

— Nu puteam să ies, îi explică. Nu învățasem eu mare 
lucru din ce se cuvenea şi ce nu, dar ştiam sigur că nu se 
cădea ca o domnişoară să vadă cocoşelul unui băiat. Aşa că 
am înaintat spre apă mai adâncă, iar tu ai venit după mine. 
Şi, înainte să mă dezmeticesc ca lumea, ai început să mă 
stropeşti. 

— Nu-mi vine să cred că nu-mi aduc aminte de aşa 
ceva! 

— Eu n-am uitat. Erai superbă, Georgina. Cea mai 
frumoasă ființă pe care o văzusem vreodată. Aveai pielea la 
fel de albă ca petalele unei flori. Părul tău era de obicei prins 
atent şi îngrijit, dar, când ţi-ai aruncat boneta, ți se revărsase 
pe spate. 

— Nu ai... 

— Simţit dorință? Mă gândeam la tine ca la una dintre 
surorile mele. Dar, în acelaşi timp, era tulburător. Erai atât 
de diferită de mine, atât de drăguță şi atât de... feminină. 
Părul ăla şi felul în care ai țipat când te-am stropit... 

— M-ai stropit? Ei, asta nu prea e o faptă demnă de un 
gentleman! 

— N-am ştiut ce altceva să fac. Bineînțeles că te-am 
stropit, iar tu ai țipat şi mi-ai răspuns cu aceeaşi monedă. 
Mi-a intrat apă în gură, căci râdeam atât de tare... Şi asta a 
fost tot. 


— Dar cum ai ieşit din iaz? Şi eu? 

— Şeful grăjdarilor a auzit hărmălaia pe care o făceam 
şi a venit la noi. Era un om isteț, aşa că şi-a dat imediat 
seama că avea în față un potenţial dezastru. Aşa că te-a scos 
valvârtej din apă, trimițându-te nu ştiu unde, iar mie mi-a 
poruncit să ies imediat, şi cu asta, basta. Din câte ştiu eu, 
nimeni n-a aflat de escapada noastră. La cină mi s-a spus că 
tu căzuseşi din greşeală în adăpătoarea cailor şi, după asta, 
maică-ta nu-ți mai permisese să te apropii de grajduri. 
Oricum, vara era pe sfârşite, aşa că v-aţi întors toți la 
Londra. 

— N-ar fi trebuit să spun că nu eşti conştient de cât de 
reală e moartea, nu? întrebă ea încetişor. 

Urmară câteva secunde de tăcere, după care el o sărută 
uşor pe vârful nasului. 

— Mi-aş dori să ai dreptate, spuse. Nu-mi pot aminti o 
perioadă în care să nu fi trăit cu ideea morții. Mi-am iubit 
mama cu toată inima, iar ea a murit. 

— Şi atunci de ce continui să lucrezi personal cu caii 
ăştia periculoşi? izbucni ea, plină de frustrare. Pentru că ai 
putea foarte bine să mori şi tu, să ştii. 

— Nu ştiu dacă ai observat asta, Georgie, dar toți 
suntem datori cu o moarte. 

Ea pufni pe nas. 

— Nu pot trăi mereu cu frica în sân. 

— Dar nu te gândeşti la cei cărora le e frică pentru tine. 

Fără niciun avertisment, Hugh se lăsă pe spate, 
trăgând-o cu el, aşa că stătea acum întins în stratul de 
untişor, cu ea lângă el. Fix lângă el. Georgina încremeni 
imediat, cu întregul corp dintr-odată foarte conştient de al 
lui. De trupul acela mare, musculos şi superb, îi tremurau 
degetele, dornice să-l atingă. 

— Georgie, şopti el. 

Atâta tot. Dar ea ştia ce anume îi spunea. Şi ştia şi care 
era răspunsul ei, numai că semăna prea mult cu mama ei 


pentru a putea formula aşa ceva. 


Capitolul 23 


În loc să-i răspundă, ea se ridică pur şi simplu în 
picioare. 

Peste ochii lui Hugh trecu o umbră, iar ea ştiu imediat 
că se temea că avea să plece. Se simțea bine tachinându-l, 
aşa că se întoarse, cu o mică legănare din şolduri, şi făcu un 
pas către marginea apei. El nu putea vedea ce făcea, însă ea 
începuse să-şi desfacă nasturii în formă de perle de la 
mânecile cămăşii. 

O secundă mai târziu, îl simți lângă umărul ei, dar nu 
se întoarse să-i adreseze vreun cuvânt. 

— Georgie, repetă Hugh. 

De data aceasta, glasul îi căpătase sonorități întunecate 
şi  mângâietoare, precum catifeaua, stimulându-i toate 
simțurile şi trezindu-i fiecare nerv din corp. 

Nu se întoarse, concentrată asupra scoaterii fiecărui 
năsturaş din butoniera sa. Apoi îşi dădu jos cămaşa de 
pânză şi o aşeză, cu un gest afectat, pe jos. Hugh nu scosese 
niciun sunet şi, din câte îşi putea da ea seama, nici nu 
făcuse nimic. 

Fu nevoie de o secundă sau chiar mai mult pentru a 
scăpa de fusta de la costumul de călărie. De încă una pentru 
cizme. Apoi jartierele, ciorapii, corsetul... toate păreau a-şi 
lua zborul de pe trupul ei. Aşa că rămase fără nimic altceva 
pe ea în afară de furou. Inspiră adânc şi-l trase peste cap. 

După care se întoarse să vadă ce făcea el. 

Era gol. 

Restul corpului lui era la fel de frumos pe cât îi era 
pieptul. Mugşchii picioarelor îi erau de-a dreptul uriaşi, după 
cum era de aşteptat la un bărbat care putea controla un 


armăsar cu o simplă zvâcnire din genunchi. Pielea îi era 
umbrită de păr negru. 

— Pe-atunci  n-aveai păr, rosti ea, reuşind să-i 
întâlnească privirea. 

— Nici tu nu aveai sâni. Tonul lui era un amestec de 
senzualitate şi pericol în stare pură. O făcu să se simtă de 
parcă îşi privea corpul prin ochii lui - văzându-se imaculată, 
voluptuoasă şi delicioasă. 

Fără să rostească vreun cuvânt, îşi ridică braţele şi 
începu să-şi scoată acele de păr. Nu mai avea atât de multe, 
după cursa ei nebunească peste câmpuri, dar, cumva, zulufii 
ei reuşiseră să rămână prinşi în coc. Acum i se revărsau pe 
spate, în culoarea trandafirilor întunecați. 

Lui Richard îi plăcea corpul ei, şi îi spusese acest lucru, 
în stilul său protocolar. Dar mereu i se păruse că părul ei era 
la limita vulgarului. 

Această amintire o făcu să ridice mâna şi să tragă o 
şuviță groasă peste unul dintre sâni. 

Hugh gemu, un pufăit aspru care o făcu să tresară. 

— ȚŢie îți place culoarea părului meu? întrebă ea. 

— Niciodată nu mi-au plăcut decât roşcatele. De când 
aveam zece ani. 

Georgina nu se putu abține să nu zâmbească. 

— Exact asta ai spus şi când Caro a menționat numele 
lui Gwendolyn Passmore pentru lista ta. 

— Culoarea părului ei e prea palidă, spuse el. E ca o 
imitație a nuanțţei tale. 

Dacă mai stătea acolo încă o secundă, avea să sară pur 
şi simplu pe el şi avea să-l atingă în toate locurile şi în toate 
modurile total necuvenite pentru o doamnă respectabilă. Mai 
ales când era vorba despre un bărbat care nu-i era soț. 

Aşa că, în loc de asta, îi întoarse spatele şi intră cu paşi 
curajoşi în apă. 

Îşi dădu imediat seama de ce nu se duceau doamnele la 
scăldat. Pentru că era neplăcut să simți mâlul printre 


degetele de la picioare. Iar apa era destul de rece. Şi, deşi de 
pe mal apa părea perfect limpede, acum, că era în ea, nu 
putea vedea fundul, ceea ce o făcea să simtă că o lua 
amețeala. Şi apa se undui dintr-odată, iar un trup puternic 
îşi croi drum spre ea. Hugh se ridică în picioare chiar în fața 
ei. 

— La naiba, e chiar rece, spuse Hugh, scuturându-şi 
pletele ude care-i veniseră peste ochi. 

Georgina nu avea nevoie să i se spună asta. Sfârcurile i 
se transformaseră din zmeură în piatră. Abdomenul ei punea 
stavilă valurilor uşoare de apă rece care veneau spre ea ca 
urmare a ieşirii lui din apă. Nu simțea absolut nicio dorință 
de a se afunda mai mult. 

— Dacă mă stropeşti, îl avertiză ea, va trebui să te ucid. 
Asta aşa, ca să ştii. 

— Toţi trebuie să ne ducem, mai devreme sau mai 
târziu. 

Hugh rânjea, tachinând-o. 

Ar fi meritat să fie stropit, şi singurul lucru care o opri 
fu convingerea că acesta avea să-i răspundă cu aceeaşi 
monedă. 

— Când eram noi mici era apa mai caldă? întrebă ea. 
Nu se putea abţine să-i admire umerii. Şi talia. Şi ce era mai 
jos. Apa era totuşi îndeajuns de limpede încât să-l vadă... în 
întregime. 

Bineînțeles, mai devreme nu se uitase. Ceea ce putea 
distinge îi arăta că Richard şi el nu erau nicidecum 
asemănători. Asta ca să se exprime în termeni politicoşi. 
Simţi un fior de panică, având în vedere că nu îi plăcuseră 
prea mult „atenţiile” lui Richard, iar el nu fusese chiar aşa de 
dotat. 

Apoi îşi ridică privirea pentru a descoperi că Hugh 
zâmbea larg, privind-o atent. 

— Şi... ce părere ai? o întrebă, cu o notă de amuzament 
în voce. 


Georgina îi aruncă o privire sfidătoare. Departe de ea 
gândul de a-şi critica soțul decedat. 

— Eşti un pic mai mic, răspunse pe un ton vioi, dar... 

Zâmbetul de pe chipul lui dispăru instantaneu, şi, 
dintr-un pas, Hugh ajunse chiar lângă ea. 

— Georgina. Îi rostise numele pe un ton coborât şi 
amenințător, însă ea era mult prea preocupată să se 
acomodeze cu apa rece care-i asalta, în valuri, pielea 
abdomenului. Doreşti cumva să reformulezi acest răspuns? 

— Ce? întrebă ea pe un ton ferm, tremurând. 

Hugh îi muşcă uşor buza inferioară şi-şi împinse 
şoldurile un pic înainte. 

Georgina nu se putu abţine să nu se uite în jos, iar 
acum ajunseseră atât de aproape, încât apa era de-a dreptul 
translucidă. Putea să vadă tot. Inima îi bubuia, şi, când îşi 
ridică privirea, ştia fără niciun dubiu că în ochi i se citea 
disperarea.. 

— N-o să meargă, spuse încetişor. 

Hugh părea năucit. 

— Nu? 

Georgina îşi muşcă buza, simțind cum ochii i se umplu 
de lacrimi. Clătină din cap. 

— Vrei să spui că Richard Sorrell avea un cocoşel atât 
de mare, încât nici măcar nu poți să te uiţi la al meu? Făcu 
un pas înapoi şi-şi trecu degetele prin păr. Să fiu al naibii! 

Georgina nu putea nici măcar să schițeze un zâmbet. 

— Îmi pare rău. 

— Pentru ce? Glasul îi clocotea de frustrare şi de 
mânie, deşi ea nu-şi putea da seama pe cine era atât de 
furios. 

— Eşti prea... 

— Nici măcar să nu te gândeşti s-o spui, replică el, 
încordat. Aşa ceva nu mi s-a întâmplat în toată viața mea, şi 
nu-mi vine să cred c-o pățesc tocmai acum. 

— Eşti prea mare, zise ea disperată, privindu-i spatele, 


căci Hugh se îndrepta deja către mal. Îmi pare rău, Hugh, 
dar n-o să meargă niciodată. Niciodată. 

Bărbatul încremeni. 

— Ce-ai spus? 

— Dacă tot ce te interesează e un soi de întrecere legată 
de dimensiunile instrumentului tău, răspunse ea iritată, 
întorcându-se pentru a stropi în direcția opusă, poți să stai 
liniştit. 

În secunda următoare, el ajunsese deja lângă ea, 
cuprinzând-o în braţe şi ridicând-o din apă. 

— La naiba, uită-te la mine! 

— Nu e nevoie să înjuri, răspunse ea tăios. 

Însă îi susținu privirea. 

— Vrei să spui că Richard nu era un gigant printre 
bărbaţi? 

— Eu cred că tu eşti, răspunse ea cu sinceritate. Şi n-o 
să meargă între noi. Abia... Trase adânc aer în piept şi hotări 
că, fie ce-o fi, era mai bine să fie sinceră. Abia dacă mergea 
între mine şi Richard. El era foarte atent, dar, chiar şi aşa, 
era greu să ne potrivim. 

Expresia din ochii lui îi stârni un fior întunecat care-i 
cobori de-a lungul picioarelor. 

— Putem să lucrăm la capitolul ăsta, Georgie. 

— Nu-mi spune Georgie! replică ea iritată. 

— Credeam că-ți place. Hugh pornise cu paşi egali 
către marginea iazului şi, atâta timp cât doar vârfurile 
degetelor de la picioare îi mai atingeau suprafața rece, 
Georgina era fericită. 

— Nu şi când... 

— Când e atât de necesar să fii Georgina şi nu pur şi 
simplu Georgie? 

O lăsă jos, iar ea simţi imediat lipsa căldurii degajate de 
trupul lui. Apoi Hugh începu să se îndrepte către Richelieu, 
care se dusese ceva mai încolo. 

Pleca? Georgina se holba la spatele lui, năucită. Da, 


spusese că lucrurile n-aveau să meargă. Dar spera... ei bine, 
spera ca el să poată face vreun fel de miracol. Pentru că, nici 
ea nu ştia când se hotărâse să facă un lucru cum nu se 
poate mai scandalos, ceva ce îi putea strica reputaţia pentru 
totdeauna. 

Hugh luă un pachet legat în spatele şeii lui Richelieu şi 
veni înapoi. 

Mai exista o diferenţă între el şi Richard. Instrumentul 
lui Hugh stătea ridicat. Tot timpul. În timp ce al soţului ei... 

— Ce-ai adus? întrebă ea. 

În zâmbetul lui se ghicea mulțumirea de sine a unui 
motan care se vedea singur lângă oala cu smântână. 

— O pătură. Întotdeauna am la mine una în plus. O 
întinse peste frunzele de untişor şi o ridică în brațe, cu 
aceeaşi lipsă de delicateţe de care dădea întotdeauna dovadă. 
O secundă mai târziu, Georgina stătea întinsă pe spate, goală 
puşcă, uitându-se în sus la Hugh. 

— Te mănâncă pielea de la ea? întrebă el pe un ton 
firesc, de parcă ar fi fost la un picnic. 

— Da, spuse ea, prea nedumerită pentru a face altceva 
decât să răspundă pur şi simplu. 

Hugh îi înşfăcă jupoanele, le potrivi sub ea, după care 
se aruncă lângă ea. Nu o atinse. Nu se întinse peste ea. Doar 
se aplecă spre ea, delicat, şi o sărută. 

Un timp, niciunul dintre ei nu spuse nimic. Când Hugh 
îi eliberă gura, Georgina încercă să îngaime ceva, însă el 
începu să facă imediat ceva delicios cu gâtul ei... o săruta şi 
o muşca uşor, astfel că se trezi scâncind şi încleştându-şi 
mâinile pe umerii lui, sperând că el avea să continue. 

Mai jos 

Spre sâni. 

Simpla conştientizare a acestui lucru fu de ajuns 
pentru a risipi un pic ceața din mintea ei, făcând-o să 
murmure: 

— Hugh, poate că... 


El răspunse cotropindu-i din nou gura. Era un sărut 
sălbatic, care-i transmitea, fără cuvinte, că el conducea totul, 
iar ea ar trebui să lase pur şi simplu rațiunea deoparte. 

Georgina îi permise să se desfăşoare, pentru că, la 
urma urmei, ea era cea care avea de câştigat de pe urma 
entuziasmului lui. Era ciudat, însă era ceva în felul în care 
Hugh o ţinea în braţe, cu putere, fără să o lase să se 
desprindă, care o înnebunea de dorinţă. 

De fapt... 

— Hugh, rosti ea, auzindu-şi cu mare surprindere 
glasul gâfâit. N-o să... 

Vorbele i se topiră într-un geamăt. 

— Tu mă faci să-mi pierd orice control, zise el. 

Glasul lui era un fel de mârâit întunecat. După aceea, 
îşi lipi buzele de sânul ei. Pur şi simplu. Fără niciun 
preambul, fără să-i ceară voie. 

lar ea lăsă să-i scape un strigăt. Nu exista alt cuvânt 
care să descrie sunetul acela. Nu, se înşela. Gura aceea 
fierbinte şi udă îi sugea sfârcul, iar ea nu striga, ci țipa de-a 
dreptul. 

Dar asta nu-l făcu să se oprească. Pur şi simplu mări 
presiunea, până când Georgina îşi arcui spatele, pentru a-i 
transmite foarte clar că dorea să continue. 

Abia când o palmă caldă se strecură în sus, de-a lungul 
piciorului ei, Georgina reuşi să-şi recapete măcar o umbră de 
gând conştient. Scheună şi încercă să se ridice în şezut. 

O mână mare o împinse în jos, însă ea nu putu să se 
concentreze pentru a protesta aşa cum voia fiindcă el o 
muşca uşor, iar asta îi împinse din nou trupul într-un loc 
întunecat şi dulce. Aşa că închise ochii, lăsând departe cerul 
imens, albastru şi gol, precum şi tot aerul aflat între ei, şi se 
afundă în senzația nebunească şi tensionată care-i 
cuprinsese corpul, în felul în care o fierbințeală se încolăcea 
în picioarele ei, adunându-i-se în pântece. 

Continuă să încerce să se ridice, însă palma aceea 


imensă o ţintuia la pământ. Apoi se trezi că se străduia să-l 
tragă peste ea, iar acest gest era suficient de scandalos încât 
să o facă să-şi deschidă ochii şi să scâncească: 

— Nu! 

— Ba da, răspunse el, răguşit, şi Georgina îl regăsi. Era 
Hugh. 

Ea stătea întinsă pe spate, ca o uşuratică, iar el se 
sprijinea pe braţe, zâmbindu-i larg. 

Era scandalizată. Bineînţeles că era. Dar era şi într-atât 
de fericită, încât simțea că se sufoca. Se uita la ea... în felul 
acela. Ochii lui... 

Şi mâinile lui... 

— N-ar trebui să facem asta, rosti ea cu glas slăbit. Nu 
afară. 

Ochii lui o fixau de sus, râzând, iar hohotele acelea de 
veselie erau împletite cu dorință. Dorinţă stârnită de ea. 

Exact asta nu văzuse niciodată în toată căsnicia ei. Şi 
exact asta observase în ochii altor bărbaţi când se uitau la 
femeia pe care o doreau. 

— De ce nu? întrebă el, iar tonalitatea aspră a glasului 
îi reverberă de-a lungul picioarelor, ca o notă muzicală. 

— Nu se cuvine, zise ea, trăgând uimită aer în piept, 
pentru că el îşi pusese din nou mâna pe sânul ei. 

— Nu-s însurat, replică Hugh. 

— Ştiu asta. 

Degetele ei se apăsară pe gâtul lui. Şi totuşi, ceea ce-şi 
dorea cu adevărat era să-l atingă ea pe el. 

Dar nu era sigură că îi era permis să facă una ca asta. 
În mod clar, Richard nu ar fi vrut să fie atins. Dar, pe de altă 
parte, el nu voise nici să-i sărute gâtul, brațul sau sânii. 

— Dacă faci dragoste cu mine, Georgie, să ştii că te 
măriți cu mine. Degetul lui mare trecu mai apăsat peste 
carnea ei, iar ea se auzi gâfâind uşor, aşa că închise gura, să 
fie sigură că n-avea să o mai trădeze. Îmi place la nebunie 
sunetul acela ieşit de pe buzele tale, spuse el, pe un ton 


relaxat. 

— Nu putem face una ca asta... sub cerul liber, insistă 
ea, ocolind chestiunea căsătoriei. 

— De ce nu? 

— Pentru că... pentru că suntem pe câmp. Şi nu se... 

Hugh îi topi acel „cuvine” într-un sărut şi o conduse din 
nou în furtuna aceea de fierbințeală şi de plăcere, până când 
Georgina îşi dădu seama, fără să-şi formuleze gândul în 
cuvinte, că ceea ce se cuvenea nu avea nicio legătură cu ceva 
din ziua aceea. Cu momentul acela. 

Cu Hugh. 

— Tu faci vreodată ce se cuvine? murmură ea, în vreme 
ce el îi presăra din nou gâtul cu sărutări. 

— Rareori. Până atunci stătuse rezemat deasupra ei, 
fără ca trupul lui să se atingă efectiv de al ei, iar acum se 
ridică din nou în genunchi. Respectabilitatea nu mă 
interesează deloc. 

Georgina nu-şi putu reține un hohot gâlgâitor. 

— Nici nu mă mir. 

— O doamnă respectabilă n-ar gâfâi niciodată sub cerul 
liber, o informă el, determinând-o să facă exact acest lucru în 
clipa în care îşi trecu palma cu fermitate peste corpul ei. 

— Eu... gâfâi ea. 

— lar un domn respectabil probabil n-ar spune 
niciodată aşa ceva. 

— Ce anume? 

— Pentru numele lui Dumnezeu, Georgie, ai de gând să 
mă atingi? Te rog? 

Georgina înghiți în sec. 

— E... e permis? întrebarea aceasta părea atât de 
prostească, încât, pentru o clipă, îşi închise ochii de ruşine. 
Adică... ți-ar plăcea? 

În ochii lui apăru o expresie ciudată, care trăda un fel 
de compătimire şi ceva asemănător cu regretul, dar apoi îi 
adresă un zâmbet larg, se lăsă pe spate şi-şi întinse brațele 


de-o parte şi de alta. 

— Sunt în întregime al tău. 

Georgina se ridică atât de repede, că fu străbătută de 
un uşor val de amețeală. Cu mare grijă, se aşeză în genunchi 
lângă el, după care se opri. Nu voia doar să-l atingă. 

Îşi drese vocea. Credea că ştia care avea să fie 
răspunsul, dar... 

— Pot să fac mai mult decât să te ating pur şi simplu? 

Într-o comunitate puritană, zâmbetul lui leneş ar fi fost 
scos în afara legii. 

— Georgie, iubito, dacă vrei să-ți atingi gura aceea 
splendidă a ta de orice parte a corpului meu, m-ai face pur şi 
simplu cel mai fericit bărbat din toată Anglia. 

Ea trase adânc aer în piept şi nici măcar nu mai 
încercă să-şi ascundă zâmbetul încântat care îi lumina fața. 
Probabil avea o expresie prostească. Dar... cui îi mai păsa? 

Bărbatul din fața ei nu era altul decât Hugh, care - din 
câte se părea - fusese primul bărbat care o văzuse goală, 
chiar dacă la vremea aceea nu avea decât zece ani. lar Hugh 
era şi primul bărbat al cărui corp îl văzuse ea clar vreodată. 
Deci merita să transforme momentul acesta într-o 
sărbătoare. 

Aşa că îl cercetă. De aproape, lent, începând cu gâtul şi 
coborând încet, încet. Fără să-l atingă. 

Cel mai interesant lucru era că părea să-l tulbure fără 
ca măcar să-l atingă. Până să ajungă la nivelul taliei, Hugh 
îşi încleştase pumnii de pătură, ca un om în pericol de înec, 
respirând neregulat. 

— Georgie, zise el brusc. 

— Mă gândesc, răspunse ea, fără să-l asculte. Asta 
pentru că ajunsese la cea mai interesantă parte a corpului 
lui. Toată viața ei numise sexul unui bărbat cocoşel. Dar 
cuvântul acesta nu avea nicio legătură cu ce avea Hugh. Un 
cocoşel era moale, elastic şi rotunjit. Al lui Hugh era tare şi 
lung. 


Simplul gând la el o făcea să se simtă... Avea picioare le 
adunate sub ea, dar, dintr-odată, i se păru că acestea i se 
înmuiaseră. 

Hugh scoase un sunet strangulat, din gât. 

— Georgie, te rog... 

— Mmm, murmură ea. 

Şi apoi se aplecă peste el şi făcu exact ce îşi dorea. Îşi 
puse palmele pe coapsele lui, iar muşchii de acolo tresăriră 
sub atingerea ei. Îl mângâie blând, abia atingându-l, după 
care ceva mai apăsat. 

Hugh gemu din nou, iar sunetul acesta păru să se 
cuibărească direct între picioarele ei. Avea să facă un lucru la 
care nici măcar nu visase vreodată şi pe care, totuşi, din 
secunda în care îi încolțise în minte, îl dorea cu o intensitate 
sălbatică. 

Fără să-i arunce nicio privire, pentru că era destul de 
sigură că nici măcar nu se gândise la aşa ceva, se aplecă, 
lăsându-şi părul să-i ascundă chipul, şi-şi lipi buzele direct 
de el. 

Hugh scoase un strigăt, iar şoldurile îi zvâcniră către 
ea. Şi aşa, buzele ei alunecară peste el. Avea un gust care o 
ducea cu gândul la natură, la apa lacului şi la aromele pielii 
de bărbat, toate amestecate într-o aromă unică. 

Îi plăcea. 

Hugh spunea ceva, însă ea nu îl luă în seamă, ci pur şi 
simplu îşi trecu palmele încet de-a lungul coapselor lui, 
tachinându-l. După care şi le apropie de acelaşi loc. 

— Nu, zise el, cu un glas răguşit. Nu. 

Georgina îşi înălță capul. 

— Nu-ţi place? 

Hugh se uita fix la ea, cu o privire înnebunită. 

— Nimeni nu m-a sărutat vreodată acolo. Niciodată. 

Georgina îi aruncă un zâmbet larg, după care-şi 
întoarse atenția la ceea ce făcuse până atunci. Hugh scoase 
un geamăt gâtuit chiar înainte ca buzele ei să-l atingă. 


Georgina simţea o bucurie imensă izvorâtă din simplul fapt 
că-i dăruia plăcere, din modul în care muşchii coapselor lui 
se contractau şi zvâcneau, din felul în care pumnii săi se 
încleştau, de-o parte şi de alta a trunchiului. 

Îşi permise să se joace cu el, ajutându-se şi de mâini, 
trecându-şi câte un deget de-a lungul piciorului lui, 
ascultându-i gemetele, până când, dintr-odată, Hugh spuse, 
printre dinţii încleştați: 

— Gata! Nu mai rezist. 

O dădu la o parte cu mişcări hotărâte. 

— Oh! îngăimă ea, oarecum surprinsă. Crezuse că 
savura din ce în ce mai mult senzațiile oferite. 

Maxilarul lui era încleştat, iar ochii îi erau încinşi. 

— Trebuie să aflu ceva, Georgie. 

Pentru o fracțiune de secundă, inima ei se opri, iar 
mâna îi căzu, moale, de pe coapsa lui. 

— Spune-mi că nu Richard a fost cel care te-a învățat 
asta. 

— Richard? repetă ea, cu glas pițigăiat. 

Apoi îşi recăpătă stăpânirea de sine. Îşi drese vocea, 
fără ca măcar să se mai deranjeze să-şi imagineze cât de 
oripilat ar fi fost soțul ei dacă ea l-ar fi atins într-un mod atât 
de intim. 

— Nu, categoric nu, zise ea, făcând un efort să se 
ridice. Corpul ei era dezorientat, înfierbântat şi oarecum 
amețit. Bineînțeles că nu. Era... doar o idee stupidă de-a 
mea. Am... 

Îşi înghiți restul cuvintelor şi se trezi că stătea în 
picioare în fața lui. 

Simplul fapt de a se gândi la Richard o făcea să se 
simtă ciudat... Rece. Toate gândurile despre Richard... ce 
părere ar fi avut Richard - nu despre ceea ce tocmai făcuse, 
ci despre faptul că stătea dezbrăcată pe un câmp? De-a 
lungul coloanei îi trecu un fior de dezgust. 

Hugh se ridicase şi el, cât ea nu fusese atentă. 


Georgina făcu un pas înapoi. 

— N-ar fi trebuit să spun asta. 

Glasul lui era întunecat, încărcat de emoție. 

— Da, poate că nu, zise ea, împreunându-şi brațele la 
piept şi tremurând din nou, doar câteva clipe. Ştii... Toate 
acestea nu sunt... Eu nu sunt genul de persoană care să... 

Nu-şi putea da seama nici măcar unde să-şi pună 
mâinile, dacă să-şi acopere sânii sau altceva... 

— Uită de Richard! 

Spatele ei deveni dintr-odată mai rigid. Nu-l putea uita 
pe Richard. Ce fel de soție — de văduvă - ar mai fi dacă ar 
face una ca asta? Dar, pe de altă parte, ce fel de femeie era? 
Cuprinsă de o panică orbitoare, se întoarse şi se duse glonț 
către locul unde îi erau hainele. 

— Îmi pare rău, zise ea peste umăr. Trebuie să plec. 

Abia reuşise să-şi înşface juponul înainte ca el să 
ajungă lângă ea. Îşi petrecu mâna peste talia ei. Georgina 
icni, strângându-şi juponul la piept. 

— Nu pot să fac asta, îi strigă, cu glas tremurat. Nu 
ştiu ce-a fost în capul meu. Dă-mi drumul, te rog. 

— Sunt un tâmpit, spuse Hugh. Georgie... te rog. N-am 
vrut să aduc vorba despre... Chiar n-am vrut să-ți trezesc 
anumite amintiri. Doar că nicio femeie nu m-a... 

— Nu mai repeta chestia asta! Îşi putea da seama, 
după căldura pe care o simțea, că avea obrajii roşii. Richard 
nu ar fi permis aşa ceva. Evident, eu sunt... Nu e decât... Se 
smulse din braţele lui. Trebuie să plec, spuse apoi. 

Simţea cum ochii i se umplu de lacrimi fierbinți. Ar fi 
trebuit să-şi dea seama că nu era înțelept să facă orice îi 
trecea prin cap. Oricum, nu se pricepea deloc la lucrurile 
acestea. Numai de câte ori fusese nevoit bietul Richard să o 
corecteze, şi ea nici măcar nu... 

Îşi trase juponul, dându-şi seama că Hugh trăgea în 
acelaşi timp de material, în direcţia opusă. 

— Lasă-mă în pace! zise ea cu sălbăticie. 


Era cel mai mare idiot din toată lumea. Într-un moment 
Georgina se uitase la el cu o expresie plină de erotism, 
căldură şi o oarecare nedumerire, iar, în următorul, ochii i se 
mohorâseră şi... O, Doamne, cine-l pusese să facă aşa ceva? 

Asta pentru că, atunci când îl atingea sau pur şi 
simplu când îi zâmbea, simțea un val instinctiv de 
posesivitate. 

Buzele ei îl atingeau, iar mintea lui se concentra doar 
asupra unei singure idei: a mea. Ea îi zâmbea, iar el gândea: 
a mea; şi, atunci când ea îşi lipise buzele de el, el se gândise 
la ceva de-a dreptul prostesc. 

— Iartă-mă, spuse el, luându-şi mâinile de pe juponul 
ei şi prinzând-o de umeri, astfel încât să nu se poată 
îndepărta de el. 

— Bineînţeles că te iert, zise ea, trăgându-şi rapid 
juponul peste şolduri. Cred că am înnebunit preț de o 
secundă sau două. M-am... m-am făcut de ruşine. Îmi cer 
scuze. 

— Îţi ceri scuze? Pentru ce? 

Georgina îi aruncă o privire furioasă. 

TȚinând-o în continuare de umeri, Hugh înțelese dintr- 
odată. Dacă privirile ar putea ucide, ochii ei l-ar incendia pe 
loc. 

— Ai impresia că eu nu te respect, spuse el, trăgând-o 
mai aproape. 

Buzele ei se strânseră cu încăpățânare. 

O trase într-o îmbrățişare. Era moale şi caldă, iar el 
tare, şi, instantaneu, sângele începu din nou să-i clocotească 
în vine. Cu gura îngropată în părul ei, repetă: 

— Ai impresia că nu te respect. 

— Acesta e un subiect cum se poate mai neinteresant, 
zise ea, împingându-l. 


Dar el refuză să-i dea drumul. 

— Ai impresia că sunt oripilat de sărutul pe care mi l-ai 
oferit. 

— Eu sunt oripilată, zise Georgie, dându-i mâna 
deoparte. Nu pot să-mi închipui ce a fost în mintea mea. 
Sunt... 

— M-a dus în extaz, spuse el, pur şi simplu. M-a 
înnebunit, m-a înfierbântat, m-a purtat pe culmile plăcerii. 

— Minunat. Georgina reuşi să se desprindă de el şi să- 
şi culeagă furoul de pe jos. 

Hugh se duse după ea, pentru că avea să se ducă 
mereu, mereu după ea. Stând în spatele ei, o cuprinse într-o 
îmbrățişare strânsă, atât de fulgerător, încât ea chițăi ca un 
şoricel încolțit. 

— Te iubesc. 

Trupul ei încremeni. 

Hugh vorbi mai departe, cu toată bucuria acestei 
conştientizări încălzindu-i sângele în vene: 

— Te iubesc, Georgina. Cred că te-am iubit 
dintotdeauna, chiar dinainte să mergi la scăldat cu mine. 
Nimic din ce-ai putea face n-ar putea să mă oripileze, să mă 
dezamăgească sau să mă facă să-mi pierd respectul față de 
tine. Nimic. 

Aşteptă câteva secunde, însă ea nu scoase niciun 
cuvânt. Părul i se revărsase peste umeri, în jurul feței, şi nu-i 
putea vedea expresia. Aşa că începu să-i sărute lobul urechii, 
ținând-o strâns, să nu poată să plece de lângă el. 

— Când m-ai sărutat în modul acela atât de intim, mi- 
am dat seama dintr-odată că, dacă i-ai fi oferit vreodată lui 
Richard o plăcere de felul acela, ar fi trebuit să-l omor. 

— E mort deja, replică Georgie. 

Glasul îi era înăbuşit, dar în el nu se mai regăsea nicio 
notă de furie. 

— Ştiu. Îmi pare rău că a murit. Dar, în acelaşi timp, 
nu-mi pare rău că a murit, pentru că eşti a mea, Georgie. 


Cred că ai fost a mea dintotdeauna, şi pur şi simplu nu mi- 
am dat seama, căci altfel nu te-aş fi lăsat sub nicio formă să 
te măriți cu el. Nici într-o mie de ani. 

Georgina trase adânc aer în piept, după care se 
întoarse încet în brațele lui, astfel încât să-l privească în față. 
Ochii ei frumoşi erau dureros de nesiguri. 

— Deci ai pus întrebarea aceea pentru că erai gelos? 

Hugh o sărută cu atâta intensitate, încât ea se topi 
efectiv în braţele lui, lăsând-o să simtă dorința lui sălbatică. 
Acea dorință care-l înnebunea când se gândea la Richard. Să 
simtă posesivitatea lui şi, dincolo de orice, iubirea lui. 

— Eşti a mea, zise răguşit, câteva secunde mai târziu. 

— Hugh, îi rosti ea numele în şoaptă. 

Tremurul din glasul ei era îmbătător precum coniacul. I 
se urcă la cap imediat. 

— Chiar ai crezut că eram dezgustat de ce-ai făcut? 

Georgina ezită preţ de o secundă. 

— Richard ar fi fost. 

Hugh îşi încleştă dinții şi reuşi să-şi rețină o înjurătură. 

— Eu nu sunt Richard. Îşi împinse coapsa între 
picioarele ei, făcând-o să simtă forța piciorului lui lipit de cea 
mai sensibilă parte a corpului ei. Nu sunt Richard, repetă el 
cu înverşunare. 

Ochii lui Georgie păreau uşor încețoşaţi, exact aşa cum 
îi plăcea lui să o vadă. Se cutremură, lipită de coapsa lui. 

— Vreau să te ling din cap până-n picioare, zise el. 
Vreau ca tu să mă lingi pe mine. Vreau să fac dragoste cu 
tine pe masa din sufragerie şi în adăpătoarea cailor. Vreau să 
te apleci peste fotoliul meu din bibliotecă şi să-mi zâmbeşti. 
Vreau să-mi permiți să te seduc în grajd. 

Georgie lăsă să-i scape un mic chicot surprins. 

Hugh se duse înapoi şi se lăsă din nou pe pătură. 
Instrumentul său se înălța falnic. 

— Te rog, o imploră. Te rog, poţi să o faci din nou, 
Georgie, doar puțin, chiar şi pentru o singură secundă? 


Vreau doar să mai am senzația aceasta încă o dată în viață. 
Te rog. 

Hugh aproape că-şi pierduse coerenţa. Georgie îi privi 
chipul cu atenţie, îndeajuns pentru a descoperi că în ochii lui 
nu se vădea nicio urmă de oroare sau de surprindere. Nimic 
de genul acesta. Doar dorinţă şi... şi încă ceva. 

Îngenunche lângă el, cu un aer destul de afectat, şi-şi 
aşeză o palmă pe pieptul lui. Îl simţi tare şi musculos sub 
degetele ei. Era prea stânjenită pentru a-i întâlni privirea, aşa 
că se concentră doar asupra corpului său, descoperind ce 
anume îl ațâța, ce îi oferea plăcere. 

Era curată nebunie să facă dragoste astfel, într-un fel 
care... 

Trebuia să înceteze să se mai gândească la Richard. Să 
împacheteze toate acele amintiri şi să le depoziteze undeva. 
Pentru că Richard, şi modul oarecum oripilat în care se 
apropiase el de corpul ei... toate acestea nu aveau loc aici, în 
câmpul acesta acoperit cu untişor şi scăldat în razele calde 
ale soarelui, unde ea făcea dragoste cu Hugh. 

Hugh era... Hugh. Stătea întins ca o felină, cu corpul 
lui elastic, cu ochii sclipindu-i de plăcere, cu carnea 
fremătându-i sub atingerea ei. Georgie îşi trecu degetul mare 
peste sfârcul lui, îşi plimbă palma peste talia lui îngustă şi se 
aventură un pic mai jos. Sunetul aspru iscat din gâtlejul lui 
era mai mult decât încurajator. 

Dar abia ce apucă să-l atingă, că el izbucni dintr-odată 
de sub ea, şi Georgie se trezi întinsă pe spate, cu un bărbat 
înfierbântat de un metru optzeci deasupra ei. 

— Nu mai pot, zise el simplu, uitându-se în ochii ei. 
Adică pot, doar că m-aş face de râs, aş pierde total controlul, 


şi n-am de gând să fac una ca asta cu tine. 

Georgie trebui să recunoască faptul că îi plăcea la 
nebunie cum suna asta. 

— Ai pierde controlul? repetă ea, trecându-şi uşor 
degetele de-a lungul spatelui lui şi legănând un pic din 
şolduri, experimentând. Cum ţi se pare asta? 

Hugh nu-i răspunse, ci îşi lăsă capul în jos şi îi sărută 
pe îndelete sânul. Georgie pierdu şirul întrebărilor şi începu 
să  scâncească, cu palmele încleştându-i-se instinctiv, 
trăgându-l mai aproape. Pentru prima oară în viața ei, simţi 
un vid cotropitor, o foame care nu putea fi astâmpărată decât 
de o altă persoană. 

— Hugh, spuse ea, cu glasul redus la o simplă şoaptă. 
Te rog, eu... 

El răspunse explorând cu un deget între picioarele ei. 
Georgie îşi arcui imediat spatele, împingându-se în el, cu un 
țipăt slab. Nu fu nevoie decât de doua mişcări hotărâte 
pentru ca ea să-şi piardă controlul, tremurând şi țipând, 
lipită de el, strângându-l cu putere. 

— Da, zise Hugh, într-o şoaptă răguşită. Nu cred că o 
să doară deloc, dulcea mea Georgie. 

Apoi se trase înapoi şi, înainte ca ea să conştientizeze 
ce spusese el, se împinse în ea. 

Ochii lui Georgie se deschiseră larg. Era o senzaţie cu 
totul diferită de cele de care avusese parte înainte, când 
trupul ei părea să se împotrivească eforturilor soțului ei. În 
loc de asta, Hugh alunecase efectiv în ea, fierbinte, mare şi 
puternic - şi, în loc să se revolte, trupul ei dorea chiar mai 
mult. 

— Te doare? întrebă el în şoaptă, retrăgându-se. 

Dar ea nu-l asculta. Încerca din nou să-l tragă înapoi, 
scâncind: 

— Hugh... 

Pe chipul lui se lăți un zâmbet leneş, după care Hugh îi 
dădu un sărut intens şi rapid. 


— O să interpretez asta drept un nu, spuse el. Şi 
strecură înapoi, întâmpinat cu mare bucurie. Rânjetul îi 
dispăru de pe chip. O, Doamne, mă faci să mă simt atât de 
bine. Eşti atât de îngustă, de udă şi al naibii de perfectă. 

Vocea lui era mai mult un mârâit. 

Instinctiv, Georgie se arcui să-l întâmpine, încordându- 
se, încercând să-l ţină aproape de ea. Hugh împingea 
puternic şi ritmic, iar şi iar, şi iar. Primul ei orgasm se topi în 
următorul, însoțit de suspine şi de ţipete, în timp ce trupul 
răspundea instinctiv mişcărilor lui 

— Nu pot..., icni Hugh. 

Dar Georgie nu avea cum să-i răspundă. Era prinsă în 
magia momentului, arcuindu-se puternic, lipită de el, 
încercând să-l tragă şi mai aproape. 

Când simți mâna ei atingându-i fundul, pierdu orice 
urmă de control. Georgie îşi dădu seama de asta din felul în 
care trupul lui se împinse şi mai tare în al ei şi din gemetele 
care i se smulseră din gât. 

Apoi se retrase şi se sprijini pe antebraţe. 

— Eşti a mea, zise el printre dinţi, cu vocea redusă la 
nivelul unui mârâit. 

Era... Georgie îşi închise strâns ochii, simțind din nou 
un val de fierbințeală ridicându-se în corpul ei, cutremurând- 
o fără nicio posibilitate de împotrivire. 

— Te iubesc, izbucni glasul lui Hugh, după care acesta 
se aplecă şi puse stăpânire pe buzele ei, reuşind să o împingă 
într-o adevărată furtună de plăcere. 

Dar nu îndeajuns de puternică pentru a-i şterge din 
minte cuvintele acelea. Sau bucuria care-i inundase inima. 

Când se discuta despre femeile căzute în păcat, nimeni 


nu spunea nimic despre felul în care se descurcau acestea în 
momentele stânjenitoare. Epilogul căderii efective, ca să 
spunem aşa. Toată lumea ştie că primul lucru pe care l-a 
făcut Eva a fost să-şi facă un veşmânt din nişte frunze, iar 
Georgie putea înțelege exact de ce. 

Goliciunea era stânjenitoare. 

Până cu o secundă în urmă, erai atât de copleşit de 
plăcere, încât... ei bine, gâfâiai, ţipai şi, în general, te 
comportai ca un om cu o doagă lipsă. Dar, pe de altă parte, 
când totul se termină, te trezeşti că stai întins pe un câmp, 
cu frunze de trifoi lipite în spatele genunchilor şi, cel mai 
probabil, şi prin alte locuri. 

Şi ai părul ciufulit, nu eşti atât de curat pe cât ai vrea 
să fii, iar hainele îți sunt la ceva depărtare. 

— La naiba, gemu Hugh, ridicându-şi o mână la ochi. 
Richelieu a dispărut. 

Georgie se ridică în şezut, fericită că se putea gândi la 
altceva. Sânii i se balansară când îşi petrecu brațele peste ei. 
Aruncă o privire în jur, însă, în timp ce iapa ei păştea senină, 
odorul lui Hugh nu se vedea nicăieri. 

— Unde s-o fi dus? Crezi că s-a întors la grajd? 

Se uită la Hugh, însă acesta nu părea atât de neliniştit 
pe cât ar fi fost de aşteptat în cazul cuiva care a pierdut calul 
care avea cele mai mari şanse să câştige cursa de la Ascot. În 
loc de asta, el se uita la sânii ei. 

— Doamne, ce frumoasă eşti! zise el, pe un ton coborât, 
aproape reverențios. 

Asta reuşi să o facă să se simtă un pic mai bine. 

— Şi tu eşti, spuse, cu timiditate. Adică eşti foarte 
chipeş. 

Hugh se întoarse pe o parte. 

— Sunt un picuț cam necioplit, mereu am fost aşa. Dar 
tu, Georgie... eşti toată numai linii rotunjite, ai pielea extrem 
de catifelată, iar sărutările tale au un gust atât de bun... Am 
impresia că nici n-ar trebui să te ating, întinse mâna şi-şi 


plimbă un deget pe conturul rotunjit al sânului ei. 

Georgie îşi lăsă brațele în jos, iar sânii i se oferiră 
mâinii lui. Cu o mişcare agilă, Hugh se ridică în genunchi, 
chiar în fața ei, şi o trase şi pe ea în aceeaşi poziţie. 

Georgie era dureros de conştientă de faptul că avea 
fundul expus, de felul în care sânii ei se atingeau de pieptul 
lui, de iarba încâlcită de sub genunchii ei. Dar apoi îl privi fix 
în ochi şi efectiv uită toate aceste lucruri. 

— Lady Georgina Sorrell, i se adresă Hugh, pe un ton 
ceremonios, luându-i palma şi lipindu-i-o de buzele sale. Ai 
putea să-mi faci onoarea de a deveni soția mea? 

Prin mintea Georginei începură să circule tot felul de 
fraze încâlcite... Nu voise să se mai căsătorească vreodată. 
Niciodată nu se gândise să... 

Ochii lui Hugh fură străbătuți de o undă de 
incertitudine, total atipică pentru el. 

— Georgie? 

Ea trebuia să-l întrebe. 

— Sunt... 

El îi sărută din nou mâna, cu ochii ațintiți asupra 
ochilor ei. 

— Ce e, draga mea? 

— Anul trecut, în Ajunul Bobotezei, nici nu ţi-ai dat 
seama că eram acolo, spuse ea, repede. Pur şi simplu... 

Glasul i se stinse. 

— Sunt un idiot şi mereu am fost aşa, zise el. Carolyn 
ar fi de acord cu asta, nu? 

Georgie încuviință din cap. 

— Nu mă îmbrac asemenea unui conte. La naiba, cea 
mai mare parte a timpului nici măcar nu miros ca un conte. 
Dar ştiu ce simt, completă, cu pasiune în glas. Te iubesc, 
Georgie, şi eşti a mea. Şi o să te căsătoreşti cu mine pentru 
că pur şi simplu aşa trebuie să fie. 

Probabil că zâmbetul din inima lui Georgie se reflecta şi 
în privirea ei, pentru că forța cu care Hugh îi ţinea mâna mai 


slăbi. 

— Vrei să mă mărit cu tine chiar dacă uneori mai 
dispari şi practic locuieşti în hambar zile la rând? 

— Niciodată nu am considerat că animalele sunt mai 
importante decât surorile mele, decât oamenii pe care-i 
iubesc. Şi niciodată, niciodată nu aş da mai multă 
importanță cailor decât ţie. 

Georgie schiță un zâmbet tremurător. 

— Niciodată n-am fost cea mai importantă persoană 
din viața cuiva, spuse ea, înainte să se poată controla. 

Trecură câteva minute până când Hugh încetă a o mai 
săruta, iar, între timp, ea înţelese că, într-adevăr, ea era cea 
mai importantă. 

— Te căsătoreşti cu mine? întrebă el din nou. 

Ochii lui Georgie se umplură de lacrimi. 

— Te iubesc, Hugh, îi spuse ea în şoaptă. 

— Dar o să te măriți cu mine, aşa cum sunt, cu caii 
mei şi cu mirosul meu de grajd? 

— N-aveam de gând să mă recăsătoresc. 

Degetele lui se încleştară pe umerii ei. 

— A fost atât de îngrozitoare viața cu primul tău soț, 
încât nu poți îndura gândul de a repeta experiența? Sau e 
ceva legat de mine? 

— N-am vrut să te iubesc, zise ea, zâmbind printre 
lacrimi. 

— Şi-atunci? 

— M-am gândit că, poate, dacă n-aveam să mă 
căsătoresc, n-aveam să... Dar cuvintele i se încâlciră în 
minte, iar temerile de altădată i se păreau acum meschine şi 
prosteşti. Şi totuşi, mai era un lucru care trebuia spus. Nu 
sunt sigură că pot avea copii. Aceste cuvinte părură a 
reverbera în atmosferă, aşa că Georgina continuă să 
vorbească: Când ai făcut lista - sau, mai degrabă, când 
Carolyn a făcut lista —, totul era legat de posibilitatea de a 
avea copii şi de a lăsa în urmă un moştenitor. 


Înghiţi în sec. Hugh nu scoase niciun cuvânt. 

— Pur şi simplu nu cred că... Poate am putea avea doar 
o aventură? 

— O aventură, repetă el. Cu tine? Nu. 

— Ei, atunci... 

Dar el o întrerupse: 

— Georgie, tu eşti viața şi inima mea. Mă simt de parcă 
până acum aş fi orbecăit prin lume, cel puţin până 
săptămâna trecută, când am ridicat privirea şi te-am găsit 
acolo, în fața mea; tu ai fost aleasa mea în tot acest timp. Nu- 
mi pasă nici cât negru sub unghie dacă o să avem sau nu 
copii. 

De data aceasta, lacrimile i se revărsară în voie pe 
obraji. lar Hugh se opri cu sărutările sale. 

— De fapt, tu eşti singura persoană pe care doresc să o 
am în viața mea, aşa că poate ar fi chiar mai bine dacă n-am 
avea copii, zise el, aşezându-se în fund şi trăgând-o în poala 
lui. 

— Eu şi Richard am tot încercat, zise Georgie, uitându- 
se la pieptul lui. 

Încă nu se simţea în stare să-i înfrunte privirea. 

— Nu-mi pasă, răspunse Hugh. Aceste cuvinte îi ieşiră 
de pe buze ca un duduit profund, din piept, iar ea ştiu - auzi 
adevărul de dincolo de ele, la fel de clar ca şi cum ar fi fost 
scris pe pielea lui. 

Aşa că îşi ridică încet privirea şi îl regăsi întipărit în 
ochii lui. 

— Mă iubeşti, Georgie? întrebă el. 

— Foarte mult, răspunse ea, cu glasul întretăiat de 
emoție. 

— Atunci mărită-te cu mine. Pentru că şi eu te iubesc 
la fel de mult. Promit să fiu mai precaut când lucrez cu caii. 
O să am grijă. Şi, între timp, o să ne iubim unul pe altul cât 
de mult putem, iar asta e tot ce contează. 


Domnul Bucky Buckstone, pe a cărui moşie se afla 
iazul respectiv şi care găsise un armăsar masiv, de culoarea 
mâlului, păscând liniştit panseluțele soției sale, se opri brusc 
şi rămase cu gura căscată. Nobilimea chiar nu mai avea 
limite în ultima vreme. Erau chiar acolo, în fața lui, goi ca-n 
ziua în care se născuseră, fix pe câmpul lui. 

Îi privi câteva secunde, după care cei doi se întinseră în 
iarbă, aşa că întoarse calul şi porni împreună cu el înapoi 
spre casă. 

— Ştiu cine eşti dumneata, îi spuse el lui Richelieu. 
Eşti al contelui ăla de-a venit în vizită la conac, şi presupun 
că el e ăla de-acolo, de pe câmpul meu. Are mare noroc că 
am dat eu peste tine, nu alţii care-şi duc zilele prin părțile 
astea. 

Urechile i se cam înroşiseră şi mergea cu paşi iuți. 
După cum îi spuse doamnei Buckstone câteva minute mai 
târziu, oamenii aveau un tupeu fără limite. Şi, chiar şi când 
aceasta îi aduse aminte de un incident care avusese loc în 
urmă cu 23 de ani, într-o noapte caldă de vară, când venise 
să o curteze, tot nu-şi retrase vorbele. 

— Era vorba despre noi, zise el, cu îndărătnicie. Ei sunt 
nobili. 

Doamna Buckstone izbucni în râs şi luă un alt cearşaf. 
Era ziua de spălat rufe, iar ea tocmai întindea cearşafurile pe 
sârmă. 

— Şi de ce crezi tu că un conte n-ar putea să iasă şi el 
la câmp, la fel ca toate făpturile Domnului? 

Bucky n-avea un răspuns potrivit pentru această 
întrebare, aşa că dădu din nou din cap, dezamăgit, şi îl duse 
pe Richelieu până în cealaltă parte a casei, să-i dea nişte apă. 


Capitolul 26 


Lady Georgina, care avea să se devină în scurt timp 
Georgina Dunne, contesă de Briarly, visa. Prin dormitorul ei 
alerga un băiețel cu cârlionți castanii şi cu sclipiri 
neastâmpărate în ochi, țipând cât putea de tare. Călărea un 
bidiviu imaginar, concretizat sub forma unei mături, şi, chiar 
sub privirea ei, reuşi să dărâme o ceaşcă de ceai de pe 
măsuța de toaletă. 

Ea striga la el, încercând să-l facă să se oprească 
înainte de a sparge ceva — asta pentru că mereu spărgea un, 
alta — şi îşi simțea inima copleşită de atâta iubire pe care o 
simțea văzându-l, când, dintr-odată, se trezi din vis. 

Căci nu prea ai cum să nu te trezeşti când, în toiul 
nopții, în patul tău aterizează dintr-odată un corp vânjos de 
bărbat. Mai ales dacă bărbatul respectiv reuşeşte să-şi 
insinueze o mână pe sub pânza cămăşii tale de noapte chiar 
înainte ca tu să apuci să te desprinzi de lumea visului. 

Iar visul se destrămă pentru că... ei bine, pentru că 
Hugh îi săruta gâtul, scoțând nişte sunete flămânde, şi mâna 
lui... 

Mâna aceea! 

Bineînţeles că nu aveai cum să-ți mai aminteşti un vis 
când erai confruntată cu aşa ceva. 

— Ce faci aici? întrebă Georgie, trăgând aer în piept, 
surprinsă. Hugh, n-ar trebui să... 

— Ba chiar ar trebui, o contrazise el, iar tonul lui anula 
orice încercare de a i se împotrivi. Toată lumea din casa asta 
s-a dus, în sfârşit, să se culce. Zău, am crezut că Finchbird 
s-a hotărât să nu se mai retragă vreodată la el în dormitor. 
Apoi, Hugh se întoarse la ocupaţia lui, iar Georgie pierduse 
deja orice dram de dorință de a se apăra, aşa cum se spune 
despre țările asediate de o putere incomparabil mai mare. 

Şi uitase de visul ei. 


Ceea ce explică de ce sus-numita Lady Briarly se tor 
uita la băieţelul ei, Gage Willet Dunne, la vreo nouă luni 
după aceea, spunând: 

— Efectiv nu pot să-mi explic de ce am impresia că l- 
am mai văzut cândva, ca şi cum l-aş cunoaşte dintotdeauna. 

Mândrul tată al bebeluşului, care se aplecă şi-şi sărută 
fiul, după care din nou pe soţia lui, clătină din cap. 

— Eu n-am mai văzut niciodată o expresie ca a lui, 
Georgie. Uită-te la el! Pare cât se poate de ghiduş. Eu, unul, 
am fost un adevărat înger când eram mic, dar el... 

Însă toate acestea aveau să se întâmple peste nouă 
luni. În această noapte de septembrie, contele tocmai 
aruncase cămaşa de noapte a viitoarei sale soții de cealaltă 
parte a camerei, înainte de a-şi aduce aminte că trebuia 
neapărat să facă un anume lucru. Aşa că-şi înălță capul şi-i 
spuse: 

— Scuză-mă un moment, iubito. 

Georgie îşi aținti privirea asupra lui şi scoase un sunet 
care era o combinație între un chițăit şi un oftat, apoi spuse: 

— Te rog, nu te opri! 

— Trebuie. Am ceva pentru tine. 

Îi depuse un sărut pe coapsă. Apoi se dădu jos din pat 
şi traversă încăperea. 

— Eşti gol! exclamă ea, descoperind abia acum - din 
câte se părea -— acest lucru. 

— Bineînţeles, spuse Hugh, aprinzând o lampă aflată 
pe măsuța ei de toaletă. Un gentleman nu se strecoară 
niciodată în patul unei doamne încălțat. O, Doamne, dar ce 
frig e în noaptea asta! 

Georgie se întorsese pe o parte, iar acum stătea 
rezemată într-un cot şi-l privea. Superbul ei păr roşcat i se 
revărsa în valuri peste sâni, iar Hugh îşi spuse din nou că 
era prea frumoasă pentru el. Pentru cineva ca el. 

Dar apoi îi privi atent fața, iar conturul uşor îmbufnat 
al buzelor ei — încântător şi plin de dorință -— îi arătă cât se 


poate de clar că nimeni nu-i dăruise niciodată plăcere aşa 
cum o făcea el. 

Aşa că se întoarse în pat, lângă ea, şi trase cearşaful 
peste capetele amândurora. Acolo, în adăpostul cald creat de 
trupurile lor, luminat de razele blânde şi aurii ale lămpii, îi 
spuse cu hotărâre în glas: 

— Te iubesc. 

Georgie îi zâmbi, iar bucuria din ochii ei îi făcu inima 
să cânte. 

— Şi eu te iubesc, îi răspunse în şoaptă. O să facem 
dragoste aici, sub cearşaf? Eşti atât de romantic, Hugh! 

Erau sub cearşaf pentru că el considera că anumite 
părți ale anatomiei sale erau în pericolul de a îngheţa, însă 
nu vedea de ce să o fi contrazis, dacă ea considera că gestul 
lui era romantic. 

— Aş face dragoste cu tine oriunde, replică el, cât se 
poate de sincer. Chiar şi pe un morman de zăpadă. Apoi, cu o 
lipsă de tact tipică pentru el, adăugă: Azi-dimineaţă nu 
aveam ăsta la mine. 

Îi luă mâna lui Georgie şi îi strecură inelul pe deget. 

— Ah, suspină ea. 

— Cred că e destul de demodat, spuse el, dându-şi 
seama dintr-odată că inelul mamei lui s-ar putea să nu fie 
neapărat au courant?. 

Era împodobit cu un topaz imperial roz înconjurat de 
diamante. 

Însă ochii lui Georgie scăpărau de fericire. 

— E superb, Hugh. E cel mai frumos inel pe care l-am 
văzut vreodată. A fost al mamei tale? 

Bărbatul încuviință din cap şi-i dădu un sărut pe vârful 
nasului. 

— După ce a murit ea, tata mi l-a dat mie şi mi-a zis că 
ar trebui să-l ofer soției mele. 


4 Ultima modă (în lb. franceză, în original) (n.tr.) 


Pe obrazul ei se rostogoli o lacrimă, iar Hugh o opri cu 
un sărut. 

— Acesta e cel mai încântător lucru pe care l-am auzit 
vreodată, spuse ea, cu glas tremurat. 

— Ar fi fost foarte fericită să ne ştie împreună, zise 
Hugh. I-ar fi plăcut de tine, Georgie. 

Pe de altă parte, voia să o facă să se oprească din 
plâns, aşa că se întinse peste ea şi încercă să-i distragă 
atenţia. 

Se pricepea foarte bine la aşa ceva. 

Atât de bine, încât Georgie nu prea avu ocazia să-şi 
admire inelul decât a doua zi dimineaţă, şi se tot uita pe furiş 
la mâna pe care-l purta în vreme ce intra în încăperea unde 
se servea micul dejun. Era destul de târziu, iar cei mai mulți 
dintre oaspeți se retrăseseră în salon. 

De fapt, Carolyn şi Piers erau singurele persoane care 
se mai aflau la masă şi, din moment ce Carolyn sări imediat 
în picioare, strigând: „lată-te în sfârşit!”, era clar că stăteau 
acolo de ceva vreme, cu pâinea prăjită răcindu-li-se în farfurii 
şi cu ceai călduț în ceşti, aşteptând-o pe ea. 

Georgie nu-şi putu reține zâmbetul. 

— M-am trezit un pic mai târziu decât de obicei, zise 
ea, ocolind masa pentru a lua loc alături de Carolyn. 

— Da, îmi închipui! exclamă prietena ei, însă glasul i se 
frânse. Ah, Piers, ia uită-te... fratele meu... mama... acela e... 
Ah, Georgie, mă bucur atât de mult pentru tine! 

Abia mai târziu, Carolyn spuse ceva ce Georgie n-avea 
să uite cât timp avea să poarte inelul acela, respectiv tot 
restul vieții ei lungi şi fericite. 

— Exact asta şi-ar fi dorit tata, declară Carolyn. Mi-ar fi 
plăcut să fie în viață. A fost tare dezamăgit când te-ai 
îndrăgostit atât de repede, chiar în primul sezon de la 
debutul în societate. Şi nu s-a bucurat deloc când te-ai 
măritat cu Richard, deşi, evident, eu nu ţi-am spus asta 
niciodată. 


— Nu s-a bucurat? întrebă Georgina, surprinsă. 

— N-avea nimic personal împotriva lui Richard, însă el 
era de părere că tu erai exact persoana care să poată să-l 
facă pe Hugh să nu se izoleze printre caii lui. 

Mereu a fost de părere că Hugh a resimțit cel mai 
puternic moartea mamei, iar tu l-ai ajutat cumva în perioada 
aceea îngrozitoare. A fost ceva care l-a făcut să se creadă că 
voi doi ați forma perechea perfectă. 

Carolyn nu mai spuse nimic, iar Georgie nu îi dădu mai 
multe informaţii. Dar, pentru tot restul vieţii ei, ori de câte ori 
cineva aducea vorba despre scăldat, contesa de Briarly avea 
să-i adreseze soțului ei un zâmbet conspirativ - zâmbetul 
care-l făcea să nu se mai retragă mereu în grajduri. 


Epilog 


Carolyn intră prima în sala de teatru de modă veche, 
vorbind veselă: 

— Vedeţi? zise ea, fluturând cupa de şampanie în 
direcția scenei. La cina din seara aceea se închinaseră multe 
pahare în onoarea zilei ei de naştere. Primul marchiz de 
Finchley a construit-o special pentru vizitele reginei 
Elisabeta, când aceasta trecea prin zonă. Maiestăţii Sale îi 
plăcea la nebunie teatrul, după cum ştiţi. Nu pot să spun că 
sala a mai fost folosită prea mult de-atunci încoace, dar sper 
că, atunci când o să avem copii, o să venim aici mai des. 

Soțul ei îi aruncă o privire, având întipărită pe chip 
aceeaşi adorație pe care Hugh o detesta pe vremuri, dar care 
- era destul de sigur — se vedea acum tot timpul şi pe fața lui. 

— Draga mea, ţi-am rezervat locul reginei Elisabeta, 
spuse marchizul. Chiar pe scenă. 

— Oh! exclamă Carolyn. Acela e fotoliul din salonul 
albastru. 


— E chiar cel care apare în portretul în care Maiestatea 
Sa stă chiar pe scena aceasta, rosti Finchley, cu mândrie în 
glas. O să stai pe locul de onoare. Pentru că e ziua ta de 
naştere. 

Apoi se aplecă spre ea şi îi spuse ceva la ureche, ceva 
ce Hugh nu putu să audă, dar îşi dădu destul de bine seama 
cam despre ce era vorba, având în vedere că aceasta roşi, iar 
soțul ei îi depuse un sărut pe vârful nasului într-un mod care 
era absolut interzis în cercurile care țineau la etichetă. 

Această imagine îl duse cu gândul la ce urma să pună 
la cale el pentru ziua în care Georgina avea să împlinească 
douăzeci şi cinci de ani sau pentru când avea să facă treizeci, 
cincizeci ori şaptezeci de ani. 

Îşi cobori privirea către ea, şi probabil că zâmbetul pe 
care i-l adresă îi trădase ceva din aceste gânduri, căci obrajii 
ei deveniră trandafirii în vreme ce îi spunea: 

— Ah, Hugh! Termină! 

Între timp, sora lui dădea toate planurile peste cap, 
fireşte. 

— Nu, Piers, nu vreau să mă sui acolo pe scenă 
singură, spunea ea. Vreau să stai lângă mine. Şi vreau să fie 
şi Georgina cu noi, pentru că ea şi Hugh tocmai s-au logodit, 
aşa că ar trebui să sărbătorim un asemenea eveniment. 

— Dar, pe acelaşi principiu, şi domnişoara Passmore şi 
Lord Chartres sunt într-o situație similară, sublime Hugh. 

— lar eu vă anunț, cu mare bucurie, că domnişoara 
Peyton a acceptat să-mi devină soție, se auzi glasul baritonal 
al căpitanului Neill Oakes. 

— Se pare că în casa asta s-a dezlănțuit un stol întreg 
de Cupidoni, murmură Hugh la urechea Georginei. 

— Să-nţeleg că-ți pare rău? întrebă ea şi afişă un 
rânjet. 

— Niciodată, răspunse el, incapabil să-i vorbească pe 
un ton relaxat. Niciodată. Şi o sărută şi el, pentru că, dacă 
gazda încălca convențiile sociale, puteai foarte bine să-i 


urmezi exemplul. 

— Toate perechile proaspăt logodite trebuie să stea cu 
mine şi cu Fletcher pe scenă, decretă Caro, bătând din palme 
şi făcând gesturi de încurajare către servitorii care se agitau 
într-o parte şi alta a scenei, aducând scaune. 

Hugh puse stăpânire pe o canapeluță şi o trase pe 
Georgie lângă el. Gwendolyn încercă să se fofileze, clătinând 
din cap, însă Alec reuşi să o convingă să se aşeze pe un 
scaun aflat mai în lateral. lar Kate se instală în poala 
căpitanului Oakes, ceea ce era total nepotrivit - numai că toți 
cei prezenți se obişnuiseră într-atât să o vadă în această 
postură, încât tuturor li se părea firesc acest aranjament. 
Hugh îşi aduse aminte că parcă domnişoara respectivă avea 
o problemă cu o gleznă. Într-un final, se aşezară într-un 
semicerc, pe marginea scenei, cu spatele la restul 
spectatorilor. 

În public se stârnise un zumzet de anticipație. 

— I-ai zis lui Lord Finchley că nu ne asumăm 
răspunderea pentru acest spectacol, da? întrebă Georgie, în 
şoaptă. 

— Va trebui să-i spui Piers de-acum înainte. Doar faci 
parte din familie, replică Hugh. 

Acest gând îl făcu să fie periculos de aproape de ao 
săruta din nou. Dar, din moment ce stăteau chiar pe scenă, 
cu mai mult de douăzeci de persoane din aristocrație 
urmărindu-le fiecare mişcare, de parcă ar fi făcut efectiv 
parte din spectacolul din seara respectivă, reuşi să se abțină. 

În momentul acela se auziră mai multe pocnete într-o 
parte a scenei, iar pe aceasta şi în sală îşi făcură apariția mai 
mulți servitori, care le oferiră tuturor cupe pline cu 
şampanie. 

Marchizul de Finchley se ridică. 

— Daţi-mi voie să înalț paharul în cinstea soției mele, 
pentru sărbătorirea căreia ne-am adunat cu toții aici. 

Hugh băuse deja mai multă şampanie decât şi-ar fi 


dorit; lui îi plăcea mai degrabă un vin bun de Porto decât 
băutura aceasta acidulată, potrivită mai mult pentru femei. 
Însă luă oricum o înghițitură. 

În plus, Georgina îşi ridică şi ea cupa fără să rostească 
un cuvânt — nu în cinstea lui Carolyn, ci a lui. 

— Ce e? întrebă el în şoaptă, aplecându-se către ea. 

— În cinstea ta, zise ea. 

Simți un bubuit ciudat în zona pieptului şi îşi goli 
paharul, gândindu-se câr de norocos era. Fără întârziere, un 
servitor le umplu din nou cupele. 

În momentul acela, domnul Lear îşi făcu apariţia pe 
scenă. Purta un costum de catifea galbenă şi avea în jurul 
capului ceva ce semăna vag cu o aureolă. Asta dacă aureolele 
aveau obiceiul să stea înclinate şi să se sprijine pe o ureche. 

— Deci acestea sunt perechile proaspăt logodite! începu 
el, adresându-le un zâmbet obscen celor patru cu pluri aflate 
pe marginea scenei. 

— Dintre care una e căsătorită! preciză Carolyn, cu 
veselie în glas. 

— Ah, Lady Finchley... Lear făcu o plecăciune atât de 
adâncă, încât aureola lui se dezechilibra periculos. Îşi 
îndreptă repede spatele, stabilizând-o cu mâna dreaptă. Dați- 
mi voie să vă adresez, cu cel mai profund respect, 
condoleanţele tuturor celor din trupa noastră! 

Urmă un moment de tăcere deplină. Piers păru gata să 
spună ceva, dar Lear se corectă cât putu de repede. 

— Adică felicitările! Nu condoleanțţele! Felicitările! îşi 
reluă discursul: Suntem cum nu se poate mai bucuroşi să vă 
prezentăm tragedia veselă a lui Pyramus şi Thisbe, 
interpretată de multe ori în fața membrilor familiei regale şi 
mereu apreciată cu mare entuziasm. Personajele sunt eu, în 
rolul Lunii, un leu fioros şi doi îndrăgostiţi, frumoasa Thisbe 
şi chipeşul Pyramus. 

— Minunat! exclamă Carolyn, bătând din nou din 
palme. Sper că nu vă deranjează că spun asta cu voce tare. 


Totul se simte altfel când stai pe scenă, față de atunci când 
eşti în public. 

— Noi primim cu dragă inimă comentariile de orice fel, 
răspunse Lear. Deşi aplauzele ni se par cele mai plăcute. 

La aceasta, toţi cei prezenţi se puseră, conştiincioşi, pe 
aplaudat, iar Lear se retrase. O secundă mai târziu, ieşi din 
nou din culise, de data aceasta ţinând în mână un felinar. În 
urma lui venea o fetişcană, înfăşurată într-o mantie purpurie 
care era cam cu vreo treizeci de centimetri prea lungă pentru 
ea, astfel că aceasta se împiedică exact când ajunse în 
centrul scenei. Apoi îşi luă o poziție teatrală. 

— Acesta-i mormântul bătrânei Ninny. Unde e... 
iubirea mea? 

Cei din sală îşi dădură seama imediat că, din nefericire, 
Thisbe nu era nicidecum o mare actriță. 

Pe scenă îşi făcu apariția un leu care răgea din toate 
puterile. Sau, cel puţin, Hugh credea că era vorba despre un 
leu, având în vedere costumul de blană şi răgetul gros care-i 
ieşea din gâtlej. 

— Oh! ţipă Thisbe, ieşind în goană de pe scenă. 

Hugh aruncă o privire de-a lungul semicercului de 
spectatori. Toată lumea se uita către scenă, cu o expresie 
oripilată. Costumele erau îngrozitoare, iar jocul actorilor era 
chiar mai nereuşit decât acestea. Georgina ridică ochii către 
el, cu o rugăminte stăruitoare şi disperată întipărită în 
privire. Trebuia să facă numaidecât ceva. 

— Bun răget, Leule! strigă el, ridicându-şi paharul într- 
un toast în cinstea actorilor. Îi dădu un ghiont discret lui 
Georgie, care, pentru o secundă, se uită la el speriată, după 
care adăugă: Ah! Frumoasă ieşire din scenă, Thisbe. 

Hugh aruncă din nou o privire printre spectatori. Toţi 
cei prezenți păreau complet nedumeriți, cu excepţia surorii 
sale, care zâmbea extaziată. Tocmai îşi întinsese paharul 
pentru a-i fi umplut din nou. 

— Ai luminat impecabil, Lună! strigă Carolyn, pe un 


ton din care se ghicea că era un pic cherchelită. Se uită la 
soțul ei şi-i spuse: Zău, Luna se mişcă foarte grațios. Apoi se 
întoarse către Gwendolyn, care stătea de cealaltă parte a ei: 
Vouă nu vi s-a părut că Luna a jucat cu mare grație? 

— Nu, răspunse Kate, de pe cealaltă latură a scenei. 

Căpitanul Oakes îi puse palma peste gură. 

Leul îşi înfipse dinţii în mantia lui Thisbe şi o scutură 
cu mare emfază, după care ieşi cu paşi apăsaţi de pe scenă. 

— Nici pisica noastră n-ar fi putut să se descurce mai 
bine, comentă Kate. 

Logodnicul ei îi aruncă o privire aprobatoare. 

Pyramus intră cu paşi țanțoşi din cealaltă parte, 
purtând o perucă magnifică, cu plete cârlionțate, care-l 
făceau să arate ca un pudel. 

— Dulce Lună, mulțumescu-ți pentru razele solare, 
declamă el. Mulțumescu-ți că-mi luminezi calea cu atâta 
mărinimie. După ce termină cu asemenea politețuri, adoptă o 
poziție teatrală şi continuă: Căci, sub razele tale delicate şi 
mângâietoare, am... am... Pe chipul lui apăru o expresie 
chinuită şi iritată. Ah, rața naibii! O, Doamne! 

Gwendolyn i se adresă lui Alec: 

— Dar ce e cu rața? 

— Nu e nicio rață, replică sec Kate. 

Oakes izbucni în râs, dar, între timp, Pyramus 
înşfăcase mantia de pe jos şi se lăsase în genunchi. 

— Pete de sânge, îi informă el pe spectatori. Sunt 
zdrobit, terminat, distrus! 

Urmară câteva momente de tăcere, în care toți cei care-l 
urmăreau îşi frământară creierii pentru a înțelege ce voia să 
spună. 

— Înseamnă că Thisbe a murit, le spuse Pyramus, pe 
un ton uşor mustrător. 

— Aha, zise Carolyn, terminându-şi cupa de şampanie. 
Thisbe a murit. Îngrozitor. Biata Thisbe! 

— Biata rață, adăugă Kate, deloc impresionată. 


— Bieţii de noi, completă Alec. 

— Vino, moarte, prieten drag! mugi Pyramus, încercând 
în mod evident să acopere comentariile celor din public. 

— Vino fără întârziere, că nu mai suportăm, adăugă 
căpitanul Oakes. 

— Mie, una, îmi pare rău de sărmana rață, zise 
Gwendolyn. Biata de ea! 

Georgie îi trase urechea lui Hugh la nivelul buzelor ei. 

— De când e Gwendolyn atât de spirituală? Mie mi s-a 
părut prea timidă pentru a scoate vreun cuvinţel în public. 

Carolyn se întoarse către Gwendolyn. 

— Ce rață? întrebă ea, complet nedumerită. Eu nu văd 
nicio rață! 

Soțul ei îi făcu semn servitorului să îi mai toarne nişte 
şampanie. 

— Nu-ţi face griji, iubito. Dacă vrei o rață, pun să ţi se 
aducă una mai târziu. 

Carolyn păru cum nu se poate mai încântată de 
această promisiune. 

Pyramus se smulse din contemplarea mantiei lui 
Thisbe şi-şi scoase spada din teacă. 

— Curgeţi, lacrimi, revărsați-vă! exclamă el. Avântă-te, 
sabie, şi împlântă-te în pieptul lui Pyramus. Da, în partea 
stângă, unde bate inima. 

Şi se înjunghie. De fapt, îşi înfipse sabia la subsuoară 
de mai multe ori, ceea ce păru să o tulbure pe Georgie, aşa 
că Hugh profită de moment pentru a o trage mai aproape de 
el. 

— Să ştii că mie-mi place partea stângă a pieptului tău, 
unde-ți bate inima, îi şopti la ureche. Şi cealaltă, zău. 

— Şi astfel mor, iată, iată, iată, strigă Pyramus, 
prăvălindu-se pe scenă, agitându-şi membrele haotic. 

Hugh dădu din cap către Alec, apreciind o asemenea 
moarte teatrală. În copilărie, ei doi se înfruntau mereu în 
dueluri, iar Alec avea talentul deosebit de a-şi prelungi scena 


morții chiar şi cinci minute. 

În mod clar, Pyramus ştia şi el cât de importantă era o 
agonie prelungită. Se ridică, zvâcnind, şi strigă: 

— Şi-acum am murit! după care se prăvăli din nou. 

— Am înţeles asta, zise Hugh, cu gura ascunsă în părul 
lui Georgie. 

Dar Pyramus tot nu terminase. 

— lată cum mă duc de pe lume! Sufletul îmi urcă-n 
ceruri. Ah, Lună, dispari de-a pururi pentru mine! 

Luna se părea că-şi pierduse puterea de concentrare, 
din moment ce domnul Lear nu schiță nicio mişcare până 
când Pyramus nu-l ţintui cu o privire furioasă. Într-un final, 
ieşi cu paşi sonori de pe scenă, iar Pyramus se ridică 
îndeajuns de mult pentru a-şi rosti discursul final: 

— Şi-acum mor, mor, mor, Mor! 

Thisbe năvăli pe scenă şi îl văzu imediat pe Pyramus, 
deşi ar fi fost greu să nu-l observe, având în vedere paloşul 
care-i ieşea de la subsuoară. 

— Dormi, dragostea mea? Se lăsă în genunchi şi îl 
scutură bine. Cum... eşti mort, dragostea mea? 

— Nu ţi se pare că seamănă cu Romeo şi Julieta? o 
întrebă Carolyn pe Gwendolyn. 

— Eu prefer finalurile fericite, răspunse Gwendolyn. 

— Şi eu! zise Carolyn. Bătu repede din palme. Vă rog, 
nu putem primi mai degrabă un sfârşit fericit? 

Pentru o secundă, pe scenă se aşternu o tăcere deplină. 

— Am zis că mantia era pătată cu sânge? strigă 
Pyramus dintr-odată, ridicându-se din somnul său veşnic. 
Probabil că draga mea Thisbe a adus încoace o carafă cu vin. 
Ah, Thisbe, dă-mi şi mie o înghițitură! 

Thisbe se ridică iute, împingând cu mare discreţie 
spada spre marginea scenei, dându-i o lovitură de picior, şi-l 
trase pe Pyramus în picioare. 

— Gustă din vin de pe buzele mele rubinii, îi oferi ea, 
cu o elocvenţă de-a dreptul surprinzătoare. 


— Trăiesc, trăiesc, trăiesc! strigă Pyramus. 

— Iubesc... iubesc... iubesc, rosti şi Thisbe, 
aruncându-se în brațele lui Pyramus. 

— Asta da, sfârşit fericit, comentă Carolyn, cu un 
suspin. 

La începutul serii, existaseră câteva persoane în public 
care poate s-ar fi aşteptat ca spectacolul să nu fie primit bine 
de spectatori. 

Dar adevărul era că, la final, când actorii se adunară pe 
scenă pentru plecăciunea finală, toţi cei care asistaseră la 
piesa lor se ridicară de pe scaune şi îi ovaționară. 

Mai ales Carolyn. 

Care n-avea să-şi uite niciodată cea de-a douăzeci şi 
cincea aniversare şi care avea să-i povestească mereu soțului 
ei, iar mai apoi copiilor şi chiar nepoților, despre această 
seară, pe care o considera cea mai romantică din toată viața 
ei. Despre această piesă care fusese efectiv scrisă special 
pentru ea. Despre cel mai frumos dar pe care i-l oferise 
vreodată soțul ei iubit. 

— Tu pur şi simplu n-ai înțeles-o, îi spunea în fiecare 
an, de ziua ei, lui Piers, care era mereu prea politicos pentru 
a o contrazice, dar cât se poate de sceptic. A fost o piesă 
despre viață, despre moarte şi despre dragoste... 

— Şi rața? întreba el, de fiecare dată. 

— Ei, misterele vieţii şi-ale artei, îi răspundea ea, cu un 
suspin. Trebuie doar să accepţi că nu ne e dat să înțelegem 
totul pe lumea asta. 

— Dar există un lucru pe care-l înțeleg totuşi, îi spunea 
el, trăgând-o aproape de el. 

Iar ea îi zâmbea, pentru că darul pe care i-l oferise el la 
cea de-a douăzeci şi cincea aniversare a ei, dar şi la a 
treizecea, la a cincizecea şi la a şaptezecea avea să fie mereu 
acelaşi, iar amândoi ştiau asta. 

Iar dragostea e cel mai prețios dar dintre toate. 

Sfârşit 


